Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η με αριθμό 24/19/27-5-2021 επίκαιρη επερώτηση της Προέδρου κ. Φωτεινής (Φώφης) Γεννηματά και των Βουλευτών της Κοινοβουλευτικής Ομάδας του Κινήματος Αλλαγής κ.κ. Χαρούλας (Χαράς) Καφαντάρη, Γεωργίου Αρβανιτίδη, Αχμέτ Ιλχάν, Κωνσταντίνας (Νάντιας) Γιαννακοπούλου, Χρήστου Γκόκα, Γεωργίου Καμίνη, Χαράλαμπου Καστανίδη, Μιχαήλ Κατρίνη, Βασιλείου Κεγκέρογλου, Οδυσσέα Κωνσταντινόπουλου, Δημητρίου Κωνσταντόπουλου, Ευαγγελίας Λιακουλή, Ανδρέα Λοβέρδου Γεωργίου Μουλκιώτη, Μπαράν Μπουρχάν, Δημητρίου Μπιάγκη, Απόστολου Πάνα, Γεωργίου Παπανδρέου, Ανδρέα Πουλά, Κωνσταντίνου Σκανδαλίδη και Γεωργίου Φραγγίδη προς την Υπουργό Παιδείας και Θρησκευμάτων με θέμα: «Η ελληνική κοινωνία αγωνιά για την Εκπαίδευση και το μέλλον των παιδιών της, ενώ το Υπουργείο Παιδείας εφησυχάζει και περιορίζεται σε ανακοινώσεις μεγαλεπήβολων σχεδίων». Πριν δώσω τον λόγο στην πρώτη επερωτώσα Βουλευτή, σας ανακοινώνω ότι οι επερωτώντες Βουλευτές, που θα λάβουν τον λόγο είναι η κ. Χαρούλα (Χαρά) Κεφαλίδου, ο κ. Δημήτριος Κωνσταντόπουλος, ο κ. Γεώργιος Καμίνης, ο κ. Ανδρέας Πουλάς, ο κ. Βασίλειος Κεγκέρογλου, η κ. Κωνσταντίνα (Νάντια) Γιαννακοπούλου και ο κ. Δημήτριος Μπιάγκης. Εκ μέρους της Κυβέρνησης θα απαντήσουν η Υπουργός Παιδείας και Θρησκευμάτων κ. Κεραμέως και η Υφυπουργός Παιδείας και Θρησκευμάτων κ. Ζωή Μακρή. Ο έτερος Υφυπουργός, o κ. Άγγελος Συρίγος, μας ενημέρωσαν ότι είναι κλινήρης και δεν θα μπορέσει να παρασταθεί. Κοινοβουλευτικοί Εκπρόσωποι από το Κίνημα Αλλαγής έχει οριστεί ο κ. Κωνσταντίνος Σκανδαλίδης, από τη Νέα Δημοκρατία ο κ. Ιωάννης Βρούτσης, από τον ΣΥΡΙΖΑ ο κ. Παναγιώτης (Πάνος) Σκουρλέτης, από το Κομμουνιστικό Κόμμα Ελλάδας ο κ. Ιωάννης Δελής, από την Ελληνική Λύση η κ. Σοφία - Χάιδω Ασημακοπούλου και από το ΜέΡΑ25 η κ. Απατζίδη. Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Μονάδα Πολιτικού Σχεδιασμού Εκτάκτου Ανάγκης και Πολιτικής Προστασίας μάς ενημερώνει ότι στο πλαίσιο της διεξαγωγής της άσκησης ΤΑΜΣ «ΠΑΡΜΕΝΙΩΝ -21» ΤΑΑΣ «ΑΝΤΙΟΧΟΣ -21» την Τρίτη 28 Σεπτεμβρίου 2021 θα γίνει δοκιμαστική ενεργοποίηση του συνόλου των σειρήνων συναγερμού Πολιτικής Άμυνας σε όλη την επικράτεια ως εξής: 1. Τοπική ώρα 11.00΄ σήμανση συναγερμού αεροπορικής επίθεσης για χρονική διάρκεια εξήντα (60) δευτερολέπτων (ήχος διακοπτόμενος διαφορετικής έντασης) 2. Τοπική ώρα 11.05΄ σήμανση λήξης συναγερμού για χρονική διάρκεια εξήντα (60) δευτερολέπτων (συνεχής ήχος σταθερής έντασης). Ο Πρόεδρος της Βουλής κ. Τασούλας ζήτησε τον λόγο. Κύριε Πρόεδρε, έχετε τον λόγο.
Δεν θέλω να ξεστρατίσω τη συζήτηση, αλλά επειδή αφορά και την παιδεία, ταιριάζει αυτή η ανακοίνωση που θα κάνω. Σαν σήμερα πριν πενήντα χρόνια πέθαινε ο Γεώργιος Σεφέρης και η Βουλή των Ελλήνων, τιμώντας τη βαρύτιμη μνήμη του, οργανώνει μία έκθεση στον διάδρομο, που ενώνει το Περιστύλιο με την είσοδο του Πρωθυπουργικού Γραφείου, για το πολύπτυχο του Σεφέρη, για τον στοχαστή, τον ποιητή, τον διπλωμάτη Σεφέρη, με αφετηρία την ημερομηνία του θανάτου του που είναι η σημερινή και την κηδεία του, η οποία εξελίχθηκε σε μία αντιδικτατορική εκδήλωση από τις πιο κορυφαίες. Φυσικά δεν είναι δυνατόν να αποτυπωθεί όλο το έργο του Σεφέρη σε μία έκθεση, αλλά έχουμε πυκνώσει την πρωτοβουλία μας, έχουμε παράθεση σαράντα έργων του, ποιητικών και πεζών, όπου μπορεί κανείς να πάρει μια γεύση από αυτήν την, όπως είπα, πολύπτυχη προσωπικότητα. Αξίζει, λοιπόν, για τους επόμενους μήνες από σήμερα να επισκεφθούμε αυτή την έκθεση και να καμαρώσουμε έναν ποιητή που το 1963 καμάρωσε όλη η ανθρωπότητα με την απονομή του Βραβείου Νόμπελ εκείνο τον αλησμόνητο Οκτώβριο. «Αν είναι ανθρώπινος ο πόνος, δεν είμαστε άνθρωποι μόνο για να πονούμε», είπε ο Σεφέρης σε ένα ποίημά του και θα δείτε ότι μέσα από το έργο του αναδεικνύεται όλη η αξία του ανθρώπου, ο οποίος είναι για να πονάει, αλλά είναι και για να δρα, είναι και για να στοχάζεται, αλλά κυρίως είναι για να ζει ελεύθερος. Η Βουλή, λοιπόν, κυρίες και κύριοι συνάδελφοι, τιμά τη μνήμη ενός από τους κορυφαίους παγκοσμίως ποιητές και προφανώς ενός από τους εντελώς κορυφαίους Έλληνες ποιητές με αυτή την έκθεση που καλώ όλες και όλους να την παρακολουθήσουμε και να την χαρούμε.
Και εμείς ευχαριστούμε, κύριε Πρόεδρε, για την παρέμβασή σας αυτή. Πράγματι ό,τι και να πει κανείς για τον Σεφέρη, θα ήταν λίγο. Κυρίες και κύριοι συνάδελφοι, έχω την τιμή να ανακοινώσω προς το Σώμα τα εξής: 1. Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, καθώς ο Αναπληρωτής Υπουργός Οικονομικών κατέθεσαν στις 17-9-2021 σχέδιο νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Δημοκρατίας της Βουλγαρίας, του Υπουργείου Άμυνας της Τσεχικής Δημοκρατίας, του Υπουργείου Εθνικής Άμυνας της Ρουμανίας και του Υπουργείου Εθνικής Άμυνας της Τουρκικής Δημοκρατίας (ενεργούντος δια λογαριασμό της Κυβερνήσεως της Τουρκικής Δημοκρατίας) σε σχέση με τη σύσταση, διοίκηση και λειτουργία του Κέντρου Αριστείας για Ολοκληρωμένη Αντιαεροπορική και Αντιπυραυλική Άμυνα (IAMD COE Operational MoU). Επίσης, οι Υπουργοί Εθνικής Άμυνας, Οικονομικών, Εξωτερικών και Δικαιοσύνης κατέθεσαν στις 17 Σεπτεμβρίου τρέχοντος έτους σχέδιο νόμου με θέμα: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Δημοκρατίας της Βουλγαρίας, του Υπουργείου Άμυνας της Τσεχικής Δημοκρατίας, του Υπουργείου Εθνικής Άμυνας της Ρουμανίας και του Υπουργείου Εθνικής Άμυνας της Τουρκικής Δημοκρατίας (ενεργούντος δια λογαριασμό της Κυβέρνησης της Τουρκικής Δημοκρατίας) καθώς επίσης και του Στρατηγείου του Συμμαχικού Διοικητή Μετασχηματισμού του ΝΑΤΟ αναφορικά με τη λειτουργική σχέση όσον αφορά το Κέντρο Αριστείας για Ολοκληρωμένη Αντιαεροπορική και Αντιπυραυλική Άμυνα (IAMD COE Functional Relationship MoU). Οι Υπουργοί Ανάπτυξης και Επενδύσεων, Οικονομικών, Εξωτερικών, Παιδείας και Θρησκευμάτων, Πολιτισμού και Αθλητισμού, Επικρατείας, καθώς και ο Αναπληρωτής Υπουργός Οικονομικών κατέθεσαν στις 16 Σεπτεμβρίου τρέχοντος έτους σχέδιο νόμου με θέμα: «Κύρωση της συμφωνίας συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου του Μαρόκου στον Τομέα της Επιστημονικής και Τεχνολογικής Έρευνας». Τέλος, οι Υπουργοί Ανάπτυξης και Επενδύσεων, Οικονομικών, Εξωτερικών Παιδείας και Θρησκευμάτων, Πολιτισμού και Αθλητισμού, Δικαιοσύνης, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 16 Σεπτεμβρίου 2021 σχέδιο νόμου με θέμα: «Κύρωση της Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR). Τα σχέδια νόμου παραπέμπονται στις αρμόδιες Διαρκείς Επιτροπές. Συνεχίζουμε με την επίκαιρη επερώτηση. Η κ. Κεφαλίδου έχει τον λόγο για δέκα λεπτά. Θυμίζω ότι η πρωτοβουλία της πρώτης επερωτούσης, της κ. Κεφαλίδου, είναι δέκα λεπτά και η δευτερολογία πέντε. Οι επόμενοι επερωτώντες Βουλευτές έχουν πέντε και τρία λεπτά, εκτός από τους δύο τελευταίους, που έχουν τρία και δύο αντιστοίχως. Κυρία Κεφαλίδου, παρακαλώ, έχετε τον λόγο.
Ευχαριστώ, κύριε Πρόεδρε. Κυρίες Υπουργοί, κυρίες και κύριοι συνάδελφοι, συζητάμε σήμερα, επιτέλους, από τις 17 Μαΐου κατατεθειμένη επίκαιρη ερώτηση του Κινήματος Αλλαγής για την έως σήμερα κυβερνητική πολιτική στον κρίσιμο χώρο της παιδείας. Τον περασμένο Μάιο ζητήσαμε απαντήσεις για τους πλημμελής χειρισμούς, την ολιγωρία, την προχειρότητα και την έλλειψη ολοκληρωμένου σχεδιασμού στα ζητήματα της παιδείας. Ταυτόχρονα, σας επιστήσαμε την προσοχή στα φλέγοντα θέματα, που θα αντιμετώπιζε η σχολική και πανεπιστημιακή κοινότητα τον Σεπτέμβρη. Και τι έκανε το Υπουργείο; Κατ' αρχάς, αφού έκλεισε τη σχολική και ακαδημαϊκή χρονιά με τρεις - τέσσερις ηχηρές ανακοινώσεις και ένα νομοθέτημα, πήγε διακοπές. Ο Σεπτέμβριος έφτασε με βήμα ταχύ, γιατί, ως γνωστόν, ο χρόνος δεν περιμένει κανέναν ούτε τους Υπουργούς, με τα ερωτήματα και τα προβλήματα μεγαλύτερα από όσο τα αφήσατε, για άλλη μία χρονιά. Αντιμέτωποι πια με μία από τις πιο δύσκολες εξισώσεις της πανδημίας βρίσκεται η Υπουργός, η Κυβέρνηση αλλά κυρίως, θα σας έλεγα, η ελληνική κοινωνία, που με το καλημέρα της επαναλειτουργίας της πρωτοβάθμιας και δευτεροβάθμιας - βλέπουμε τι θα γίνει και με την τριτοβάθμια, για επαγγελματική εκπαίδευση δεν μιλάμε, εξακολουθεί να είναι ανύπαρκτη - και με τους ειδικούς να επισημαίνουν τους κινδύνους από την επιστροφή φοιτητών και μαθητών στα θρανία. Ας γυρίσουμε, λοιπόν, στον περασμένο Μάιο. Σας είχαμε εγκαλέσει για τα φλέγοντα ζητήματα παιδείας, που η πανδημία και η παντελώς ελλειμματική χειρισμοί σας τα φέρνουν σήμερα γιγαντωμένα μπροστά σε διλήμματα, σε αγωνίες, που έχουν να κάνουν με την εξέλιξη του τέταρτου κύματος της πανδημίας, μπροστά σε αυτό που βιώνει, τελικά, κάθε ελληνική οικογένεια με παιδιά. Και σας ρωτώ: Πώς ανοίγετε σχολεία και πανεπιστήμια με πρόχειρες δηλώσεις μέτρων προστασίας, δηλώσεις που έχουν να κάνουν με self test που θα συμπληρώνουν οι γονείς; Βάλτε στην εξίσωση ότι έχουμε και ανεμβολίαστους γονείς ή και αρνητές γονείς, που θα γράψουν μια πρόχειρη δική τους δήλωση ή θα προσπαθήσουν να βρουν πιστά πιστοποιητικά εμβολιασμού ή νόσησης ή - το άλλο καταπληκτικό - ότι τα τμήματα θα κλείνουν όταν έχουμε 50%+1 κρούσματα. Σοβαρά, τώρα, πιστεύετε ότι υπάρχει κάποια οικογένεια, που θα συνεχίσει να στέλνει τα παιδιά της στο σχολείο, όταν έχουν αρρωστήσει παραπάνω από τρεις ή πέντε συμμαθητές των παιδιών της; Πώς ανοίγετε σχολεία και πανεπιστήμια, όταν δεν έχετε καταφέρει να πείσετε το 40% του πληθυσμού να εμβολιαστεί; Θυμηθήκατε να κάνετε καμπάνια εμβολιασμού στους νέους επτά μέρες πριν ξεκινήσουν τα σχολεία. Έχουμε, εν τω μεταξύ, και κάποια εξεταστική, τώρα, που τρέχει στα πανεπιστήμια. Ορισμένα από αυτά τα παιδιά δίνουν διά ζώσης. Θα ανοίξουν τα πανεπιστήμια; Δεν θα ανοίξουν τα πανεπιστήμια; Περιμένουμε να σας ακούσουμε. Και όλα αυτά, όταν ξέρετε ότι η επιστημονική κοινότητα είναι ήδη απαισιόδοξη και όλοι οι ειδικοί θεωρούν ότι το άνοιγμα των σχολείων θα επιδεινώσει την κατάσταση, δεδομένης και της υψηλής μεταδοτικότητας της μετάλλαξης «Δέλτα» σε συνδυασμό με τα χαμηλά ποσοστά εμβολιασμού. Πώς κινείστε τόσο απερίσκεπτα και διακινδυνεύετε την υγεία τόσων παιδιών, τόσων νέων και των οικογενειών τους; Πώς περιφέρετε ως μέγα επίτευγμα τα αγγλικά, λέτε, στο νηπιαγωγείο ή την από χρόνια εφαρμοσμένη ευέλικτη ζώνη δεξιοτήτων, όταν θέλω να σας πω ότι όλη η Ευρώπη και όλος ο δυτικός κόσμος ασχολείται πλέον, έχει πέσει με τα μούτρα, να φτιάξει μοντέλα αντιμετώπισης της μετάλλαξης «Δέλτα», της μετάλλαξης «Mu» και του κύματος της πανδημίας; Πώς τολμάτε με την Ελλάδα στη δεύτερη θέση ποσοστού θανάτων από κορωνοϊό, μετά από την πρωταθλήτρια, φυσικά, Βουλγαρία; Και τέλος, με τι προϋποθέσεις και με τι προοπτική δεν κάνατε τίποτα όλο τον Ιούλιο μέχρι το τέλος Αυγούστου για να υπάρχει ένα ασφαλές άνοιγμα στα σχολεία και στα ΑΕΙ; Άκουσα τον γενικό γραμματέα της πρωτοβάθμιας φροντίδας υγείας που ανακοίνωσε το ποσοστό της εμβολιαστικής κάλυψης των εφήβων και είπε ότι έχει αυξηθεί - είναι γεγονός - το τελευταίο διάστημα. Πόσο τελευταίο; Μερικών ημερών; Όταν ήδη έχουν ξεκινήσει σχολεία και ξεκινούν σε λίγο τα πανεπιστήμια; Δυστυχώς, τα νούμερα είναι αμείλικτα. Ένας στους τέσσερις μαθητές λυκείου έχει κάνει μόνο την πρώτη δόση και το αντίστοιχο ποσοστό για τους μαθητές γυμνασίου είναι στο 13%. Οι υπόλοιποι τρεις στους τέσσερις; Οι υπόλοιποι 87% στο γυμνάσιο τι γίνονται; Και πώς διασφαλίζει τη δημόσια υγεία ο εμβολιασμός μόνο με μία δόση; Θυμίζω τη δική σας καμπάνια και τις ανακοινώσεις της επιτροπής των ειδικών, που επέμεναν ότι, προκειμένου να υπάρχει ασφάλεια, πρέπει να υπάρχει πλήρης εμβολιασμός και να έχουν περάσει δεκατέσσερις ημέρες από τη δεύτερη δόση. Με αυτά τα δεδομένα και με αυτήν την καθυστέρηση, πού πάμε, κυρία Υπουργέ; Για όλα αυτά τα κατεπείγοντα και για άλλα τα οποία θα σας αναλύσω, περιμένουμε, όπως καταλάβατε, απαντήσεις. Απαντήσεις για την αναποτελεσματικότητα μέτρων και νομοθετικών πρωτοβουλιών, που αφορούν στον εκσυγχρονισμό του ελληνικού σχολείου και του πανεπιστημίου. Το είδατε και εσείς με τα αποτελέσματα, το βλέπουμε εμείς, το βιώνει η ελληνική οικογένεια με τα παιδιά που μόλις τελείωσαν το σχολείο. Μιλούσατε για ασφάλεια στα πανεπιστήμια με ειδικούς φρουρούς. Θυμάστε, αυτούς που έχουν διαφορετικές στολές, που θα είναι χίλιοι και, θα έχουν ανακριτικά καθήκοντα, θα συνεργάζονται με την Ελληνική Αστυνομία. Πού είναι άραγε; Να ξεκαθαρίσω ότι δεν ανησυχούμε, γιατί εμείς εξαρχής τοποθετηθήκαμε στην προβληματική, αυταρχική θα έλεγα, κυβερνητική επιλογή, που ξέραμε ότι θα δημιουργεί περισσότερα προβλήματα από ό,τι θα μπορεί να λύνει. Προτείναμε, μάλιστα και τρόπους περιστολής και της ανομίας και της εγκληματικότητας στα ΑΕΙ, εμπλέκοντας την καθ' ύλην αρμόδια ακαδημαϊκή κοινότητα και τις διοικήσεις των πανεπιστημίων. Αν είχατε το πολιτικό σθένος να ακούσετε και να αποδεχθείτε την πρόταση νόμου, που κατέθεσε το Κίνημα Αλλαγής για τον τρόπο φύλαξης των πανεπιστημίων ο, σήμερα, αναγκαίος έλεγχος των πιστοποιητικών εμβολιασμού και νόσησης δεν θα ήταν πρόβλημα. Θα μπορούσε να αντιμετωπιστεί με ασφάλεια και αποτελεσματικότητα. Η Κυβέρνηση, όμως, και πάλι επέλεξε το φανταχτερό περιτύλιγμα της επικοινωνιακής πολιτικής, για να χαϊδέψει τα αυτιά του εκλογικού σώματος, που δικαίως απαιτεί τα ιδρύματα να λειτουργούν με ασφάλεια. Θα μου πείτε, τελικά πού κατέληξαν αυτοί οι τετρακόσιοι πρώτοι που έχουν προσληφθεί, αν υπάρχει σχέδιο και ποιο είναι; Εγώ σας απαντώ: Δεν υπάρχει κανένα σχέδιο. Μήπως σήμερα, λοιπόν, πρέπει να το ξανασκεφτείτε, κυρία Υπουργέ; Μήπως σήμερα πρέπει να τολμήσετε να ακούσετε όχι μόνο εμάς και την πρότασή μας, η οποία ήταν προϊόν μελέτης ανθρώπων που γνώριζαν την πανεπιστημιακή ζωή, αλλά να ακούσετε πια και την ακαδημαϊκή κοινότητα; Πριν από τρεις μέρες ακαδημαϊκοί από όλο το δημοκρατικό πολιτικό φάσμα επανήλθαν στην ανάγκη να συζητηθεί μια πρόταση σαν αυτή, που καταθέσαμε εμείς ως κόμμα, που δίνει ξεκάθαρες προτάσεις και λύσεις και δεν αρκείται σε καταγγελίες. Μήπως να αφήσετε το περιτύλιγμα και να ασχοληθείτε με το περιεχόμενο, με την ουσία και με την υλοποίηση της; Μέγα θέμα το καλοκαίρι η εισαγωγή των παιδιών στην τριτοβάθμια και το φιάσκο των φετινών πανελλήνιων εξετάσεων, με την εφαρμογή αυτής της ανεπεξέργαστης νομοθέτησης για την ελάχιστη βάση εισαγωγής, που άφησε σχολές και καθηγητές χωρίς φοιτητές. Σήμερα, δείχνετε όλοι εκ των υστέρων εμβρόντητοι και έτοιμοι για διορθώσεις «από την επόμενη χρονιά» λέτε. Τους υποψηφίους που έμειναν φέτος εκτός πανεπιστημίων - και δεν μιλάω για αυτούς που έγραψαν ένα, δύο, τρία, μιλάω για τους άλλους που έμειναν απ' έξω ν' αγναντεύουν τη σχολή που αδίκως δεν πέρασαν, γιατί το σύστημα σας αστόχησε - τους ρωτήσατε τι θα κάνουν αυτή τη χρονιά; Δεν σκέφτεστε μήπως πρέπει να τους δώσετε μία δεύτερη ευκαιρία; Κυρία Υπουργέ, η αιτιολόγηση για τη βιαστική εφαρμογή του μέτρου με τον εκπαιδευτικό χρόνο παγωμένο στον Μάρτιο του 2019 ήταν επιεικώς προσχηματική. Ποιος διαφωνεί ότι δεν μπορεί υποψήφιος με γνώσεις επιπέδου τρία ή τέσσερα στην κλίμακα του είκοσι ν' ανταποκριθεί στις απαιτήσεις ενός πανεπιστημιακού τμήματος; Κανείς. Ποιος αντιλέγει ότι το κράτος αδυνατεί να συντηρεί σχολές με φοιτητές, που δεν παίρνουν ποτέ πτυχίο; Κανείς. Από τις οφθαλμοφανείς γενικές παραδοχές όμως μέχρι την επιβολή ενός ασχεδίαστου μέτρου υπάρχει απόσταση, που μετριέται σε είκοσι χιλιάδες νέους εκτός πανεπιστημιακών ιδρυμάτων, σε άλλους γιατί πράγματι η γνώση που αποκόμισαν στο σχολείο ήταν ανεπαρκής, αρκετούς όμως γιατί έγιναν θύματα των υπουργικών πειραματισμών. Επίσης, μετριέται από τον αριθμό των πανεπιστημιακών τμημάτων, ακόμη και αξιόλογων, που μετά την ανακοίνωση των βάσεων εισαγωγής αμφισβητείται ο λόγος ύπαρξής τους. Πάμε στην ανυπαρξία πολιτικών ανάπτυξης της αφανισμένης πια επαγγελματικής εκπαίδευσης στη χώρα. Δεν φτάνει και δεν μας κάνει η νομοθέτηση ενός παράλληλου μηχανογραφικού για να φοιτήσουν τα παιδιά σε εγκαταλελειμμένα και απαξιωμένα δημόσια κέντρα επαγγελματικής απασχόλησης, για να πει η πολιτεία ότι ασχολήθηκε με σοβαρότητα με την τεχνική και την επαγγελματική εκπαίδευση, ούτε τελικά η θέσπιση κάποιων μετρημένων στα δάχτυλα πρότυπων τεχνικών λυκείων. Και θα μπω στον πειρασμό να σας πω ένα προσωπικό παράδειγμα. Γονείς παιδιών, τα οποία όντως έχουν μια έφεση στις τέχνες, αλλά δεν είναι τόσο καλοί μαθητές, βρήκαν μία εναλλακτική στα πρότυπα ΕΠΑΛ. Ζήτησαν λοιπόν να μάθουν στην Αθήνα πόσα υπάρχουν και αν μπορούν να γράψουν τα παιδιά τους. Η προϋπόθεση ήταν ν' αριστεύσουν. Πολλά απ' αυτά κατέβαλαν μεγάλες προσπάθειες μες την πανδημία και το κατάφεραν. Πάνε να γραφτούν και τους λένε: «Ξέρετε, υπάρχει ένα και αυτό είναι στο Πέραμα». Μπορεί να γραφτεί στη δεύτερη χρονιά; Η απάντηση είναι «όχι», δεν μπορείς να γραφτείς στη Β΄ λυκείου. Και τι κάνει ένας γονιός που θέλει να πάει το παιδί του; Η καταπληκτική απάντηση που έδωσαν οι άνθρωποι του Υπουργείου Παιδείας είναι ότι μετακομίζει στο Πέραμα. Συμπέρασμα: Πορευόμαστε χωρίς σχέδιο, χωρίς διάλογο, χωρίς πραγματική πρόθεση μεταρρύθμισης σε έναν τομέα που με τις μακιαβελικές επιλογές της κυβέρνησης των ΣΥΡΙΖΑ - ΑΝΕΛ και τελικά με τις ευλογίες της Κυβέρνησής σας η χώρα έχει μείνει κυριολεκτικά ανάπηρη. Ας πάμε στο μείζον θέμα, που δημιούργησαν τα μέτρα αντιμετώπισης των αποτελεσμάτων της πανδημίας στη μαθητική και φοιτητική κοινότητα. Ο κυβερνητικός στρουθοκαμηλισμός στα τεράστια μαθησιακά κενά, που δημιούργησε η απόλυτη επιτυχημένη κατ' εσάς εξ αποστάσεως διδασκαλία που πέρσι την είχατε κάνει σημαία είναι μέγα πρόβλημα. Τα προβλήματα της εξ αποστάσεως, η αναποτελεσματικότητα, οι αρρυθμίες που το βλέπει κανείς ότι υπάρχουν σε όλες τις βαθμίδες εκπαίδευσης, σήμερα πλέον, γίνονται αντιληπτές από όλους, συμπεριλαμβανομένης και της Κυβέρνησης, δυστυχώς, όμως με χρονοκαθυστέρηση. Να θυμηθούμε, κυρία Υπουργέ, τι λέγατε ενάμιση χρόνο πριν για την εξ αποστάσεως εκπαίδευση, που κανείς, βέβαια, δεν αρνείται την αναγκαιότητά της. Να θυμηθούμε πόσο η Κυβέρνησή σας τη διαφήμισε όχι ως αναγκαίο μέσο, όχι ως ελλειμματικό υποκατάστατο της διά ζώσης διδασκαλίας, αλλά ως το μέγα επίτευγμα που μπορούσε ν' αντικαταστήσει με απόλυτη επάρκεια την ζωντανή αίθουσα. Σας το λέγαμε, σας το τεκμηριώσαμε πως δεν είναι έτσι και σας επισημάναμε πιθανούς κινδύνους για τους μαθητές. Εσείς όμως περιφέρατε την εξ αποστάσεως διαδικασία μάθησης ως τη μαγική λύση, που θα σας έδινε πόντους προσωπικού επιτεύγματος με μάτια και αυτιά κλειστά σε όσα τραγελαφικά συμβαίναν στα ελληνικά σχολεία: δάσκαλοι εγκαταλελειμμένοι στην τύχη τους, να μάθουν από μόνοι τους τη διαδικασία του διαδικτυακού μαθήματος, με ελλείψεις σε υλικοτεχνικές υποδομές και ανύπαρκτα δίκτυα, με από ανύπαρκτη έως ελλειμματική και καθυστερημένη μετά το τέλος της χρονιάς επιμόρφωση και υποστήριξη των εκπαιδευτικών και ενίσχυση φυσικά του σχολείου.
Κυρία Κεφαλίδου, πρέπει να ολοκληρώσετε.
Είναι καίριο το θέμα. Θα ήθελα μια ανοχή, παρακαλώ, κύριε Πρόεδρε. Κυρία Υπουργέ, εσείς και το ΙΕΠ θα έπρεπε ήδη από την περασμένη χρονιά να έχετε ανακοινώσει μέτρα μείωσης και αναδιάταξης της ύλης καθώς και σειρά υποστηρικτικών δράσεων και παρεμβάσεων αναπλήρωσης των μαθησιακών κενών. Και αυτά τόσο για τη χρονιά που τελείωσε, που άφησε μικρά παιδιά που άρχισαν να βρίσκουν έναν βηματισμό στο διάβασμα και τελικά συλλαβίζουν, αλλά και μεγάλα παιδιά, που είχαν τα προσόντα να είναι σήμερα φοιτητές και δεν τα κατάφεραν. Ένα λοιπόν κομμάτι είναι η χρονιά που πέρασε και ένα άλλο κομμάτι η χρονιά που ξεκινάει τώρα. Πού είναι όλα αυτά; Είναι στα μετρήσιμα στα δάχτυλα πρότυπα και πειραματικά ή στα ελάχιστα πρότυπα επαγγελματικά λύκεια; Αυτή η υπουργική αδράνεια έδωσε τα πρώτα απτά αποτελέσματα τον Ιούνιο με τις επιδόσεις των υποψηφίων στα ΑΕΙ και τη βλέπει τώρα όλη η ελληνική κοινωνία με το ξεκίνημα της νέας σχολικής χρονιάς. Τώρα, για εσπερινά λύκεια, για εκπαίδευση προσφύγων, για διαπολιτισμική εκπαίδευση ούτε κουβέντα. Η απουσία διαλόγου με φορείς και επιστημονικές και επαγγελματικές ενώσεις αποφοίτων δημιούργησε τεράστια θέματα στους αποφοίτους των ΤΕΙ που έγιναν ΑΕΙ με πτυχία τα οποία δίνονται χωρίς να υπάρχουν επαγγελματικά αποτελέσματα. Η έλλειψη βούλησης και άρνησης για αλλαγή του νομοθετικού πλαισίου της κυβέρνησης των ΣΥΡΙΖΑ - ΑΝΕΛ δημιούργησε άλλα τραγελαφικά. Εσείς ουσιαστικά, εδώ και δύο χρόνια, πέρα από κάποιες θεραπευτικές πολιτικές με τις πράσινες και τις κόκκινες σχολές, πέρα από κάποιες κομματικές υποχρεώσεις - κολέγια και κάποια επαγγελματικά δικαιώματα - και ιδεοληπτικές πολιτικές, όπως είναι η πανεπιστημιακή αστυνομία, ακολουθείτε πιστά τον αναχρονιστικό προσανατολισμό, το ξεχασμένο περιεχόμενο και τελικά όλο τον πυρήνα της εκπαιδευτικής πολιτικής τον μπαλτά Φίλη και Γαβρόγλου. Βέβαια, υπάρχει μια διαφορά: Το κάνετε από την άλλη πλευρά. Προσλήψεις εκπαιδευτικών, το πιο χαρακτηριστικό παράδειγμα. Έχετε κρατήσει το ίδιο νομοθετικό πλαίσιο χωρίς εχέγγυα του ΑΣΕΠ, χωρίς διάλογο με φορείς και κόμματα ώστε η διαδικασία να μπορέσει να γίνει δικαιότερη, αντικειμενικότερη, πιο διαφανής, επιτέλους μονιμότερη, χωρίς ν' αλλάζει κάθε τρεις και λίγο και φυσικά, επιλογές στελεχών εκπαίδευσης. Ήδη, ο Σεπτέμβρης είναι εδώ και η πανδημία παρούσα. Ελπίζουμε λοιπόν να μας διαφωτίσετε πώς σκέφτεστε την πορεία της εκπαίδευσης στα δημόσια σχολεία και στα πανεπιστήμια τη χρονιά που ήδη τρέχει. Θέλουμε να μας εξηγήσετε τι κάνατε και κυρίως τι και γιατί δεν κάνατε μέσα στο καλοκαίρι που πέρασε, πώς θα αντιμετωπίσετε αυτό, που έρχεται τη φετινή χρονιά και θα πείσετε όχι εμάς, αλλά την ελληνική κοινωνία που ακούει ότι όχι τ' αγγλικά στο νηπιαγωγείο, όχι οι δεξιότητες ρομποτικής και σεβασμού του διπλανού. Αυτά είναι πολύ καλά, άξια, αυτονόητα, αλλά εντελώς ανεπαρκή μπροστά στα μεγάλα προβλήματα. Πώς θα είναι τα παιδιά ασφαλή στα σχολεία; Πώς θα παραμείνουν ανοιχτά σχολεία και πανεπιστήμια; Πώς θα αποκτήσουν πρόσβαση οι φοιτητές στα άδεια πανεπιστημιακά τμήματα, μετά την εμμονή σας στις στρεβλώσεις από την εφαρμογή της ελάχιστης βάση εισαγωγής; Απαντήστε μας μέσα στα τόσα νεωτερικά που φέρνετε, γιατί δεν ακούσαμε κουβέντα για το εθνικό απολυτήριο. Επικρατεί άκρα του τάφου σιωπή για τη δυνατότητα τα παιδιά, που τελειώνουν την υποχρεωτική εκπαίδευση στη Γ΄ γυμνασίου να έχουν πιστοποίηση αγγλικών και πιστοποίηση πληροφορικής. Απαντήστε μας για την επιμονή της Κυβέρνησης να τσαλαβουτά με αποσπασματικά μέτρα και νομοθετήματα βεγγαλικά. Ευχαριστώ.
Κι εγώ σας ευχαριστώ. Τον λόγο έχει ο κ. Γεώργιος Καμίνης.
Ευχαριστώ, κύριε Πρόεδρε. Κυρίες και κύριοι, το ισχυρό δημόσιο σχολείο με υψηλή ποιότητα παρεχόμενης εκπαίδευσης υψηλής κατάρτισης και καλά αμειβόμενους εκπαιδευτικούς και σύγχρονες υποδομές μπορεί να εξασφαλίσει την κοινωνική κινητικότητα και την ισότητα των ευκαιριών. Κατά τη διάρκεια της πανδημίας η εκπαιδευτική δραστηριότητα μπήκε στην εποχή της τηλεκπαίδευσης με πολλά προβλήματα. Η ποιότητα της διδασκαλίας μέσα από μία κάμερα δεν συγκρίνεται με τη διδασκαλία μέσω της φυσικής παρουσίας στη σχολική τάξη και το αμφιθέατρο. Προέκυψαν μαθησιακά κενά ,ειδικά στους μαθητές της υποχρεωτικής εκπαίδευσης, όπου η «αλυσίδα γνώσης» είναι περισσότερο ορατή. Θα πρέπει, λοιπόν, το Υπουργείο να προβλέψει πρώτα απ' όλα την κάλυψη των μαθησιακών κενών μέσω προγραμμάτων ενισχυτικής διδασκαλίας. Απαιτείται μια συνολική και όχι αποσπασματική εκπαιδευτική πολιτική και μεταρρύθμιση, που θα ξεκινά από το νηπιαγωγείο και θα καταλήγει στο πανεπιστήμιο. Και αυτό δεν μπορεί να είναι υπόθεση μόνο μιας κυβέρνησης ή μόνο ενός Υπουργού, αλλά ένα διακομματικό κεκτημένο με την ενεργοποίηση και του Εθνικού Συμβουλίου Παιδείας. Οι διαφορετικές βαθμίδες εκπαίδευσης πρέπει να συνομιλούν μεταξύ τους και να αποτελούν ένα ενιαίο μονοπάτι γνώσης που θα καταλήγει στην απόκτηση του εθνικού απολυτηρίου μέσα από την εξέταση από προκαθορισμένη τράπεζα θεμάτων. Και αυτό αποτελεί μία πάγια θέση του Κινήματος Αλλαγής. Δυστυχώς, ακόμη ασχολούμαστε με ζητήματα, που έπρεπε ήδη να έχουμε λύσει, όπως είναι ο τρόπος εισαγωγής στα AEI, που πληροφορούμαστε από τον κυριακάτικο Τύπο ότι θέλετε και πάλι να τον αλλάξετε ή ο αριθμός τμημάτων και σχολών, που πρέπει να λειτουργούν ανά την επικράτεια με τον αρμόδιο Υφυπουργό να προαναγγέλλει με συνέντευξή του στο Αθηναϊκό Πρακτορείο αντίστοιχη παρέμβαση. Το Υπουργείο Παιδείας σε αυτά τα δύο χρόνια ανάλωσε πολύτιμο κεφάλαιο σε διακηρύξεις και άτολμες μεταρρυθμίσεις. Θα αναφερθώ σε δύο παραδείγματα: την πανεπιστημιακή αστυνομία και την αξιολόγηση των εκπαιδευτικών. Ως προς την πανεπιστημιακή αστυνομία το Κίνημα Αλλαγής είχε καταθέσει τη δική του ρεαλιστική πρόταση νόμου, την οποία, όμως, αγνοήσατε. Θεσπίσατε την ομάδα προστασίας των πανεπιστημιακών ιδρυμάτων, προκηρύξατε τις θέσεις και λίγο προτού ξεκινήσει το νέο ακαδημαϊκό έτος, την «παγώσατε». Και σαν να μην έφτανε αυτό, στον πρόσφατο νόμο για τα ζώα συντροφιάς θεσπίσατε τη δυνατότητα στα πανεπιστήμια να προβαίνουν σε απευθείας αναθέσεις, κατά παρέκκλιση, μάλιστα, κάθε σχετικής διάταξης της κείμενης νομοθεσίας περί δημοσίων συμβάσεων, για τον έλεγχο της τήρησης των έκτακτων μέτρων σε φοιτητές και προσωπικό κατά τη διαδικασία της διδασκαλίας με φυσική παρουσία. Ως προς την αξιολόγηση των εκπαιδευτικών θα επαναλάβω ό,τι είχα πει και κατά την ψήφιση του ν.4823. Είκοσι σχεδόν σελίδες και είκοσι οκτώ άρθρα για την αξιολόγηση, αν δεν κάνω λάθος, και τελικά καταλήγουμε στο ακροτελεύτιο άρθρο του αντίστοιχου κεφαλαίου, που μας λέει ότι η αξιολόγηση απλώς λαμβάνεται υπ' όψιν για την εξέλιξη του εκπαιδευτικού, λαμβάνεται υπ' όψιν, δηλαδή, μεταξύ πολλών άλλων άγνωστων κριτηρίων. Αυτό δεν είναι σοβαρή αξιολόγηση. Αυτό είναι κολοβή αξιολόγηση και συνιστά στην ουσία φυγομαχία. Στο ολοήμερο σχολείο η Κυβέρνηση της Νέας Δημοκρατίας συνεχίζει στο δρόμο της οπισθοδρόμησης, που χάραξε ο ΣΥΡΙΖΑ. Το ολοήμερο σχολείο ήταν ένα πιλοτικό πρόγραμμα, που ξεκίνησε το 2010 από την κυβέρνηση του ΠΑΣΟΚ στο πλαίσιο του προγράμματος για το «Νέο Σχολείο». Ήταν τόσο επιτυχημένο που είχε καταφέρει να καλύψει το 65% του μαθητικού δυναμικού της χώρας. Και έρχεστε τώρα, με πρόσφατη υπουργική απόφαση, και εισάγετε έναν αδικαιολόγητο ανταγωνισμό με τα κέντρα δημιουργικής απασχόλησης που λειτουργούν στο επίπεδο των δήμων. Θέλουμε, όμως, και μία δημόσια εκπαίδευση συμπεριληπτική, που θα εγγυάται το καθολικό δικαίωμα των ανηλίκων στην εκπαίδευση χωρίς διακρίσεις και, παράλληλα, θα εξασφαλίζει την απρόσκοπτη πρόσβαση σε ευάλωτες κατηγορίες ενηλίκων, όπως είναι οι φυλακισμένοι, οι αιτούντες άσυλο και οι αναγνωρισμένοι πρόσφυγες. Ενώ, πράγματι, για το σχολικό έτος 2021-2022 έχουν ιδρυθεί οι δομές υποδοχής για την εκπαίδευση των προσφυγοπαίδων και έχουν διενεργηθεί οι αποσπάσεις εκπαιδευτικών σε δομές φιλοξενίας προσφύγων, κάποια στιγμή πρέπει να σταματήσει αυτός ο διαχωρισμός σε κανονικό σχολείο και ειδικό σχολείο για τα προσφυγόπουλα. Αυτά πρέπει να πηγαίνουν κανονικά στο σχολείο. Και αυτό είναι ένα αίτημα, που το στηρίζουν και οι εκπαιδευτικοί. Επίσης, σε συνεργασία με το Υπουργείο Μετανάστευσης και Ασύλου θα πρέπει να αποφασισθεί, επιτέλους, μια ολοκληρωμένη εθνική στρατηγική ένταξης των προσφύγων μέσα στην εκπαιδευτική διαδικασία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα με δύο λεπτά ακόμα. Επιπρόσθετα, δεν γίνεται να έχει θεσπιστεί η εξέταση της ελληνικής γλώσσας για την απόκτηση του πιστοποιητικού επάρκειας γνώσεων για την πολιτογράφηση αλλοδαπών και το Υπουργείο Παιδείας να μην έχει μεριμνήσει για τη σύσταση ειδικών τμημάτων που θα προετοιμάζουν τους υποψήφιους προς πολιτογράφηση για τις εξετάσεις. Θα ήθελα σε αυτό το σημείο να κάνω και μία επισήμανση για τις δομές εκπαίδευσης και τη στελέχωση στα καταστήματα κράτησης, καθώς και για τα τμήματα εκμάθησης της ελληνικής γλώσσας του ν.4763. Τον Μάρτιο του 2021 συγκροτήθηκε η πενταμελής επιτροπή ,που είναι αρμόδια για το συντονισμό και την επιτάχυνση των διαδικασιών ίδρυσης και λειτουργίας των δομών εκπαίδευσης. Όμως, μέχρι στιγμής, αν δεν κάνω λάθος, με την κοινή υπουργική απόφαση 4265 της 15ης Σεπτεμβρίου έχει συσταθεί μόνο το μονοθέσιο δημοτικό σχολείο στο κατάστημα κράτησης Κορυδαλλού Ι. Με τα υπόλοιπα καταστήματα κράτησης τι γίνεται; Η σχολική χρονιά έχει ήδη ξεκινήσει. Πότε περιμένετε να ιδρύσετε τις δομές εκπαίδευσης; Πότε περιμένετε να τοποθετήσετε τους διευθυντές και τους υποδιευθυντές, που ο δικός σας νόμος προβλέπει; Θα θέλαμε να μας δώσετε και μία εικόνα για τα προγράμματα ελληνομάθειας, που οργανώνει και εποπτεύει η Γενική Γραμματεία Επαγγελματικής Εκπαίδευσης Κατάρτισης και Διά Βίου Μάθησης. Επισκεπτόμενος την ιστοσελίδα της γενικής γραμματείας είδα ότι οι τελευταίες εξετάσεις ελληνομάθειας διεξήχθησαν στις 30 Νοεμβρίου του 2019. Αυτό αληθεύει; Γιατί αν είναι αλήθεια, τότε η διάταξη του άρθρου 76 παραμένει ανενεργή αν υπολογίσει κάποιος ότι ακόμη δεν έχουν εκδοθεί και οι απαιτούμενες κοινές υπουργικές αποφάσεις, που προβλέπονται στο άρθρο 77 του ν.4763. Σας ευχαριστώ, κύριε Πρόεδρε.
Κι εγώ ευχαριστώ, κύριε Καμίνη. Τον λόγο έχει ο κ. Βασίλης Κεγκέρογλου.
Ευχαριστώ, κύριε Πρόεδρε. Κυρία Υπουργέ, η Νέα Δημοκρατία και εσείς προσωπικά διατείνεστε, ιδιαίτερα όταν είστε αντιπολίτευση, ότι η παιδεία είναι εθνικό θέμα, αλλά ως Κυβέρνηση την αντιμετωπίζετε δύο χρόνια τώρα μονοκομματικά. Συνεχίζετε την τακτική της προηγούμενης κυβέρνησης, που νομοθετούσε χωρίς διάλογο και συναινέσεις. Αρνείστε πεισματικά την επανασύσταση του Εθνικού Συμβουλίου Παιδείας, που κατήργησε ο ΣΥΡΙΖΑ, ώστε να διασφαλιστούν οι όροι διαβούλευσης και η αναγκαία για την παιδεία συναίνεση. Στη διάρκεια της πανδημίας αποτύχατε να συγκεράσετε την ανάγκη για ελάχιστη κοινωνική και οικονομική δραστηριότητα με την ανάγκη για προστασία της υγείας των πολιτών ιδιαίτερα στην εκπαίδευση και γι' αυτό σας εγκαλούμε σήμερα. Η αποτυχία αυτή επηρέασε τους μαθητές, τους γονείς και τους εκπαιδευτικούς, προκαλώντας ένα σοβαρό μαθησιακό και παιδαγωγικό έλλειμμα στους μαθητές. Η έλλειψη προετοιμασίας και η προχειρότητα χαρακτήρισαν την πολιτική του Υπουργείου Παιδείας από την έναρξη του πρώτου κύματος έως σήμερα - δυστυχώς και σήμερα - διότι η επικρατούσα κατάσταση και ο ανακοινωμένος σχεδιασμός δεν προμηνύει θετικές εξελίξεις. Σας εγκαλούμε γιατί δεν αξιοποιήσατε το χρόνο για τους σκοπούς της εκπαίδευσης, αλλά τον σπαταλήσατε για τις σκοπιμότητες της Κυβέρνησης όπως η αναγραφή της διαγωγής στα απολυτήρια, η αναγνώριση πτυχίων των ιδιωτικών κολεγίων, η τοποθέτηση κομματικών στελεχών στις διευθύνσεις εκπαίδευσης, ο έλεγχος της σύνθεσης των υπηρεσιακών συμβουλίων και των συμβουλίων επιλογής, η ανάθεση της φύλαξης των πανεπιστημίων στην ΕΛ.ΑΣ., η καθιέρωση της ελάχιστης βάσης που έγινε μεγίστη, μέγιστος «κόφτης» και η υποβάθμιση της δευτεροβάθμιας τεχνικής και επαγγελματικής εκπαίδευσης. Σπάσετε για πρώτη φορά το ενιαίο της λυκειακής εκπαίδευσης και τη διαφοροποίηση μεταξύ εκπαίδευσης και κατάρτισης. Σας εγκαλούμε γιατί διαμορφώσατε μία καταστροφική χρονιά για τα παιδιά της περυσινής Γ΄ λυκείου. Σαν να μην έφθανε η πανδημία, η μείωση εισακτέων τους έφερε ακόμα σε πιο δύσκολη θέση. Επικαλεστήκατε την αποτροπή εισόδου μαθητών στα ΑΕΙ με βαθμούς «3» και «4». Είναι μία λογική που ακούγεται πάρα πολύ καλά, αλλά διαμορφώσετε έναν μαθηματικό αλγόριθμο και μία διαδικασία, που άφησε εκτός χιλιάδες καλούς μαθητές που έγραψαν ακόμα και πολύ πάνω από το «12». Έτσι, πολλά αξιόλογα τμήματα έμειναν χωρίς φοιτητές και πολύ περισσότερα τμήματα έμειναν με μειωμένο αριθμό εισακτέων. Σας εγκαλούμε γιατί δεν βρήκατε αίθουσες για να λειτουργήσουν τμήματα με δεκαπέντε παιδιά. Αντίθετα, σε πολλά σχολεία έχουμε συγχωνεύσεις τμημάτων και αύξηση του αριθμού των μαθητών. Δεν πήρατε επιπλέον μέτρα για τα ειδικά σχολεία όπου είναι γνωστό ότι η τήρηση των υγειονομικών πρωτοκόλλων δεν είναι και τόσο εύκολη. Σε αρκετά σχολεία μειώθηκε ο αριθμός των καθαριστριών και ο χρόνος απασχόλησής τους. Δεν διαμορφώσατε ένα πλαίσιο προστασίας για τους διευθυντές και τους εκπαιδευτικούς, τους οποίους τους αφήνετε έκθετους όταν έρχονται καθημερινά αντιμέτωποι με ομάδες αντιεμβολιαστών, που πολλοί από αυτούς αρνούνται να επιδείξουν κωδικό υποβολής self test των παιδιών τους που πιστοποιεί την ηλεκτρονική υποβολή. Καταθέτω έγγραφο της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης Κεντρικής Μακεδονίας, η οποία λέει ότι δεν πειράζει, ας μην εφαρμόζεται το σχετικό. Άρα, βάζετε τον διευθυντή - και τον εκπαιδευτικό - αντιμέτωπο με τους ανθρώπους οι οποίοι έχουν για τον άλφα ή βήτα λόγο αυτή την άποψη για το εμβόλιο. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η εξαγγελία ότι εκπαιδευτικός, που ασθενεί με COVID θα αντικαθίσταται άμεσα δεν «περπατάει», διότι υπάρχουν περιπτώσεις εκπαιδευτικών, που ασθένησαν με την έναρξη της σχολικής χρονιάς και το κενό τους παραμένει ακάλυπτο. Οι ελλείψεις των εγκυκλίων οδηγιών σας και οι έωλες διαβεβαιώσεις σας σε συνδυασμό με το γεγονός ότι ένα τμήμα θα κλείνει μόνο αν νοσεί το 50%+1 των μαθητών, θα οδηγήσει σε εκτόξευση κρουσμάτων στα σχολεία. Είναι, βέβαια, μία άλλη εφαρμογή της λογικής «τα μισά παιδιά στην τάξη» τα δεκαπενταμελή τμήματα. Θα τα κάνετε μόνο εάν έχουμε κρούσματα από COVID των υπόλοιπων. Φυσικά, το σπουδαιότερο για το οποίο δεν ενδιαφερθήκατε ήταν να αναδιατάξετε την ύλη, να φτιάξετε ανταλλακτικά ωρολόγια και αναλυτικά προγράμματα και να ετοιμάσετε ένα σχέδιο για εκ περιτροπής διδασκαλία, αν τα πράγματα δεν πάνε καλά. [[Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή]] Σας εγκαλούμε γιατί εν μέσω πανδημίας διευρύνθηκαν οι ανισότητες στην εκπαίδευση. Δεν συνειδητοποιήσατε ότι δημιουργήθηκε τεράστιο μορφωτικό και παιδαγωγικό έλλειμμα, με πολλαπλές επιπτώσεις στο μέλλον των νέων. Δεν προετοιμαστήκατε και δεν έχετε ένα σχέδιο ανάπτυξης αντισταθμιστικών προγραμμάτων, όπως προανέφερα. Κάνατε προσλήψεις μονίμων και αναπληρωτών με τον νόμο Γαβρόγλου που είχατε καταγγείλει για τις αδικίες του, ακόμα και στους κανόνες που ισχύουν μεταξύ γενικής και ειδικής εκπαίδευσης. Όμως, έτσι δεν επαρκούν. Υπάρχουν πολλά κενά ακόμα. Δεν συμμορφώνεστε με τις δικαστικές αποφάσεις για τους επιτυχόντες του διαγωνισμού του 2008 του ΑΣΕΠ και αδιαφορείτε για τις προτάσεις που καταθέτει το Κίνημα Αλλαγής για την επίλυση του προβλήματος. Από σκληροί πολέμιοι των μεταρρυθμίσεών μας γίνεστε κακοί αντιγραφείς τους μόνο για επικοινωνιακούς λόγους και σας εγκαλούμε για την κακή αντιγραφή και όχι για τη μεταστροφή. Φλυαρείτε συνεχώς περί μεταρρυθμίσεων, αλλά διατηρείτε το φτωχό σχολείο των ΣΥΡΙΖΑ - ΑΝΕΛ. Σας εγκαλούμε γιατί δεν υπάρχει καμμία πρόνοια και καμμία πολιτική για το ολοήμερο σχολείο, για διεύρυνση του ωραρίου λειτουργίας του υποχρεωτικού προγράμματος, για το ενιαίο αναμορφωμένο εκπαιδευτικό πρόγραμμα, για επαναφορά του δασκάλου του ολοήμερου, για θέσπιση πιστοποιημένου γυμνασίου με πιστοποίηση στα Αγγλικά και την Πληροφορική, για εθνικό απολυτήριο, για αυτονομία της σχολικής μονάδας. Σας εγκαλούμε γιατί δεν στηρίξατε τους μαθητές των εσπερινών λυκείων, αντίθετα με τον ν.4777/2021 που ψηφίσατε και την ανώτερη βάση. Ουσιαστικά ακυρώσατε και το ποσοστό του 1%. Πλήξατε την αυτονομία της σχολικής μονάδας, αφού διαμορφώσατε ένα ασφυκτικό και άκαμπτο πλαίσιο διοίκησης και ελέγχου της εκπαίδευσης. Κάνατε το εκπαιδευτικό μας σύστημα ακόμα πιο συγκεντρωτικό, με έντονο «διοικητισμό» και ενίσχυση της γραφειοκρατίας. Πετσοκόψατε τις αρμοδιότητες του Συλλόγου Διδασκόντων, ενισχύοντας υπέρμετρα σε πολλές περιπτώσεις τον ρόλο του διευθυντή της σχολικής μονάδας. Προχωρείτε σε επιλογή στελεχών, έχοντας τον πλήρη έλεγχο των Συμβουλίων Επιλογής και με τους αιρετούς καταργημένους. Μιλάτε - αλλά νομοθετήσατε κιόλας - για μία αποσπασματική αξιολόγηση, χωρίς να έχετε διαμορφώσει ένα ολοκληρωμένο και σύγχρονο σύστημα επιμόρφωση των εκπαιδευτικών, που θα είναι συνέχεια της αξιολόγησης. Μιλάτε για συγχωνεύσεις - καταργήσεις τμημάτων ΑΕΙ και συμπράξεις ακριβώς με τον ίδιο τρόπο που έκανε τις ιδρύσεις η προηγούμενη κυβέρνηση, χωρίς συζήτηση με την εκπαιδευτική κοινότητα, χωρίς συζήτηση με την κοινωνία και τις πολιτικές δυνάμεις για έναν νέο ακαδημαϊκό χάρτη. Αφήνετε στον αέρα χιλιάδες απόφοιτους των ΤΕΙ, θύματα της πολιτικής Γαβρόγλου και της έλλειψης διαδικασιών αντιστοίχισης με τα ενεργά τμήματα. Κυρία Υπουργέ, δεν υπάρχουν άλλα περιθώρια συνέχισης της ανασφάλειας και της αναστάτωσης που επικρατεί στον χώρο της παιδείας. Η νηνεμία λόγω πανδημίας μη σας εφησυχάζει. Η εκπαίδευση είναι άρρηκτα δεμένη με την ανάπτυξη της χώρας. Είναι εθνικό ζήτημα. Απαιτεί διάλογο και συναίνεση. Γι' αυτό χρειάζεται μία σοβαρή πολιτική. Αλλάξτε τώρα την αποσπασματική και σκόπιμη πολιτική των επιλογών σας και προχωρήστε σε έναν ουσιαστικό διάλογο όχι μόνο με τις πολιτικές δυνάμεις, αλλά και τους εκπαιδευτικούς φορείς και την κοινωνία, για να δούμε τι είναι αυτό που πρέπει να αλλάξει και πώς να προχωρήσουν τα πράγματα. Ευχαριστώ.
Κι εγώ ευχαριστώ, κύριε Κεγκέρογλου. Παρακαλώ να τηρείται ο χρόνος, διότι όπως βλέπετε οι προηγούμενοι ομιλητές έχουν ξεπεράσει και τη δευτερολογία τους, εκτός αν δεν κάνουν χρήση της δευτερολογίας. Τον λόγο έχει τώρα ο κ. Ανδρέας Πουλάς. Ορίστε, κύριε συνάδελφε, έχετε τον λόγο.
Κυρίες και κύριοι συνάδελφοι, ξεκίνησε πριν από μία εβδομάδα η νέα σχολική χρονιά και καθώς είναι η τρίτη χρονιά που διανύουμε εν μέσω πανδημίας του COVID -19, προσπαθούμε να καταλάβουμε τι άλλαξε φέτος σε σχέση με πέρυσι στη λειτουργία των σχολείων. Φέτος δεν δωρίσατε μάσκες και παγούρια στους μαθητές ούτε όμως κάνατε κάτι για τη μείωση του αριθμού των μαθητών μέσα στις τάξεις ούτε προχωρήσατε σε περισσότερες προσλήψεις εκπαιδευτικών για την κάλυψη των κενών ούτε αυξήσατε τα τεστ από τον ΕΟΔΥ στην εκπαιδευτική κοινότητα. Στη χώρα μας ανοίγουμε τα σχολεία με χαμηλά ποσοστά ολοκληρωμένων εμβολιασμών στους εφήβους, γεγονός που δημιουργεί μεγάλες αμφιβολίες για το αν η δια ζώσης εκπαίδευση αντέξει μέχρι τα Χριστούγεννα. Με τον τρόπο που ανοίγετε τα σχολεία όπου το δόγμα της ατομικής ευθύνης κυριαρχεί, πόσα παιδιά θα ασθενήσουν; Πόσα θα χρειαστούν νοσηλεία; Είμαστε προετοιμασμένοι για μία σφοδρή αναζωπύρωση στις νεαρές ηλικίες; Ήδη, ένα στα τέσσερα ημερήσια κρούσματα αφορούν σε παιδιά, τη στιγμή που τον προηγούμενο μήνα ήταν ένα στα πέντε. Και ακόμη δεν έχουμε δει το αποτύπωμα της λειτουργίας των σχολείων στην πορεία της πανδημίας, καθώς αυτό θα φανεί τις επόμενες εβδομάδες, για να μην πω μήνες. Ακόμα και σήμερα, λοιπόν, που έχουμε μπει σε πλήρη εκπαιδευτική λειτουργία, συνεχίζετε να εκδηλώνετε αυταρέσκεια και κυνισμό, πέραν των αντιφατικών μηνυμάτων που δίνετε, όταν ενώ κλείνατε ολόκληρα σχολεία με ένα κρούσμα κορωνοϊού, τώρα απαιτείται να απουσιάζει το «50+1» για να κλείσει το τμήμα. Δεν έχετε κάνει τη στοιχειώδη προετοιμασία για την αντιμετώπιση των προβλημάτων ενός χειμώνα που προμηνύεται δύσκολος λόγω της μεγάλης μεταδοτικότητας της μετάλλαξης «Δέλτα». Όταν και ο ίδιος ο Διευθυντής του Παγκόσμιου Οργανισμού Υγείας στην Ευρώπη, ο Χανς Κλούγκε, τονίζει ότι χωρίς αποστάσεις και τήρηση των ατομικών μέτρων προστασίας, όπως οι μάσκες εν ώρα μαθήματος και η υγιεινή των χεριών και του αναπνευστικού και χωρίς συχνούς ελέγχους με τεστ, το εμβόλιο δεν μπορεί από μόνο του να τερματίσει την πανδημία, εσείς τι κάνετε για αυτό; Επαναφέρατε τους μαθητές σε μικρές τάξεις όπου οι αποστάσεις εκ των πραγμάτων είναι αδύνατο να συγκρατηθούν, ενώ παράλληλα δεν εξαγγείλατε καμμία ενημερωτική εκστρατεία στα σχολεία για το ζήτημα του κορωνοϊού. Για εσάς όλα είναι ζήτημα ατομικής ευθύνης και όχι της πολιτείας που αφήνει μαθητές, εκπαιδευτικούς και οικογένειες στο έλεος της ασθένειας, της παραπληροφόρησης και των γιατρών του διαδικτύου. Επίσης, δεν θα έπρεπε να είχατε προβλέψει να υπάρχει σε κάθε δήμο κινητή μονάδα του ΕΟΔΥ για τη διεξαγωγή rapid test που να αναλαμβάνει να εμβολιάζει μαθητές που επιθυμούν να εμβολιαστούν; Ποιος είναι ο σχεδιασμός σας στην περίπτωση νόσησης μαθητών από κορωνοϊό; Θα υπάρξει τηλεκπαίδευση γι' αυτούς ή θα τιμωρηθούν μένοντας με μαθησιακά κενά που ποτέ δεν πρόκειται να καλυφθούν παρά μόνο μέσω της παραπαιδείας; Θα θεσπίσετε ελαστικότητα στις απουσίες; Πώς θα κρατήσετε ανοικτά τα σχολεία τη στιγμή που με την εμφάνιση ενός κρούσματος σε μια τάξη οι γονείς θα αποφύγουν να στείλουν τα παιδιά τους στο σχολείο; Η περσινή χρονιά που στέρησε για μεγάλα χρονικά διαστήματα τη διά ζώσης εκπαίδευση στους μαθητές δεν δίδαξε τίποτα την Κυβέρνησή σας για το πώς θα πρέπει να λειτουργούν τα σχολεία εν μέσω πανδημίας; Η διατήρηση της διά ζώσης εκπαίδευσης στους μαθητές είναι σημαντική για την κοινωνική, ψυχολογική και εκπαιδευτική τους πρόοδο και θα πρέπει να αποτελεί προτεραιότητα για την πολιτεία τη δύσκολη αυτή χρονική περίοδο που διανύουμε, όπως επίσης βασική προτεραιότητα θα πρέπει να αποτελεί η προετοιμασία των παιδιατρικών νοσοκομείων, τμημάτων και κλινικών της χώρας και η ενίσχυσή τους με το απαιτούμενο προσωπικό, προκειμένου να αντιμετωπίσουν την πιθανή αύξηση ανάγκης νοσηλείας παιδιών με COVID -19. Αυτό θα πρέπει να συμβεί και στα άλλα νοσοκομεία της περιφέρειας και όχι μόνο στα αστικά κέντρα. Για παράδειγμα, στην Αργολίδα υπάρχει έτοιμη παιδιατρική κλινική η οποία δυστυχώς δεν έχει τεθεί σε λειτουργία. Τι θα συμβεί, λοιπόν, εάν υπάρξουν παιδιά που θα χρειαστούν νοσηλεία στην Αργολίδα, αλλά και σε άλλες περιοχές της χώρας; Κυρίες και κύριοι συνάδελφοι, η Νέα Δημοκρατία και στο θέμα της παιδείας φαίνεται ότι δεν έχει ούτε σχέδιο, αλλά δεν έχει και όραμα. Επί δύο χρόνια αρνείται τον διάλογο με τα υπόλοιπα κόμματα, τους συνδικαλιστικούς φορείς, αλλά και να ακούσει τη φωνή της ελληνικής κοινωνίας που αγωνιά για το μέλλον των παιδιών της, με αποτέλεσμα στον χώρο της παιδείας η χώρα να βιώνει αυταρχισμό και υπερσυγκέντρωση εξουσιών σε συγκεκριμένα πρόσωπα. Πολιτική τού «αποφασίζουμε και διατάζουμε», απουσία διαλόγου και υποβάθμιση των δημοκρατικών διαδικασιών, εμμονή στην ιδέα της αριστείας, χωρίς όμως μείωση των ανισοτήτων, απαξίωση των εκπαιδευτικών και του έργου τους και τιμωρητική διάθεση εναντίον τους, οπισθοδρομικές αντιλήψεις και επιστροφή στον επιθεωρητισμό, ανυπαρξία σοβαρού σχεδιασμού και στοχευμένων μέτρων για την αντιμετώπιση της πανδημίας. Αυτά αποτελούν τα κύρια χαρακτηριστικά της πολιτικής της Κυβέρνησης της Νέας Δημοκρατίας και τα αποτελέσματα αυτών των πρακτικών δημιούργησαν τεράστια προβλήματα και παραλείψεις στην εκπαιδευτική κοινότητα. Ενδεικτικά αναφέρω την άστοχη και βίαιη εφαρμογή της ελάχιστης βάσης εισαγωγής με τα γνωστά αρνητικά αποτελέσματα, τις ακατάλληλες μάσκες για τους μαθητές, την πρόθεση για ζωντανή μετάδοση του μαθήματος μέσω καμερών, τις αδιαφανείς συμβάσεις με τη «CISCO», την αύξηση του αριθμού των μαθητών ανά τμήμα εν μέσω πανδημίας, τη δυσλειτουργία των μέσων για την εξ αποστάσεως εκπαίδευση, τα tablets που δεν χορηγήθηκαν σε όλους τους μαθητές, τον αποκλεισμό μαθητών από την εκπαιδευτική διαδικασία λόγω έλλειψης υποδομών, την εκ των υστέρων και πρόχειρη επιμόρφωση των εκπαιδευτικών, την εξίσωση των πτυχίων των κολλεγίων με τα πανεπιστήμια και τα πολυτεχνεία, την αστυνομοκρατία στα πανεπιστήμια, την αδιαφορία για το πρόβλημα με τη λανθασμένη πληρωμή των ηλεκτρονικών παραβόλων που οδήγησε χιλιάδες αναπληρωτές στην ανεργία, την αντιδημοκρατική αντιμετώπιση των εκπαιδευτικών που οδήγησε για πρώτη φορά μετά από χρόνια στη συγκρότηση υπηρεσιακών συμβουλίων χωρίς παρουσία εκλεγμένων εκπροσώπων τους, ανατρέποντας έτσι κάθε στοιχείο αντικειμενικότητας, αξιοκρατίας και διαφάνειας, την ισοπέδωση κάθε εργασιακού δικαιώματος των εκπαιδευτικών στον ιδιωτικό τομέα, τον εξοβελισμό του επαγγελματικού προσανατολισμού και της συμβουλευτικής από τα σχολεία, τον πολλαπλασιασμό των θέσεων των στελεχών της εκπαίδευσης και η επιλογή τους να γίνεται μέσω κομματικού ελέγχου, την απουσία δομών και σχεδιασμού για την επιμόρφωση των εκπαιδευτικών. Καμμία πρόνοια για την ενίσχυση και τη βελτίωση της Ειδικής Αγωγής, τη θέσπιση της αξιολόγησης μόνο για τους εκπαιδευτικούς και μάλιστα με τιμωρητικό χαρακτήρα, χωρίς αξιολόγηση του συστήματος συνολικά. Αφήνω στο τέλος την απαξίωση της τεχνικής και επαγγελματικής εκπαίδευσης όπου παρ' όλες τις διακηρύξεις της Κυβέρνησης για τη δήθεν πρόθεση αναβάθμισής της, στην πραγματικότητα βιώνουμε τη θεσμική υποβάθμισή της. Κυρίες και κύριοι συνάδελφοι, η Κυβέρνηση στην παιδεία, όπως και στην υγεία, δεν έχει ολοκληρωμένο σχέδιο. Για τον λόγο αυτόν και σέρνεται πίσω από τις εξελίξεις και τις πραγματικές ανάγκες της δημόσιας εκπαίδευσης και επιδεικνύει ολιγωρία στα επείγοντα, κάτι που επέτεινε και ανέδειξε η αντιμετώπιση της πανδημίας. Ευχαριστώ πολύ.
Ευχαριστούμε πολύ. Η κ. Κωνσταντίνα Γιαννακοπούλου έχει τον λόγο ως επόμενη επερωτώσα για πέντε λεπτά.
Κυρίες και κύριοι συνάδελφοι, συζητάμε σήμερα για την παιδεία. Ας πούμε κάτι εξαρχής: H πρόκληση ενός σύγχρονου εκπαιδευτικού συστήματος συνιστά την πρώτη πρόκληση στην εποχή της τέταρτης βιομηχανικής επανάστασης και της ρομποτικής. Αποτελεί την πρώτη και τη μεγαλύτερη επένδυση μιας χώρας απέναντι στις προκλήσεις του μέλλοντος στο δύσκολο και ανταγωνιστικό περιβάλλον το οποίο διαμορφώνεται. Αναφέρομαι σε κάτι αυτονόητο, που ωστόσο δεν φαίνεται να έχει τροφοδοτήσει πανεθνικό διάλογο ώστε να γίνουν οι απαραίτητες τομές και μεταρρυθμίσεις. Σ' αυτά τα δύο χρόνια, ακόμη και αν κάποιος καλοπροαίρετα δει κάποιες θετικές κινήσεις, αυτό το οποίο όλοι θα συμφωνήσουν ότι μπορεί να διαπιστώσει κανείς είναι μια ορατή αποσπασματικότητα που δεν επιτρέπει τη διαμόρφωση μιας σύγχρονης φιλοσοφίας στη λειτουργία του ελληνικού σχολείου και στα εφόδια επί της ουσίας που δίνει στον Έλληνα μαθητή. Από το Υπουργείο έχουν έλθει αλλεπάλληλα νομοσχέδια, όμως λείπει ο νόμος - πλαίσιο, ένας νόμος αντίστοιχος με αυτόν που έφερε το ΠΑΣΟΚ και η Άννα Διαμαντοπούλου, που κάποιος θα μπορούσε να συμφωνεί ή να διαφωνεί, όμως έβλεπε καθαρά τομή, έβλεπε καθαρά το νέο στίγμα, το προοδευτικό μήνυμα, καινοτόμες προτάσεις, μεταρρυθμίσεις, προοπτική, πραγματική μεταρρύθμιση. Θυμίζω απλά τα συμβούλια των πανεπιστημίων, μια καινοτομία η οποία έδωσε τη δυνατότητα και το κίνητρο σε εκατοντάδες λαμπρούς επιστήμονες απ' όλον τον πλανήτη να έλθουν και να συμβάλουν σε μια γενικότερη αναβάθμιση της τριτοβάθμιας παιδείας στη χώρα μας και δυστυχώς έφυγαν απογοητευμένοι από την υπονόμευση των επόμενων Υπουργών Παιδείας, μέχρι βεβαίως που ήλθε ο ΣΥΡΙΖΑ και τα ξήλωσε όλα. Οι αλλαγές στον τρόπο διοίκησης που έγιναν, η αποκέντρωση ευθυνών και το σπάσιμο του συγκεντρωτισμού, η ριζική αναθεώρηση αναλυτικών προγραμμάτων και μεθόδων διδασκαλίας, η συστράτευση φωτισμένων μυαλών που έγιναν ήταν πράγματα τα οποία είχαν έλθει για να βοηθήσουν και ακόμη δυστυχώς τόσα χρόνια μετά ακόμη αυτά τα ίδια πράγματα παραμένουν πολύ μεγάλα ζητούμενα. Μαζί μ' αυτά επιτρέψτε μου και μια ακόμη παρατήρηση: Υπάρχουν αποφάσεις, νόμοι πια, που ψηφίστηκαν, κυρία Υπουργέ, αλλά επί της ουσίας δεν άλλαξαν τίποτα. Χαρακτηριστικό είναι η κατάργηση του πανεπιστημιακού ασύλου. Τι άλλαξε επί της ουσίας στην εύρυθμη λειτουργία των πανεπιστημίων; Μπορείτε να μας πείτε; Νομίζω ότι οι Έλληνες γονείς και οι ίδιοι οι φοιτητές μπορούν να σας απαντήσουν με μια μόνο λέξη: τίποτα. Η μη εφαρμογή του νόμου μάς έφερε μπροστά στη συζήτηση και την ψήφιση ενός νέου μετά από αυτόν νόμου για τα αστυνομικά τμήματα μέσα στις σχολές, που όλοι γνωρίζουμε ότι θα προκαλέσουν πολύ μεγαλύτερη ένταση. Η ίδια η Κυβέρνηση νομοθετεί, λοιπόν, δεν εφαρμόζει αυτά που νομοθετεί, αυτά που ψηφίζει, καταφεύγει σε νέες αποφάσεις και στη συνέχεια ταλαντεύεται και γι' αυτές τις ίδιες τις αποφάσεις που πήρε. Αλήθεια, συζητάτε φέτος να εφαρμόσετε αυτήν τη διάταξη για τα τμήματα μετά από ενάμιση χρόνο. Για να δούμε τι θα κάνετε. Εκτός και αν φέρετε και άλλο νόμο. Ας πάμε τώρα παρακάτω. Συμπληρώνονται σχεδόν δεκαεννέα μήνες στους οποίους ολόκληρος ο πλανήτης δοκιμάζεται από την πανδημία. Πλέον είμαστε σε θέση όλοι μας να έχουμε μια πιο καθαρή εικόνα των επιπτώσεων οι οποίες προκλήθηκαν σε τομείς ολόκληρης της κοινωνίας υπό τις έκτακτες αυτές συνθήκες. Και βεβαίως ο τομέας της εκπαίδευσης δεν θα μπορούσε να μείνει ανέπαφος, ανέγγιχτος από τις συνέπειες της πανδημίας. Σίγουρα η σημερινή συζήτηση έχει βεβαίως να κάνει - και πρέπει - με το μείζον θέμα το οποίο σχετίζεται με την εύρυθμη και αποτελεσματική λειτουργία του εκπαιδευτικού μας συστήματος και φέτος. Η απρόσκοπτη λειτουργία όλων των βαθμίδων εκπαίδευσης πρέπει να διαφυλαχθεί με κάθε τρόπο. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού]] Καλή η τηλεκπαίδευση, αλλά όλοι μας γνωρίζουμε, εκτός από τις απίστευτες συνέπειες στον ψυχισμό των παιδιών, και τα μορφωτικά κενά τα οποία υπάρχουν και εντοπίζονται, τμήματα ύλης τα οποία δεν έχουν καλυφθεί. Οι εκπαιδευτικοί σπαζοκεφαλιάζουν για το πώς θα μπορέσουν να χειριστούν αυτό το θέμα. Η ίδια η καγκελάριος Μέρκελ δήλωνε πως υπάρχει κίνδυνος να δημιουργηθεί μια ολόκληρη γενιά με τεράστια κενά. Δυστυχώς εγώ οφείλω να ομολογήσω ότι δεν βλέπω να σας απασχολεί και ιδιαίτερα το συγκεκριμένο θέμα και ταυτόχρονα ότι υπάρχει μια πάρα πολύ περίεργη επιμονή σε σχήματα και μέτρα, παρά την περσινή εμπειρία. Βλέπουμε τον τρόπο, τον σχεδιασμό βάσει του οποίου αποφασίσατε και φέτος η πολιτεία να ξεκινήσει τη λειτουργία των σχολείων. Ας μην γελιόμαστε, όλοι όσοι από εμάς κυκλοφορούμε στις εκλογικές μας περιφέρειες, ερχόμαστε σε επαφή με τα σχολεία των περιφερειών μας, με τους συλλόγους και τις ενώσεις γονέων και κηδεμόνων, με τους πολίτες γονείς των παιδιών που φοιτούν στα δημόσια σχολεία, εγώ ως μητέρα τριών παιδιών που φοιτούν σε δημόσιο σχολείο, κυρία Υπουργέ, μπορώ να σας πω και να σας μεταφέρω ότι το μόνο το οποίο εισπράττουμε είναι η τεράστια αγωνία και ανησυχία…
Κυρία Γιαννακοπούλου, ολοκληρώστε παρακαλώ γιατί ήρθε και ο κ. Κωνσταντόπουλος.
Βεβαίως. Απλώς ξεκινήσαμε τελικά με άλλο…
Όχι. Ήρθε.
Ολοκληρώνω. Αφ' ενός, λοιπόν, υπάρχει αγωνία για την προστασία της υγείας των παιδιών και γενικότερα των οικογενειών τους και αφ' ετέρου αγωνιούμε για την ποιότητα και για την ουσία της μόρφωσής τους και νομίζω ότι είναι απολύτως λογική αυτή η ανησυχία. Κλείνω, κύριε Πρόεδρε. Δεν θα μπορούσα να μην κλείσω με μία παρατήρηση σε σχέση με τα κτηριακά προβλήματα και τα προβλήματα υποδομών. Βεβαίως πρέπει να αφορούν και το δικό σας Υπουργείο, όσο κι αν πολλές φορές λέτε ότι δεν είναι δική σας αρμοδιότητα. Ορθώς - και επικροτούμε τον κ. Μητσοτάκη - που πριν από λίγες ημέρες εγκαινιάστηκε μέσα σε σύντομο χρονικό διάστημα το σχολείο στο Δαμάσι Τυρνάβου που είχε καταστραφεί από τον σεισμό πριν από λίγους μήνες. Όμως τα σχολεία στο Αιγάλεω και στη δυτική Αθήνα, κυρία Υπουργέ, που είχαν δεχθεί ανεπανόρθωτες ζημιές ήδη από το σεισμό τον Ιούλιο του 2019 ακόμη περιμένουν την παρέμβαση της πολιτείας για να μπορέσουν να επαναλειτουργήσουν σωστά και να μην υποβάλλονται οι μαθητές σε απίστευτη ταλαιπωρία. Γι' αυτά τι προτίθεστε να κάνετε; Ωραία και τα επικοινωνιακά σχήματα και όλα και η ουσία αν θέλετε των πραττομένων σας. Κάντε όμως κάτι και ειδικά ο Πρωθυπουργός για την εκλογική του περιφέρεια. Εμείς είμαστε εδώ με θέσεις και προτάσεις, με υπευθυνότητα για ένα καλύτερο μέλλον για τα παιδιά μας, για ένα καλύτερο εκπαιδευτικό σύστημα.
Κλείστε, κυρία Γιαννακοπούλου, σας παρακαλώ πολύ. Αντί για πέντε λεπτά, έχετε μιλήσει εννέα.
Κλείνω, κύριε Πρόεδρε. Εμείς μιλάμε με τα έργα μας και με την ιστορία μας, κύριε Πρόεδρε και κυρία Υπουργέ. Και γι' αυτό νομίζω θα ήταν χρήσιμο να ακούτε πολύ προσεκτικά τι σας λέει το Κίνημα Αλλαγής.
Όπως βλέπετε, ήρθε ο κ. Κωνσταντόπουλος, ενώ είχατε πει ότι δεν θα έρθει. Έχει γίνει τώρα ένα μπέρδεμα. Κύριε Κωνσταντόπουλε, δεν χάθηκε ο κόσμος, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κυρία Υπουργέ, για όλους είναι ξεκάθαρο ότι η παιδεία είναι ένα δημόσιο αγαθό. Μάλιστα θα έλεγα ότι είναι ένας νευραλγικός τομέας για κάθε κοινωνία. Γι' αυτό άλλωστε βρίσκεται και στο επίκεντρο του ενδιαφέροντος της κοινωνίας, των πολιτών, της νέας γενιάς. Κι όμως στη χώρα μας τα τελευταία χρόνια δεν έχει τεθεί θα έλεγα σε έναν δημόσιο πραγματικά διάλογο και όπως θα έπρεπε με όραμα για την παιδεία και τη χώρα μας στον 21ο αιώνα. Υπάρχει, θα έλεγα, αγαπητοί συνάδελφοι, τα τελευταία χρόνια μια απαξία γενικώς για την παιδεία. Να θυμίσω ότι η προηγούμενη κυβέρνηση ΣΥΡΙΖΑ - ΑΝΕΛ έφερε σαρωτικές αλλαγές, χωρίς φυσικά τα αναμενόμενα αποτελέσματα που προσδοκούσε. Αντίθετα σε όλες τις βαθμίδες της εκπαίδευσης έφερε, θα έλεγα, ισοπέδωση και οδήγησε την παιδεία στον δρόμο του λάθους. Κυρία Υπουργέ, στον ίδιο δρόμο του λάθους πορεύεστε και εσείς σήμερα ως Κυβέρνηση και μάλιστα θα έλεγα ότι δυστυχώς, η πολιτική και οι πολιτικές της Νέας Δημοκρατίας κινούνται προς την ίδια κατεύθυνση, αποσπασματικά, χωρίς όραμα, χωρίς εθνικό διάλογο, χωρίς σχέδιο, χωρίς την αναγκαία επανίδρυση του Εθνικού Συμβουλίου Παιδείας, που θα εξασφάλιζε τη συνέχεια στην εκπαιδευτική πολιτική και ταυτόχρονα με μεγάλες τριβές στην εκπαιδευτική κοινότητα και μάλιστα με ανεξήγητη επιμονή σε λάθη του παρελθόντος. Και λέω «λάθη του παρελθόντος» διότι η σημερινή Κυβέρνηση πορεύεται όπως είπα στον ίδιο δρόμο του λάθους. Αγαπητοί συνάδελφοι, εμείς μπορούμε να μιλάμε. Ποιοι; Το ΠΑΣΟΚ. Γιατί; Γιατί το ΠΑΣΟΚ έχει ένα έργο ιστορικά καταγεγραμμένο, με τομές και καινοτομίες στην εκπαίδευση. Γι' αυτό εμείς δεν λέμε λόγια, καταθέτουμε προτάσεις. Δεν λέμε κορώνες, δεν προτάσσουμε εγωισμούς. Σήμερα ωστόσο δεν μπορούμε παρά να διαφωνήσουμε με τα πεπραγμένα της Κυβέρνησης και μάλιστα με την απουσία μιας εθνικής στρατηγικής για τη χώρα μας που θα αφορά την παιδεία. Ναι, αγαπητοί συνάδελφοι, είναι γεγονός ότι η πανδημία πράγματι άλλαξε τις ζωές μας. Αυτό όμως δεν είναι άλλοθι, κυρία Υπουργέ, δεν είναι πανάκεια γιατί η αναστάτωση και η ανασφάλεια στον χώρο της παιδείας, έχει κρατήσει πάρα πολύ και θα έλεγα ότι έχει κρατήσει πολύ παραπάνω από όσο αντέχει το σύνολο της ελληνικής κοινωνίας, καθώς επίσης και η εκπαιδευτική κοινότητα. Κυρία Υπουργέ, ξεκίνησε η νέα σχολική χρονιά και η Κυβέρνηση ακόμα δεν έχει παρουσιάσει ένα σχέδιο που να εμπνέει ασφάλεια σε μαθητές και εκπαιδευτικούς και φυσικά να μπορούν όλα τα σχολεία να μείνουν ανοιχτά και ασφαλή και ιδιαίτερα, θα έλεγα, στους μαθητές που και σήμερα βλέπουμε κάποιοι να έχουν αρχίσει να ενορχηστρώνουν κάποιες αντιδράσεις με κλειστά σχολεία. Επίσης, κυρία Υπουργέ, βλέπουμε συνωστισμό στις σχολικές τάξεις, όταν υπάρχουν πολλές περιπτώσεις που τα τμήματα μπορούν να χωριστούν σε μικρότερα. Εσείς δεν το κάνατε πράξη διά των διευθύνσεων της εκπαίδευσης. Καθημερινά διακηρύσσετε την πρόθεσή σας για κανονική λειτουργία των σχολείων. Ωστόσο δεν φροντίσατε για βασικά πράγματα θα έλεγα. Είδαμε πριν από λίγες μέρες, καθηγητές να οδηγούνται στο αυτόφωρο μετά από μήνυση γονέων που ήταν αντίθετοι φυσικά στα μέτρα για τον COVID στο σχολείο. Και σας ερωτώ, κυρία Υπουργέ: Πώς θα αποτρέψετε ανάλογα περιστατικά στο μέλλον; Πώς οι εκπαιδευτικοί δεν θα νιώθουν ανασφαλείς; Σήμερα αυτό που εμπεδώνεται στην εκπαιδευτική κοινότητα είναι ότι στα δύο χρόνια της πανδημίας η ηγεσία του Υπουργείου Παιδείας κάνει μια απλή διαχείριση της κατάστασης χωρίς κανέναν σχεδιασμό. Και θα έλεγα χωρίς κανέναν σχεδιασμό και για την αντιμετώπιση του μαθησιακού κενού των μαθητών που κινδυνεύει να μετατραπεί σε σοβαρό μορφωτικό παιδαγωγικό έλλειμμα. Κυρία Υπουργέ, απευθύνομαι σε εσάς και σας ρωτώ. Το σχολείο που θεσμοθέτησε η προηγούμενη κυβέρνηση ΣΥΡΙΖΑ - ΑΝΕΛ με περιορισμένο ωράριο, χωρίς ολοήμερη λειτουργία του δημοτικού σχολείου και του νηπιαγωγείου είναι το σχολείο που οραματίζεστε; Γιατί το καταγγέλλατε ως Αντιπολίτευση. Σήμερα όμως ακολουθείτε τον δρόμο αυτό πιστά, έναν δρόμο που οδηγεί στην υποβάθμιση της ποιότητας της δημόσιας εκπαίδευσης και στην κατάργηση χιλιάδων θέσεων δασκάλων και εκπαιδευτικών ειδικοτήτων. Να θυμίσω ότι τα εργαστήρια δεξιοτήτων που διαφημίσατε και φέρατε με τα τελευταία νομοσχέδια, δεν είναι τίποτε άλλο από τα προγράμματα της ευέλικτης ζώνης, που θέσπισαν οι κυβερνήσεις του ΠΑΣΟΚ και βασίζονταν σε τρεις βασικούς πυλώνες: τη γνώση, την ανάπτυξη δεξιοτήτων, την ανάπτυξη θετικών στάσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάρω και τον χρόνο της δευτερολογίας μου, κύριε Πρόεδρε. Ωστόσο αποτελεί ένα ερώτημα ποιο είναι το όραμά σας - γιατί δεν το βλέπουμε - , ποιος είναι ο σχεδιασμός της δικής σας Κυβέρνησης για το σχολείο του 21ου αιώνα. Δεν τον είδαμε. Δεν υπάρχει; Ή βρίσκεται ακόμη στη διαβούλευση; Εμείς, το Κίνημα Αλλαγής, το ΠΑΣΟΚ, έχουμε ιδιαίτερη ευαισθησία, αγαπητοί συνάδελφοι, στα ζητήματα παιδείας και οι προτάσεις μας είναι μελετημένες, στοχευμένες, κοστολογημένες, για να μπορούν να φέρουν μια προοδευτική αλλαγή στην εκπαιδευτική κοινότητα και σας προτείνουμε ένα ισχυρό απολυτήριο γυμνασίου με πιστοποίηση τόσο της Πληροφορικής όσο και της Αγγλικής γλώσσας, ενίσχυση της τεχνικής επαγγελματικής εκπαίδευσης, όπως άλλωστε είναι και η τάση σε όλη την Ευρώπη, εθνικό απολυτήριο με χρήση τράπεζας θεμάτων για την ενιαία αξιολόγηση των μαθητών, καθώς και προγράμματα συμβουλευτικής και επαγγελματικού προσανατολισμού. Για μας αυτά αποτελούν, αγαπητοί συνάδελφοι, τα χαρακτηριστικά μιας σύγχρονης, ποιοτικής δημόσιας εκπαίδευσης. Και περνώ, αγαπητοί συνάδελφοι, στο θέμα της αξιολόγησης. Όλοι συμφωνούμε και λέμε «ναι» στην αξιολόγηση. Η αξιολόγηση στην εκπαίδευση ενισχύει την ποιότητα της παρεχόμενης εκπαίδευσης και αποτελεί για μας, για το ΠΑΣΟΚ, το Κίνημα Αλλαγής, βασική πολιτική θέση και στόχευση. Γι' αυτό και θέλουμε η αξιολόγηση να είναι ενισχυτική, ανατροφοδοτική, φυσικά χωρίς τιμωρητικό χαρακτήρα απέναντι στον εκπαιδευτικό, αξιολόγηση που πρέπει να συνδυάζεται με το σύστημα επιμόρφωσης των εκπαιδευτικών, κάτι που δεν πράξατε, κυρία Υπουργέ. Μιλούσατε επί ΣΥΡΙΖΑ και ενθυμούμαι ότι τον καταγγέλλατε εδώ, σε αυτή την Αίθουσα, για την κατάργηση των Περιφερειακών Επιμορφωτικών Κέντρων. Περιμέναμε αν μη τι άλλο την επανίδρυσή τους. Δεν το πράξατε. Τα συμπεράσματα δικά σας. Αντίθετα, έχετε δημιουργήσει ένα σύστημα διοικητισμού και γραφειοκρατίας στην εκπαίδευση όπου υποβαθμίζεται ο σπουδαίος παιδαγωγικός, κοινωνικός ρόλος του εκπαιδευτικού. Κι αυτό φυσικά, αγαπητοί συνάδελφοι, αποτυπώνεται στην επιλογή των στελεχών εκπαίδευσης. Η αντικειμενικότητα απουσιάζει, ενώ υπάρχει πλειοδοσία γραφειοκρατίας. Σας το τονίσαμε και στο προηγούμενο νομοσχέδιο, με τις θέσεις μας. Μιλούσαμε για την ελάχιστη βάση εισαγωγής, σας είπαμε να την πάρετε πίσω. Δεν μας ακούσατε. Σας είπαμε να την αναστείλετε. Δεν το κάνατε πράξη, με αποτέλεσμα χιλιάδες μαθητές να βρεθούν εκτός πανεπιστημίων. Είναι μεγάλες οι αδικίες που υπέστησαν μαθητές που έζησαν μια ολόκληρη χρονιά μακριά από τη σχολική αίθουσα, μακριά από το σχολείο. Και τούτο φυσικά λόγω της πανδημίας. Αγαπητοί συνάδελφοι, ο χάρτης της τριτοβάθμιας εκπαίδευσης υποβάλλεται καθημερινώς σε συνεχείς αλλαγές και αντικαταστάσεις, όπως επίσης και ανακατατάξεις. Όμως οι αποφάσεις για την τριτοβάθμια εκπαίδευση δεν μπορούν να βασίζονται σε πολιτικές αποφάσεις και μάλιστα σε αποφάσεις κατά το δοκούν ούτε φυσικά να λαμβάνονται με δύο μέτρα και δύο σταθμά. Χρειάζεται σχέδιο, χρειάζεται αντικειμενικότητα, χρειάζεται σεβασμός στις ανεξάρτητες αρχές, σήμερα στην ΕΘΑΑΕ, και όχι αυτό που έπραξε ο ΣΥΡΙΖΑ και μάλιστα η ηγεσία του Υπουργείου Παιδείας επί Γαβρόγλου που έγραψαν στα παλιά τους υποδήματα τις εισηγήσεις της ΑΔΙΠ. Να θυμίσω μάλιστα εδώ το παράδειγμα που αφορά την πατρίδα μου, την Αιτωλοακαρνανία, το Τμήμα Διαχείρισης Πολιτισμικού Περιβάλλοντος και Νέων Τεχνολογιών που πιστοποιήθηκε τον Ιανουάριο του 2019 και καταργήθηκε με μια πολιτική απόφαση από τον κ. Γαβρόγλου τον Μάιο του 2019- βγάλτε τα συμπεράσματά σας - , όταν αυτό το τμήμα είχε πιστοποιηθεί από την ανεξάρτητη αρχή, είχε δεκαοχτώ μέλη ΔΕΠ, είχε μεταπτυχιακό πρόγραμμα, χίλιους αποφοίτους, πεντακόσιους φοιτητές στις αίθουσες του πανεπιστημίου. Κι όμως αυτό το τμήμα, με τα επαγγελματικά δικαιώματα και με τις πιστοποιήσεις που είπα, καταργήθηκε με μια πολιτική απόφαση. Βγάλτε, λοιπόν, τα συμπεράσματά σας. Μιλάμε όλοι για το άρθρο 16 και για τις πολιτικές αποφάσεις και, εν πάση περιπτώσει, για το αυτοδιοίκητο. Εσείς, κυρία Υπουργέ, ενώ περιμένατε την απόφαση της ΕΘΑΑΕ για το Τμήμα Διαχείρισης Πολιτισμικού Περιβάλλοντος και Νέων Τεχνολογιών κι είπατε ότι δεν μπορείτε να υπερβείτε την οποιαδήποτε πρόταση που θα προκύψει, με μια πολιτική απόφαση καταργήσατε τη Νομική της Πάτρας. Άρα να τα δύο μέτρα και δύο σταθμά!
Ολοκληρώστε, γιατί έχετε πάει στα δέκα λεπτά.
Τελειώνω, κύριε Πρόεδρε. Αυτά, κυρία Υπουργέ, είναι δυσοίωνα δείγματα γραφής. Τελειώνοντας θα ήθελα να σταθώ, κυρία Υπουργέ και αγαπητοί συνάδελφοι, στο ότι εν όψει του σχεδίου για τον Ευρωπαϊκό Χώρο της Εκπαίδευσης του 2030 η Ευρωπαϊκή Επιτροπή έχει εστιάσει σε έξι διαστάσεις: στην ποιότητα της εκπαίδευσης, στην ένταξη, στην πράσινη και ψηφιακή μετάβαση, στους εκπαιδευτικούς, στην τριτοβάθμια εκπαίδευση και στη γεωπολιτική διάσταση. Και σας ερωτώ, κυρία Υπουργέ: εμείς σε αυτή τη συζήτηση για την παιδεία του μέλλοντος μέχρι το 2030 ως Ελλάδα μετέχουμε; Πώς μετέχουμε; Πώς θα συμβάλουμε; Υπάρχει διάλογος, υπάρχει διαβούλευση αυτή τη στιγμή, ώστε να καταθέσουμε ως κόμμα τις απόψεις μας - περιμένουμε την πρότασή σας - και μάλιστα ρωτάμε με ποιες προτάσεις και με ποια προτάγματα η χώρα μας θα κινηθεί, ερωτήματα που αναμένουμε, κυρία Υπουργέ, να απαντήσετε, γιατί η κοινωνία, οι πολίτες, η νέα γενιά περιμένουν ένα όραμα για την παιδεία, το οποίο η σημερινή Κυβέρνηση δεν το φέρνει. Σας ευχαριστώ.
Ο κ. Δημήτριος Μπιάγκης είναι ο τελευταίος των επερωτώντων Βουλευτών. Εννοείται ότι όλοι σας εξαντλήσατε και τις δευτερολογίες σας και με το παραπάνω. Δεν έχετε δευτερολογίες. Ορίστε, κύριε Μπιάγκη, έχετε τον λόγο.
Ευχαριστώ, κύριε Πρόεδρε. Θα πάρω κι εγώ τον χρόνο της δευτερολογίας μου.
Θα κάνετε χρήση της δευτερολογίας σας τώρα; Εντάξει. Ορίστε, έχετε τον λόγο.
Κυρίες Υπουργοί, κυρίες και κύριοι συνάδελφοι, κύριε Πρόεδρε, τα προβλήματα στον τομέα της παιδείας δεν είναι καινούργια ούτε λίγα και τις περισσότερες φορές φαντάζουν και ανυπέρβλητα. Μια εβδομάδα συμπληρώνεται από τότε που ξαναχτύπησε το σχολικό κουδούνι. Οι μαθητές επέστρεψαν μετά από πολύ καιρό στα σχολικά θρανία και το φυλλοκάρδι των γονέων τρέμει καθημερινά. Τρέμει για το εάν τα παιδιά τους είναι ασφαλή, εάν θα βγει η χρονιά, πώς θα βγει. Ακόμα βέβαια δεν έχουν διασφαλιστεί οι συνθήκες για μια υγιή σχολική χρονιά. Ακόμα δεν έχει ολοκληρωθεί ο εμβολιασμός στους εκπαιδευτικούς, ο δε εμβολιασμός παιδιών κι εφήβων κυλάει με πολύ αργούς ρυθμούς. Οι ανησυχίες είναι πολλές και πρόδηλες στα μάτια των γονέων. Το άγχος, η αβεβαιότητα και ο φόβος στοχεύουν την καθημερινή εκπαιδευτική ζωή. Να μην ξέρεις σε τι κατάσταση και πώς θα επιστρέψει το παιδί σου από το σχολείο. Εμπύρετο; Με συνάχι; Με βήχα; Θα έχει έρθει σε επαφή με κρούσματα; Θα είναι προσεκτικό; Ή μήπως είναι ασυμπτωματικό; Αυτά είναι τα ερωτήματα πια που αφορούν καθημερινά χιλιάδες γονείς. Κυρίες Υπουργοί, κυρίες και κύριοι συνάδελφοι, η δημόσια υγεία και δη στα σχολεία δεν είναι παιχνίδι ούτε παροχολογία, ούτε είναι μια διαπραγματεύσιμη συνθήκη, αλλά αποτελεί - θα έλεγα εγώ - καθήκον, υποχρέωση και επιβεβλημένη ανάγκη είτε σε συνθήκες πανδημίας είτε σε φυσιολογικές καταστάσεις και για να διασφαλιστεί απαιτείται σχέδιο, προϋποθέτει δομές, χρειάζεται οργάνωση, σκληρή δουλειά και μεθοδικότητα. Αγαπητοί συνάδελφοι, τα τελευταία δύο χρόνια γίναμε μάρτυρες τραγελαφικών καταστάσεων ως προς τη διαχείριση της πανδημίας κυρίως, στον τομέα της εκπαίδευσης. Η πανδημία ήρθε και κατέδειξε από την πρώτη μέρα τις αδυναμίες μας ως κράτος να σχεδιάσουμε και να λειτουργήσουμε ένα ανεξάρτητο, ένα ουσιαστικό σχολικό σύστημα με επίκεντρο τον μαθητή και τον εκπαιδευτικό, πέρα και πάνω από τις αγκυλώσεις, τις όποιες κινήσεις πολιτικού εντυπωσιασμού και τους όποιους καιροσκοπισμούς. Από τα προβληματικά σχολεία, τα απροετοίμαστα σχολεία χωρίς καν αντισηπτικά, χωρίς καθαρίστριες, χωρίς δασκάλους και καθηγητές, χωρίς εξοπλισμό και επαρκείς σχολικές αίθουσες και τις διανομές προβληματικών μασκών χωρίς αντίκρισμα, περάσαμε αμέσως μετά στα ερμητικά κλειστά σχολεία. Πονάει χέρι κόβει χέρι! Από τα κλειστά σχολεία στη συνέχεια περάσαμε στην τηλεκπαίδευση, όπου τα προβλήματα και η ανεπάρκεια του κρατικού μηχανισμού μεγαλούργησαν, όπου η εκπαιδευτική κοινότητα νόσησε πραγματικά, γιατί απεδείχθη περίτρανα πως η μάθηση διά της φυσικής παρουσίας είναι αναντικατάστατη τόσο για τους μαθητές όσο και για τους εκπαιδευτικούς. Έρχεστε σήμερα να ξανακάνετε τα ίδια λάθη - και χειρότερα θα έλεγα - σαν να μην πέρασε μια μέρα από τότε που η πανδημία μάς χτύπησε εμφατικά την πόρτα. Ξανά, χωρίς σχέδιο, χωρίς ουσιαστικές λύσεις, χωρίς παρεμβάσεις, χωρίς πλάνο, να αντιμετωπίσουμε τον ίδιο μεταλλαγμένο και πεισμωμένο εχθρό, με άλλα πρωτόκολλα όμως και άλλες οδηγίες από αυτές που είχαμε συνηθίσει μέχρι πρότινος. Ενώ ο ιός μεταλλάσσεται, χωρίς να περιμένει τη δική μας ανοσία, που θα τον θέσει στο περιθώριο, εμείς μοιάζουμε να αντιμετωπίζουμε τούτη την πρωτόγνωρη κατάσταση με εκπαιδευτικά πρωτόκολλα, που δεν συνάδουν με την κρισιμότητα των στιγμών, σαν να μην συμβαίνει τίποτα έξω από το σχολείο και εντός αυτού. Όταν με ένα κρούσμα κλείναμε τα σχολεία και τις τάξεις, τώρα πρέπει να νοσήσουν τα μισά παιδιά μιας τάξης για να μπορούμε στη διαδικασία να θεωρήσουμε ότι έχουμε κάποιο υγειονομικό θέμα ζωντανό σε κάποιο σχολείο μας. Τρέλα; Ίσως. Με αυτές τις πολιτικές δεν καταπολεμούμε τον ιό και την εξάπλωσή του, αλλά ιδίως τους μαθητές - θα έλεγα εγώ - και τις οικογένειές τους. Κυρία Υπουργέ, αισθάνομαι πως αδυνατείτε να αντιληφθείτε το μέγεθος του προβλήματος. Βιώνουμε την εκπαίδευση μέσα στα κοντέινερ, την ώρα που οι σχολικές αίθουσες παραμένουν μικρές και λίγες και τα παιδιά πολλά και τα χωρικά πλαίσια στενά. Τμήματα με υπεράριθμους μαθητές σε σχολεία, που θα μπορούσαν να λειτουργούν σε διαφορετικές βάρδιες, ώστε να μοιράζονται οι μαθητές και να ελαχιστοποιείται ο όποιος κίνδυνος. Τι κάνατε προς αυτήν την κατεύθυνση; Πόσα σχολεία μέσα σε δύο χρόνια εγκαινιάσατε; Πόσες αποφάσεις πήρατε στην κατεύθυνση να μειωθούν και όχι να αυξηθούν οι μαθητές σε τάξη; Καμμία. Σχετικά με τα σχολικά δρομολόγια; Άλλη πονεμένη ιστορία. Πόσα νέα λεωφορεία μισθώθηκαν, για να μοιράσουν τους μαθητές που στοιβάζονται κάθε πρωί για να πάνε στα σχολεία τους; Λες και δεν συντρέχει τέτοιος λόγος. Δύο χρόνια έχουν περάσει και τα σχολεία παρουσιάζουν την ίδια και χειρότερη εικόνα από την αρχή της πανδημίας. Ποιες εργονομικές παρεμβάσεις κάνατε στις τάξεις για να μπορούν να δεχτούν τον ίδιο αριθμό μαθητών στα νέα υγειονομικά δεδομένα; Ποια επιπλέον μέτρα πήρατε; Τα διαφορετικά διαλείμματα ή τις διαφορετικές εξόδους; Σε ποια σχολεία, άραγε, αποφασίζετε; Για τα σχολεία της περιφέρειας; Τα επισκεφτήκατε, κυρία Υπουργέ, να τα δείτε; Να δείτε τις αίθουσες, τους χώρους, τις εξόδους, τις τουαλέτες τους, τα παράθυρά τους. Τι εξοπλισμός διανεμήθηκε - αλήθεια - στα σχολεία μας για να αντιμετωπιστεί η πανδημία τον τελευταίο χρόνο; Αλήθεια, πότε περιμένετε να μοιράσετε στους νέους μας αυτήν τη χρονιά τα παγουρίνια και της γιγαντιαίες μάσκες; Ή μήπως θα μπείτε στη διαδικασία φέτος, μετά το επικοινωνιακό σας στραπάτσο, να μην τα δώσετε; Ήταν τελικά και αυτό μια κίνηση εντυπωσιασμού και μόνο ή μία κίνηση ουσίας που δεν απαιτείται φέτος να γίνει; Πόσες συσκευές θερμομέτρησης μοιράσατε στα σχολεία; Πόσες παρεμβάσεις με plexiglass πραγματοποιήσατε; Πόσες τουαλέτες αναπροσαρμόσατε; Πόσες κτηριακές παρεμβάσεις πραγματοποιήσατε; Πώς σχεδιάζετε, τελικά, κυρία Υπουργέ; Από το γραφείο σας; Αν αυτή είναι η απάντηση της πολιτείας δυο χρόνια μετά σε όσα μας φέρνετε ως λύσεις με κομπασμό, τότε πραγματικά, λυπάμαι όχι για εσάς, αλλά για τα παιδιά μας, για τους γονείς και τους δασκάλους. Το ίδιο παιδί που η πολιτεία, κυρία Υπουργέ, δέχεται το πρωί στο σχολείο με αρνητικό self test αδυνατεί να πάει το βράδυ για φαγητό με τους γονείς του σε ένα εστιατόριο, γιατί απαιτείται rapid test. Την ίδια στιγμή δεν χρειάζεται κανένα τεστ για να πάρει το λεωφορείο του να πάει στο σχολείο ή το λεωφορείο της γραμμής. Υπάρχει λογική σε όλο αυτό το συνονθύλευμα; Επ' ουδενί, κυρία Υπουργέ. Δεν ζητώ να γίνουμε από τη μια στιγμή στην άλλη ούτε Σουηδία ούτε Φινλανδία. Ζητάμε όμως τα αυτονόητα. Να υπάρχει λογική στις όποιες αποφάσεις. Δεν γίνεται άλλο τα παιδιά μας να αποτελούν τα πιο ευάλωτα θύματα τούτης της λαίλαπας. Δεν κάνατε το καλύτερο γι' αυτά, κυρία Υπουργέ. Δεν τα βοηθάτε, δεν τα υποστηρίζετε. Μόνο τα πολεμάτε καθημερινά. Δώσατε εξετάσεις και αποτύχατε, σύμφωνα με το κριτήριο τις ελάχιστης βάσης εισαγωγής, που εσείς φέρατε στο προσκήνιο, σε αυτό το μετ' εξεταστέο κράτος, το επιτελικό κράτος, το δικό σας, σας κρατά ακλόνητη στην καρέκλα του Υπουργείου σας. Έφτασε, όμως, η ύστατη στιγμή. Οφείλετε να ακούσετε και να αφουγκραστείτε την κοινωνία, τους γονείς, τους μαθητές, τους εκπαιδευτικούς. Η ανοχή έχει τελειώσει στην κοινωνία μας. Υπομονή δεν υπάρχει άλλο. Αλλάξτε ρότα, αλλάξτε κατεύθυνση όσο ακόμα είναι καιρός. Είναι ήδη αργά αν το αποφασίσουμε μετά από κάποιες μέρες. Ευχαριστώ πολύ, κύριε Πρόεδρε.
Κι εγώ σας ευχαριστώ, κύριε Μπιάγκη. Τον λόγο έχει τώρα η Υπουργός Παιδείας και Θρησκευμάτων, κυρία Κεραμέως. Μετά θα πάρουν τον λόγο οι Κοινοβουλευτικοί Εκπρόσωποι και ενδιάμεσα, κυρία Υφυπουργέ, θα μιλήσετε εσείς, σύμφωνα με τον Κανονισμό. Τη σειρά των Κοινοβουλευτικών Εκπροσώπων, αν θέλετε μεταξύ σας να την αλλάξετε, μπορείτε. Ορίστε, κυρία Υπουργέ, έχετε τον λόγο.
Ευχαριστώ πολύ, κύριε Πρόεδρε. Αγαπητοί συνάδελφοι, κυρίες και κύριοι, η επίκαιρη επερώτησή σας, που αφορά το σύνολο σχεδόν της εκπαιδευτικής μας πολιτικής συζητείται σε μία κομβική χρονική στιγμή για την εκπαίδευση, την έναρξη του σχολικού και ακαδημαϊκού έτους, ένα έτος που ξεκινά με προκλήσεις και με ευκαιρίες. Προκλήσεις που οφείλονται εν πολλοίς στην πανδημία, που ακόμα επηρεάζει τις αποφάσεις στην καθημερινότητά μας. Ευκαιρίες, δεδομένου ότι ήδη από φέτος εφαρμόζονται στην πράξη όσα σχεδιάσαμε και θεσμοθετήσαμε τη διετία που πέρασε και παρά τα εμπόδια που βρέθηκαν αναπάντεχα στον δρόμο μας. Στο πλαίσιο, λοιπόν, που μας παρέχει η τρέχουσα κοινοβουλευτική διαδικασία θα απαντήσω και στους δύο βασικούς άξονες, που θέτει η ερώτησή σας, αφενός τη διαχείριση των επιπτώσεων της πανδημίας στον τομέα της εκπαίδευσης μετά από μία συνεχή, άοκνη προσπάθεια να συνεχιστεί με κάθε πρόσφορο μέσο η εκπαιδευτική διαδικασία σε όλες τις βαθμίδες, αφετέρου τις αναγκαίες μεταρρυθμίσεις για την παιδεία, βάσει των οποίων εξελέγη η Κυβέρνηση του Κυριάκου Μητσοτάκη και τις οποίες υλοποιούμε μεθοδικά δύο χρόνια τώρα, με στόχο να δώσουμε περισσότερα και καλύτερα εφόδια στα παιδιά μας, να αποτελέσει η παιδεία έναν σύγχρονο και άκρως αποτελεσματικό μηχανισμό κοινωνικής κινητικότητας με πολλές ευκαιρίες για όλους. Κατά πρώτον, λοιπόν, θα ήθελα να αναφερθώ εν συντομία στα μέτρα που λάβαμε και λαμβάνουμε για την αντιμετώπιση των συνεπειών της πανδημίας στην εκπαίδευση και τη διασφάλιση της δια ζώσης εκπαίδευσης σε όλες τις εκπαιδευτικές δομές. Πριν ξεκινήσω, θα ήθελα να πω ένα πάρα πολύ μεγάλο ευχαριστώ σε όλη την εκπαιδευτική κοινότητα, στους μαθητές μας, στους γονείς τους, στους εκπαιδευτικούς, στα στελέχη εκπαίδευσης, για τις τεράστιες προσπάθειες που έχουν καταβάλει όλο αυτό το διάστημα κατά τη διάρκεια αυτής της πρωτοφανούς υγειονομικής κρίσης. Βεβαίως, θέλω να πω ένα μεγάλο ευχαριστώ στην Επιτροπή των Ειδικών, η οποία μας καθοδηγεί με πολύτιμο τρόπο, μας δίνει πολύτιμη καθοδήγηση σε κάθε βήμα αυτής της πρωτοφανούς υγειονομικής κρίσης. Ήδη από τον Μάρτιο του 2020, οπότε και ξέσπασε η πανδημία στη χώρα μας, τέθηκαν σε εφαρμογή τα πρώτα μέτρα στη χώρα. Το Υπουργείο Παιδείας κατήρτισε αμέσως έναν συνολικό σχεδιασμό - ανταπόκριση στην κρίση, σε πλήρη αντίθεση με αυτά που λέτε στην ερώτησή σας για διάσπαρτα και αποκομμένα μέτρα, για τα οποία μας κατηγορείτε. Για του λόγου το αληθές, παραθέτω ορισμένες μόνο από τις προβλέψεις, που μάλιστα, δημιουργήθηκαν από το μηδέν σε πολλές περιπτώσεις, τάχιστα υπό πρωτόγνωρες συνθήκες και βεβαίως, σαφώς, με δυσκολίες. Αναβαθμίσαμε τα δημόσια δίκτυα και τις πλατφόρμες του πανελλήνιου σχολικού δικτύου e - class ή μη που αξιοποιήθηκαν και για τη σύγχρονη και για την ασύγχρονη τηλεκπαίδευση, δομές, που είχαν αφεθεί στην τύχη τους επί προηγούμενης διακυβέρνησης. Δημιουργήσαμε νέα πλατφόρμα σύγχρονης τηλεκπαίδευσης για το σύνολο της εκπαιδευτικής κοινότητας της χώρας, καλύπτοντας τις ανάγκες 1,6 εκατομμυρίων μαθητών και εκπαιδευτικών για κάθε μαθητή και εκπαιδευτικό σε κάθε γωνιά της χώρας. Θέλω, κύριοι συνάδελφοι, να σας δώσω ένα νούμερο: Όταν ξεκίνησε η κρίση, από το 1,4 εκατομμύριο μαθητές που έχουμε στη χώρα, πόσοι λέτε να ήταν εγγεγραμμένοι σε αυτά τα ψηφιακά συστήματα; Ήταν ενενήντα πέντε χιλιάδες. Πόσοι είναι σήμερα; Είναι 1,4 εκατομμύριο. Όλοι οι μαθητές μας πλέον είναι εγγεγραμμένοι στα ψηφιακά συστήματα, τα οποία είχε, δυστυχώς, εγκαταλείψει η προηγούμενη κυβέρνηση. Υλοποιήσαμε καθημερινά επιμορφωτικά σεμινάρια για τη χρήση της πλατφόρμας σε εκπαιδευτικούς από κάθε σχολείο της χώρας. Αμέσως λειτούργησε κεντρικό help desk σαράντα ατόμων εντός του Υπουργείου, από την πρώτη κιόλας μέρα της τηλεκπαίδευσης, στις 16 Μαρτίου, ώστε να μην μείνει κανείς πίσω. Άμεσα δημιουργήθηκε ιστοσελίδα με όλες τις οδηγίες και πληροφορίες για την τηλεκπαίδευση. Εξασφαλίσαμε από τους παρόχους τηλεπικοινωνιών μηδενική χρέωση δεδομένων σε όλες τις πλατφόρμες που χρησιμοποιεί το Υπουργείο Παιδείας για την τηλεκπαίδευση και μηδενική χρέωση και για την πρόσβαση στην πλατφόρμα για όσους συνδέονται μέσω τηλεφώνου. Σημειωτέον, η Ελλάδα είναι από τις ελάχιστες χώρες, που έχει εξασφαλίσει το λεγόμενο αυτό zero rating. Δρομολογήσαμε την ενίσχυση του εξοπλισμού των σχολείων. Όταν παραλάβαμε την ηγεσία του Υπουργείου υπήρχαν τεσσερισήμισι χιλιάδες φορητές συσκευές σε όλη τη χώρα. Από τις τεσσεράμισι χιλιάδες εμείς κάναμε ενέργειες για τις ενενήντα χιλιάδες φορητές συσκευές, μιλάμε μόνο για τα σχολεία - θα έρθω εν συνεχεία στους μαθητές μας στο πλαίσιο της ψηφιακής μέριμνας. Αναβαθμίσαμε τις συνδέσεις των σχολείων σε VDSL και δίκτυο οπτικών ινών, σε εξαιρετική συνεργασία με το Υπουργείο Ψηφιακής Διακυβέρνησης και οι αναβαθμίσεις αυτές διαρκώς συνεχίζονται σε όλα τα σχολεία. Οργανώσαμε ταχύρρυθμο πρόγραμμα επιμόρφωσης, που παρακολούθησαν περισσότεροι από ογδόντα χιλιάδες εκπαιδευτικοί για ψηφιακές δεξιότητες, ενώ αμέσως εκδόθηκαν οδηγίες του Ινστιτούτου Εκπαιδευτικής Πολιτικής για προγράμματα εκπαίδευσης στην εξ αποστάσεως εκπαίδευση, ήδη, από τις πρώτες εβδομάδες που λειτούργησε η τηλεκπαίδευση. Μάλιστα, το πρόγραμμα που σας ανέφερα είναι από τα μεγαλύτερα, αν όχι το μεγαλύτερο επιμορφωτικό πρόγραμμα, που έχει τρέξει ποτέ στην ιστορία της χώρας, στον εκπαιδευτικό χώρο. Παρόμοια μέτρα και πρόνοια υπήρξαν και για τις υπόλοιπες βαθμίδες, τα ΙΕΚ, τα ΑΕΙ, που αξιοποίησαν εργαλεία τηλεκπαίδευσης χωρίς να διακοπεί η εκπαιδευτική διαδικασία και η συνέχεια της χρονιάς. Δημιουργήσαμε από το μηδέν περισσότερα από διακόσια είκοσι μαθήματα εκπαιδευτικής τηλεόρασης, μαθήματα που μας τα ζητούσαν και εκτός συνόρων, στην Κύπρο, για παράδειγμα, για μαθητές δημοτικού, σε συνεργασία με το Ινστιτούτο Εκπαιδευτικής Πολιτικής, που προβλήθηκαν καθημερινά από την ΕΡΤ2. Καθ' όλη τη διάρκεια της πανδημίας αποστέλλονταν συστηματικά οι οδηγίες του ΙΕΠ σχετικά με την κάλυψη της ύλης, αλλά και κατευθυντήριες γραμμές σχετικά με τις επιπτώσεις πανδημίας και στην ψυχοσυναισθηματική εξέλιξη των παιδιών, οδηγίες που εκδίδονταν σε στενή συνεργασία με το Σχολικό Ψυχολογικό Εργαστήρι του Εθνικού και Καποδιστριακού Πανεπιστημίου Αθηνών. Άρα, σε απάντηση μιας αναφοράς ενός συναδέλφου από το Κίνημα Αλλαγής, που είπε: «Μα, γιατί δεν στέλνονται οδηγίες από το ΙΕΠ»; Μα συστηματικά, καθ' όλη τη διάρκεια της κρίσης, το ΙΕΠ στέλνει οδηγίες τόσο στο εκπαιδευτικό κομμάτι όσο και στο ψυχοσυναισθηματικό. Διότι δύο είναι οι βασικές πτυχές των επιπτώσεων που αφορούν στην εκπαιδευτική κοινότητα. Αυτά ήδη από τον Μάρτιο του 2020, από τις πρώτες κιόλας ημέρες αναστολής της διά ζώσης λειτουργίας των σχολικών μας μονάδων. Πέρυσι, μια χρονιά με αντικειμενικές δυσκολίες και τεράστιες προσπάθειες σύσσωμης της εκπαιδευτικής κοινότητας, που δυστυχώς εσείς του Κινήματος Αλλαγής απαξιώνετε όταν λέτε επί λέξει ότι «η χρόνια τελείωσε χωρίς να έχει αρχίσει ουσιαστικά ποτέ», εντείναμε ακόμα περισσότερο τον αγώνα μας να μην μείνει κανείς πίσω και συνεχίσαμε να αξιοποιούμε τα εργαλεία της τηλεκπαίδευσης, σύγχρονης, ασύγχρονης και την εκπαιδευτική τηλεόραση για όσο διάστημα ήταν επιβεβλημένη η αναστολή της διά ζώσης λειτουργίας των εκπαιδευτικών δομών. Θεσπίσαμε πλέγμα μέτρων πρόληψης και προστασίας από τον κορωνοϊό, που εξακολουθούν και είναι επίκαιρα και ισχύοντα έως και σήμερα. Περιλαμβάνουν, μεταξύ άλλων, την υποχρεωτική χρήση της μάσκας σε εσωτερικούς και εξωτερικούς χώρους, από την ηλικία των τεσσάρων ετών. Όταν το κάναμε αυτό, κυρίες και κύριοι συνάδελφοι, μας ασκήθηκε πάρα πολύ ισχυρή κριτική, «πώς το κάνετε αυτό στα μικρά παιδιά», «πώς θα αναπνεύσουν, δεν θα μπορούν να το κάνουν». Το θυμόσαστε; Και άλλες χώρες που είχανε θεσπίσει την υποχρεωτική χρήση της μάσκας σε μεγαλύτερη ηλικία αναθεώρησαν, ανασκεύασαν και άλλαξαν προς τα κάτω την ηλικία για την υποχρεωτική χρήση της μάσκας. Θα πω με περηφάνια ότι τα παιδιά μας, νομίζω, απέδειξαν ότι έχουν μια εντυπωσιακή προσαρμοστικότητα, και τα παιδιά μας και οι εκπαιδευτικοί μας. Διαφορετικά διαλείμματα για σταθερές ομάδες μαθητών. Αντισηπτικά και σχολικός καθαρισμός, συστηματικός και σχολαστικός καθαρισμός των σχολείων. Ειδικότερα μέτρα για προσαρμοσμένη λειτουργία κυλικείων, εργαστηρίων πληροφορικής, χρήσης μουσικών οργάνων. Δυνατότητα προσέλευσης και αποχώρησης των μαθητών προς τις σχολικές μονάδες σε διαφορετικές ώρες και από διαφορετικές εισόδους. Όλα αυτά, σύμφωνα με την πολύτιμη καθοδήγηση της επιτροπής των ειδικών. Επιπλέον προσωπικό. Πραγματοποιήσαμε πέρσι πενήντα χιλιάδες μόνιμους διορισμούς και προσλήψεις συνολικά, έχοντας στο δυναμικό μας περισσότερους εκπαιδευτικούς από όλες τις τελευταίες χρονιές για την κάλυψη των επιπλέον αναγκών. Ανοίξαμε περισσότερες από δύο χιλιάδες διακόσιες θέσεις ψυχολόγων και κοινωνικών λειτουργών για την αντιμετώπιση των συνεπειών της πανδημίας. Υπήρξε μελέτη του ΟΗΕ το 2020 για τις επιπτώσεις της πανδημίας και η χώρα μας είναι μόλις στο 23%, το οποίο προχώρησε, δρομολόγησε πρόσληψη επιπλέον εκπαιδευτικού προσωπικού. Μόλις στο 23% βρίσκεται η χώρα μας. Στις επιπλέον ανάγκες συνέβαλε και η επέκταση του ολοήμερου σχολείου. Εσείς του Κινήματος Αλλαγής λέτε ότι συντηρούμε την κατάργησή του, κληροδότημα από τον κ. Φίλη. Γιατί το κάναμε όμως εμείς; Όχι μόνο το ιδρύσαμε, αλλά το επεκτείναμε για να περιοριστεί η επαφή με τις ευάλωτες πληθυσμιακές ομάδες, όπως παππούδες και γιαγιάδες, μια εποχή που δεν υπήρχε ακόμα το εμβόλιο για να θωρακίσει αυτές τις πληθυσμιακές ομάδες. Οργανώσαμε διαδικτυακές συνεδρίες με γιατρούς σε συνεργασία με τον Πανελλήνιο Ιατρικό Σύλλογο και τους κατά τόπους ιατρικούς συλλόγους. Επενδύσαμε στον ψηφιακό μετασχηματισμό της εκπαίδευσης, ακριβώς αξιοποιώντας αυτήν τη μοναδική ευκαιρία που αναδείχθηκε. Για παράδειγμα με το πρόγραμμα «Ψηφιακή Μέριμνα», ύψους 112 εκατομμυρίων ευρώ, εξασφαλίσαμε 200 ευρώ για πάνω από πεντακόσιους εξήντα χιλιάδες νέους, από την ηλικία των τεσσάρων έως την ηλικία των είκοσι τεσσάρων ετών, για την αγορά τεχνολογικού εξοπλισμού. Στο πλαίσιο αυτό της πανδημίας, ψηφιοποιήσαμε διαδικασίες που δεν είχαν ψηφιοποιηθεί ποτέ ξανά. Ηλεκτρονικές εγγραφές στα νηπιαγωγεία, για παράδειγμα. Ηλεκτρονική ανάληψη υπηρεσίας για τους εκπαιδευτικούς μας. Αντί να τρέχουν από το ένα νησί στο άλλο για να υπογράφουν συμβάσεις διά ζώσης να μπορεί όλη αυτή η διαδικασία να γίνεται ψηφιακά και έγινε για πρώτη χρονιά φέτος. Ηλεκτρονικό απολυτήριο, ψηφιακά απολυτήρια ΓΕΛ και ΕΠΑΛ, e - εγγραφή στην τριτοβάθμια εκπαίδευση, e - diplomas, ψηφιακά ακαδημαϊκά διπλώματα, e - μητρώο εκπαιδευτών επαγγελματικής κατάρτισης των δημόσιων ΙΕΚ. Για τη φετινή χρονιά οι προσλήψεις αναπληρωτών, όπως είπαμε, με πλήρως ψηφιοποιημένες διαδικασίες, μειώνοντας τη γραφειοκρατία και βελτιώνοντας τη δυνατότητα προγραμματισμού των εκπαιδευτικών και των διευθύνσεων εκπαίδευσης. Στο πλαίσιο του Εθνικού Σχεδίου Ανάκαμψης η προσπάθεια αυτή συνεχίζεται με την εγκατάσταση, για παράδειγμα, διαδραστικών συστημάτων μάθησης στα σχολεία μας, με εργαστήρια ρομποτικής και STEM, ψηφιακά εργαλεία για μαθητές με αναπηρία και ειδικές εκπαιδευτικές ανάγκες, επιμόρφωση άνω των εκατόν είκοσι χιλιάδων εκπαιδευτικών στο νέο ψηφιακό εκπαιδευτικό περιεχόμενο και τον νέο τεχνολογικό εξοπλισμό όλων των έργων του Ταμείου. Φέτος ξεκινάμε με συγκεκριμένο πλαίσιο και αυξημένα μέτρα, ώστε να εξασφαλίσουμε τη διά ζώσης εκπαιδευτική διαδικασία. Το Ινστιτούτο Εκπαιδευτικής πολιτικής έχει ήδη αποστείλει, κυρίες και κύριοι συνάδελφοι του Κινήματος Αλλαγής, οδηγίες προς τους εκπαιδευτικούς σχετικά με τον οδικό χάρτη της νέας σχολικής χρονιάς, τη διαχείριση της ύλης, ποιες είναι οι απαραίτητες επαναλήψεις, οδηγίες σχετικά με την ψυχοσυναισθηματική υποστήριξη των μαθητών και άλλες κατευθυντήριες γραμμές. Ξεκινάμε με δύο βασικές διαφορές, σε σχέση με πέρυσι. Το λέω γιατί ακούγεται συχνά - το άκουσα και σήμερα - ότι τα σχολεία ανοίγουν, όπως έκλεισαν. Δύο τεράστιες διαφορές: Η πρώτη είναι το εμβόλιο, αυτό το πολύτιμο δώρο της επιστήμης. Αυτήν τη στιγμή οι εκπαιδευτικοί μας στην πρωτοβάθμια και δευτεροβάθμια είναι εμβολιασμένοι, σε ποσοστό που ξεπερνάει το 82%. Και στα παιδιά μας υπάρχει μια αύξηση. Αρκεί; Όχι, θα το πω ευθέως, δεν αρκεί και νομίζω είναι καθήκον όλων μας, της κάθε μιας και του καθενός που είναι σε αυτή την Αίθουσα, να πείσουμε τους γονείς, για το πόσο σημαντικό είναι τα παιδιά μας να εμβολιαστούν, για το πώς προστατεύουμε πρώτα τα ίδια, για το πώς τα θωρακίζουμε πολύ περισσότερο μέσω του εμβολίου. Στα παιδιά με μία δόση κλεισμένου ραντεβού είμαστε στο 35% για τις ηλικίες δεκαπέντε με δεκαοκτώ και στο 17% για τις ηλικίες δώδεκα με δεκατέσσερα. Στα πανεπιστήμια τα ποσοστά είναι πολύ πιο υψηλά και μάλιστα, άλλαξαν εντός της τελευταίας εβδομάδας. Την προηγούμενη βδομάδα έλεγα ότι το ποσοστό φοιτητών που είχε ήδη εμβολιαστεί με μία δόση ή έχει νοσήσει είναι 73%. Σήμερα το πρωί είναι πάνω από 75%, σε μόλις μία εβδομάδα, από 75,5% στους φοιτητές. Στο προσωπικό πάνω από 87% εμβολιασμένοι με δύο δόσεις, στα μέλη ΔΕΠ πάνω από 91% εμβολιασμένοι με δύο δόσεις. Νομίζω ότι με όλα αυτά η εκπαιδευτική κοινότητα στέλνει ένα ηχηρό μήνυμα επιστροφής στην κανονικότητα, αξιοποιώντας αυτό το μοναδικό δώρο της επιστήμης, το εμβόλιο. Επιπλέον όλων των μέτρων, όπως η υποχρεωτική χρήση της μάσκας, έχουμε σχεδιάσει - αυτή είναι η δεύτερη διαφορά, μεγάλη διαφορά σε σχέση με πέρσι - αυξημένους ελέγχους, εντατικούς ελέγχους και εργαστηριακούς, rapid, και αυτοδιαγνωστικούς, για τους μαθητές όλοι δωρεάν. Κυρίες και κύριοι συνάδελφοι, αν υπάρξει κρούσμα μέσα σε ένα τμήμα, μπορεί να καταλήξουν οι μαθητές που κάθονταν κοντά στο κρούσμα να κάνουν εφτά τεστ την εβδομάδα, εργαστηριακά και αυτοδιαγνωστικά, όλα δωρεάν από το κράτος. Εγώ να ακούσω την κριτική ότι είναι πολλά τα τεστ, να το ακούσω ως κριτική. Προτιμάω όμως αυτό και επενδύει η Κυβέρνησή μας σε αυτό. Επενδύει, γιατί αυτό κοστίζει πολλά χρήματα, όπως καταλαβαίνετε, επενδύει στη διεθνή τάση, που η διεθνής τάση είναι ακριβώς αυξημένα τεστ, ό,τι πιο αποτελεσματικό υπάρχει για να σταματήσουμε τη διασπορά, για να προστατεύσουμε ακόμα περισσότερο τη σχολική κοινότητα. Αλλά ναι, υπάρχει μία αλλαγή φιλοσοφίας σε σχέση με το πρωτόκολλο. Πέρυσι τέτοια εποχή, όταν ένα παιδί νοσούσε, πράγματι έκλεινε το τμήμα. Γιατί; Κυρίως για να εμποδίσουμε τη διασπορά του ιού στο σπίτι, να μην κολλήσει ο παππούς, η γιαγιά, η μαμά, ο μπαμπάς. Τώρα όλοι αυτοί είτε είναι ήδη εμβολιασμένοι ή, αν δεν είναι, μπορούν να εμβολιαστούν δωρεάν από το κράτος. Από την άλλη, έχουμε χρέος και τη συνέχιση της παροχής εκπαίδευση. Να σας το πω διαφορετικά. Αν ίσχυαν τα ίδια πρωτόκολλα και φέτος, ότι θα έκλεινε το τμήμα, τι μήνυμα περνάμε ακριβώς για τον εμβολιασμό; Γιατί εμβολιάζεται ο κόσμος; Εφ' όσον, λοιπόν, έχει εμβολιαστεί ένα σημαντικό μέρος του πληθυσμού, δεν πρέπει και η εκπαίδευση να συνεχίσει; Για να το κάνουμε αυτό, επενδύουμε. Γι' αυτόν ακριβώς τον λόγο η Κυβέρνηση και η ελληνική πολιτεία ξοδεύει πολύ σημαντικά ποσά για πολλά δωρεάν τεστ, εργαστηριακά και αυτοδιαγνωστικά, προκειμένου ακριβώς να θωρακίσουμε τη δια ζώσης λειτουργία. Επιπλέον, δημιουργήσαμε την πλατφόρμα Edupass, η οποία διασυνδέεται με το Εθνικό Μητρώο Εμβολιασμών, το Εθνικό Μητρώο Ασθενών, ειδική πλατφόρμα του Ψηφιακού Πιστοποιητικού COVID -19 και ελέγχει τον έλεγχο τήρησης των υγειονομικών προϋποθέσεων και από την ακαδημαϊκή κοινότητα και από τη σχολική. Επίσης, θεσπίσαμε τη δυνατότητα, τα πανεπιστήμια να προσλαμβάνουν επιπλέον προσωπικό, όπως συζητήσαμε μαζί τους, για τον έλεγχο τήρησης των υγειονομικών προϋποθέσεων. Επιπλέον, προβλέψαμε τη δημιουργία εμβολιαστικών κέντρων εντός των πανεπιστημίων και όλα αυτά με το δεδομένο του αυξημένου ποσοστού εμβολιασμού στα πανεπιστήμια. Όλα αυτά που σας περιέγραψα, λοιπόν, κυρίες και κύριοι του Κινήματος Αλλαγής, είναι όπως λέτε, η ολιγωρία μας στα επείγοντα. Εσείς λέτε ότι σερνόμαστε πίσω τις εξελίξεις, ότι ανακοινώνουμε αποσπασματικά μεγαλεπήβολα έργα. Εμείς μιλούμε με πράξεις, με σχεδιασμό, με δράσεις, με κινητοποίηση, με μέριμνα, ώστε στις δύσκολες συνθήκες να στηρίζουμε και τους πιο αδύναμους και να μην μένει κανείς πίσω. Έρχομαι στο δεύτερο κομμάτι, που αφορά τις επικρίσεις σας για ιδεοληπτικές πολιτικές, για έλλειψη απαντήσεων στο τι σχολείο θέλουμε και θα αναφερθώ συνοπτικά απαντώντας στα ερωτήματά σας στις μεταρρυθμίσεις που υλοποιήσαμε αυτήν τη διετία, παρά την πανδημία και τις δυσκολίες της. Θα θυμίσω ότι σε αυτήν την Αίθουσα πάρα πολλοί συνάδελφοι της Αντιπολίτευσης έλεγαν εν μέσω πανδημίας: «Γιατί νομοθετείτε; Δεν πρέπει να νομοθετήσετε. Να σταματήσει κάθε νομοθετική διαδικασία». Για ενάμιση χρόνο να μην λειτουργεί η Βουλή επί της ουσίας επειδή είχαμε πανδημία. Εμείς λέγαμε ότι οφείλουμε να ασχοληθούμε και με τη διαχείριση της πανδημίας, αλλά οφείλουμε και να προχωρήσουμε το μεταρρυθμιστικό έργο, για το οποίο ο ελληνικός λαός εξέλεξε την Κυβέρνηση του Κυριάκου Μητσοτάκη και προχωρήσαμε στην υλοποίηση του μεγαλύτερου μέρους στη διετία των εξαγγελιών που είχαν γίνει ήδη από τον Νοέμβριο του 2018 σχετικά με την παιδεία. Θα αναφέρω μόνο ενδεικτικά για την πρωτοβάθμια και δευτεροβάθμια. Κάναμε πράξη το δίχρονο υποχρεωτικό νηπιαγωγείο, τη δίχρονη υποχρεωτική εκπαίδευση. Από φέτος ισχύει σε κάθε δήμο της χώρας. Υλοποιούμε τα εργαστήρια δεξιοτήτων σε όλα τα νηπιαγωγεία, δημοτικά και γυμνάσια, μετά από την πιλοτική εφαρμογή που έτρεξε την περσινή χρονιά. Τα εργαστήρια δεξιοτήτων εντάσσονται στο υποχρεωτικό ωρολόγιο πρόγραμμα και δίνουν μια νέα διάσταση στο σχολείο. Ενισχύουν. Βεβαίως βασική αποστολή του σχολείου είναι η μετάδοση της γνώσης, αλλά πιστεύουμε ακράδαντα ότι βασική αποστολή είναι και η καλλιέργεια δεξιοτήτων. Τι εννοώ με τις δεξιότητες; Κριτική σκέψη, ενσυναίσθηση, επίλυση προβλημάτων. Όλες αυτές οι δεξιότητες, μέσα από νέες θεματικές, εισάγονται στο υποχρεωτικό ωρολόγιο πρόγραμμα, όπως σεβασμός στον άλλο, σεβασμός στη διαφορετικότητα, οδική ασφάλεια, σεξουαλική διαπαιδαγώγηση, επιχειρηματικότητα, STEM. Όλες αυτές οι θεματικές στο υποχρεωτικό ωρολόγιο πρόγραμμα είναι σταθμισμένες ανά εκπαιδευτική ηλικία. Εδώ να αναφέρω το εξής. Λέτε, κύριοι του Κινήματος Αλλαγής, ότι δεν έχουμε το θάρρος να επαναφέρουμε τον σχολικό επαγγελματικό προσανατολισμό. Μα είναι μέσα, κυρίες και κύριοι του Κινήματος Αλλαγής. Είναι μέσα στο πρόγραμμα, που ήδη εφαρμόζεται και έχει προβλεφθεί να εφαρμοστεί ήδη από το δημοτικό, αλλά και στην Γ΄ γυμνασίου. Αγγλικά στο νηπιαγωγείο. Πέρυσι πιλοτικά, φέτος σε όλη τη χώρα. Αυτό είχε ως αποτέλεσμα να κάνουμε πολλές περισσότερες προσλήψεις, προκειμένου ακριβώς να καλυφθεί αυτή η ανάγκη. Θα το πω όπως ακριβώς το νιώθω. Γιατί μόνο στα ιδιωτικά νηπιαγωγεία; Γιατί στα δημόσια νηπιαγωγεία ο γονιός να πληρώνει για να κάνει το παιδί του αγγλικά; Δραστηριότητες, λοιπόν, στα αγγλικά σε κάθε δημόσιο νηπιαγωγείο της χώρας. Νέα προγράμματα σπουδών. Τα εκατόν είκοσι τρία είναι ήδη έτοιμα. Μερικά από αυτά δεν είχαν ενημερωθεί από το 1998. Είχε γίνει μια σημαντική προσπάθεια το 2011. Πολλά εξ αυτών δεν είχαν ενημερωθεί δεκαετίες. Κάνουμε πράξη την αξιολόγηση σχολικών μονάδων και εκπαιδευτικών, το πολλαπλό βιβλίο. Διπλάσια σχεδόν πρότυπα και πειραματικά σχολεία από φέτος. Ξεκίνησαν ήδη. Τράπεζα θεμάτων διαβαθμισμένης δυσκολίας. Επιμορφώσεις. Προγραμματισμένες επιμορφώσεις που ξεπερνούν τα 40 εκατομμύρια ευρώ και αφορούν ενδεικτικά στα νέα προγράμματα σπουδών, τους βασικούς γραμματισμούς, στα εργαστήρια δεξιοτήτων, στους νεοδιόριστους. Για πρώτη φορά, εθνικό σχέδιο δράσης για την ισότιμη πρόσβαση των ατόμων με αναπηρία στην εκπαίδευση, που αφορά σε όλες τις βαθμίδες εκπαίδευσης. Κυρίες και κύριοι συνάδελφοι, μόνιμοι διορισμοί. Κάναμε πράξη - όχι στα λόγια - δεκαέξι χιλιάδες διακόσιους μόνιμους διορισμούς στην εκπαίδευση. Στην μεν Ειδική Αγωγή δεν είχαν γίνει ποτέ στην ιστορία της χώρας μέσω ΑΣΕΠ. Στη δε γενική εκπαίδευση δεν είχαν γίνει για πάνω από δώδεκα χρόνια. Τους δέκα χιλιάδες επτακόσιους τους εξαγγείλαμε στις 6 Ιουλίου. Έναν μήνα αργότερα, τον μήνα Αύγουστο, είχαν ήδη ολοκληρωθεί. Όλοι αυτοί είναι ήδη στα σχολεία τους. Επαγγελματική εκπαίδευση και κατάρτιση. Μόνο ενδεικτικά, συνολική μεταρρύθμιση, προκειμένου να έρθει πιο κοντά η επαγγελματική εκπαίδευση και κατάρτιση με τις πραγματικές ανάγκες της κοινωνίας και να γίνει από λύση ανάγκης για λίγους, συνειδητή επιλογή για τους πολλούς. Ενδεικτικά, δημιουργήσαμε και λειτουργούν ήδη και το κεντρικό και τα περιφερειακά συμβούλια, τα οποία τι κάνουν; Πάνε και βλέπουν ποιες είναι οι πραγματικές ανάγκες της κοινωνίας, τι χρειάζεται η κοινωνία και αυτά τα στοιχεία λαμβάνονται υπόψη στη διαμόρφωση των ειδικοτήτων και των προγραμμάτων σπουδών σε όλες δομές της επαγγελματικής εκπαίδευσης και κατάρτισης. Ιδρύθηκαν τα πρώτα Πρότυπα Επαγγελματικά Λύκεια. Κυρία Κεφαλίδου, μας επιπλήξατε που φτιάξαμε λίγα. Τα καταψηφίσατε, κυρία Κεφαλίδου. Καταψηφίσατε τα Πρότυπα Επαγγελματικά Λύκεια και έρχεστε τώρα και μας επιπλήττετε επειδή δεν κάναμε αρκετά! Να τη δεχθώ αυτήν την κριτική. Σας διαβεβαιώ ότι θα έρθουμε εδώ και θα κάνουμε και άλλα Πρότυπα Επαγγελματικά Λύκεια. Θα τα επεκτείνουμε ακόμα περισσότερο. Πειραματικά ΙΕΚ, Θεματικά ΙΕΚ. Ξεκινήσαμε τη λειτουργία Γραφείων Επαγγελματικής Ανάπτυξης και Σταδιοδρομίας. Έγινε για πρώτη φορά επιμόρφωση δύο χιλιάδων πεντακοσίων εκπαιδευτικών, εκπαιδευτών επαγγελματικών ειδικοτήτων και συνεχίζουμε. Διαμορφώσαμε οδηγούς κατάρτισης ΙΕΚ και πιστοποίησής τους από τον ΕΟΠΕΠ. Ειδικά, πρόγραμμα διεξαγωγής πρακτικής άσκησης. Για πρώτη φορά, καθιερώσαμε την αμειβόμενη πρακτική άσκηση. Κλείνω, κύριε Πρόεδρε. Στην τριτοβάθμια εκπαίδευση ιδρύθηκε η Εθνική Αρχή Ανώτατης Εκπαίδευσης με τη μεγάλη μεταρρύθμιση για τη χρηματοδότηση - ανάμεσα στα άλλα - των πανεπιστημίων, όχι όπως κρίνει ο εκάστοτε Υπουργός - όπως γινόταν επί ΣΥΡΙΖΑ - όχι όπως αποφάσιζε ο κάθε Υπουργός με αυθαίρετα κριτήρια, αλλά με βάση πρώτον αντικειμενικά κριτήρια και δεύτερον με βάση ποιοτικά κριτήρια, κριτήρια κατόπιν αξιολόγησης από την Εθνική Αρχή Ανώτατης Εκπαίδευσης. Απελευθερώσαμε τα μεταπτυχιακά προγράμματα από αγκυλώσεις, τις διαδικασίες του ΕΛΚΕ. Μακάρι να μπορούσαμε και περισσότερο, εντός του πλαισίου που μας επιτρέπει και το ενωσιακό πλαίσιο. Με τον νόμο για την ασφάλεια στα πανεπιστήμια θεσπίσαμε την ελεγχόμενη είσοδο στα πανεπιστήμια, τη σύσταση ομάδων προστασίας, την ελάχιστη βάση εισαγωγής, το όριο φοίτησης. Θωρακίσαμε την ακαδημαϊκή ελευθερία, εξορθολογήσαμε το πεδίο των μετεγγραφών στη βάση ακαδημαϊκών κριτηρίων. Προβλέψαμε τη σύναψη συμπράξεων ιδιωτικού και δημοσίου τομέα για κατασκευή φοιτητικών εστιών. Έχουμε σε τρία μέρη της Ελλάδος τουλάχιστον αυτήν τη στιγμή φοιτητικές εστίες, που κατασκευάζονται μέσω ΣΔΙΤ: Στην Κρήτη, στη Θεσσαλία, στην Κομοτηνή κατασκευάζονται φοιτητικές εστίες μέσω συμπράξεων δημοσίου και ιδιωτικού τομέα. Επενδύσαμε στη διεθνοποίηση των πανεπιστημίων μας, γιατί έχουμε εξαιρετικά πανεπιστήμια, εξαιρετικό προσωπικό, εξαιρετικούς φοιτητές, δεν έχουμε όμως, κατά τη γνώμη μου, τη θέση που αξίζει στα πανεπιστήμιά μας στον διεθνή ακαδημαϊκό χάρτη και γι' αυτό ήταν χρέος μας να απελευθερώσουμε αυτό το πλαίσιο. Να μην χρειάζεται, κύριε Σκουρλέτη, η υπογραφή του εκάστοτε Υπουργού Παιδείας για να εγκρίνεται το κάθε ξενόγλωσσο μεταπτυχιακό που γινόταν επί ΣΥΡΙΖΑ. Όχι. Ελεύθερα. Το Αριστοτέλειο ίδρυσε μόνο του την πρώτη αγγλόφωνη Ιατρική στη χώρα και ξεκινάει τώρα τον Σεπτέμβριο, με ενδιαφέρον από χίλια διακόσια άτομα και πλέον, από όλον τον κόσμο. Καμμία υπογραφή Υπουργού, καμμία παρέμβαση του Υπουργείου Παιδείας. Τα πανεπιστήμια μας ελεύθερα να ανοίξουν τους ορίζοντές τους, να επεκτείνουν τους ορίζοντές τους. Έχουμε ήδη θεσμοθετήσει πλαίσιο συνεργασίας για τα πανεπιστήμιά μας. Εμείς προσπαθούμε να ανοίξουμε πόρτες και από εκεί και πέρα, επαφίεται στα πανεπιστήμιά μας αν θέλουν να αξιοποιήσουν αυτές τις ευκαιρίες. Πλαίσιο συνεργασίας. Τα ευρωπαϊκά πανεπιστήμια. Έχουμε επτά ελληνικά πανεπιστήμια που συμμετέχουν στα ευρωπαϊκά, στα λεγόμενα European Universities. Πλαίσιο συνεργασίας με την Αμερική, με κορυφαία πανεπιστήμια τα οποία συμμετέχουν, όπως το Yale, το Harvard, το Barclay, το Columbia, το NYU, όλα αυτά τα πανεπιστήμια, τα οποία ενδιαφέρονται να συνεργαστούν με τα εξαιρετικά δικά μας. Πλαίσιο συνεργασίας με το Ηνωμένο Βασίλειο. Πλαίσιο συνεργασίας με την Κίνα. Όλα αυτά σε πλήρη ανάπτυξη, προκειμένου ακριβώς να δώσουμε στη χώρα μας τη θέση που της αξίζει στον διεθνή ακαδημαϊκό χάρτη. Το πανεπιστήμιο Columbia έχει ανακοινώσει την πρόθεσή του να εντάξει την Ελλάδα στις ελάχιστες χώρες παγκοσμίως, στις οποίες έχει ιδρύσει global center. Το Yale μόλις ανακοίνωσε συνεργασία με το Πανεπιστήμιο Αθηνών. Όλα αυτά στο πλαίσιο μιας αυξημένης διεθνοποίησης, μιας προσπάθειας για ενίσχυση της διεθνοποίησης των πανεπιστημίων μας. Κλείνω, κύριε Πρόεδρε. Τη διετία που μας πέρασε υπήρχαν δυσκολίες, δεν υπάρχει αμφιβολία, και στο πλαίσιο της πανδημίας οι δυσκολίες ήταν πάρα πολλές. Δράσαμε άμεσα, παρά τις αντιξοότητες, με στόχο την ελαχιστοποίηση των επιπτώσεων της πανδημίας στην εκπαιδευτική διαδικασία και την εξασφάλιση ενός καλύτερου εκπαιδευτικού συστήματος για όλους. Θα επανέλθω, κυρίες και κύριοι συνάδελφοι, με απαντήσεις σε όλα τα θέματα που τέθηκαν προηγουμένως, στα περισσότερα κατά το δυνατόν, στη δευτερολογία μου. Ευχαριστώ πολύ.
Και εγώ ευχαριστώ, κυρία Υπουργέ. Κυρίες και κύριοι συνάδελφοι, ο συνάδελφος κ. Ανδρέας Πάτσης με επιστολή του προς τον Πρόεδρο της Βουλής ζητεί άδεια ολιγοήμερης απουσίας από 22 έως 27 Σεπτεμβρίου, καθώς θα βρίσκεται στο εξωτερικό για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.
«Ο τόπος μας είναι κλειστός, όλο βουνά, που έχουν σκεπή τον χαμηλό ουρανό μέρα και νύχτα» έγραφε ο Γιώργος Σεφέρης για την πατρίδα μας πώς την έβλεπε μέσα από τη δική του ματιά. Θυμάμαι, μικρό παιδί, που είχα διαβάσει ένα πολύ μικρό βιβλίο του φιλόσοφου Αξελού, όπου έλεγε σε μια αποστροφή: «Ξέρετε ποια είναι η διαφορά ανάμεσα στους Ισραηλινούς και στους Έλληνες; Ότι οι Ισραηλινοί άκουσαν τους προφήτες τους, ενώ οι Έλληνες δεν άκουσαν τους ποιητές και τους φιλοσόφους τους». Δεν είναι μόνο η επέτειος για τον Σεφέρη. Θεωρώ ότι αυτό που είπα τώρα είναι απόλυτα συναφές με την παιδεία, για την οποία σήμερα εγκαλούμε την Κυβέρνηση. Διότι η αξεπέραστη πολιτισμική μας κληρονομιά καθιστά την ελληνική παιδεία στοιχείο της ταυτότητας του Έλληνα, αν θέλει αυτός στη σύγχρονη εποχή να συγκεντρώνει τα τρία βασικά στοιχεία, που όλοι θέλουμε για μια εποχή αναγέννησης και για τη χώρα μας: Να είναι ουμανιστής, να είναι πατριώτης και να είναι δημοκράτης και προοδευτικός άνθρωπος. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. ΣΟΦΙΑ ΣΑΚΟΡΑΦΑ]] Αν, λοιπόν, στη σημερινή συνθήκη με τη σημερινή κρίση και με τις καταιγιστικές αλλαγές που γίνονται θέλουμε να σκεφτούμε, να οραματιστούμε για την ελληνική παιδεία, θα έπρεπε οποιαδήποτε έγνοια μας, οποιαδήποτε φροντίδα μας, οποιοδήποτε μέτρο μας να συμβάλουν αποφασιστικά σε αυτόν τον στόχο. Εγώ, κυρία Υπουργέ, ισχυρίζομαι ότι για να πάει η παιδεία μας σε αυτόν τον στόχο, δεν έχετε κανένα ολοκληρωμένο σχέδιο και δεν κάνετε τίποτα και καμία εκπαιδευτική μεταρρύθμιση. Κάνετε μικροδιευθετήσεις, όχι μεταρρυθμίσεις. Σας άκουσα με πάρα πολύ μεγάλη προσοχή για τα δεκάδες μέτρα που επαναλαμβάνετε σε κάθε ευκαιρία, για επιμέρους μικρές ψηφίδες στην εκπαιδευτική πολιτική, που δεν συνιστούν καμμία αλλαγή για το σχολείο και που, σε τελευταία ανάλυση, έρχονται σε μεγάλη αντίθεση. Ανατρέπουν την εικόνα που έχει ο μέσος πολίτης για το σχολείο; Δεν την ανατρέπουν. Γιατί ο μέσος πολίτης για το σχολείο θα ήθελε ένα ολοκληρωμένο σχέδιο αντιμετώπισης της πανδημίας, να μην βλέπει μετά από δύο χρόνια να συνωθούνται μαθητές στα θρανία, να μην βλέπει μετά από δύο χρόνια να υπάρχουν ακόμα κοντέινερς, να μην βλέπει μετά από δύο χρόνια το μαθησιακό κενό, να μην βλέπει μετά από δύο χρόνια την αδυναμία να παρακολουθήσει ο μαθητής και να νιώθει ο ίδιος την αγωνία τι θα γίνει, να μην βλέπει μετά από δύο χρόνια άλλον έναν πειραματισμό για την είσοδο στα πανεπιστήμια, να μην βλέπει μετά από δύο χρόνια όλα όσα η Κυβέρνησή σας έπραξε αυτόν τον καιρό. Δεν έχετε ολοκληρωμένο σχέδιο ούτε για την αντιμετώπιση της πανδημίας ούτε για τον εμβολιασμό, πολύ περισσότερο, δεν έχετε για το περιεχόμενο των σπουδών. Και είναι πάρα πολύ απλό να δούμε ένα - ένα τα στοιχεία αυτά. Να δούμε ποιο σχολείο θα διαμορφώσει την πολιτιστική ταυτότητα. Ποιο είναι αυτό που σήμερα διαφέρει από το χθεσινό, σε ό,τι αφορά το περιεχόμενο σπουδών; Ποιο είναι αυτό που συνδέει την πορεία της χώρας μας με την ανάπτυξη της επαγγελματικής και τεχνικής εκπαίδευσης, παράλληλα με τις ανθρωπιστικές σπουδές; Πού είναι το σχολείο, όπου μπορεί να υπάρχει ο εθνικός σχεδιασμός της παιδείας μέσα από τους αρμόδιους φορείς, από το Εθνικό Συμβούλιο Παιδείας; Πού είναι το εθνικό απολυτήριο που θα μεταφέρει με ασφάλεια και με αξιοκρατία - και όχι με τον τρόπο που έγινε και τα δύο αυτά χρόνια και που άφησε έξω χιλιάδες παιδιά - τον μαθητή από το λύκειο στο πανεπιστήμιο; Πού είναι το σχολείο της δημιουργικής απασχόλησης που σήμερα η Ελλάδα έπρεπε να έχει σε όλη τη χώρα πάρα πολλά ολοήμερα σχολεία; Τα πειραματικά και τα πρότυπα, που λέτε ότι αναπτύσσονται, πού αναπτύσσονται; Έπρεπε μαζικά να γίνει προσπάθεια σε κάθε περιοχή να γίνουν φωτεινοί σηματοδότες και να υπάρχουν σήμερα αυτά τα σχολεία, με βάση και τις καινούργιες εξελίξεις. Δεν υπάρχουν. Δεν αρκεί μονάχα να λέτε «ψηφιοποιήσαμε», «δώσαμε ένα κομπιούτερ», «κάναμε μερικές διευθετήσεις». Αυτές είναι φυσιολογικές, θα τις έκανε ο καθένας. Είστε κατώτεροι των περιστάσεων. Πού είναι, ουσιαστικά, το Εθνικό Σύστημα Αξιολόγησης των σχολών κατ' αρχάς και των σχολείων, που θα μπορέσει να σηματοδοτήσει μια αξιολόγηση και των ιδιωτικών εκπαιδευτικών ιδρυμάτων απέξω που βρίσκονται στη χώρα μας, αντί να κάνουμε μια αιώνια σύγκρουση ανάμεσα στα ιδιωτικά κολέγια και στα πανεπιστήμια και σε όλα αυτά, που μέχρι τώρα μένουν άλυτα και αναπαράγουν μια αντιπαράθεση επί τόσα χρόνια μέσα στη Βουλή των Ελλήνων; Εγώ δεν βλέπω καμμία τέτοια διαφορά ανάμεσα στη μέχρι τώρα πολιτική και σε αυτά που εσείς κάνετε και που, ουσιαστικά, επιδεινώνετε τα πράγματα. Εγώ, κυρία Υπουργέ, πιστεύω ότι και το μαθησιακό κενό και η ανυπαρξία έρευνας για αυτό το κενό και η υποεκπαίδευση που γίνεται σήμερα και η κακή ενημέρωση των μαθητών για τους εμβολιασμούς και τα θέματα που έχουν σχέση με τη δημιουργική απασχόληση και τον χρόνο που δίνουν τα σχολεία σε αυτή και η εγκατάλειψη των υποστηρικτικών δομών του εκπαιδευτικού συστήματος βρίσκονται σήμερα σε μια πραγματικότητα που αντιβαίνει στις ανάγκες που έχουμε σήμερα. Και βέβαια, έχουμε και αυτή τη μόνιμη αντιπαράθεση με τους εκπαιδευτικούς, που δεν υπάρχει κανένα πεδίο συνεννόησης, που απλά υπολογίζετε ότι αυτοί που εκφράζουν σήμερα τα όργανα των εκπαιδευτικών είναι κάποιοι κακοί συνδικαλιστές, που δεν γίνεται ένας διάλογος ανοικτός για την παιδεία πριν πάρετε οποιαδήποτε μέτρο και το φέρετε εδώ πρόχειρα στη Βουλή. Πόσα νομοσχέδια έχετε φέρει; Πού είναι η περιβόητη πανεπιστημιακή αστυνομία, που σήμερα αλλάζετε πάλι τη διαδικασία - από ό,τι κατάλαβα - σιωπηρά, αλλάζοντας και τον Υπουργό; Αυτές είναι μεταρρυθμίσεις ή είναι μπαλώματα; Αυτό είναι το ερώτημα. Κυρία Υπουργέ, όσοι έζησαν από κοντά τη μεγάλη μεταρρύθμιση της δεκαετίας του ̓80 για το δημοκρατικό και αντι - αυταρχικό σχολείο και πανεπιστήμιο, νόμοι που κράτησαν πολλά χρόνια και που έδωσαν μια άλλη διάσταση στην εκπαιδευτική διαδικασία στη χώρα, όσοι έζησαν από κοντά την καινοτόμα και κόντρα στο ρεύμα αλλαγή της δεκαετίας του ̓90- που παρόλα αυτά έγινε με μεγάλο, επίπονο διάλογο, με συγκρούσεις με διαδικασίες και παρότι έμεινε λειψή - όσοι έζησαν την ώριμη συναινετική και εκσυγχρονιστική παρέμβαση του 2010 αντιλαμβάνονται το αποσπασματικό και επιλεκτικό και κυρίως το αναποτελεσματικό των κυβερνητικών πρωτοβουλιών. Δεν πάσχουν μόνο ως προς το περιεχόμενο των επιλογών με τις οποίες κατά κανόνα αντιμετωπίζουμε με λανθασμένο τρόπο πραγματικά προβλήματα. Πάσχουν κυρίως ως προς τη διαδικασία διαμόρφωσης και επιβολής τους. Όλες οι μεταρρυθμίσεις που προηγήθηκαν βρήκαν αντίσταση σε κεκτημένα. Όλες προχώρησαν μετ' εμποδίων. Όλες άφησαν ανολοκλήρωτες προσπάθειες και κενά που δεν καλύφθηκαν, όμως, έσπρωξαν τα πράγματα προς τα εμπρός, γιατί στηρίχθηκαν σε μια προϋπόθεση, τη συναίνεση της εκπαιδευτικής κοινότητας που ήταν η μόνη αρμόδια να υλοποιήσει την όποια μεταρρυθμιστική προσπάθεια. Αλλιώς δεν υπάρχει μεταρρύθμιση, γίνονται απλώς διευθετήσεις αμφίβολης χρησιμότητας που κατά κανόνα δεν εφαρμόζονται. Αυτό το μάθημα, δυστυχώς, μια συντηρητική κυβέρνηση δεν μπορεί να το διδαχτεί γιατί είναι έξω από τη φύση της, είναι έξω από τις επιλογές της, και στον τρόπο που αποφασίζει και στον τρόπο που υλοποιεί από καθέδρας. Και εδώ βρίσκεται η ειδοποιός διαφορά από την προοδευτική παράταξη. Απέναντι στο συγκεντρωτικό και αυταρχικό μοντέλο διαχείρισης εξουσίας, ένα μοντέλο συμμετοχικής διακυβέρνησης θα έπρεπε στον χώρο της παιδείας να κάνει σήμερα μια επανάσταση. Αν πιστεύετε ότι αυτά μας είπατε προηγουμένως ανταποκρίνονται στις ανάγκες και είναι μια επανάσταση στον χώρο της παιδεία, νομίζω ότι είστε σε λάθος κατεύθυνση. Εμείς σας εγκαλέσαμε για πάρα πολλά ζητήματα και οι Βουλευτές του κινήματός μας έθεσαν τόση ώρα που συζητάμε τη συγκεκριμένη επερώτηση. Εγώ σας λέω ότι χωρίς σχέδιο δεν πάει πουθενά η χώρα.
Ευχαριστώ πολύ, κύριε συνάδελφε. Κύριοι συνάδελφοι, ο Βουλευτής της Νέας Δημοκρατίας κ. Ανδρέας Κουτσούμπας ζητεί άδεια ολιγοήμερης απουσίας από τις 7 Οκτωβρίου 2021 έως και τις 11 Οκτωβρίου 2021 στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο Κοινοβουλευτικός Εκπρόσωπος της Νέας Δημοκρατίας ο κ. Ιωάννης Βρούτσης.
Ευχαριστώ, κυρία Πρόεδρε. Κυρίες και κύριοι συνάδελφοι, κυρία Κεφαλίδου, που είχατε τον εισηγητικό ρόλο εκ μέρους του Κινήματος Αλλαγής για να καταθέσετε αυτή την επίκαιρη επερώτηση, έτσι όπως παρακολούθησα μέχρι τώρα τη συζήτηση - και νομίζω ότι αυτό είναι και κοινή αντίληψη όλων όσοι παρακολουθούν τα θέματα της παιδείας, την αποτύπωσή τους και την περιγραφή τους και από την Υπουργό, αλλά και αυτά που θέσατε εσείς - εκτιμώ, όπως είπε και η Υπουργός ότι η επερώτηση την οποία κάνετε είναι σε μία χρονική στιγμή ιδιαίτερα σημαντική. Από την άλλη μεριά, εκ μέρους της Κυβέρνησης αισθάνομαι την ανάγκη να σας πω ότι με την επερώτηση τη συγκεκριμένη δίνετε την ευκαιρία να αποτυπωθούν, να αποκρυσταλλωθούν και να επικαιροποιηθούν εκ νέου όλα τα μείζονα κεντρικά ζητήματα του Υπουργείου Παιδείας, οι πολιτικές για την Παιδεία, οι μεταρρυθμίσεις που έγιναν μέχρι τώρα και να αναδειχθούν από την Υπουργό, την κ. Κεραμέως, όλες αυτές οι σημαντικές πρωτοβουλίες που αναλήφθηκαν τη δύσκολη περίοδο της πανδημίας, αλλά και οι θετικές επιπτώσεις για την παιδεία, οι πρωτοφανείς, μέσα από τις δράσεις και τις μεταρρυθμίσεις οι οποίες έγιναν, μεταρρυθμίσεις, κυρία Κεφαλίδου και κύριοι συνάδελφοι του Κινήματος Αλλαγής, οι οποίες θα συμφωνήσουμε - και δεν αφορά μόνο το Υπουργείο Παιδείας, οι μεταρρυθμίσεις έγιναν, θα τις πω και εγώ, τις είπε η Υπουργός, θα πει και στη δευτερολογία της, επιφυλάχθηκε γιατί λόγω χρόνου δεν είχε τη δυνατότητα να επεκταθεί - ότι όπως γίνονται παντού, έτσι και στο Υπουργείο Παιδείας έχουν τον χρόνο ωρίμανσης τους. Πότε μια σημαντική μεταρρύθμιση η οποία έχει επίπτωση στο σύνολο του πληθυσμού και στο ευαίσθητο κομμάτι της νεολαίας των μαθητών, των φοιτητών, αυτές οι αλλαγές οι οποίες έγιναν δεν έρχονται αυτόματα να δείξουν το θετικό αποτύπωμα. Θέλουν ένα χρονικό διάστημα ωρίμανσης. Και σιγά, σιγά θα φαίνεται στην πορεία των ετών και των χρόνων πόσο σημαντικά ωφέλησαν την ελληνική κοινωνία. Η κριτική, η οποία ακούστηκε δεν ξέρω αν την πιστεύετε ή αν το κάνατε μόνο για προσχηματικούς λόγους για ν' αναδείξετε εκ μέρους του Κινήματος Αλλαγής ότι έπρεπε κάτι να πείτε και με την ευκαιρία της έναρξης της σχολικής περιόδου να πούμε κάτι ως Κίνημα Αλλαγής, για να δείξουμε ότι κινούμαστε πολιτικά και έχουμε ένα ενδιαφέρον για την παιδεία. Στην πραγματικότητα όμως όλα αυτά τα ερωτήματα τα οποία θέσατε ήταν ερωτήματα τα οποία έχουν απαντηθεί αφενός, έχουν εξηγηθεί στους τελευταίους νόμους του Υπουργείου Παιδείας που ήρθαν στη Βουλή και το σημαντικότερο, εφαρμόζονται. Κάνατε κριτική για την επαγγελματική εκπαίδευση. Είναι ή δεν είναι νόμος ο ν.4763/2020 για την επαγγελματική εκπαίδευση; Διαφωνεί κάποιος ότι για πρώτη φορά στην πατρίδα μας, επιτέλους, μια Κυβέρνηση, το Υπουργείο Παιδείας παίρνει μια σημαντική απόφαση για ένα μείζον ζήτημα το οποίο ήταν σε εκκρεμότητα; Ήταν αναγκαιότητα η επαγγελματική εκπαίδευση και κατάρτιση, κύριοι συνάδελφοι, να γίνει πράξη στην πατρίδα μας. Και γίνεται για πρώτη φορά με το Υπουργείο με την πολιτική ηγεσία αυτή του Υπουργείου Παιδείας και με αυτή την Κυβέρνηση. Οι επιπτώσεις αυτής της μεταρρύθμισης που σήμερα εφαρμόζεται θα δούμε το αποτύπωμά τους σε βάθος ετών. Εδώ, θα είναι και βραχυχρόνιο, διότι για πρώτη φορά θα αποφοιτήσουν στο επίπεδο της επαγγελματικής εκπαίδευσης μαθητές, φοιτητές οι οποίοι θα έχουν μια επαγγελματική κατάρτιση και ένα πιστοποιητικό στα χέρια τους που σήμερα έχουμε απουσία δεξιοτήτων στη λαϊκή αγορά εργασίας. Έρχομαι στο ζήτημα της ελάχιστης βάσης εισαγωγής. Είναι περιττό να το αναλύσω. Από αυτό εδώ το Βήμα συζητήσαμε τρεις ολόκληρες μέρες. Διεξάχθηκε ένας διάλογος στη δημόσια διαβούλευση όταν ήρθε το νομοσχέδιο. Εφαρμόστηκε η ελάχιστη βάση εισαγωγής. Για πρώτη φορά πλέον, έχουμε ένα πλαίσιο μέσα από το οποίο μπήκαν στα πανεπιστήμια φοιτητές, οι οποίοι έχουν την ακαδημαϊκή προϋπόθεση να ολοκληρώσουν τις σπουδές τους. Αυτό έχει καταγραφεί και έχει διαφανεί παντού. Για πρώτη φορά, έχουμε ελάχιστη βάση εισαγωγής. Έρχομαι στο θέμα αναβάθμισης του ακαδημαϊκού περιβάλλοντος. Είπατε ότι καταργήσαμε το πανεπιστημιακό άσυλο. Δικαίωμά σας είναι και άποψή σας. Η πραγματικότητα όμως είναι ότι επαναφέραμε το πανεπιστημιακό άσυλο στην πραγματική του έννοια και διάσταση, μέσα δηλαδή από μία προσπάθεια που γίνεται πράξη να διασφαλιστεί η ασφάλεια και η προστασία των πανεπιστημίων και των ίδιων των φοιτητών. Είναι κάτι το οποίο είναι έωλο; Είναι εξαγγελία; Όχι, είναι πραγματικότητα, Το νομοθετήσουμε, Είναι έργο αυτής της Κυβέρνησης. Έρχομαι σ' ένα άλλο μείζον ζήτημα το οποίο δεν ακούστηκε και έντονα. Άλλωστε, πώς ν' ακουστεί; Ήταν το ζήτημα το οποίο απασχολούσε, κυρία Υπουργέ και κυρία Υφυπουργέ, κυρία Μακρή, δεκαετίες αυτή την Αίθουσα. Πρόκειται για τους διορισμούς των μόνιμων εκπαιδευτών, καθηγητών και δασκάλων. Άρχιζε η σχολική χρονιά και αναρωτιόμασταν πού είναι τα βιβλία, πού είναι οι καθηγητές, πού είναι οι δάσκαλοι. Για πρώτη φορά, λοιπόν, στην περίοδο που διανύουμε κοινοβουλευτικά, κύριε Σκουρλέτη, έχουν γίνει πενήντα χιλιάδες διορισμοί συνολικά, έντεκα χιλιάδες επτακόσιοι μόνιμοι διορισμοί έγιναν στη γενική εκπαίδευση, πρώτη φορά μετά από δώδεκα χρόνια. Αυτό αξίζει να το χαιρετίσουμε. Είναι ένα γεγονός πραγματικό. Έγιναν έντεκα χιλιάδες επτακόσιοι διορισμοί, κυρία Κεφαλίδου, πρώτη φορά τα τελευταία δώδεκα χρόνια. Έγιναν τεσσερισήμισι χιλιάδες διορισμοί στην Ειδική Αγωγή. Είχαμε προσλήψεις αναπληρωτών για πρώτη φορά με πλήρη ψηφιοποιημένη διαδικασία. Αυτό, δηλαδή, σημαίνει διαφάνεια, αποτελεσματικότητα και ταχύτητα και καθόλου γραφειοκρατία. Επιπλέον, είχαμε προσλήψεις δύο χιλιάδων διακοσίων πενήντα ψυχολόγων και κοινωνικών λειτουργών. Αυτό δεν είναι μία έμπρακτη απόδειξη ότι αυτή η Κυβέρνηση, αυτή η ηγεσία, η πολιτική ηγεσία του Υπουργείου Παιδείας έκανε δουλειά, ότι στάθηκε δίπλα στα σχολεία την κρίσιμη αυτή περίοδο που διανύουμε και ήταν δίπλα με πρωτοποριακά μέτρα και μεταρρυθμίσεις που είχε το σθένος και το θάρρος να φέρει να ψηφίσουμε στην ελληνική Βουλή; Ακούσαμε την Υπουργό - θα το επαναλάβω, γιατί έχει την αξία του - να λέει ότι σε επίπεδο εμβολίων στην ανώτατη εκπαίδευση είναι στο 75,5% οι εγγεγραμμένοι εμβολιασμένοι φοιτητές, στο 87% οι διοικητικοί και στο 91% τα μέλη της ΔΕΠ. Εδώ φαίνεται ότι η επιστημονική κατάρτιση και συγκρότηση οδηγεί υπέρ του εμβολίου - αλλά αξίζουν συγχαρητήρια - και πέρυσι με φέτος. Για να δούμε τώρα τη διάκριση. Η διάκριση είναι η εξής, κυρίες και κύριοι συνάδελφοι: Αυτή η πολιτική ηγεσία και αυτή η Κυβέρνηση στο χώρο της παιδείας αντιμετώπισε μια πρωτόγνωρη κατάσταση, ένα αχαρτογράφητο πέλαγος. Ποτέ στο παρελθόν Υπουργός Παιδείας και Κυβέρνηση δεν είχαν να αντιμετωπίσουν αυτό το δύσκολο περιβάλλον γύρω τους, ένα αδιέξοδο: από τη μία η πανδημία και από την άλλη οι μεταρρυθμίσεις που έπρεπε να γίνουν. Πέρυσι κλείσαμε ένα ακαδημαϊκό εκπαιδευτικό έτος με τις δυσκολίες του, με τα προβλήματα του. Πρωτόγνωρο ήταν. Δεν ήταν κάτι γραμμένο και προδιαγεγραμμένο για να αντιμετωπισθεί. Βεβαίως, θα υπάρχουν και ελλείμματα, βεβαίως θα γίνουν και λάθη. Κανείς δεν είπε ότι είμαστε αλάθητοι. Όμως, έγινε προσπάθεια και ολοκληρώθηκε και το ακαδημαϊκό πανεπιστημιακό έτος και η σχολική χρονιά. Και έγιναν όλα κανονικά. Και την ίδια στιγμή γίνονταν και μεταρρυθμίσεις. Το νομοθετικό έργο δεν σταμάτησε. Με αποφασιστικότητα η πολιτική ηγεσία του Υπουργείου Παιδείας προχώρησε και άνοιξε τους ορίζοντες σε αυτά που είχαμε δεσμευτεί προεκλογικά. Προσέξτε, αυτά που κάνουν η κ. Κεραμέως και η κ. Μακρή, δεν είναι αυθαίρετα και τα δημιουργούν τώρα, από μηδενικό χρόνο. Ήταν εξαγγελίες της Νέας Δημοκρατίας πριν γίνουμε κυβέρνηση και τα κάνουμε πράξη. Κύριοι συνάδελφοι, επειδή τυγχάνει να είμαι και γονέας, θέλω να σας πω ότι είχα και προσωπικές εμπειρίες από την κατάσταση τη συγκεκριμένη, διότι αν είσαι και γονέας βλέπεις από μέσα πώς λειτουργεί το σύστημα. Βίωσα και εγώ, μαζί με την οικογένειά μου, την περίοδο της πανδημίας σε επίπεδο εκπαιδευτικό. Ο γιος μου ολοκλήρωσε το μεταπτυχιακό στην ΑΣΟΕΕ, το δεύτερο πτυχίο του, την περσινή χρονιά. Αξίζουν συγχαρητήρια και στους καθηγητές και στο Πανεπιστήμιο της ΑΣΟΕΕ για την άψογη λειτουργία την περίοδο της πανδημίας, με τηλεκπαίδευση, από το σπίτι. Χρειάστηκαν να γίνουν και δύο, τρία μαθήματα διά ζώσης. Και είχα και τη δεύτερη εμπειρία από την κόρη μου, η οποία προχθές ολοκλήρωσε το Τμήμα Ηλεκτρολόγων - Μηχανικών στο Μετσόβιο Πολυτεχνείο ευδοκίμως. Και εκείνη την τελευταία χρόνια την πέρασε μέσα στην περίοδο της πανδημίας. Κυρία Υπουργέ, θέλω να πω, με την προσωπική μου εμπειρία ως γονέας, συγχαρητήρια και στην ΑΣΟΕΕ και στο Τμήμα Ηλεκτρολόγων - Μηχανικών στο Μετσόβιο Πολυτεχνείο, όπου είχα την εμπειρία. Λειτούργησαν άψογα, κάτω από εσάς, τη δύσκολη αυτή περίοδο. Και κλείνω, κυρία Πρόεδρε, - θα πει και η Υπουργός πολλά ακόμα, εγώ μέσα στα έξι λεπτά δεν μπορώ να πω περισσότερα - με την εκλογική μου περιφέρεια, αλλά και ευρύτερα με τον νησιωτικό χώρο της Ελλάδας. Θα σας πω συγκεκριμένα νούμερα για τη νησιωτική Ελλάδα, όπου υπάρχουν ιδιαιτερότητες, προβλήματα. Στις Κυκλάδες έχουμε διακόσιους έντεκα καθηγητές στη δευτεροβάθμια εκπαίδευση και τετρακόσιους τέσσερις καθηγητές στην πρωτοβάθμια εκπαίδευση. Εξακόσιοι δεκαπέντε καθηγητές, δηλαδή, είναι έτοιμοι, διορισμένοι σήμερα - και με βιβλία τα παιδιά - στις Κυκλάδες. Στα Δωδεκάνησα έχουμε εξακόσιους δεκαπέντε στη δευτεροβάθμια εκπαίδευση, τετρακόσιους τριάντα τέσσερις στην πρωτοβάθμια εκπαίδευση, στα Μουσικά Σχολεία έντεκα, σύνολο χίλιοι εξήντα. Συνολικά, δηλαδή, στο νότιο Αιγαίο - στην πιο ευαίσθητη περιοχή της χώρας μας, στη νησιωτική Ελλάδα - έχουμε χίλιους εξακόσιους εβδομήντα πέντε καθηγητές και δασκάλους στα σχολεία για να διδάξουν τα παιδιά των νησιών μας με τις συγκεκριμένες ιδιαιτερότητες. Κυρίες και κύριοι συνάδελφοι, εχθρός του καλού είναι το καλύτερο. Όμως, πρέπει να μην είμαστε ούτε μεμψίμοιροι ούτε μικρόψυχοι. Αυτή η Κυβέρνηση και αυτή η πολιτική ηγεσία του Υπουργείου Παιδείας έκανε τα πιο δύσκολα πράγματα, στο πιο δύσκολο περιβάλλον, με το πιο δύσκολο χαρτοφυλάκιο και πήγε εξαιρετικά καλά. Συγχαρητήρια στην πολιτική ηγεσία, κυρία Υπουργέ, και σε εσάς και στην κ. Μακρή και σε όλους τους συνεργάτες σας. Τα δύσκολα ξεπεράστηκαν. Είμαστε αισιόδοξοι για το μέλλον και της Ελλάδος και της κοινωνίας και της εκπαιδευτικής κοινότητας. Ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο τώρα έχει η Υφυπουργός Παιδείας και Θρησκευμάτων κ. Ζέττα Μακρή.
Σας ευχαριστώ, κυρία Πρόεδρε. Εγώ θα μιμηθώ τον κ. Σκανδαλίδη και θα ξεκινήσω, για να απαντήσω στους Βουλευτές του Κινήματος Αλλαγής σε σχέση με αυτά τα οποία μας είπαν, με παραφρασμένη Κική Δημουλά: «Είμαι λίγο θυμωμένη με εμένα, διότι θα έπρεπε να έχω ωριμάσει και να μην απορώ με τίποτα». Κυρίες και κύριοι συνάδελφοι, μια σοβαρή και υπεύθυνη Κυβέρνηση, που έχει εκλεγεί για να εφαρμόσει μεγάλες, ουσιαστικές και απαραίτητες μεταρρυθμίσεις, επενδύει στην παιδεία και θωρακίζει τη νέα γενιά και τη χώρα. Προκειμένου να αντιμετωπίσει τις προκλήσεις και τις πρωτόγνωρες συνθήκες της παγκόσμιας υγειονομικής κρίσης διαμορφώνει πολίτες με χαρακτήρα και ήθος, δίνει στα παιδιά - ασχέτως οικονομικών δυνατοτήτων και προέλευσης - ίσες ευκαιρίες και εφόδια για να επιβιώσουν στην πολυδιάστατη κοινωνία της γνώσης και της πληροφορίας, σε ένα περιβάλλον εξαιρετικά δυναμικό και παγκοσμιοποιημένο, σε μια αγορά εργασίας μη στατική, αλλά απίστευτα ανταγωνιστική και απρόβλεπτη. Ο Κυριάκος Μητσοτάκης τους είκοσι πέντε μήνες της διακυβέρνησής του απέδειξε ότι η δημόσια παιδεία αποτελεί εθνική προτεραιότητα. Δεν είναι απλά πολιτική και κυβερνητική του επιλογή, είναι περισσότερο στοίχημα της Νέας Δημοκρατίας και δικό του, προσωπικό στοίχημα. Ο Κοινοβουλευτικός μας Εκπρόσωπος εξήγησε ότι ήταν και το κυβερνητικό μας πρόγραμμα. Με την Υπουργό κ. Νίκη Κεραμέως και με το σύνολο της πολιτικής ηγεσίας του ΥΠΠΑΙΔ προχωρήσαμε όλο αυτό το διάστημα σε έναν εξαιρετικά μεγάλο αριθμό μεταρρυθμίσεων στη δημόσια παιδεία σε επίπεδο νομοθετικού έργου, όπως, άλλωστε, είχαμε δεσμευτεί στο προεκλογικό μας πρόγραμμα. Προχωρήσαμε, επίσης, σε εκτεταμένες πρωτοβουλίες και παρεμβάσεις, μεγάλες και μικρές, συστηματικές και πιλοτικές, αλλά απολύτως ουσιαστικές, απαραίτητες και επωφελείς για την εκπαιδευτική διαδικασία, μεταρρυθμίσεις που θα εφαρμοστούν προκειμένου να φυσήξει ο αέρας της ανανέωσης, της καινοτομίας και της ελευθερίας, μεταρρυθμίσεις που, επιτέλους, θα δώσουν τέλος στην αναχρονιστική παθογένεια που ταλαιπωρεί ολόκληρες δεκαετίες όλες τις βαθμίδες της δημόσιας εκπαίδευσης της χώρας μας, μεταρρυθμίσεις που θα αλλάξουν ριζικά ένα τελματωμένο σύστημα που παραμένει το θεσμικά περισσότερο συγκεντρωτικό και εξαιρετικά κεντρικό και γραφειοκρατικό, με πολύ μικρό βαθμό διοικητικής αποκέντρωσης σε σχέση με τα υπόλοιπα συστήματα εκπαίδευσης στην Ευρώπη και δεν μπορεί να συνεχίσει να πορεύεται με τους αναχρονιστικούς και παραδοσιακούς περιορισμούς του παρελθόντος, της γνωσιοκεντρικής απομνημόνευσης και της αποσπασματικότητας, της κατακερμάτισης γνώσεων και της παθητικής απόκτησής τους, μεταρρυθμίσεις - τέλος - που απελευθερώνουν την εκπαιδευτική διαδικασία από γραφειοκρατικές αγκυλώσεις και δεσμεύσεις, με μεγαλύτερο βαθμό αυτονομίας και ελευθερίας. προσαρμοσμένο στις ιδιαιτερότητες και τις ανάγκες του ελληνικού συστήματος. Έτσι, επιγραμματικά και ενδεικτικά - επειδή η Υπουργός τα ανέφερε αναλυτικά στην πρωτολογία της και λόγω του περιορισμένου χρόνου - για τον τομέα ευθύνης μου θα αναφέρω τα εξής: Αναβαθμίσαμε και ρυθμίσαμε το δημόσιο σχολείο καλύπτοντας όλα τα επίπεδα της νηπιακής αλλά και της πρωτοβάθμιας και δευτεροβάθμιας εκπαίδευσης. Εκσυγχρονίσαμε την ιδιωτική εκπαίδευση και το ιδιωτικό σχολείο. Ενδυναμώσαμε την αρχική επαγγελματική εκπαίδευση, την κατάρτιση και τη διά βίου μάθηση, δημιουργώντας τα πρώτα έξι πρότυπα ΕΠΑΛ και εφαρμόζουμε το παράλληλο μηχανογραφικό, ώστε να αξιοποιούνται περισσότερο οι εναλλακτικές των νέων μας. Επίσης, υλοποιούμε καθολικά τη δίχρονη προσχολική εκπαίδευση στο Νηπιαγωγείο. Χτίζουμε μεθοδικά και συντονισμένα το σύγχρονο σχολείο με ανανεωμένο περιεχόμενο και φιλοσοφία, εισάγοντας εκατόν είκοσι τρία νέα προγράμματα σπουδών, εντάσσοντας τα εργαστήρια δεξιοτήτων στο υποχρεωτικό ωρολόγιο πρόγραμμα και την αγγλική γλώσσα στο νηπιαγωγείο. Επιπλέον, οργανώνουμε δυναμικά και σύγχρονα πρότυπα και πειραματικά σχολεία διπλασιάζοντας τον αριθμό τους από εξήντα σε εκατόν δώδεκα. Αλλάζουμε, επιτέλους, τη φιλοσοφία της εξεταστέας ύλης και αντικαθιστούμε το βιβλιοκεντρικό μοντέλο της απομνημόνευσης με το γνωσιοκεντρικό μοντέλο του πολλαπλού βιβλίου, στοχεύοντας στην καλλιέργεια της κριτικής σκέψης και στην ουσιαστική κατάκτηση γνώσεων και δεξιοτήτων. Ακόμη, επενδύουμε στο ανθρώπινο δυναμικό μας, τους εκπαιδευτικούς μας, επιμορφώνοντάς τους οριζόντια και κάνοντας πράξη έντεκα χιλιάδες επτακόσιους διορισμούς μόνιμου προσωπικού, τους πρώτους μετά από δώδεκα ολόκληρα χρόνια - έκανε αναφορά η Υπουργός, έκανε ο Κοινοβουλευτικός Εκπρόσωπος, θα το επαναλάβω και εγώ - που είναι σε συνέχεια των τεσσεράμισι χιλιάδων μόνιμων διορισμών που έγιναν στα ειδικά σχολεία μας πέρυσι, τους πρώτους στα εκπαιδευτικά χρονικά. Εφαρμόζουμε και προάγουμε τη σχολική αυτονομία. Ενδυναμώνουμε τις δομές υποστήριξης του εκπαιδευτικού έργου. Προχωρούμε στην αξιολόγηση και βελτίωση των εκπαιδευτικών και των στελεχών της εκπαίδευσης. Εφαρμόζουμε την «τράπεζα θεμάτων», προωθούμε εντός των σχολικών μονάδων την ενισχυτική διδασκαλία για όλα τα πανελλαδικώς εξεταζόμενα μαθήματα. Αναδιαρθρώσαμε την εκκλησιαστική εκπαίδευση. Ιδρύουμε νέες παιδαγωγικές δομές, αυξάνοντας τους συμβούλους εκπαίδευσης σε οκτακόσιους και προσλαμβάνοντας ακόμη χίλιους εκατό ψυχολόγους και κοινωνικούς λειτουργούς για τη συνολική υποστήριξη των παιδιών και την αντιμετώπιση εξαιρετικά ανησυχητικών φαινομένων όπως αυτό του bullying, ενώ ανά ομάδα σχολείων θα λειτουργούν και γραφεία συμβουλευτικής, αλλά και γραφεία επαγγελματικού προσανατολισμού. Κορωνίδα των μεταρρυθμίσεων, κυρίες και κύριοι συνάδελφοι, είναι η ψηφιακή μεταστροφή της δημόσιας εκπαίδευσης που επέτρεψε την αναγκαστική, λόγω των υγειονομικών συνθηκών, υλοποίηση της εξ αποστάσεως εκπαίδευσης που κράτησε τη διαδικασία ζωντανή και λειτουργική και αποτέλεσε πρόκληση για το σύνολο των εμπλεκομένων κατά το σχολικό έτος που προηγήθηκε. Η πανδημική κρίση παρ' όλες τις δραματικές συνέπειες της στο σύνολο των εκφάνσεων της ζωής, ήταν η χρυσή ευκαιρία για την επίτευξη του ψηφιακού άλματος στην εκπαίδευση. Έδρασε καταλυτικά στην επανεξέταση και αναδιοργάνωση του εκπαιδευτικού μας συστήματος, ώστε αυτό να γίνει περισσότερο αποτελεσματικό, συμπεριληπτικό και περιεκτικό. Η ψηφιακή μεταστροφή της δημόσιας εκπαίδευσης είχε ως αποτέλεσμα την ψηφιοποίηση των εγγραφών σε όλες τις εκπαιδευτικές βαθμίδες, την τοποθέτηση αναπληρωτών εκπαιδευτικών με ψηφιακό τρόπο, τις εκλογές συμβουλίων στα σχολεία, την απονομή τίτλων σε δευτεροβάθμια και τριτοβάθμια εκπαίδευση, τα προγράμματα επιμόρφωσης των εκπαιδευτικών στη χρήση ψηφιακών μέσων, αλλά και στην ανάπτυξη δεξιοτήτων στην επαγγελματική εκπαίδευση, τη δημιουργία ψηφιακών προγραμμάτων σπουδών, βιβλίων και εκπαιδευτικού υλικού, την αναβάθμιση των συνδέσεων επτά χιλιάδων σχολικών μονάδων σε VDSL, την ενίσχυση του φορητού ψηφιακού εξοπλισμού σε σχολεία από τέσσερις χιλιάδες τον Ιούνιο του 2019 σε ενενήντα χιλιάδες, αλλά και τη μέριμνα για την απονομή voucher 200 ευρώ για πεντακόσιες χιλιάδες μαθητές, φοιτητές, καταρτιζόμενους για την αγορά ψηφιακού εξοπλισμού. Οι εκπαιδευτικοί μας, των οποίων την επάρκεια, την ικανότητα και τον ζήλο εμπιστευόμαστε, που αναγνωρίζουμε την αγωνία μας και τις καθημερινές προσπάθειές τους για το καλύτερο δυνατό επίπεδο του παραγόμενου εκπαιδευτικού έργου και τους οποίους, φυσικά, ευχαριστούμε θερμά για τη μεγάλη αφοσίωση, αλλά και για τον ενθουσιασμό τους να αγκαλιάσουν τις προκλήσεις της τηλεκπαίδευσης τον τελευταίο χρόνο, αυτοί οι εκπαιδευτικοί θα συνεχίσουν να βελτιώνουν και να εμπλουτίζουν τη διά ζώσης διδασκαλία με το ψηφιακό κεκτημένο. Την προηγούμενη εβδομάδα, κυρίες και κύριοι συνάδελφοι, τα παιδιά μας επέστρεψαν στο σχολείο στη διά ζώσης εκπαίδευση, που δεν μπορεί να υποκατασταθεί από την τηλεκπαίδευση, μετά από δύο περίπου χρόνια με τη μεγαλύτερη δυνατή ασφάλεια, με προσαρμοσμένα αυστηρά πρωτόκολλα, με μεγάλο αριθμό αυτοδιαγνωστικών και εργαστηριακών ελέγχων - σχεδόν καθημερινά σε κάποιες περιπτώσεις, όπως ανέφερε η Υπουργός λεπτομερώς - όπως έχουν υποδειχθεί από τους ειδικούς και έχοντας ως βασικό εργαλείο αυτό που έλειπε τις προηγούμενες χρονιές, δηλαδή το εμβόλιο. Συνεπώς θα πρέπει όλοι να συμφωνήσουμε σ' αυτή την Αίθουσα ότι οφείλουμε με λογικά και επιστημονικά επιχειρήματα να πείσουμε και να κάνουμε έκκληση στους εκπαιδευτικούς - τους ελάχιστους που δεν έχουν εμβολιαστεί, σχεδόν το 10%, που όμως είναι ένας σημαντικός αριθμός και μας απασχολεί στο Υπουργείο - να σπεύσουν να κάνουν το εμβόλιο και να παροτρύνουμε τους συμπολίτες μας, τους γονείς, να προχωρήσουν στον εμβολιασμό των παιδιών τους από την ηλικία των δώδεκα ετών και άνω - ή όταν επιτρέψουν οι επιστήμονες και σε μικρότερες ηλικίες - πάντα σε συνεννόηση με τους παιδιάτρους, γιατί ο εμβολιασμός αποτελεί τη σωστή επιλογή για τη θωράκιση των παιδιών απέναντι στο τέταρτο κύμα της πανδημίας. Έχουμε ήδη ενθαρρυντικές ενδείξεις από τους εμβολιασμούς στους εφήβους. Δεν θα κουράσω επαναλαμβάνοντας τα νούμερα, καθώς τα είπε η Υπουργός. Μπορούμε όμως και καλύτερα. Γι' αυτό και το Υπουργείο μας έχει λάβει σχετική πρωτοβουλία ενημερωτικών δραστηριοτήτων. Δεν αντιλέγω, κυρίες και κύριοι συνάδελφοι, ότι έχουμε μεγάλες φιλοδοξίες για την οικοδόμηση της σύγχρονης δημόσιας εκπαίδευσης. Οι στιγμές δεν επιτρέπουν την αδράνεια. Όταν υπάρχει θέμα, όταν υπάρχει πρόβλημα, δεν υποχωρούμε, δεν εθελοτυφλούμε. Το αντιμετωπίζουμε με διαπραγματεύσεις, αντιπαραθέσεις, διαβούλευση, θεωρία, αλλά και πολιτική που σχεδιάζεται, προγραμματίζεται και υλοποιείται. Δεν προσπερνάμε τις διαπιστωμένες αδυναμίες σαν να μη συμβαίνει τίποτα. Δεν θεωρούμε ότι όλα είναι ανοικτά, ότι όλα επιτρέπονται και κανείς δεν πρέπει να επικρίνεται. Δεν οχυρωνόμαστε πίσω από ιδεοληψίες με αυτάρκεια και αυταρέσκεια ούτε με παρωπίδες μετριότητας. Δεν μιλάμε αφηρημένα. Δεν έχουμε αυταπάτες. Δεν κατασκευάζουμε εχθρούς. Επιλέγουμε σύγχρονες εκπαιδευτικές πολιτικές νέες νομοθεσίες. Αλλάζουμε και βελτιώνουμε χρόνιες παθογένειες, ξεπερνούμε αντιστάσεις, σπάμε ταμπού. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού]] Είναι υποχρέωσή μας, καθήκον μας, όρος για την ύπαρξή μας να υλοποιήσουμε μεταρρυθμιστικές πολιτικές, διορθώνοντας στραβά και αδικίες. Δεν θα απολογηθούμε γι' αυτό, διότι είναι επιβεβλημένη και ηθικά και πολιτικά θεμιτή υποχρέωσή μας. Σας ευχαριστώ πολύ.
Κι εγώ σας ευχαριστώ πολύ, κυρία Υπουργέ. Τον λόγο τώρα έχει ο κ. Σκουρλέτης, Βουλευτής Επικρατείας του ΣΥΡΙΖΑ. Ορίστε, κύριε Σκουρλέτη, έχετε τον λόγο.
Ευχαριστώ, κυρία Πρόεδρε. Κυρία Υπουργέ, κυρία Υφυπουργέ, σας άκουσα πριν όταν μιλούσατε από το Βήμα να αισθάνεστε την ανάγκη να ευχαριστήσετε την εκπαιδευτική κοινότητα για τις προσπάθειές της όλο το προηγούμενο διάστημα σε δύσκολες συνθήκες να λειτουργήσουν τα σχολεία. Και αυτό πραγματικά αν είναι ειλικρινές, οφείλει να το κάνει μία πολιτική ηγεσία. Όμως, αντιλαμβάνομαι από αυτά τα οποία πράττετε ότι έχετε μια πλήρη αντίληψη για το περιεχόμενο των ευχαριστιών σας. Δεν αντιλαμβάνομαι το «ευχαριστώ» τους εκπαιδευτικούς με βάση την από 16 του μηνός εγκύκλιό σας που τους απειλείτε, αντί να τους καλείτε σε διάλογο για κρίσιμα ζητήματα που αφορούν τη λειτουργία του σχολείου. Δεν αντιλαμβάνομαι το «ευχαριστώ» απέναντι στις δεκαεπτά χιλιάδες επιπλέον μαθητές που χάριν της δικής σας επιλογής με βάση την ελάχιστη βάση εισαγωγής έμειναν έξω φέτος από όσους θα έμεναν. Μιλάμε για δεκαεπτά χιλιάδες επιπλέον. Δεν αντιλαμβάνομαι το «ευχαριστώ» απέναντι στους φοιτητές που τους έχετε υποσχεθεί αστυνόμους αντί για νέες προσλήψεις στο ΔΕΠ. Δεν αντιλαμβάνομαι το «ευχαριστώ» στα παιδιά των νυχτερινών σχολείων. Καταργήσατε στην πράξη το 1% αυτών των παιδιών που είχαν δικαίωμα εισαγωγής στην ανώτατη εκπαίδευση. Είμαστε εντελώς αλληλέγγυοι με τους σαράντα εννέα γονείς που έχουν προσφύγει στο Σ.τ.Ε. απέναντι στις δικές σας αποφάσεις. Κυρίες και κύριοι συνάδελφοι, κυρία Υπουργέ, οι λοιμωξιολόγοι, οι γιατροί, λένε ότι ένα στα τρία κρούσματα είναι παιδιά. Με βάση αυτή την πραγματικότητα - η οποία φαντάζομαι ότι δεν χωρά αμφισβήτηση και αυτή σας οδηγεί, καθώς από ό,τι έμαθα, πριν από λίγο ο κ. Οικονόμου ανακοίνωσε ότι κάθε Τετάρτη ο ΕΟΔΥ θα δίνει ιδιαίτερα στοιχεία για τα κρούσματα στα παιδιά - αντιλαμβάνεστε ότι σημαίνει ένα μεγάλο βάρος για σας. Φαίνεται, όμως, ότι αυτό το βάρος δεν το έχετε αντιληφθεί, διότι πράγματι τα σχολεία - και δεν είναι σχήμα λόγου - ανοίγουν φέτος όπως έκλεισαν πέρυσι. Ενάμιση χρόνο μετά την πανδημία δεν έχετε να παρουσιάσετε στα μεγάλα αστικά κέντρα στην κατεύθυνση της αραίωσης του μαθητικού πληθυσμού ούτε μία αίθουσα παραπάνω, λέγοντας ότι χρειάζονται προϋποθέσεις. Καθίσατε κάτω με την αυτοδιοίκηση; Καθίσατε κάτω με κάθε δήμο να δείτε τι δυνατότητες υπάρχουν για να βρεθούν νέες αίθουσες ή θεωρείτε ότι το μέτρο του «πενήντα συν ένα» των κρουσμάτων για να κλείσει ένα τμήμα, δεν είναι ένα άκρως ρισκαδόρικο, επικίνδυνο μέτρο όχι για τα ίδια τα παιδιά που κατά τεκμήριο θα περάσουν την αρρώστια ελαφρά λόγω ηλικίας, αλλά με βάση το γεγονός ότι ενώ ένα 40% και πλέον του πληθυσμού είναι ανεμβολίαστο; Αυτά τα παιδιά έχουν οικογένειες. Θα πάνε στις οικογένειές τους και ενδεχομένως θα είναι οι μεταδότες. Μπορεί να υπάρχει η πραγματικότητα ενός μειωμένου με βάση τους στόχους που θα έπρεπε να είχαμε πετύχει ποσοστό εμβολιασμένων, αλλά δεν παύει να υπάρχουν πολλές άγνωστες παράμετροι σε αυτή την υπόθεση. Πώς, λοιπόν, με ένα σύστημα υγείας, το οποίο δεν το στηρίξατε και το αφήσατε χωρίς προσλήψεις - δεν δουλεύουν περισσότεροι άνθρωποι, ίσα ίσα με βάση τις τιμωρητικές και εκεί ανακοινώσεις σας αυτή τη στιγμή ιδιαίτερα πολλά νοσοκομεία της περιφέρειας έχουν καταρρεύσει - επιλέγετε για δεύτερη χρονιά να ρισκάρετε την υγειονομική περίθαλψη στην Ελλάδα, τη λειτουργία του συστήματος υγείας; Και δεν μιλάμε μόνο για τον COVID, διότι όταν πιέζεται το σύστημα από τον COVID, αφήνει πίσω και τις άλλες ασθένειες. Και εκεί κάποια στιγμή θα βγουν τα στοιχεία για το ποιοι άνθρωποι, δυστυχώς, δεν μπόρεσαν να αντιμετωπίσουν τα χρονίζοντα προβλήματα ή άλλες σοβαρές ασθένειες λόγω του ότι ακριβώς ένα μεγάλο κομμάτι του δημόσιου συστήματος υγείας είναι προσανατολισμένο στην καταπολέμηση του COVID. Είχατε τα εργαλεία για να κάνετε κάτι τέτοιο. Δεν το κάνατε. Ο ΕΟΔΥ θα έπρεπε να έχει την ευθύνη του ανοίγματος των σχολείων. Θα έπρεπε στα μεγάλα σχολικά κέντρα, σε συνεννόηση με τους δήμους, να υπάρχουν κινητά συνεργεία που να κάνουν τεστ στον μαθητικό πληθυσμό και στην εκπαιδευτική κοινότητα. Δεν άκουσα τίποτα για τις μάσκες, αυτό το περσινό φιάσκο. Φέτος οι μάσκες δεν είναι κάτι αναγκαίο; Πρέπει να τις πληρώνουν από μόνοι τους; Μας είπατε ότι σας κατηγορούσαμε, επειδή κάποιοι δεν ήθελαν να βάλουν μάσκα. Όχι μέσα σε αυτή την Αίθουσα. Δεν υπήρξε κανείς σε αυτή την Αίθουσα. Αυτά μπορείτε να τα λέτε για να δημιουργείτε εντυπώσεις προς τα έξω σε όσους μπορεί να είναι ανορθολογιστές και να λένε τέτοια πράγματα. Εδώ φέτος γιατί δεν υπήρξε μια τέτοια μέριμνα, αλλά για μάσκες οι οποίες να λειτουργούν, όχι σαν την περσινή υπόθεση; Στις σχολικές καθαρίστριες το ίδιο. Τα χρήματα που δώσατε είναι κολλημένα, δεν φτάνουν και υπάρχουν άξιοι δήμαρχοι που το παράδειγμά τους δείχνει έναν διαφορετικό δρόμο αντιμετώπισης, οι οποίοι βάζουν από τα χρήματα των ίδιων των δήμων για να αντιμετωπίσουν αυτά τα ζητήματα. Κυρία Υπουργέ, έμεινα εμβρόντητος από τη στάση αφωνίας σας απέναντι σ' ένα περιστατικό το οποίο δεν έχει προηγούμενο, είναι σπάνιο. Αναφέρομαι στη στάση του Βουλευτή της Νέας Δημοκρατίας κ. Μπογδάνου να δημοσιοποιήσει στοιχεία μικρών μαθητών μ' έναν άκρως μισαλλόδοξο και ρατσιστικό τρόπο και δεν βρήκατε εσείς ως Υπουργός Παιδείας να πείτε κουβέντα. Συμφωνείτε με τη στάση του; Δεν αισθάνεστε την ανάγκη να πείτε κάτι; Τι μήνυμα διαπαιδαγωγικό δίνετε στους ίδιους τους μαθητές, όταν η Υπουργός Παιδείας δεν λέει τίποτα και την ίδια μέρα - η μέγιστη υποκρισία - ο Πρωθυπουργός φωνάζει τον Αντετοκούμπο να τον υποδεχθεί στο Μέγαρο Μαξίμου για να του αποδώσει ιθαγένεια, μπας και σκεπάσει πλέον αυτά τα μηνύματα που πυκνώνουν από τις γραμμές σας που αποτελούν ένα μονιμότερο στοιχείο της ταυτότητας της παράταξής σας; Η συγκατοίκηση με ακροδεξιές αντιλήψεις, με ρατσιστικές αντιλήψεις, με μισαλλόδοξες αντιλήψεις είναι η κοινή ταυτότητα πολλών άλλων σήμερα με τους οποίους συνυπάρχετε στη Νέα Δημοκρατία. Επί τη ευκαιρία θα ήθελα να μου πείτε: Τα εικοσιπέντε χιλιάδες προσφυγόπουλα που είναι στα camp κλεισμένα θα έχουν τη δυνατότητα να πάνε στα σχολεία; Αυτό σας απασχολεί; Είδαμε λαμπρές περιπτώσεις και χειροκροτήσαμε, συγκινηθήκαμε από παιδιά προσφυγόπουλα που μέσα από πολύ δύσκολες συνθήκες μπόρεσαν και τέλειωσαν το σχολείο και πέρασαν στις εξετάσεις. Η παράταξή σας, όμως, έχει δώσει δείγματα γραφής για το πώς αντιλαμβάνεται αυτά τα ζητήματα, όταν καταψήφιζε τις ρυθμίσεις του ΣΥΡΙΖΑ για τη δυνατότητα των παιδιών δεύτερης γενιάς να αποκτήσουν την ιθαγένεια. Αναφέρομαι στην προηγούμενη κυβέρνηση. Σαν να μην έφτανε αυτό, μιας και μιλάμε για τα ζητήματα της πανδημίας και της καθαριότητας στα σχολεία, ο κ. Βορίδης αρνείται σε είκοσι τρείς καθαρίστριες που επί χρόνια δουλεύουν στον Δήμο της Αθήνας στην καθαριότητα των σχολείων, που είναι νόμιμα απασχολούμενες, αλλά δεν έχουν ελληνική ιθαγένεια, να προσληφθούν φέτος. Άλλο ένα δείγμα ρατσιστικής μισαλλοδοξίας και διακρίσεων. Κυρίες και κύριοι συνάδελφοι, άκουγα πριν όσα έλεγαν οι συνάδελφοι από το Κίνημα Αλλαγής και σκέφτηκα, κυρία Υπουργέ, ότι ίσως την περίοδο του πρόσφατου ανασχηματισμού να είχατε αγωνία, γιατί θα μπορούσε να είναι η κ. Διαμαντοπούλου στη θέση σας. Τέτοια σύμπτωση απόψεων πια; Δεν είναι βέβαια κάτι καινούργιο αυτό. Πολλά πράγματα από κοινού έχει κάνει το κόμμα σας με το κόμμα της κ. Διαμαντοπούλου. Στα ζητήματα που φαίνεται ότι θα απασχολήσουν τη φετινή χρονιά, στα ζητήματα της αξιολόγησης επιλέγετε έναν τρόπο εντελώς στρεβλό να προσεγγίζετε το θέμα της αξιολόγησης. Δεν αντιλαμβάνεστε ότι δεν μπορεί να νοείται αξιολόγηση μιας σχολικής μονάδας χωρίς να συνυπάρχει με μόνιμους θεσμούς και διαδικασίες επιμόρφωσης των καθηγητών. Μάλιστα, θεωρείτε και ως αγγαρεία, ως δυσμενή μετάθεση την υπόθεση της επιμόρφωσης. Δεν μπορεί να υπάρξει αξιολόγηση αν δεν ξεπεραστεί στον μεγαλύτερό του βαθμό ή ολοσχερώς το θέμα των μόνιμων απασχολούμενων στην εκπαίδευση και της μείωσης των αναπληρωτών καθηγητών, που αν κοιτάξει κανείς διαχρονικά το ποσοστό με βάση τους απασχολούμενους στην εκπαίδευση, δεν έχει μειωθεί τα τελευταία χρόνια. Θα υπάρξει ρήτρα άμεσης αναπλήρωσης κάθε συνταξιοδοτούμενου με αντίστοιχη μόνιμη πρόσληψη; Γιατί δεν το κάνετε; Κάνατε τον διαγωνισμό των μόνιμων προσλήψεων και είναι το μόνο στο οποίο ακολουθήσατε τον δρόμο που άνοιξε η προηγούμενη κυβέρνηση. Καλό είναι, αλλά δεν φτάνει. Αντί διαλόγου, λοιπόν, ποινές, απειλές, αναχρονιστικές απόψεις και μέθοδοι που μας γυρνούν στο '82 γύρω από το κρίσιμο θέμα της αξιολόγησης, η οποία οφείλει να είναι συλλογική υπόθεση. Κυρία Υπουργέ, κάνατε μια πολιτική η οποία είναι σαφώς ταξικά προσδιορισμένη και κοινωνικά μεροληπτική. Η ελάχιστη βάση εισαγωγής δημιούργησε νέα πελατεία για τους ιδιώτες κολεγιάρχες και την ίδια ώρα φαίνεται ότι βάζετε σε αντιπαράθεση την εκπαίδευση, τη μόρφωση, την αυταξία της μόρφωσης με την υπόθεση της κατάρτισης. Είναι τραγικό λάθος αυτό, είναι βαθιά αντιεκπαιδευτικό, την ίδια στιγμή που η κατεύθυνση από την Ευρώπη - και το γνωρίζετε καλά - είναι να αυξηθεί ο πληθυσμός των πτυχιούχων τριτοβάθμιας εκπαίδευσης. Εσείς παίρνετε μέτρα τα οποία θα οδηγήσουν ακριβώς στο αντίθετο αποτέλεσμα. Θέλω να πω, λοιπόν, ξεκάθαρα στην Αίθουσα αυτή ότι αυτές οι τιμωρητικές διατάξεις που ψηφίσατε πρόσφατα με αφορμή το θέμα της αξιολόγησης θα καταργηθούν από την επόμενη κυβέρνηση του ΣΥΡΙΖΑ - Προοδευτική Συμμαχία. Είμαστε αλληλέγγυοι στον αγώνα που δίνουν οι εκπαιδευτικοί και θα τους καλύψουμε απόλυτα και θα αποκαταστήσουμε και όσους διωχθούν. Το λέω αυτό γιατί έχουμε εμπειρία από τη δική σας κυβέρνηση, την προηγούμενη, τού τι σημαίνει εκδικητική στάση απέναντι στους εκπαιδευτικούς. Το σχολείο και η εκπαίδευση σήμερα έχουν ανάγκη από είκοσι χιλιάδες διορισμούς εκπαιδευτικών που πρέπει να δρομολογηθούν άμεσα, έχουν ανάγκη από διπλασιασμό των μελών του ΔΕΠ, έχουν ανάγκη από ένα ακριβό σχολείο, ένα σχολείο που να είναι προτεραιότητα, όπως και η υγεία. Ξέρετε ότι για να βρεθούν τα χρήματα για να στηρίξεις ένα ακριβό σχολείο και ένα αξιόπιστο δημόσιο σύστημα υγείας, δεν μπορείς να χαρίζεις φόρους στους «ημετέρους» μέσα από ακραία ταξικές φοροελαφρύνσεις, όπως κάνατε στη Θεσσαλονίκη με την περίπτωση των ανθρώπων που κατέχουν οκτακόσιες και οκτακόσιες και οκτακόσιες χιλιάδες - γιατί μπορεί να είναι και επί δύο και επί τρία - αντικειμενική περιουσία, εμπορική δηλαδή ένα διακόσια, να την κάνουν γονική παροχή στα παιδιά τους και να μην πληρώνουν ούτε ένα ευρώ και αυτό στο όνομα τού ότι επιτρέπεται και για τους άλλους. Μα, υπήρχε το προηγούμενο.
Κύριε συνάδελφε, πρέπει να κλείσετε.
Ολοκληρώνω, κυρία Πρόεδρε. Επαναφέρετε την τράπεζα θεμάτων, μια επιλογή η οποία σε συνδυασμό με άλλα μέτρα θα αυξήσει τη σχολική διαρροή. Με δυο λόγια, η πολιτική σας είναι μια πολιτική η οποία δημιουργεί εστίες έντασης, είναι μεροληπτική, παλιομοδίτικη, αναχρονιστική, βλέπει την εκπαίδευση μέσα από τους στενούς ορίζοντες των αναγκών μιας συγκεκριμένης οικονομικής τάξης και συγκεκριμένων οικονομικών συμφερόντων. Σας ευχαριστώ.
Σας ευχαριστώ κι εγώ, κύριε συνάδελφε. Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας και Βουλευτής Α΄ Θεσσαλονίκης, ο κ. Δελής.
Κυρίες και κύριοι, πενήντα χρόνια συμπληρώνονται σήμερα από τον θάνατο του Γιώργου Σεφέρη, αλλά εγώ δεν θα ξεκινήσω με κάποιο δικό του στίχο. Απλώς θα αναρωτηθώ ποια, αλήθεια, είναι η θέση του έργου του Γιώργου Σεφέρη στην ελληνική εκπαίδευση, στα σχολεία και στα σχολικά βιβλία. Η απάντηση πονάει πολύ. Εξηγεί αρκετά και βεβαίως αναδεικνύει και τις διαχρονικές ευθύνες των ελληνικών κυβερνήσεων. Φέτος στο ξεκίνημα της καινούργιας σχολικής χρονιάς, εκτός από παιδικά χαμόγελα και ζωντάνια νεανική, που τόσο έλειψαν τους προηγούμενους μήνες, υπήρχε και μια διάχυτη αγωνία για τις συνθήκες μέσα στις οποίες θα λειτουργήσει η εκπαίδευση. Βλέπετε, έχει μια βδομάδα που άνοιξαν τα σχολεία, αλλά η Κυβέρνηση και πάλι πιάστηκε αδιάβαστη και απροετοίμαστη. Λες και δεν βρισκόμαστε στο τέταρτο κύμα της πανδημίας, λες και δεν βλέπει ότι η μετάλλαξη «Δέλτα» απειλεί τώρα και τη νεολαία, η Κυβέρνηση ούτε πήρε και απ' ό,τι ακούσαμε ούτε σκοπεύει να πάρει εκείνα τα πρακτικά, τα προληπτικά μέτρα για την αναχαίτιση της πανδημίας στα σχολεία. Κι όμως, κυρία Υπουργέ, και χρόνο είχατε και χρήματα είχατε για να μην υπάρχουν τμήματα με παραπάνω από δεκαπέντε μαθητές - αυτό σας λένε τόσο καιρό χιλιάδες εκπαιδευτικοί και γονείς - και για να βρείτε τις επιπλέον αίθουσες, που υπάρχουν, αρκεί να θες να τις βρεις, και για να μην υπάρχουν κενά εκπαιδευτικών και για να εντοπίσετε τα μορφωτικά κενά που προκάλεσε η πανδημία προκειμένου φυσικά όχι να τα εκθέσετε, αλλά σχεδιασμένα να τα καλύψετε. Τι δεν είχατε; Πολιτική βούληση δεν είχατε. Αυτό σας έλειπε. Λεφτά βέβαια ξέρετε μια χαρά να μοιράζετε εδώ κι εκεί. Στις μεγάλες εταιρείες του τουρισμού και των μεταφορών, ας πούμε, τα εκατομμύρια τα δίνετε με τη σέσουλα, αλλά για την παιδεία τα τσιγκουνεύεστε, τα θεωρείτε κόστος. Έτσι, για τα σχολεία αρκεστήκατε σε ένα υγειονομικό φιρμάνι που βγάλατε, στην ουσία, δηλαδή, ένα πρωτόκολλο διασποράς, υπερμετάδοσης του ιού. Είναι μάλιστα χαρακτηριστικό ότι σε αυτό το πρωτόκολλο δεν προβλέπεται ούτε καν απολύμανση της αίθουσας μετά από κρούσμα, δεν προβλέπεται ούτε καν καραντίνα των στενών επαφών του όποιου κρούσματος. Και έρχεστε εδώ και προσπαθείτε τώρα - και όλο τον προηγούμενο καιρό - να κρύψετε τις βαριές ευθύνες σας για την ασφαλή λειτουργία των σχολείων πίσω από το εμβόλιο. Το εμβόλιο, όμως, όσο αναγκαίο κι αν είναι - και βεβαίως συμφωνούμε - όσο και αν είναι επιβεβλημένο, δεν είναι από μόνο του αρκετό, κυρία Υπουργέ, καθώς δεν μπορεί να υποκαταστήσει όλα εκείνα τα απαραίτητα μέτρα που σας είπαμε, για να λειτουργήσουν τα σχολεία με ασφάλεια. Και αλήθεια, δεν γνωρίζετε ότι η συντριπτική πλειοψηφία των εκπαιδευτικών έχει εμβολιαστεί; Γνωρίζετε. Δεν γνωρίζετε ότι όλοι αυτοί όμως θα βρίσκονται καθημερινά μέσα σε μια μεγάλη μάζα μαθητών οι οποίοι είτε δεν ανήκουν στις ηλικίες του εμβολιασμού ακόμη είτε έχουν μικρά ποσοστά εμβολιαστικής κάλυψης; Να γιατί τα δωρεάν τεστ πρέπει να αφορούν σε όλους και όχι μονάχα στους ανεμβολίαστους που λέτε εσείς. Αλλιώς πείτε μας πώς θα υπάρχει ολοκληρωμένη επιτήρηση και πλήρης καταγραφή κρουσμάτων. Να γιατί αντί να τον ψάχνουν τον ΕΟΔΥ τα σχολεία, οι εκπαιδευτικοί και οι μαθητές και οι γονείς από δω και από εκεί, ο ίδιος ο ΕΟΔΥ πρέπει να βρίσκεται μέσα στα σχολεία με τα κλιμάκιά του, ώστε να αναλάβει ο ίδιος ο ΕΟΔΥ και να ενημερώνει για τον εμβολιασμό υπεύθυνα τους γονείς, τους μαθητές, τους εκπαιδευτικούς και να εμβολιάζει και φυσικά να παρακολουθεί ο ΕΟΔΥ εξατομικευμένα την πορεία των εμβολιασμένων μαθητών. Κι όμως, την ώρα που ως Κυβέρνηση, κυρία Υπουργέ, μέσα στην πανδημία ξεπετάτε στα γρήγορα και χωρίς στην ουσία κανένα πρακτικό μέτρο την προστασία των σχολείων, σε ελάχιστα σχολεία της χώρας αυτήν τη στιγμή που μιλάμε - και σας το λέμε υπεύθυνα - μπορεί να διαμορφωθεί ένα ολοκληρωμένο, πλήρες πρόγραμμα με όλους τους εκπαιδευτικούς. Σε κάθε σχολείο κάποιος εκπαιδευτικός, κάποια ειδικότητα θα λείπει. Τα διαπιστωμένα κενά αυτήν τη στιγμή είναι είκοσι τρεις χιλιάδες, τα οποία είναι ιδιαιτέρως πολλά. Το φαινόμενο είναι πιο έντονο πιο οξυμένο στην ειδική αγωγή, τόσο στα γενικά σχολεία που έχουν τμήματα ένταξης και παράλληλη στήριξη, όσο και στα ίδια τα ειδικά σχολεία. Να σας πω ένα χαρακτηριστικό παράδειγμα. Εδώ δίπλα, στον Βύρωνα, στο 6ο Δημοτικό Σχολείο και στο 7ο Δημοτικό Σχολείο του Βύρωνα δεν λειτουργούν τμήματα ένταξης επειδή δεν υπάρχουν εκπαιδευτικοί. Όσον δε αφορά την παράλληλη στήριξη, η κάλυψη αυτήν τη στιγμή των αναγκών της παράλληλης στήριξης στη χώρα μας, κυρία Υπουργέ της Παιδείας, είναι στο 30%. Τι σημαίνει αυτό; Ότι ένας εκπαιδευτικός της παράλληλης στήριξης αντί να έχει ένα παιδί να το παρακολουθεί από το πρωί μέχρι την ώρα που θα σχολάσει, πάει σε δύο, σε τρία, πιθανά και σε περισσότερα παιδιά. Αυτό δεν είναι παράλληλη στήριξη. Αυτό είναι παράλληλη ταλαιπωρία. Και τις υπόλοιπες ώρες αυτά τα παιδιά τι κάνουν; Παραδέρνουν από εδώ και από εκεί. Χιλιάδες εκπαιδευτικοί είναι αδιόριστοι και σύμφωνα με έρευνες που έχουν γίνει για να διοριστούν οι πενήντα χιλιάδες εκπαιδευτικοί που τόσα χρόνια γυρίζουν με μια βαλίτσα όλη τη χώρα θα χρειαζόταν λιγότερο από 1 δισεκατομμύριο, το ένα έκτο δηλαδή των δαπανών που δίνετε για το ΝΑΤΟ. Το ζήτημα της σχολικής στέγης χτυπάει καμπανάκι. Θα έχετε ακούσει φυσικά τα δύο γυμνάσια του Λαγκαδά - έξω από τη Θεσσαλονίκη - αναζητούν στέγη από εδώ και από εκεί. Θα ακούσατε βέβαια - θα σας το πουν και αύριο ή μεθαύριο, νομίζω ότι έχουν μια κινητοποίηση - ότι το 3ο Δημοτικό Σχολείο της Ευκαρπίας, μιας λαϊκής, λαϊκότατης γειτονιάς, αποφασίστηκε μέχρι τα Χριστούγεννα, λέει, να κάνει μάθημα μόνο το απόγευμα γιατί το κτήριο είναι ακατάλληλο. Τι δείχνουν όλα αυτά; Δείχνουν ότι υπάρχει οξύτατο πρόβλημα σχολικής στέγης. Εν πάση περιπτώσει. Την ώρα, λοιπόν, που συμβαίνουν όλα αυτά, εσείς όλο σας τον χρόνο - και την ενέργεια θα έλεγα εγώ - τον αφιερώνετε στο πώς θα εφαρμόσετε όλα εκείνα τα αντιδραστικά εκπαιδευτικά μέτρα τα οποία ψηφίσατε μέσα στην πανδημία και με κλειστά σχολεία και πανεπιστήμια. Δεν σας αμφισβητήσαμε το δικαίωμα να νομοθετείτε, αυτό όμως που έγινε δεν ήταν και τόσο δίκαιο. Τι να πρωτοθυμηθούμε; Τον νόμο που ψηφίσατε τον περασμένο Ιούλιο με τον οποίο μετατρέπεται τα σχολεία σε επιχειρήσεις με πελάτες τους γονείς και τα βάζετε να τρέχουν να βρίσκουν χορηγούς για να μπορούν να λειτουργούν, αφού το κράτος σας δίνει όλο και λιγότερα; Αυτόν τον νόμο με τον οποίο χωρίζετε τα σχολεία σε κατηγορίες α΄, β΄, γ΄, δ΄ - αυτόνομα τα λέτε αυτά τα σχολεία - που το καθένα ανάλογα με την κατηγορία του θα μαθαίνει και διαφορετικά γράμματα στα παιδιά του; Τον νόμο με τον οποίο πάτε τώρα όλα αυτά τα αντιδραστικά να τα επιβάλετε στους εκπαιδευτικούς με την πυγμή της λεγόμενης «αξιολόγησης», με απειλές και με φοβέρες; Τίποτα λοιπόν δεν διδάσκεστε από το παρελθόν; Ακούστε, σε όσες πτώσεις και αν κλίνετε τη λέξη «αναβάθμιση», όσες απειλές κι αν εκτοξεύσετε, όση τρομοκρατία και αν ασκήσετε στους εκπαιδευτικούς, ποτέ, μα ποτέ δεν θα καταφέρετε να τους κάνετε συνεργούς στα αντιεκπαιδευτικά σχέδιά σας ούτε στην πολιτική εκείνη η οποία προσθέτει και νέα μεγαλύτερα εμπόδια για να μορφωθούν και να σπουδάσουν τα παιδιά της λαϊκής οικογένειας. Ήδη οι εκπαιδευτικοί - το γνωρίζετε φυσικά - οργανώνονται και θα ακυρώσουν και πάλι συλλογικά και μαζικά τη νέα επιχείρηση της χειραγώγησής τους. Και επειδή τη φράση «αναβάθμιση της εκπαίδευσης» την κάνατε καραμέλα της προπαγάνδας σας, σας ρωτάμε ευθέως: Τι είδους αναβάθμιση της παιδείας είναι να μετατρέπονται εντελώς ακατάλληλοι χώροι σε αίθουσες νηπιαγωγείων; Τι είδους αναβάθμιση είναι τα νήπια της προσχολικής αγωγής, τα τρυφερά βλαστάρια των νέων ζευγαριών, να είναι υποχρεωμένα να δημιουργούν ομάδες στα νηπιαγωγεία για να παίξουν στις παιδικές γωνιές και αυτό να είναι υποχρεωμένα αυτά τα παιδάκια να το κάνουν μέσα στα τσίγκινα κουτιά των kibo και των κοντέινερς, με τα οποία έχετε κατακλύσει πολλές αυλές δημοτικών, γυμνασίων, ακόμα και λυκείων; Ή μήπως θέλετε να θυμηθούμε και εκείνο το πρόσφατο «δρεπάνι» της ελάχιστης βάσης εισαγωγής που φέρατε τον περασμένο Φλεβάρη, στη μέση της σχολικής χρονιάς - και ποιας χρονιάς; Όχι όποιας κι όποιας - πακέτο μαζί με την αστυνομία στα πανεπιστήμια; Τα αποτελέσματα τα είδαμε: δεκαπέντε χιλιάδες περισσότεροι από πέρυσι, σαράντα χιλιάδες συνολικά οι κομμένοι από τα πανεπιστήμια. Κι όλοι αυτοί βέβαια είναι πάρα πολλοί, αυτό λένε οι αριθμοί, είναι πάρα πολλοί αυτοί οι σαράντα χιλιάδες για τις λιγοστές θέσεις που δίνουν τα δημόσια ΙΕΚ. Και τι λέτε; Δεν είναι αυτή μια ζηλευτή πελατεία για τους ιδιώτες εμπόρους της μεταλυκειακής εκπαίδευσης και κατάρτισης; Εκτός κι αν αυτό επιδιώκατε. Να μας το πείτε. Μην ξεχνάμε δε ότι από φέτος μπαίνει σε εφαρμογή από τη Νέα Δημοκρατία και η τράπεζα θεμάτων που μαζί με εκείνα τα μέτρα του ΣΥΡΙΖΑ που έκαναν το λύκειο ακόμα πιο ανταγωνιστικό, θα γίνει ένα λύκειο ψυχοφθόρο εξεταστικό κέντρο, όπως βέβαια και το ότι από φέτος θα ισχύσει κι ο περιορισμός των επιλογών στο μηχανογραφικό. Αν θυμηθούμε δε και τον νόμο που ψηφίσατε πέρυσι τον Δεκέμβριο για την τεχνικοεπαγγελματική εκπαίδευση τότε η εικόνα συμπληρώθηκε. Από τα δεκαπέντε τους χρόνια - ναι, από τα δεκαπέντε τους χρόνια! - τα παιδιά των υποβαθμισμένων επαγγελματικών σχολών διώχνονται από το σχολείο για να οδηγηθούν στη δουλειά. Πρακτική το βαφτίζετε αυτό, την ανήλικη εργασία. Φτάσατε μάλιστα στο σημείο αντί να φροντίσετε εκείνα τα τόσο ευάλωτα παιδιά που μεγαλώνουν σε κοινωνικά ιδρύματα να ολοκληρώσουν το σχολείο, εσείς να τα στέλνετε από δεκαέξι χρονών στη δούλεψη των μεγαλοξενοδόχων και των μεγαλοεπιχειρηματιών. Εκεί φτάσατε. Αυτή είναι η σαπίλα του συστήματός σας της εκμετάλλευσης. Επιτέλους, θα πει βέβαια κάποιος, μετά από ενάμιση χρόνο ξεκινάνε και τα πανεπιστήμια, η διά ζώσης λειτουργία τους. Θυμίζουμε ότι στον καιρό της πανδημίας μέχρι τώρα μπορεί μέχρι και τα καζίνο να άνοιξαν, τα πανεπιστήμια όμως παρέμειναν ερμητικά κλειστά όλο αυτό το διάστημα. Ξέρετε κάτι όμως; Καλά είναι τα μπράβο σας - τα ακούσαμε και πριν από λίγο - για τα υψηλά εμβολιαστικά ποσοστά των φοιτητών και του προσωπικού των πανεπιστημίων, θα είχαν όμως αυτά τα μπράβο μεγαλύτερη αξία αν ικανοποιούσατε και τα υπόλοιπα αιτήματα που έχουν - γιατί έχουν και άλλα αιτήματα - για να είναι αραιωμένοι ας πούμε οι φοιτητές στα μαθήματα, για να λειτουργούν στα πανεπιστήμια κέντρα εμβολιασμού και rapid test, για να προσληφθούν καθηγητές που λείπουν - και είναι πολλοί αυτοί που λείπουν - όπως και προσωπικό καθαριότητας. Τώρα για να κλείσω - και αφού ευχαριστήσω βεβαίως την κυρία Πρόεδρο για την ανοχή της - αν νομίζετε ότι η νεολαία θα δεχτεί όλα αυτά που μαυρίζουν τη ζωή της κάνετε λάθος. Η νεολαία του λαού μας θα σας εκπλήξει με τους αγώνες της για ακόμα μία φορά. Ήδη αυτοί οι αγώνες ξεκίνησαν με τα μεγάλα συλλαλητήρια της περασμένης Τετάρτης και έπεται βεβαίως συνέχεια. Ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει η κ. Ασημακοπούλου, Βουλευτής Β΄ Πειραιώς της Ελληνικής Λύσης.
Σας ευχαριστώ, κυρία Πρόεδρε. Κυρία Υπουργέ, κυρία Υφυπουργέ, κυρίες και κύριοι συνάδελφοι, δυστυχώς τα προβλήματα στην ελληνική παιδεία είναι διαχρονικά πολλά, την περίοδο της πανδημίας όμως γιγαντώθηκαν, από τις μειωμένες δαπάνες για την εκπαίδευση μέχρι την έλλειψη εξοπλισμού και διδακτικού προσωπικού. Εμείς στην Ελληνική Λύση έχουμε προχωρήσει σε σειρά ερωτήσεων για φλέγοντα ζητήματα παιδείας όπως, για παράδειγμα, στις 31 Αυγούστου καταθέσαμε ερώτηση για τους όρους συμμετοχής στις πανελλαδικές εξετάσεις των υποψηφίων προηγούμενων ετών της ομάδας προσανατολισμού των ανθρωπιστικών σπουδών όσον αφορά στο εάν θα εξετασθούν στο μάθημα της Κοινωνιολογίας ή των Λατινικών. Οι απόφοιτοι του 2021 που σκοπεύουν να ξαναδώσουν πανελλαδικές εξετάσεις για την εισαγωγή τους σε σχολές της τριτοβάθμιας εκπαίδευσης είναι πολλοί και δεν έχουν διδαχθεί Λατινικά, αφού η διδασκαλία των Λατινικών ξεκίνησε από το σχολικό έτος 2020-2021 για τη Β΄ λυκείου κατά τη διάρκεια της οποίας καλύπτεται ένα σημαντικό μέρος των γραμματικοσυντακτικών φαινομένων τα οποία θεωρούνται προαπαιτούμενα για την κατάκτηση της ύλης του μαθήματος των Λατινικών της Γ΄ λυκείου. Αυτό πρακτικά σημαίνει ότι σε περίπτωση που το Υπουργείο δεν θα επιτρέψει στους αποφοίτους να επιλέξουν να εξεταστούν στο μάθημα που έχουν διδαχθεί οι οικογένειές τους θα πρέπει να βάλουν το χέρι στην τσέπη και να πληρώσουν φροντιστηριακά μαθήματα για να καλύψουν την ύλη που διδάσκεται σε δύο εκπαιδευτικά έτη. Είναι σημαντικό να θυμηθούμε ότι το άρθρο 166 του νόμου 4635/2019 ως προς την εισαγωγή των παλιών αποφοίτων στην τριτοβάθμια εκπαίδευση μέσω πανελλαδικών εξετάσεων για το σχολικό έτος 2019-2020 προέβλεπε τη δυνατότητα επιλογής για τους αποφοίτους του προηγούμενου σχολικού έτους. Συγκεκριμένα, ανέφερε χαρακτηριστικά ότι ειδικά για το σχολικό έτος 2019-2020 οι απόφοιτοι της παραγράφου 1, οι οποίοι επιθυμούν να συμμετάσχουν στις πανελλαδικές εξετάσεις υποψηφίων γενικού λυκείου, μπορούν να επιλέξουν να συμμετάσχουν σε αυτές είτε, πρώτον, με τους όρους και προϋποθέσεις που ισχύουν το σχολικό έτος 2019-2020 είτε, δεύτερον, με τους όρους, προϋποθέσεις, εξεταστέα ύλη και διαδικασίες που ίσχυσαν το σχολικό έτος 2018-2019. Εξ όσων προκύπτει όμως από τα δημοσιεύματα, τα οποία και θα προσκομίσω, τελικά οι υποψήφιοι παλαιότερων ετών στις επόμενες πανελλαδικές εξετάσεις θα εξεταστούν στο μάθημα των Λατινικών και όχι στην Κοινωνιολογία. Ελπίζουμε να μην ισχύσει αυτό, διότι θεωρούμε ότι είναι επιτακτική ανάγκη για λόγους ισονομίας το Υπουργείο να δώσει τη δυνατότητα στους αποφοίτους του 2021 τουλάχιστον για μία χρονιά να μπορούν να επιλέξουν σε ποιο από τα δύο μαθήματα θα εξεταστούν αν θέλουν να πάρουν μέρος στις πανελλήνιες εξετάσεις για την εισαγωγή τους στην τριτοβάθμια εκπαίδευση. Σε αντίθετη περίπτωση το αφήγημα της δωρεάν παιδείας καταρρέει και τυπικά. Τι να πούμε και για την προσχολική αγωγή! Το πρώτο κουδούνι για χιλιάδες παιδιά προσχολικής αγωγής τα βρίσκει μέσα σε προκάτ αίθουσες και σε μικροσκοπικά κοντέινερς που έχουν τοποθετηθεί μέχρι και σε ακάλυπτους πολυκατοικιών. Κοντέινερς σε οικόπεδα του δημοσίου, σε προαύλια σχολείων, αλλά και αυτοσχέδιες κατασκευές εντός ήδη λειτουργουσών σχολικών δομών αποδεικνύουν του λόγου το αληθές. Σχετική δημοσίευση θα καταθέσω στα Πρακτικά. Έτσι φροντίσατε να βρείτε βιώσιμες λύσεις για τα χιλιάδες παιδιά που φοιτούν στην προσχολική εκπαίδευση παρ' όλο που είχατε τρία ολόκληρα χρόνια στη διάθεσή σας; Ο χώρος του νηπιαγωγείου δεν μπορεί να αντιμετωπίζεται με επιπολαιότητα, αλλά πρέπει να χαρακτηρίζεται για τις σύγχρονες προδιαγραφές του στη βάση διεθνών προτύπων, προάγοντας την εύρυθμη και μακροχρόνια λειτουργία του. Ως προς την πρακτική άσκηση των σπουδαστών των Δημοσίων Ινστιτούτων Επαγγελματικής Κατάρτισης στις 26 Αυγούστου 2021 δημοσιεύτηκε ΚΥΑ για την πρακτική άσκηση σπουδαστών Δημοσίων Ινστιτούτων Επαγγελματικής Κατάρτισης αρμοδιότητας Υπουργείου Παιδείας και Θρησκευμάτων με την οποία καθορίζεται το ύψος και ο τρόπος κάλυψης των δαπανών της αμειβόμενης πρακτικής άσκησης στα ΙΕΚ αρμοδιότητας του Υπουργείου Παιδείας και Θρησκευμάτων, η συμμετοχή του δημοσίου στις εισφορές και οι αμοιβές των καταρτιζόμενων κατά τη διάρκεια της πρακτικής άσκησης, καθώς και οι όροι και οι προϋποθέσεις πραγματοποίησής της. Για τα ΔΙΕΚ άλλων Υπουργείων και δημόσιων οργανισμών δεν γίνεται καμμία αναφορά, ενώ υπάρχουν δημοσιεύματα στον Τύπο που δεν διευκρινίζουν ότι πρόκειται για Ινστιτούτα Επαγγελματικής Κατάρτισης αρμοδιότητας Υπουργείου Παιδείας. Σύγχυση επίσης επικρατεί με τα ΔΙΕΚ του ΟΑΕΔ που εποπτεύονται από το Υπουργείο Παιδείας και Θρησκευμάτων και τα ΔΙΕΚ αρμοδιότητας του ΥΠΑΙΘ. Το ΔΙΕΚ του ΟΑΕΔ στο Αιγάλεω παραδείγματος χάριν φαίνεται να είναι στην αρμοδιότητα του Υπουργείου Παιδείας, ενώ το ΔΙΕΚ του ΟΑΕΔ στον Άγιο Ιωάννη Ρέντη δεν φαίνεται στην αρμοδιότητα του Υπουργείου Παιδείας, όπως επίσης και το ΙΕΚ της Σιβιτανιδείου. Υπάρχουν και άλλα σοβαρά ζητήματα ως προς το εάν θα συνεχίσει να είναι αμειβόμενη η πρακτική άσκηση σε αυτά, καθώς και τι μέλλει γενέσθαι με τα ΙΕΚ υπό την εποπτεία άλλων Υπουργείων. Είναι πάρα πολλά τα ζητήματα και περιορισμένος ο χρόνος, αλλά πείτε μας, αλήθεια, τι συμβαίνει με τις ιστοσελίδες του Υπουργείου Παιδείας, δεδομένου ότι η ιστοσελίδα του Μητρώου Δημοσίων Ιστοτόπων και Εφαρμογών, ΜΗΔΙΣΕΦ, δεν λειτουργεί για μεγάλο χρονικό διάστημα; Θα καταθέσω στα Πρακτικά την ανταπόκριση του φυλλομετρητή. Θα θέλαμε να μάθουμε τη γνωμοδότηση της ΕΣΑ - ΜΕΑ για την ιστοσελίδα του Υπουργείου Παιδείας και αν αυτή έλαβε την έγκριση του Υπουργού Ψηφιακής Διακυβέρνησης για την ένταξή της στο ΜΗΔΙΣΕΦ. Το ίδιο θα πρέπει να έχει γίνει με τις ιστοσελίδες των δημόσιων σχολικών μονάδων των κεντρικών περιφερειακών υπηρεσιών, καθώς και των εποπτευόμενων φορέων αρμοδιότητας του Υπουργείου Παιδείας και Θρησκευμάτων, άρθρο 106 του ν.4823/2021. Επίσης, έχουμε διαπιστώσει ότι δεν τις ενημερώνετε. Ενδεικτικά αναφέρω ότι η τελευταία ερώτηση κοινοβουλευτικού ελέγχου που έχει αναρτηθεί στην επίσημη ιστοσελίδα του Υπουργείου είναι στις 15-2-2019, το αντίστοιχο φύλλο, επίσης, θα καταθέσω στα Πρακτικά. Εμείς στην Ελληνική Λύση πιστεύουμε ότι δεν χωρούν άλλες εκπτώσεις στην παιδεία των Ελλήνων. Στηρίξτε, επιτέλους, όλους τους τομείς και όλες τις βαθμίδες. Σας ευχαριστώ.
Κι εγώ σας ευχαριστώ, κυρία συνάδελφε. Τον λόγο τώρα έχει η κ. Απατζίδη, Βουλευτής Α΄ Ανατολικής Αττικής του ΜέΡΑ25. Ορίστε, κυρία συνάδελφε, έχετε τον λόγο.
Σας ευχαριστώ, κυρία Πρόεδρε. Κυρία Υπουργέ, κυρίες και κύριοι συνάδελφοι, υπάρχει ένα βασικό πρόβλημα στην εκπαιδευτική πολιτική της Κυβέρνησης που δεν έχει τονιστεί επαρκώς στην επερώτηση του Κινήματος Αλλαγής και αυτό είναι ο ταξικός της χαρακτήρας. Πρόκειται για μια ταξική επέλαση των φίλων της Κυβέρνησης - ολιγαρχών - των ιδιωτών που τη βλέπουμε παντού, σε όλα τα επίπεδα, δυστυχώς. Γιατί και όλο το σκάνδαλο με την ηλεκτρονική πλατφόρμα e - food τι είναι ακριβώς; Μια απλή εφαρμογή του νόμου Χατζηδάκη που κατέστρεψε τις εργασιακές σχέσεις. Είναι η γνωστή ταχυδακτυλουργία να αναβαπτίζονται εργαζόμενοι με υπαλληλική σχέση σε συνεργαζόμενους ελεύθερους επαγγελματίες. Με τον κουτοπόνηρο αυτόν τρόπο μετακυλίει μια εταιρεία στον εργαζόμενο το κόστος της ασφάλισής του και του αφαιρεί τα εργασιακά δικαιώματα, που οφείλει να του παρέχει. Στον κύριο Πρωθυπουργό δεν αρέσουν τα μέσα κοινωνικής δικτύωσης - τα social media - και είναι σαφές για ποιον λόγο. Επειδή με αγώνα στα social media απετράπη η κατάργηση των δικαιωμάτων που κατακτήθηκαν με σκληρούς αγώνες και η μετατροπή των εργαζομένων σε επισφαλές «πρεκαριάτο» στο έλεος ανάλγητων κερδοσκόπων. Αυτό που συνέβη με την εταιρεία e - food δείχνει ότι η κοινωνία έχει ξυπνήσει για τα καλά και ότι οι μέρες της «Μητσοτάκης ΑΕ» είναι μετρημένες. Ο Πρωθυπουργός στη ΔΕΘ νομίζει ότι μπορεί να εξαγοράσει τους νέους με ψίχουλα, με bytes, όπως άλλοτε ο κύριος Σαμαράς. Πρόκειται για την ίδια νεολαία που έχει ταπεινώσει με ξυλοδαρμούς στις πλατείες, με καταστολή στα πανεπιστήμια, με κατάργηση εισακτέων, επειδή η Κυβέρνηση θέλει τους νέους να μην μορφώνονται, αλλά να είναι ανειδίκευτο προσωπικό, φθηνά εργατικά χέρια χωρίς εφόδια για το μέλλον. Όμως αυτή η νεολαία δίνει την απάντησή της στους δρόμους, στις πλατείες και τα αμφιθέατρα και ναι και στα μέσα κοινωνικής δικτύωσης, που σήμερα έχουν τη δύναμη να ακυρώσουν τις πολιτικές από μεγάλες εταιρείες, όπως είναι αυτή της e - food. Έχουν τη δύναμη ακόμη και να ανατρέψουν αυταρχικά καθεστώτα. Το έκαναν σε γειτονικές χώρες, θα το κάνουν και στην Ελλάδα. Οι νέοι αντιστέκονται στην αυταρχικοποίηση και την εμπορευματοποίηση της παιδείας. Θυμίζουμε και τι έχετε νομοθετήσει: Κατάργηση πανεπιστημιακού ασύλου, ίδρυση πανεπιστημιακής αστυνομίας, υποβάθμιση της δημόσιας επαγγελματικής εκπαίδευσης, που ουσιαστικά ωθεί τη νεολαία στην αγκαλιά των ιδιωτικών ΙΕΚ, ελάχιστη βάση εισαγωγής, με τα ίδια ακριβώς αποτελέσματα την εξίσωση των πτυχίων και των ιδιωτικών κολλεγίων με αυτά των δημόσιων ΑΕΙ. Η λογική όλων αυτών είναι - όπως είπα - βαθιά ταξική και είναι να αποκλειστούν από τη δημόσια εκπαίδευση τα παιδιά των φτωχών και των μεσαίων νοικοκυριών, ιδιαίτερα από την τριτοβάθμια εκπαίδευση και το να παραδοθεί πλήρως η εκπαιδευτική διαδικασία στους κανόνες και τους όρους της αγοράς, μετατρέποντας την εκπαίδευση σε προνομιακό πεδίο πλουτισμού των σχολαρχών φίλων της Κυβέρνησης, αναπαράγοντας μια ταξική και τοξική ολιγαρχία. Στην πρωτοβάθμια και δευτεροβάθμια εκπαίδευση είχαμε νομοθετήματα μετατροπής των ιδιωτικών σχολείων σε αμιγώς κερδοσκοπικές επιχειρήσεις και γενικότερα αποδίδονται υπερεξουσίες στους διευθυντές, με αύξηση της θητείας τους και με ένα ιεραρχικό αυταρχικό μοντέλο, που θυμίζει στρατώνα ή τεϊλορικού τύπου εργοστάσιο του προηγούμενου αιώνα, όπου ο εκπαιδευτικός αντιμετωπίζεται ως απλός εφαρμοστής διοικητικών εντολών. Ως προς την τριτοβάθμια εκπαίδευση, όμως, στόχος της Κυβέρνησης είναι να αποδυναμωθεί το άρθρο 16 του Συντάγματος για να δοθεί η δυνατότητα σε ιδιώτες να ιδρύουν κολέγια που αποδίδουν ίδια επαγγελματικά δικαιώματα με αυτά των ανώτατων εκπαιδευτηρίων, βλέπε ΕΚΠΑ κ.λπ. και για τον λόγο αυτό θεσπίζει την ελάχιστη βάση εισαγωγής στην τριτοβάθμια εκπαίδευση. Πάνω από είκοσι χιλιάδες υποψήφιοι έμειναν εκτός πανεπιστημίων με μόνη έκβαση στα ιδιωτικά κολέγια ή τη δημιουργία στρατιάς ανειδίκευτων πρεκάριων εργαζομένων. Ως ΜέΡΑ25, όμως, καταθέσαμε αμέσως τροπολογία άμεσης κατάργησης των άδικων και ανορθολογικών ΕΒΕ. Προφανώς και δεν έγινε αποδεκτή, γιατί αντιτίθεται στα σχέδια της Κυβέρνησης για την παιδεία. Θα συνεχίσουμε να την καταθέτουμε, κυρία Υπουργέ, ξανά και ξανά. Και βεβαίως έχουμε καταθέσει τροπολογία και για τα εσπερινά λύκεια, που η αποστολή τους πλήττεται ανεπανόρθωτα από την ελάχιστη βάση εισαγωγής. Η Κυβέρνηση έφερε εξομοίωση των εσπερινών και ημερησίων λυκείων, ως προς τους όρους εισαγωγής στην τριτοβάθμια εκπαίδευση, μέσω της ελάχιστης βάσης εισαγωγής. Όμως, οι μαθητές των εσπερινών παλεύουν σε καθημερινή βάση μέσα στη δίνη των επαγγελματικών και οικογενειακών τους υποχρεώσεων, ενώ παράλληλα δεν διαθέτουν τον απαιτούμενο χρόνο για μελέτη και συνήθως αδυνατούν να καταφύγουν σε ιδιωτικά φροντιστήρια για οικονομικούς λόγους. Αυτό σημαίνει ότι η ενιαία ελάχιστη βάση εισαγωγής για τα ημερήσια και εσπερινά λύκεια - επί της ουσίας η κατάργηση του 1% - στην πραγματικότητα εκμηδενίζει για τους μαθητές των εσπερινών λυκείων τη δυνατότητα κοινωνικής κινητικότητας μέσω της δημόσιας εκπαίδευσης και διαιωνίζει τις κοινωνικές ανισότητες. Είναι, όμως, ανησυχητική και η αστυνομοκρατία που προωθείται στα πανεπιστήμια. Η Κυβέρνηση αντιμετωπίζει τη νεολαία ως εν δυνάμει τρομοκράτες. Αυτή η πρακτική, όμως, παραβιάζει την παράγραφο 5 του άρθρου 16 του Συντάγματος που αφορά το αυτοδιοίκητο, καθώς συνορίζεται η Ελληνική Αστυνομία με το ΑΕΙ ως υπεύθυνη για την επεξεργασία των προσωπικών δεδομένων. Παραβιάζει σφόδρα και την παράγραφο 1 του άρθρου 16, καθώς η συλλογή των όποιων πληροφοριών μπορεί να δημιουργήσει σοβαρά προβλήματα στην ελευθερία της ακαδημαϊκής έκφρασης και στην προαγωγή της έρευνας. Η ιδιωτικοποίηση της ανώτατης εκπαίδευσης είναι το πραγματικό κίνητρο της Νέας Δημοκρατίας και όσων μνημονιακών κομμάτων συμπορεύονται με τη λογική της. Και γι' αυτόν τον λόγο εμείς θα είμαστε πάντα απέναντί σας. Ευχαριστώ πολύ.
Κι εγώ σας ευχαριστώ, κυρία συνάδελφε. Πάμε τώρα στις δευτερολογίες και από τους επερωτώντες Βουλευτές, η κ. Κεφαλίδου, Βουλευτής Δράμας, έχει τον λόγο για πέντε λεπτά.
Ευχαριστώ, κυρία Πρόεδρε. Περιμέναμε από τη σημερινή τοποθέτηση της Υπουργού και της κυρίας Υφυπουργού να γίνουμε λίγο σοφότεροι, να καταλάβουμε αν υπάρχει ένα συνεκτικό σκεπτικό των κυβερνητικών επιλογών στα ζητήματα παιδείας, να πάρουμε μια λογική εξήγηση για την εγκληματική καθυστέρηση στη λήψη αναγκαίων μέτρων για το ασφαλές άνοιγμα των σχολείων και των πανεπιστημίων - ο ΕΟΔΥ δεν ακούστηκε καθόλου από τα χείλη της Υπουργού ότι μπαίνει σε κάποια από τις εκπαιδευτικές διαδικασίες για αξιόπιστη ιχνηλάτηση - να μάθουμε τελικά τον οδικό χάρτη της τρέχουσας σχολικής και ακαδημαϊκής χρονιάς στα μέτρα της θεραπείας της ολιγωρίας - γιατί και αυτά συμβαίνουν σε μία πολιτεία - τους τρόπους ελέγχου υλοποίησης όσων εξαγγέλλονται και αποφασίζονται από την ηγεσία του Υπουργείου Παιδείας. Περιμέναμε, όπως και ο ελληνικός λαός, απαντήσεις, που τελικά όμως δεν πήραμε. Τι μας είπατε; Ότι όλα έγιναν σωστά. Και αφού τα κάνατε όλα σωστά, τότε γιατί τα παιδιά ξέχασαν να διαβάζουν; Γιατί οι τελειόφοιτοι του πανεπιστημίου δεν μπορούσαν να κάνουν διπλωματικές και δεν μπορούσαν να κάνουν την πρακτική τους άσκηση; Γιατί έμειναν εκτός ΑΕΙ τόσες χιλιάδες παιδιών; Γιατί η Αρχιτεκτονική της Ξάνθης δεν έχει πρωτοετείς ούτε από τα γενικά λύκεια; Μηδέν είναι ο αριθμός των εισακτέων. Γιατί τα περιφερειακά πανεπιστήμια βιώνουν έναν αιφνίδιο θάνατο; Λέτε «Βάζουμε τα αγγλικά στα νηπιαγωγεία, γιατί δεν θέλουμε οι γονείς να πληρώνουν φροντιστήρια». Γιατί δεν κάνετε το ίδιο και στα μαθήματα του Ελεύθερου και Γραμμικού σχεδίου στα παιδιά της Γ΄ λυκείου; Εκεί γιατί οι γονείς είναι υποχρεωμένοι να πληρώνουν, να χρυσοπληρώνουν για την ακρίβεια, αυτά τα έξτρα μαθήματα; Κάνετε πάρα πολύ καλά λοιπόν που ευχαριστείτε γονείς, μαθητές και εκπαιδευτικούς, γιατί μόνοι κι έρημοι σήκωσαν όλο το βάρος της ανεπάρκειας του Υπουργείου Παιδείας. Το ότι κατόρθωσαν τα σχολεία να μην κλείσουν, να μην καταρρεύσουν, δεν οφείλεται στην Κυβέρνηση, αλλά στην ελληνική κοινωνία, που έτσι κι αλλιώς είναι έτοιμη να κάνει οτιδήποτε χρειαστεί για τα παιδιά της. Τι μας λέτε; «Ξέρετε, είμαστε συνεπείς, ακολουθούμε το προεκλογικό πρόγραμμα της Νέας Δημοκρατίας και με βάση αυτό προχωράμε. Θα συμφωνήσουμε. Έχετε ένα κουτάκι μπροστά σας, τικάρετε κάθε στιγμή τις εκκρεμότητες που έχουν μείνει και ψηφίζετε. Δεν υλοποιείτε. Μετά τι γίνεται; Είπατε για πρότυπα επαγγελματικά λύκεια, στα οποία μας είπατε κιόλας ότι καταψηφίσαμε. Λοιπόν, για να είναι ξεκάθαρο, κυρία Κεραμέως, ο ν.4763/2020 για την επαγγελματική κατάρτιση ψηφίστηκε από εμάς σε ό,τι αφορά το άρθρο 16, δηλαδή η φιλοσοφία του να υπάρχουν πρότυπα ΕΠΑΛ, διαφωνούμε όμως με τον τρόπο που πάτε να το υλοποιήσετε. Πρώτα απ' όλα, χωρίζετε το γενικό λύκειο από το επαγγελματικό λύκειο και δεύτερον, εμείς μιλάμε για πειραματικά και για πρότυπα ΕΠΑΛ, μια εντελώς διαφορετική φιλοσοφία από τη δική σας, επομένως καταψηφίσαμε τον τρόπο με τον οποίο πάτε να τα υλοποιήσετε. Πάμε τώρα στα ΑΕΙ. Πόσο προβλέψιμη ήταν η κατάσταση που διαμορφώθηκε στα πανεπιστήμια και εκ των υστέρων σας σπαζοκεφαλιάζει το πώς θα μπορέσετε να τη διορθώσετε; Σας απαντώ λοιπόν ευθέως ότι ήταν απολύτως προβλέψιμη. Η θεσμοθέτηση της ελάχιστης βάση εισαγωγής, ένα εργαλείο που θα μπορούσε να είναι σοβαρό, για την εξυγίανση της ποιότητας των πανεπιστημίων μας, αντιμετωπίστηκε από την ηγεσία του Υπουργείου Παιδείας ως πυροτέχνημα στα χέρια αδαούς. Εφαρμόστηκε χωρίς σχεδιασμό και χωρίς τη στοιχειώδη μελέτη των επιπτώσεων που θα έφερνε. Είναι σαν να απορεί κανείς πώς είναι δυνατόν να πιστεύετε ότι μόνο με την ανακοίνωση της ελάχιστης βάσης θα άλλαζε η εικόνα στα ΑΕΙ. Μέχρι εκεί είναι το ενδιαφέρον σας, ένα μέτρο για τα μάτια του κόσμου. Κι ήρθε ο Αύγουστος, με τα αποτελέσματα, τα γνωστά, και η λάμψη της στιγμής έσβησε. Σήμερα χάσκουν μεγαλύτερες και βαθύτερες οι παραλείψεις και οι αστοχίες, με παράπλευρη απώλεια δυστυχώς τη ματαίωση της προσπάθειας παιδιών, όχι γιατί ήταν ανεπαρκείς οι γνώσεις τους, αλλά γιατί το νέο σύστημα μπάζει από παντού και κανένας δεν σκέφτηκε να το τσεκάρει πριν το θέσει σε εφαρμογή. Σχολές χωρίς φοιτητές, γιατί ενώ το Υπουργείο ήταν απασχολημένο με δηλώσεις και ανακοινώσεις στα κανάλια, πανεπιστημιακοί δάσκαλοι έβαλαν πολύ ψηλά τον πήχη, χωρίς να ρίξουν μια ματιά στους βαθμούς των εισακτέων των προηγούμενων ετών. Κλασικά παραδείγματα είναι και η Σχολή Δασολογίας στον Νομό Δράμας, τον δικό μου. Σχολές άδεια κελύφη, γιατί το αντικείμενό τους δεν έχει ζήτηση ή γιατί - ακόμη χειρότερο - είναι πολύ μακριά από τον τόπο κατοικίας των παιδιών που ενδιαφέρονται. Αξιόλογα τμήματα στα αζήτητα, γιατί δεν μπήκατε στον κόπο να ενημερώσετε τους μαθητές για τις δυνατότητες επαγγελματικού μέλλοντος που παρέχουν. Κυρία Υπουργέ, το μέτρο της ελάχιστης βάσης εισαγωγής αλλά και η αξιολόγηση είναι αναγκαία, όχι όμως ως όχημα για να κλείσουν πανεπιστήμια, αλλά γιατί είναι ανέντιμο η πολιτεία να παριστάνει πως μορφώνει τα παιδιά της και να μοιράζει πτυχία χωρίς αντίκρισμα σε εργασία και ακόμη συχνότερα χωρίς αντίκρισμα καν στην ίδια τη μόρφωση. Όσο η ουσιαστική δουλειά για ποιοτικό σχολείο και ποιοτικές σπουδές αναβάλλεται αορίστως τόσο θα αναμένεται αυτομάτως να δίνονται επαγγελματικά δικαιώματα σε αποφοίτους πάσης φύσεως αναξιολόγητων κολλεγίων, ακόμη και αναδρομικά. Την ίδια ώρα εγκαταλείπονται οι σχολές του δημόσιου πανεπιστημίου στην αυτορρύθμιση των ανεπαρκειών τους και η κρυφή ευχή που υπάρχει στο μυαλό σας είναι να κλείσουν, ει δυνατόν, από μόνες τους. Για ποια ακαδημαϊκά κριτήρια και ποιον χάρτη αναδιάταξης των ιδρυμάτων μιλάμε τώρα πια; Κυρίες και κύριοι, η καθολική παραδοχή ότι σύγχρονα, λειτουργικά εκπαιδευτικά ιδρύματα είναι κατ' αρχάς τα ανοιχτά, γεμάτα με μαθητές, φοιτητές, εκπαιδευτικούς και πανεπιστημιακούς, αυτόματα δημιουργεί μια μεγάλη υποχρέωση της πολιτείας να εξασφαλίσει έγκαιρα τις προϋποθέσεις λειτουργίας τους. Η επέλαση της πανδημίας, εδώ και δώδεκα μήνες, ήρθε να αθροιστεί στα ζωτικής σημασίας χρόνια προβλήματα, που παραμένουν ανοιχτά και άλυτα. Και επειδή μιλήσατε για μεταρρυθμίσεις, η μεγάλη συμβολή του Υπουργείου Παιδείας και των νομοθετικών επιλογών της σημερινής ηγεσίας έγκειται κυρίως στην ανάδειξη της έκτασης και του μεγέθους των στρεβλώσεων, τις οποίες όμως στην πράξη εξακολουθεί να συντηρεί με επιμέλεια, αναπαράγοντας ανεπάρκειες που έγιναν εξόφθαλμες και μερικές φορές κραυγαλέες. Σε αυτές μέχρι σήμερα η Κυβέρνηση κατάφερε μόνο να αθροίσει και τις δικές της. Φοβάμαι ότι πλησιάζει η στιγμή, που όπως πολύ σωστά είπε ο πρόεδρος της Ελληνικής Παιδιατρικής Εταιρείας «Δεν θα καταφέρουμε να κρατήσουμε τα σχολεία μας ανοιχτά μέχρι τον Δεκέμβρη», επειδή τα παιδιά δεν έχουν εμβολιαστεί και ούτε προλαβαίνουν να εμβολιαστούν επαρκώς μέχρι να ξεκινήσει η λειτουργία των σχολείων. Οι μέρες πέρασαν. Τα σχολεία άνοιξαν. Φροντίστε τουλάχιστον, τον ελάχιστο χρόνο που απομένει μέχρι τον χειμώνα, να μην τον ροκανίσετε με άλλες ανακοινώσεις χωρίς περιεχόμενο. Μη μένετε με αυταρέσκεια στο ότι όλα έγιναν σωστά. Σκύψτε πάνω στα προβλήματα, που είναι πολλά, είναι σύνθετα και τα επιτείνει η πανδημία. Οργανώστε επιτέλους και υλοποιήστε ένα πρόγραμμα που θα κρατήσει σχολεία και πανεπιστήμια ανοιχτά, λειτουργικά και κυρίως ασφαλή. Η ευθύνη, πρώτα απ' όλα, είναι δική σας. Σας ευχαριστώ.
Κι εγώ σας ευχαριστώ, κυρία συνάδελφε. Τον λόγο τώρα έχει η Υπουργός Παιδείας και Θρησκευμάτων κ. Κεραμέως.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, ευχαριστώ πολύ για τις γόνιμες παρατηρήσεις. Θέλω να έρθω στο διά ταύτα, στις θέσεις που καθένας και καθεμία από εμάς παίρνει εντός της Βουλής. Με πολύ ενδιαφέρον άκουσα τους εκπροσώπους του Κινήματος Αλλαγής και θα ήθελα να τοποθετηθώ συγκεκριμένα στις θέσεις που έχει πάρει. Σημείο πρώτο: πρότυπα επαγγελματικά λύκεια. Η κ. Κεφαλίδου μάς ανέπτυξε προηγουμένως ότι εναγωνίως έψαξε να βρει και άλλα πρότυπα επαγγελματικά λύκεια, ήθελε περισσότερα, ο κ. Σκανδαλίδης μάς είπε επί λέξει «έπρεπε να αναπτυχθούν μαζικά». Τι έκανε το ΚΙΝΑΛ; Καταψήφισε τα πρότυπα επαγγελματικά λύκεια. Θέμα δεύτερο: ελάχιστη βάση εισαγωγής. Στην επίκαιρη επερώτηση το Κίνημα Αλλαγής μίλησε για την ορθότητα του συγκεκριμένου μέτρου, όχι για φέτος αλλά εν γένει για την ορθότητα του συγκεκριμένου μέτρου. Τι έκανε το Κίνημα Αλλαγής; Καταψήφισε την ελάχιστη βάση εισαγωγής. Καταψήφισε το παράλληλο μηχανογραφικό. Γιατί, κυρία Κεφαλίδου; Γιατί να μη δώσετε τη δυνατότητα στα παιδιά να έχουν την επιλογή, δηλαδή να επιλέξουν τον δρόμο του πανεπιστημίου και να έχουν και την επιλογή για τα δημόσια ΙΕΚ; Το Κίνημα Αλλαγής επέλεξε να καταψηφίσει. Σημείο τρίτο: αξιολόγηση. Και εδώ θέλω να διαβάσω θέσεις του Κινήματος Αλλαγής που μιλούν για την αξιολόγηση, με στόχο τη βελτίωση της ποιότητας του εκπαιδευτικού έργου. Τι έκανε το Κίνημα Αλλαγής; Όχι σε όλα. Όχι στο άρθρο 104 για την αξιολόγηση εκπαιδευτικού συστήματος. Όχι στις διαδικασίες αξιολόγησης στελεχών εκπαίδευσης. Τα αναφέρω ενδεικτικά, γιατί άλλα λέμε και άλλα κάνουμε, κυρία Κεφαλίδου. Άλλα λέτε εδώ πέρα από το Βήμα της Βουλής και άλλα εν τέλει πράττετε. Τα δύο αυτά χρόνια είστε σε μια συστηματική - πιο πολύ κι από τον ΣΥΡΙΖΑ θα έλεγα - τάση να ψηφίζετε αρνητικά σε όλα. Είπατε σήμερα επί λέξει - το σημείωσα - για τα αγγλικά στο νηπιαγωγείο και τα εργαστήρια δεξιοτήτων «αυτά είναι πολύ καλά, άξια, αυτονόητα». Τι κάνατε ως ΚΙΝΑΛ; Καταψηφίσατε. Καταψηφίσατε τα αγγλικά στο νηπιαγωγείο, καταψηφίσατε τα εργαστήρια δεξιοτήτων, ενώ μόλις τώρα μας είπατε ότι είναι πολύ καλά και άξια! Μα ποιον κοροϊδεύετε τελικά; Σχολικός επαγγελματικός προσανατολισμός: Στην επίκαιρη επερώτηση που καταθέσατε στη Βουλή λέτε συγκεκριμένα για το ότι πρέπει να επανέλθει πλήρως ο σχολικός επαγγελματικός προσανατολισμός. Τι θέση πήρε το Κίνημα Αλλαγής; Καταψήφισε τα εργαστήρια δεξιοτήτων τα οποία εφαρμόζονται από φέτος και τα οποία συμπεριλαμβάνουν τον σχολικό επαγγελματικό προσανατολισμό. Επίσης, καταψήφισε την κατάρτιση εσωτερικού κανονισμού λειτουργίας των σχολικών μονάδων και την αξιολόγηση του εκπαιδευτικού έργου των πρότυπων και πειραματικών σχολείων. Καταψήφισε τον σύμβουλο σχολικής ζωής και τα μέτρα κατά του σχολικού εκφοβισμού. Αλήθεια, γιατί το Κίνημα Αλλαγής δεν θέλει τα μέτρα κατά του σχολικού εκφοβισμού; Γιατί δεν θέλει τον σύμβουλο σχολικής ζωής; Καταψήφισε τις μετεγγραφές φοιτητών βάσει οικονομικών και κοινωνικών κριτηρίων. Καταψήφισε την ίδρυση ξενόγλωσσων προπτυχιακών σπουδών, παρ' ότι στις προτάσεις του ΚΙΝΑΛ ήταν επί λέξει η δημιουργία ξενόγλωσσων προγραμμάτων προπτυχιακών σπουδών για υποδοχή ξένων φοιτητών. Και ερωτώ: Γιατί καταψήφισε το ΚΙΝΑΛ και σε αυτό; Αναφέρω κάποιες ενδεικτικές μόνο θέσεις του Κινήματος Αλλαγής και λυπάμαι γι' αυτό, διότι δεν μπορώ να πιστέψω ότι το Κίνημα Αλλαγής διαφωνεί με τα ξενόγλωσσα. Δεν μπορώ να πιστέψω ότι διαφωνεί με την αξιολόγηση. Δεν μπορώ να πιστέψω ότι διαφωνεί με τα εργαστήρια δεξιοτήτων, τα αγγλικά στο νηπιαγωγείο. Και όμως, το Κίνημα Αλλαγής επέλεξε το «όχι σε όλα». Έρχομαι τώρα σε επιμέρους θέματα που τέθηκαν κατά τη διάρκεια της σημερινής πλούσιας και γόνιμης συζήτησης. Πρώτα απ' όλα, δεν υπάρχει καμμία αμφιβολία και νομίζω όλοι συμφωνούμε ότι η τηλεκπαίδευση είναι ένα πολύτιμο εργαλείο, πλην όμως δεν μπορεί ποτέ να υποκαταστήσει τη διά ζώσης εκπαίδευση. Και νομίζω συμφωνούμε όλοι σε αυτό. Επίσης, δεν υπάρχει καμμία αμφιβολία ότι υπήρξαν μεγάλες δυσκολίες στην εκπαίδευση εν μέσω πανδημίας. Υπήρξαν αστοχίες, σαφέστατα υπήρχαν δυσκολίες, αλλά η εκπαίδευση στάθηκε όρθια. Στο πλαίσιο αυτό, όπως είπα και προηγουμένως, ευχαριστώ πάρα πολύ την εκπαιδευτική κοινότητα σύσσωμη που συνέβαλε καθοριστικά στη συνέχιση της εκπαιδευτικής διαδικασίας εν μέσω πανδημίας. Είπατε ότι θα έπρεπε το ΙΕΠ να εκδώσει οδηγίες σχετικά με την κάλυψη της ύλης, σχετικά με τις επαναλήψεις και ούτω καθ' εξής. Και, όμως, έχει γίνει. Έχει γίνει από την αρχή της πανδημίας. Από την αρχή αυτής της διαδικασίας συστηματικά το ΙΕΠ έστελνε οδηγίες στις σχολικές μονάδες και σχετικά με την εκπαιδευτική διαδικασία, δηλαδή το εκπαιδευτικό περιεχόμενο αυτό καθαυτό, αλλά και σχετικά με το ψυχοσυναισθηματικό κομμάτι, την ψυχοσυναισθηματική εξέλιξη των παιδιών. Τέθηκε το θέμα γιατί δεν διπλασιάστηκαν τα τμήματα, γιατί δεν διπλασιάστηκαν οι εκπαιδευτικοί. Θέλω να το πω πραγματικά όπως το νιώθουμε. Αν υπήρχε η δυνατότητα τα ενενήντα χιλιάδες τμήματα να γίνουν εκατόν ογδόντα χιλιάδες και οι εκατόν εξήντα χιλιάδες εκπαιδευτικοί να γίνουν τριακόσιες είκοσι χιλιάδες, θα ήμασταν οι πρώτοι που θα θέλαμε να το κάνουμε αυτό. Ειπώθηκε, επίσης, γιατί να μην ακολουθούσε κανείς το σχολείο σε δύο βάρδιες, οκτώ με δώδεκα και δώδεκα με τέσσερις. Και εγώ ερωτώ: Τι θα κάνανε οι γονείς; Δηλαδή για παράδειγμα εάν το σχολείο πήγαινε οκτώ με δώδεκα, ο γονιός πότε θα δούλευε; Εννιά με έντεκα; Το λέω γιατί αυτή τη θέση την έχει ακολουθήσει και την έχει προτείνει η Αξιωματική Αντιπολίτευση. Θυμίζω επίσης ότι ο ΣΥΡΙΖΑ δεν βρήκε αίθουσες για να επεκτείνει το νηπιαγωγείο στα τέσσερα με πέντε, δηλαδή να επεκτείνει το νηπιαγωγείο τη χρονιά τέσσερα με πέντε για μία από τις δεκατέσσερις χρονιές του σχολείου. Δεν βρήκε αίθουσες. Εδώ συζητάμε…
Το ίδιο πράγμα είναι το νηπιαγωγείο; Την τέχνη του ψεύδεσθαι την έχετε υιοθετήσει!
Εδώ συζητάμε λοιπόν. Δεν βρήκε ο ΣΥΡΙΖΑ και γι' αυτόν ακριβώς τον λόγο, όταν αναλάβαμε την πολιτική ηγεσία του Υπουργείου Παιδείας, ήταν σαφές από τις υπηρεσίες ότι σε δεκάδες δήμους δεν υπήρχαν αίθουσες μετά την εκλογή του Ιουλίου του 2019. Εδώ θέλω να τονίσω το εξής. Η διεθνής τάση είναι το εμβόλιο, είναι η υποχρεωτική χρήση της μάσκας και είναι και τα αυξημένα τεστ. Και θα ήθελα, αν μου επιτρέπετε, να σας διαβάσω μία παράγραφο του κ. Μαγιορκίνη, ο οποίος λέει τα εξής σε ένα πρόσφατο άρθρο. Λέει: «Όλα τα στατιστικά μοντέλα δείχνουν ότι οι πιο αποτελεσματικές πολιτικές ελέγχου της μετάδοσης στις σχολικές αίθουσες είναι το συχνά τεστ, η χρήση της μάσκας και ο έλεγχος για συμπτώματα, ενώ η λιγότερο αποδοτική είναι η μείωση της πυκνότητας των μαθητών. Μαθηματικά μοντέλα του Πανεπιστημίου της Νέας Υόρκης υπολόγισαν ότι για να επιτευχθεί το 40% μείωση της μετάδοσης στις σχολικές αίθουσες μέσω μείωσης της πυκνότητας θα πρέπει οι μαθητές να χωριστούν στα τρία και να πηγαίνουν εκ περιτροπής κάθε τρεις ημέρες σχολείο εναλλάξ. Αντιθέτως, μέσω του καθολικού τεστ μία φορά την εβδομάδα επιτυγχάνεται 70% μείωση της μετάδοσης. Οι τρέχουσες πολιτικές προβλέπουν καθολικό τεστ δύο φορές την εβδομάδα». Αυτά λέει ο κ. Μαγιορκίνης στην «ΚΑΘΗΜΕΡΙΝΗ». Το καταθέτω για τα Πρακτικά. [[Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και έρχομαι στο εξής. Αναφέρθηκα προηγουμένως στην αναγκαιότητα του νέου πρωτοκόλλου το οποίο εισηγήθηκε και η ίδια η επιτροπή των ειδικών και απαντώ και στην κ. Κεφαλίδου σχετικά με τον ΕΟΔΥ. Ο ΕΟΔΥ έχει στείλει στα σχολεία ένα αναλυτικότατο πρωτόκολλο σχετικά με τη λειτουργία των σχολείων. Πάνω από πενήντα σελίδες, συνεργασία του ΕΟΔΥ και της επιτροπής των ειδικών. Το πρωτόκολλο αυτό έχει σταλεί σε όλα τα σχολεία της χώρας. Και ερωτώ, ποια είναι η πρόταση του Κινήματος Αλλαγής; Εμείς έχουμε συγκεκριμένη πρόταση, τη διεθνή τάση που λέει εμβόλιο, υποχρεωτική χρήση της μάσκας και αυξημένα τεστ, πάρα πολλά εργαστηριακά τεστ και αυτοδιαγνωστικά τεστ. Υπάρχει άλλη πρόταση που προτείνει το Κίνημα Αλλαγής; Πρόσφυγες: Θέλω να θυμίσω στον ΣΥΡΙΖΑ ότι κατά τη διάρκεια της πανδημίας το Υπουργείο Παιδείας μαζί με τη UNICEF και άλλους διεθνείς οργανισμούς φρόντισε ούτως ώστε οι οδηγίες για την τηλεκπαίδευση να μεταφραστούν σε έντεκα διαφορετικές γλώσσες, για να βοηθήσουμε ακριβώς τα παιδιά των προσφύγων, των μεταναστών, ώστε να μπορέσουν να ακολουθήσουν την εξ αποστάσεως εκπαίδευση. Επίσης, στα εργαστήρια δεξιοτήτων σημαία είναι και ο σεβασμός των άλλων, ο σεβασμός στη διαφορετικότητα. Αποτελεί τεράστια προτεραιότητα για το Υπουργείο Παιδείας ο σεβασμός στον άλλον, ο σεβασμός στη διαφορετικότητα. Θα θυμίσω, κύριε Σκουρλέτη, ότι ο ΣΥΡΙΖΑ δεν ψήφισε τα εργαστήρια δεξιοτήτων που συμπεριλαμβάνουν ακριβώς την ενσωμάτωση των παιδιών αυτών μέσω των εργαστηρίων δραστηριοτήτων. Επέλεξε να μην ψηφίσει «ναι» στη διάταξη αυτή. Στο προσωπικό της καθαριότητας λέτε «κολλημένα χρήματα». Τα δεδομένα είναι συγκεκριμένα. Επί ημερών σας τα κονδύλια για το προσωπικό καθαριότητας ήταν πενήντα πέντε εκατομμύρια. Φέτος είναι ογδόντα πέντε εκατομμύρια. Ο κ. Βορίδης ανακοίνωσε τα αναλυτικά στοιχεία σχετικά με το προσωπικό καθαριότητας. Όχι μόνο έχουμε 30 εκατομμύρια περισσότερο προσωπικό καθαριότητας, αλλά έχουμε και 20% περισσότερο προσωπικό για τα σχολεία μας σε όλη τη χώρα. Λέτε «καμμία ενημερωτική καμπάνια στα σχολεία». Εγώ θέλω να θυμίσω το εξής. Οδηγίες του Ινστιτούτου Εκπαιδευτικής Πολιτικής. Οδηγίες του ΕΟΔΥ. Καμπάνια με τηλεοπτικό σποτ. Συχνές ερωτήσεις και απαντήσεις της ίδιας της Εθνικής Επιτροπής Εμβολιασμού, ερωτήσεις και απαντήσεις των ίδιων των γονέων, απαντήσεις για προβληματισμό που έχουν σχετικά με τα εμβόλια. Ανακοινώθηκε πριν από λίγο από τον κ. Οικονόμου ότι αύριο στις τέσσερις η ώρα θα γίνει μια διαδικτυακή εκδήλωση και στο Facebook και στην επίσημη ιστοσελίδα του Υπουργείου Παιδείας, στην οποία και η κ. Θεοδωρίδου, η οποία είναι επικεφαλής της Εθνικής Επιτροπής Εμβολιασμών, αλλά και η κ. Παπαευαγγέλου, θα απαντήσουν σε ερωτήματα γονέων σχετικά με τον εμβολιασμό των παιδιών. Μας ασκήθηκε κριτική γιατί δεν κάναμε νωρίτερα μια καμπάνια και η απάντηση είναι η εξής. Όπως ξέρετε, μέσα στο καλοκαίρι δόθηκε η έγκριση για τον εμβολιασμό των παιδιών κάτω των δεκαοκτώ ετών. Και όπως καταλαβαίνετε, το να ξεκινήσει μια καμπάνια τον Αύγουστο δεν θα ήταν πολύ αποτελεσματική. Γι' αυτόν ακριβώς τον λόγο με την πρώτη ευκαιρία έχουμε συνεργαστεί με αποτελεσματικό τρόπο μαζί και με την Εθνική Επιτροπή Εμβολιασμών και με τους γιατρούς και τους παιδιάτρους προκειμένου να απαντήσουμε στα εύλογα ερωτήματα, στις ανησυχίες των γονέων. Πάρα πολλοί από εμάς είμαστε γονείς, έχουμε παιδιά, έχουμε ανησυχία, γι' αυτό ακριβώς είναι πολύτιμη η αρωγή της Επιτροπής των Ειδικών και της Εθνικής Επιτροπής Εμβολιασμών με απαντήσεις στα διάφορα ερωτήματα. Θα ήθελα να τονίσω το εξής: Το τέταρτο κύμα της πανδημίας χτυπάει κατ' εξοχήν τους ανεμβολίαστους. Είναι γεγονός ότι τα παιδιά μας ανήκουν στους ανεμβολίαστους σε πολύ μεγάλο βαθμό. Και όπως ανέφερε και ο κ. Οικονόμου σήμερα, άμα δείτε τα νούμερα, θα δείτε ότι και πριν από την έναρξη των σχολείων τα παιδιά και εν γένει οι ανεμβολίαστοι είναι σαφώς πολλοί περισσότεροι στα κρούσματα, είναι σε πολύ μεγαλύτερο ποσοστό και βαθμό απ' ό,τι προφανώς οι εμβολιασμένοι. Σχετικά με τα πανεπιστήμια, αναφέρθηκα προηγουμένως στο αυξημένο ποσοστό των εμβολιασμένων φοιτητών, του προσωπικού, μελών ΔΕΠ. Ήδη σε μόλις μία εβδομάδα είχαμε αύξηση στο προσωπικό των φοιτητών. Από το 73% πήγαμε στο 75% στους φοιτητές και παραμένουμε πολύ ψηλά, για παράδειγμα, στο 91% στα μέλη ΔΕΠ. Κλείνω με το θέμα των μεταρρυθμίσεων. Είπε η κ. Κεφαλίδου επί λέξει ότι είναι ανύπαρκτη η επαγγελματική εκπαίδευση. Κυρία Κεφαλίδου, όπως ξέρετε, ψηφίσαμε ένα νομοσχέδιο το οποίο προβλέπει για πρώτη φορά μια ολιστική μεταρρύθμιση, σχετικά με την επαγγελματική εκπαίδευση και κατάρτιση. Όπως ξέρετε, ιδρύθηκαν και ήδη λειτουργούν από φέτος πέντε θεματικά, πέντε πειραματικά ΙΕΚ. Ξεκίνησαν να λειτουργούν και το κεντρικό συμβούλιο και τα περιφερειακά συμβούλια στα οποία συμμετέχουν οι κοινωνικοί εταίροι και τα οποία έχουν ως αποστολή να ανιχνεύουν τις πραγματικές ανάγκες της κοινωνίας. Όλη αυτή η πληροφόρηση ενσωματώνεται στη διαδικασία και των προγραμμάτων σπουδών και των ειδικοτήτων στις δομές επαγγελματικής εκπαίδευσης και κατάρτισης. Έχουμε το STEM στο Αιγάλεω, στη Θεσσαλονίκη «Υγεία, Κοινωνική Μέριμνα και Υπηρεσίες Ευεξίας», στις Αχαρνές «Φυσικού Περιβάλλοντος, Αθλητισμού Και Αναψυχής», στα Γιάννενα «Πρωτογενούς Τομέα, Μεταποίησης Προϊόντων και Βιώσιμης Ανάπτυξης», στο Διδυμότειχο «Πρωτογενής Τομέας Μεταποίησης Προϊόντων Και Βιώσιμης Ανάπτυξης» με έδρα το Σουφλί. Έχουμε πέντε πειραματικά, στην Καρδίτσα, στην Πάτρα, στη Γλυφάδα, στη Θέρμη, στη Λαμία. Θέλουμε περισσότερα; Βεβαίως. Πάμε να το κάνουμε μαζί. Είναι ένα πρώτο βήμα. Έχουμε πολλά ακόμα να κάνουμε, να επεκτείνουμε ακόμα περισσότερο και τα πρότυπα επαγγελματικά λύκεια και τα πειραματικά και τα θεματικά ΙΕΚ. Βεβαίως, σας θυμίζω το Ταμείο Ανάκαμψης, όπου ειδικά στην παιδεία έχουμε ένα κονδύλι που αγγίζει το ενάμισι δισεκατομμύριο ευρώ και που ένα πολύ σημαντικό κομμάτι αφορά στην επαγγελματική εκπαίδευση και κατάρτιση. Πάνω από 100 εκατομμύρια ευρώ δίνονται για την ενίσχυση του εξοπλισμού στα επαγγελματικά λύκεια, στα δημόσια ΙΕΚ, σε δομές επαγγελματικής εκπαίδευσης και κατάρτισης. Διορισμοί: Θέλω να πιστεύω ότι όλοι σε αυτή την Αίθουσα συμφωνούν ότι οι διορισμοί ήταν απολύτως αναγκαίοι. Είχαν να γίνουν διορισμοί πάνω από δώδεκα χρόνια. Υπήρχε ανάγκη να ενδυναμωθεί, να εμπλουτιστεί το ανθρώπινο δυναμικό της εκπαίδευσης. Ο ΣΥΡΙΖΑ πήγε στη Θεσσαλονίκη και ούτε λίγο ούτε πολύ με το καλημέρα μας είπε ότι θα κάνει είκοσι εννέα χιλιάδες διορισμούς στην εκπαίδευση. Γιατί λέω είκοσι εννέα; Είπε είκοσι χιλιάδες ότι θα γίνουν στα σχολεία, δύο χιλιάδες μέλη ΔΕΠ, έβαλε και το ένα προς ένα - λέει - για κάθε έναν που αποχωρεί. Έχουμε πάνω από έξι χιλιάδες, σχεδόν επτά χιλιάδες. Φτάσαμε τους είκοσι εννιά χιλιάδες διορισμούς στην εκπαίδευση. Πόσους έκανε όταν ήταν κυβέρνηση; Έκανε μηδέν διορισμούς. Αυτή είναι η πραγματικότητα σε σχέση με τη στάση του ΣΥΡΙΖΑ απέναντι στις ανάγκες του εκπαιδευτικού προσωπικού. Έρχομαι στην ελάχιστη βάση. Στην ελάχιστη βάση άκουσα διάφορες θέσεις. Άκουσα την κ. Κεφαλίδου που είπε ότι το σύστημα αστόχησε. Η ίδια η επίκαιρη επερώτηση μιλά για την ορθότητα του συγκεκριμένου μέτρου. Πώς έχουν τα πράγματα; Τα πράγματα έχουν ως εξής: Πλέον δεν κοροϊδεύουμε τα παιδιά μας. Θα σας θυμίσω ότι τέτοια εποχή πέρσι συζητούσαμε πως δόθηκε το πράσινο φως σε νέα παιδιά να μπουν στο πανεπιστήμιο, ενώ αντικειμενικά δεν έχουν τη δυνατότητα να φοιτήσουν και να αποφοιτήσουν από το πανεπιστήμιο. Ταυτόχρονα αναβαθμίστηκαν οι σπουδές και για πρώτη φορά τα πανεπιστήμιά μας απέκτησαν λόγο στα κριτήρια εισαγωγής των φοιτητών. Βεβαίως, θεωρώ αδιανόητο, η συζήτηση που γίνεται να είναι για τα κολλέγια, όταν η Αντιπολίτευση αγνοεί τη δημόσια κατάρτιση, όταν χιλιάδες νέοι επέλεξαν να υποβάλουν αίτηση για τα δημόσια ΙΕΚ στη χώρα μας σε ειδικότητες οι οποίες είναι σε πάρα πολύ μεγάλη ζήτηση στην αγορά εργασίας, όπως είναι οι web designers, όπως είναι οι web developments, όπως είναι οι τεχνικοί τουριστικών καταλυμάτων. Δεν μπορούμε να αγνοούμε τον χώρο της δημόσιας κατάρτισης και των δημοσίων ΙΕΚ. Εγώ, λοιπόν, κυρίες και κύριοι συνάδελφοι, θα ήθελα να κλείσω με την ευχή: Όλοι να πάρουν μια ξεκάθαρη θέση σε δύο κατευθύνσεις. Πρώτα απ' όλα, «ναι» στη διά ζώσης εκπαίδευση και «ναι» στον εμβολιασμό. Μπορούμε να το κάνουμε αυτό; Θέλω να πιστεύω ότι μπορούμε όλοι. Ευχαριστώ πολύ.
Κι εγώ ευχαριστώ, κυρία Υπουργέ. Τον λόγο για τη δευτερολογία του έχει ο κ. Σκανδαλίδης, Βουλευτής Α΄ Αθηνών του Κινήματος Αλλαγής.
Ευχαριστώ, κυρία Πρόεδρε. Κυρία Υπουργέ, δυστυχώς και στη δευτερολογία σας συνεχίζετε την ίδια τακτική. Ταυτίζετε το κάθε φορά «όχι» μας με την απόλυτη άρνηση. Θέλω να σας θυμίσω ότι σε πάρα πολλά θέματα που συμφωνούμε με την Κυβέρνηση κατά κανόνα τα ψηφίζουμε, όπως επίσης σε πάρα πολλά θέματα που έχουμε καταθέσει προτάσεις διαφορετικές από τις δικές σας εσείς κωφεύετε. Καταθέσαμε εναλλακτική πρόταση για το άσυλο. Δεν τη δεχτήκατε. Δεν εφαρμόζεται η πολιτική σας. Καταθέσαμε εναλλακτική πρόταση για την περιβόητη πανεπιστημιακή αστυνομία. Δεν την αποδεχθήκατε. Δεν εφαρμόζεται η πολιτική σας. Καταθέσαμε πρόταση για την τεχνική εκπαίδευση. Καταθέσαμε πρόταση για τα πρότυπα και πειραματικά ολοκληρωμένη. Καταθέσαμε πρόταση με μέτρα κατά της πανδημίας για την έναρξη των σχολείων. Δεν τα αποδεχτήκατε. Σήμερα, έχουμε τεράστια προβλήματα. Καταθέσαμε ολοκληρωμένη πρόταση για τους εμβολιασμούς και δεν την αποδεχθήκατε. Αυτή η τακτική είναι λαθεμένη. Και μας θέσατε μια σειρά από ερωτήματα με επικεφαλίδες. Στις επικεφαλίδες συμφωνούμε, σε όλα όσα είπατε για το αν θέλουμε τα πρότυπα, αν θέλουμε το ένα, αν θέλουμε το άλλο. Βεβαίως, τα θέλουμε. Στις προτάσεις και τις επιλογές που υλοποιούν τις επικεφαλίδες διαφωνούμε ριζικά. Διαφωνούμε στα περιεχόμενα της πολιτικής σας. Λέμε «όχι» σε ημίμετρα και σε επιλεκτικές επιλογές. Λέμε «όχι» σε άκαιρους πειραματισμούς. Λέμε «όχι» σε πρακτικές ανασφάλειας στους μαθητές. Λέμε «όχι» σε ανεφάρμοστες πολιτικές. Προφανώς λέμε «ναι» στη διά ζώσης εκπαίδευση και στους εμβολιασμούς. Μπορούμε να πούμε «όχι»; Τα «όχι» μας, όμως, δεν είναι άρνηση. Υπάρχει άλλη εναλλακτική πρόταση που παρουσιάζουμε και εσείς δεν την αποδέχεστε και, τελικά, κάνετε πολιτικές που βρίσκουν απέναντι ολόκληρη την κοινωνία. Ξέρετε πού θέλαμε να σας πούμε «ναι»; Θα λέγαμε «ναι» σε ένα εθνικό σχέδιο που όμως δεν μπορείτε να το φέρετε. Δεν έχετε άποψη για το εθνικό σχέδιο για μια ολοκληρωμένη εκπαιδευτική μεταρρύθμιση. Και σας προτείνουμε και σ' αυτό για να έχετε εσείς την πρωτοβουλία, γιατί εσείς είστε Κυβέρνηση και να το πιστωθείτε το σχέδιο αυτό να ανοίξετε έναν διάλογο με όλη την εκπαιδευτική κοινότητα, με τους θεσμικούς της φορείς και δώστε περιεχόμενο σε θεσμούς που ήταν γραμμένοι που υπάρχουν μέσα σε παλαιότερους νόμους και δεν τους εφαρμόζετε και παίρνετε μόνοι σας αποφάσεις. Κάντε μια γενναία κίνηση για μια πραγματικά μεγάλη εκπαιδευτική μεταρρύθμιση, όπως κάναμε εμείς κατά καιρούς και εσείς δεν κάνατε ποτέ σαν παράταξη. Απ' όσο θυμάμαι, δεν κάνατε τίποτα στην εκπαίδευση που να μείνει στην ιστορία. Όσο για τις επικεφαλίδες που λέτε, εμείς τις φέραμε, εμείς δώσαμε περιεχόμενο. Άρα, λοιπόν, μην κάνετε πολιτικές στρεψοδικίας. Δεν υπάρχουν πολιτικές στρεψοδικίας. Υπάρχουν κόμματα. Υπάρχουν διαδρομές. Υπάρχουν προτάσεις. Υπάρχουν και αντιπαραθέσεις. Σε αυτή την αντιπαράθεση, δυστυχώς μετρηθήκατε και βρεθήκατε λίγοι.
Ευχαριστώ, κύριε συνάδελφε. Κυρία Υπουργέ, έχετε τον λόγο για την τριτολογία σας.
Ευχαριστώ πολύ, κυρία Πρόεδρε. Κύριε Σκανδαλίδη, η κάθε παράταξη έχει δικαίωμα να πάρει θέση. Και μπορείτε κάλλιστα, εφόσον πιστεύετε στην αξιολόγηση, εφόσον πιστεύετε στα πρότυπα σχολεία, να βγείτε και να το πείτε, να το υποστηρίξετε, να μην ψηφίζετε «όχι». Μένω, όμως, στο εξής: Σας κάλεσα να πάρετε επίσημα θέση σε δύο θέματα. Πρώτον, στη διά ζώσης εκπαίδευση. Τη θέλετε τη διά ζώσης εκπαίδευση; Βγείτε και πείτε το, βγείτε και φωνάξτε το.
Το είπαμε.
Και, δεύτερον, στον εμβολιασμό πρέπει όλοι μαζί, σύσσωμοι, να στείλουμε ένα μήνυμα…
Ψηφίσαμε και την υποχρεωτικότητα του εμβολιασμού που φέρατε και, επίσης, λέμε «ναι» στη διά ζώσης εκπαίδευση.
Λέω ότι είναι πολύ σημαντικό να εκπέμψουμε σήμερα όλοι μαζί ένα μήνυμα υπέρ του εμβολιασμού για τις ηλικίες που είναι στο σχολείο, ένα ξεκάθαρο μήνυμα. Νομίζω ότι υπάρχει η ευκαιρία να το κάνουμε και οφείλουμε να το κάνουμε για την εκπαιδευτική μας κοινότητα, για τα παιδιά μας. Σας ευχαριστώ πολύ.
Και εγώ σας ευχαριστώ, κυρία Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της υπ' αριθμόν 24/19/27-5-2021 επίκαιρης επερώτησης της Κοινοβουλευτικής Ομάδας του Κινήματος Αλλαγής προς την Υπουργό Παιδείας και Θρησκευμάτων, σχετικά με τους προβληματισμούς της ελληνικής κοινωνίας για την εκπαίδευση και το μέλλον των παιδιών. Στο σημείο αυτό θα κάνουμε ένα ολιγόλεπτο διάλειμμα και στις 16.00΄ ακριβώς θα ξεκινήσει η συζήτηση των επικαίρων ερωτήσεων. Σας ευχαριστώ πολύ.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι εξής ερωτήσεις: Η υπ' αριθμόν 1054/13-9-2021 επίκαιρη ερώτηση, η οποία θα απαντηθεί από τον Υφυπουργό Οικονομικών κ. Απόστολο Βεσυρόπουλο. Οι υπ' αριθμούς 1043/13-9-2021, 1044/13-9-2021 και 1055/13-9-2021 επίκαιρες ερωτήσεις, οι οποίες θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου. Η υπ' αριθμόν 8379/679/2-8-2021 ερώτηση (κατ' άρθρο 130 παράγραφος 5 του Κανονισμού της Βουλής), η οποία θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά. Οι υπ' αριθμούς 1038/10-9-2021 και 1039/13-9-2021 επίκαιρες ερωτήσεις, οι οποίες θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά. Οι υπ' αριθμούς 1036/10-9-2021 και 1050/13-9-2021 επίκαιρες ερωτήσεις, οι οποίες θα απαντηθούν από τον Υφυπουργό Πολιτισμού και Αθλητισμού κ. Ελευθέριο Αυγενάκη. Η υπ' αριθμόν 1047/13-9-2021 επίκαιρη ερώτηση (κατ' άρθρο 130 παράγραφος 5 του Κανονισμού της Βουλής), η οποία θα απαντηθεί από τον Υφυπουργό Υποδομών και Μεταφορών κ. Γεώργιο Καραγιάννη. Οι υπ' αριθμούς 1049/13-9-2021 και 1053/13-9-2021 επίκαιρες ερωτήσεις και η υπ' αριθμόν 8034/15-7-2021 ερώτηση (κατ' άρθρο 130 παράγραφος 5 του Κανονισμού της Βουλής), οι οποίες θα απαντηθούν από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο. Προχωρούμε αμέσως στη συζήτηση της τρίτης με αριθμό 8379/679/2-8-2021 ερώτησης και αίτησης κατάθεσης εγγράφων του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Υπογειοποίηση γραμμών υψηλής/υπερυψηλής τάσης σε Αγίους Αναργύρους, Αγία Βαρβάρα και Αιγάλεω». Ορίστε, κύριε Αρσένη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, αυτή η ερώτηση είχε τεθεί γραπτά πριν από ενάμιση μήνα και είχε μείνει αναπάντητη. Γι' αυτό και επανέρχομαι. Γιατί είναι εντυπωσιακό ότι έμεινε αναπάντητη; Διότι από τη μία πλευρά δεν απαντώνται αυτές οι αυτονόητες ερωτήσεις με ερωτήματα πολύ απτά και από την άλλη πλευρά, ήρθε ο Πρωθυπουργός και κάνει μία ακόμα δέσμευση στους δημάρχους της δυτικής Αθήνας πριν από δύο μέρες ότι θα προχωρήσει το έργο της υπογειοποίησης των καλωδίων υψηλής τάσης. Το ευχόμαστε, αλλά έχουμε πάρα πολλές απορίες. Θα είμαι σαφής. Ο Πρωθυπουργός ανακοίνωσε ξανά στις 29-3-2021 ότι θα προχωρήσει στην υπογειοποίηση του δικτύου υπερυψηλής τάσης και στον Δήμο Αγίας Βαρβάρας. Να θυμίσω - και το έχουμε ξανασυζητήσει πολλές φορές στη Βουλή - ότι στον Δήμο Αγίας Βαρβάρας έχουμε τους πυλώνες πάνω στα σπίτια. Δηλαδή, για παράδειγμα είναι μία πολυκατοικία - είναι εκατοντάδες τέτοιες - και από πάνω της στηρίζεται ο πυλώνας. Την ίδια στιγμή έχουμε τέτοια παραδείγματα μέσα στα σχολεία στους Αγίους Αναργύρους. Οι μπασκέτες είναι σχεδόν πάνω στους πυλώνες. Αυτές είναι αδιανόητες καταστάσεις, όταν ο Παγκόσμιος Οργανισμός Υγείας μιλάει με πολύ σαφή τρόπο για τις επιπτώσεις στην υγεία των πυλώνων υψηλής τάσης. Ο Πρωθυπουργός ανακοίνωσε ξανά, όπως έκανε και πρόσφατα στις 29-3-2021 και ήρθε και ο κ. Αμυράς σε απάντηση σε επίκαιρη ερώτησή μου και λέει ότι θα προχωρήσει στην εκτέλεση των έργων υπογειοποίησης στις Αχαρνές, στο Καματερό, στο Χαϊδάρι, στη Φυλή, στην Πετρούπολη, στο Ίλιον, στον Βύρωνα, στη Νέα Μάκρη, στην Πεντέλη, στον Ωρωπό και θα ακολουθήσει η Μάνδρα, τα Μέγαρα, η Παιανία, το Κορωπί, η Καισαριανή, η Νίκαια και η Γλυφάδα. Πουθενά το Αιγάλεω! Πουθενά η Αγία Βαρβάρα! Όσον αφορά δε τους Αγίους Αναργύρους, ξέρουμε ότι υπάρχει πρόβλημα με τον εργολάβο και δεν έχει ανακοινωθεί χρονοδιάγραμμα. Αναρωτιόμαστε τι θα γίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας θα έλεγα ότι είναι πολύ σαφή τα ερωτήματα που σας θέτω, που αφορούν σε μεγάλο βαθμό το γιατί εξαιρούνται από τις ανακοινώσεις για το Ταμείο Ανάκαμψης και τι θα γίνει με το ΚΥΤ Ρουφ, από το οποίο εξαρτάται, όπως μας λέτε, η υπογειοποίηση των καλωδίων για την Αγία Βαρβάρα και για το Αιγάλεω. Κι όμως, το ΚΥΤ Ρουφ έχει σοβαρά προβλήματα πολεοδομικής φύσης για να ξεκινήσει, ενώ είναι πάνω σε αρχαιολογικό χώρο που έχουν βρεθεί πολλές αρχαιότητες. Ζητάμε μεταξύ των εγγράφων τη χρηματοδότηση αυτών των έργων, τους πίνακες ένταξης στο Ταμείο Ανάκαμψης. Ποια είναι η πρόβλεψη της Αρχαιολογικής Υπηρεσίας; Τι θα γίνει; Υπάρχει ποτέ περίπτωση πραγματικά να ολοκληρωθεί το ΚΥΤ Ρουφ ή θα έρχεται ξανά και ξανά ο Πρωθυπουργός και θα υπόσχεται ένα έργο που δεν θα γίνει με αυτόν τον σχεδιασμό; Θέλουμε απτές απαντήσεις, γιατί βλέπουμε γενικόλογες διακηρύξεις του Πρωθυπουργού. Θέλουμε να μας πείτε ότι ισχύουν και να μας εξηγήσετε πώς θα υλοποιηθούν.
Ευχαριστούμε πολύ, κύριε Αρσένη. Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς. Ορίστε, κύριε Ταγαρά, έχετε τρία λεπτά για να απαντήσετε στον κ. Αρσένη.
Ευχαριστώ, κύριε Πρόεδρε. Κύριε συνάδελφε, σε ό,τι αφορά το πρώτο ερώτημά σας, θα αναφερθώ και σε έργα αρμοδιότητας ΔΕΔΔΗΕ και σε έργα που αφορούν, βεβαίως, στα δίκτυα του ΑΔΜΗΕ. Τα έργα υπογειοποίησης εναέριων δικτύων του ΔΕΔΔΗΕ που έχουν ενταχθεί στο Ταμείο Ανάκαμψης, αφορούν σε δίκτυα μέσης και χαμηλής τάσης, καθ' ότι ο ΔΕΔΔΗΕ, όπως νομίζω γνωρίζετε κι εσείς, δεν διαθέτει εναέριο δίκτυο υψηλής ή υπερυψηλής τάσης εντός της Αττικής. Το δίκτυο υψηλής τάσης αρμοδιότητας ΔΕΔΔΗΕ στο λεκανοπέδιο της Αττικής είναι στο σύνολό του υπογειοποιημένο. Οι προτάσεις που κατατέθηκαν προς την Κομισιόν για ένταξη στο Ταμείο Ανάκαμψης αφορούν, πρώτον, την αναβάθμιση του δικτύου εντός αστικού περιβάλλοντος, προκειμένου να ενισχυθεί η ανθεκτικότητα στην κλιματική αλλαγή, αλλά και να προστατευθεί το περιβάλλον - υπογειοποίηση γραμμών, αλλαγή διαδρομής γραμμών - και, δεύτερον, την αναβάθμιση του δικτύου με στόχο την προστασία των δασών μέσω της απελευθέρωσης των δασικών εκτάσεων από το δίκτυο μεταφοράς, την αντικατάσταση, τη μετεγκατάσταση και τη μόνωση του εξοπλισμού. Εκκρεμεί η υποβολή των τεχνικών δελτίων έργου προκειμένου να εγκριθεί η χρηματοδότησή τους μέσω του Ταμείου Ανάκαμψης. Σε ό,τι αφορά το δεύτερο ερώτημα, η κατασκευή του κέντρου υπερυψηλής τάσης Ρουφ και των νέων υπόγειων καλωδιακών γραμμών μεταφοράς 400 KW, που θα επιτρέψουν στη συνέχεια την απομάκρυνση των όποιων υφιστάμενων εναέριων γραμμών μεταφοράς 150 KW, περιλαμβάνεται στο δεκαετές Πρόγραμμα Ανάπτυξης του Ελληνικού Συστήματος Μεταφοράς Ηλεκτρικής Ενέργειας που συντάσσεται κατ' έτος από τον ΑΔΜΗΕ και εγκρίνεται από τη ΡΑΕ. Επομένως, όπως ισχύει για όλα τα έργα που περιλαμβάνονται στο δεκαετές πρόγραμμα ανάπτυξης, η χρηματοδότηση του συνόλου των εν λόγω έργων είναι διασφαλισμένη, καθώς εντάσσονται στη ρυθμιζόμενη περιουσιακή βάση του ΑΔΜΗΕ και αποζημιώνονται σύμφωνα με τις κείμενες διατάξεις και τους κανονισμούς. Στο τρίτο ερώτημά σας αναφορικά με την απομάκρυνση των εναέριων γραμμών μεταφοράς 150 KW από τις περιοχές των Δήμων Αιγάλεω και Αγίας Βαρβάρας, αυτή, ως γνωστό, μπορεί να γίνει μετά από την υλοποίηση του σύγχρονου κλειστού τύπου κέντρου υπερυψηλής τάσης Ρουφ. Η κατασκευή του ΚΥΤ Ρουφ περιλαμβάνεται στο δεκαετές πρόγραμμα ανάπτυξης με ορίζοντα ολοκλήρωσης εντός του 2025. Ωστόσο, απαραίτητη προϋπόθεση για την τήρηση του χρονοδιαγράμματος αποτελεί η έγκαιρη ανταπόκριση των αρμόδιων φορέων - δήμοι, περιφέρεια, φορείς - και των δικτύων κοινής ωφέλειας για την έκδοση όλων των απαιτούμενων αδειοδοτήσεων τόσο για το κέντρο υπερυψηλής τάσης όσο και για τις νέες υπόγειες γραμμές μεταφοράς. Προέχει η ολοκλήρωση της μεμονωμένης πράξης εφαρμογής από τον Δήμο Αιγάλεω - γιατί εδώ τίθεται και θέμα εφαρμογής σχεδίου πόλεως - που αφορά στην ιδιοκτησία ΔΕΗ και ΑΔΜΗΕ, εντός της οποίας προβλέπεται η ανέγερση του ΚΥΤ Ρουφ. Με τη συντέλεσή της θα καταστεί δυνατή η άμεση εκκίνηση των αδειοδοτικών και κατασκευαστικών διαδικασιών για την έγκαιρη υλοποίηση του σημαντικού αυτού έργου για τους πολίτες και τον ΑΔΜΗΕ. Θα συνεχίσω στη δευτερολογία μου, κύριε Πρόεδρε.
Ευχαριστούμε πολύ, κύριε Υφυπουργέ. Κύριε Αρσένη, έχετε τον λόγο για τρία λεπτά.
Ευχαριστώ πολύ. Κύριε Πρόεδρε, θα ήθελα να απευθυνθώ και σε εσάς. Θα ήθελα να εγγυηθείτε κάτι. Ο κ. Ταγαράς είναι εξαιρετικός συνάδελφος. Ποτέ δεν αποφεύγει να καταθέσει έγγραφα. Είμαι σίγουρος ότι θα τα καταθέσει. Όμως, επειδή είχαμε προηγούμενο περιστατικό με άλλον συνάδελφό του και δεν είχαν κατατεθεί τα έγγραφα σε άλλη επίκαιρη ερώτηση, να εγγυηθείτε ότι θα ακολουθήσει η κατάθεση των τεσσάρων αιτούμενων εγγράφων, δηλαδή συμβάσεις έργου…
Κύριε Υφυπουργέ, έχετε πει ότι θα τα καταθέσετε στα Πρακτικά.
Θα τα καταθέσω στη δευτερολογία μου.
Συνεχίστε, κύριε Αρσένη.
Τα τέσσερα έγγραφα που απαιτούνται είναι οι συμβάσεις έργου που έχουν συναφθεί ως τώρα για τα έργα υπογειοποίησης καλωδίων σε Αγίους Αναργύρους, Αγία Βαρβάρα και Αιγάλεω, η λίστα έργων υπογειοποίησης που θα ενταχθούν στο Ταμείο Ανάκαμψης, η λίστα με πηγές χρηματοδότησης, αλλά και τα ποσά ανά έργο. Επίσης, είναι η άποψη της Αρχαιολογικής Υπηρεσίας για το ΚΥΤ Ρουφ, για να ξέρουμε ότι όλα αυτά που συζητάμε θα υλοποιηθούν. Ο κ. Ταγαράς όντως προσπάθησε να απαντήσει μέχρι ενός σημείου στις ερωτήσεις που πρόλαβε και τον ευχαριστώ πολύ. Θα ήθελα λίγο να επιμείνω. Δεν έχετε πει ποια έργα υπογειοποίησης εντάσσονται στο Ταμείο Ανάκαμψης, όχι τη γενική κατηγορία. Ρωτούσαμε στην πράξη αν η υπογειοποίηση στην Αγία Βαρβάρα και στο Αιγάλεω έχει ενταχθεί. Το ρωτάμε ξανά, γιατί είδαμε τον Πρωθυπουργό να το ανακοινώνει μια φορά στις 29 Μαρτίου, δεύτερη φορά τις προάλλες στη δυτική Αθήνα στη συνάντηση με τους δημάρχους, ενώ είδαμε τον κ. Αμυρά να απαντά εδώ στη Βουλή ονομαστικά ποιες είναι οι υπογειοποιήσεις και να εξαιρεί τους δύο δήμους, οπότε κάτι συμβαίνει εδώ. Επίσης, ποιες έχουν εξασφαλισμένη χρηματοδότηση; Αναφερθήκατε στην υλοποίηση του ΚΥΤ Ρουφ και μετά στην εκκίνηση της υπογειοποίησης. Λέτε ότι η υλοποίηση θα πάρει τουλάχιστον μέχρι το '25, οπότε θέλουμε να καταλάβουμε ποιο τελικά είναι το χρονοδιάγραμμα για τα έργα στους Αγίους Αναργύρους, δηλαδή αν το '25 θέλετε να ολοκληρώσετε το ΚΥΤ Ρουφ, πότε θα έχουν υπογειοποιηθεί, πότε θα έχουν φύγει από τα σπίτια των ανθρώπων οι πυλώνες υψηλής τάσης; Κύριε Υπουργέ, πρέπει πραγματικά να πάτε στην Αγία Βαρβάρα στην πλατεία για να τα δείτε, να πάτε στις γειτονιές κοντά στην πλατεία. Δεν είναι αστείο. Δεν είναι πολιτική υπερβολή για να συζητάμε εδώ μέσα. Είναι συγκλονιστικό. Αξίζει να το δείτε και, αν το δείτε, ο ίδιος θα κινητοποιηθείτε. Δεν θα το φαντάζεστε να έχετε σπίτια, πολυκατοικίες και από πάνω τους να θεμελιώνονται οι πυλώνες υπερυψηλής τάσης. Σας καλώ να απαντήσετε με λεπτομέρεια και στις επόμενες ερωτήσεις, για να ξέρουν οι πολίτες ότι οι δεσμεύσεις που ακούγονται θα υλοποιηθούν και πότε, για να μη μιλάμε γενικόλογα, να ξέρουμε τι μέλλει γενέσθαι, για να λάβει και η τοπική κοινωνία τις αποφάσεις της για το πώς πρέπει να κινητοποιηθεί, προκειμένου να υλοποιηθούν επιτέλους αυτά τα έργα της υπογειοποίησης. Ευχαριστώ θερμά.
Ευχαριστούμε, κύριε Αρσένη. Κύριε Ταγαρά, έχετε τον λόγο για τρία λεπτά.
Ευχαριστώ, κύριε Πρόεδρε. Αγαπητέ συνάδελφε, συνεχίζοντας για το θέμα από εκεί που σταμάτησα, θα πω ότι ακριβώς για να επιτευχθεί αυτός ο στόχος υπεγράφη μνημόνιο συναντίληψης, με πρωτοβουλία του Υπουργείου Περιβάλλοντος τον Ιούλιο του '20, μεταξύ των εμπλεκόμενων ΔΕΗ, ΑΔΜΗΕ, Δήμου Αιγάλεω και ΥΠΕΝ. Πρωταρχικό ρόλο στην όλη διαδικασία αναφορικά με το ΚΥΤ Ρουφ έχουν ο Δήμος Αιγάλεω και οι υπηρεσίες που έχουν αναλάβει την υλοποίηση της μεμονωμένης πράξης εφαρμογής και την καταβολή των σχετικών αποζημιώσεων στους δικαιούχους, ενώ για την κατασκευή των υπόγειων καλωδιακών γραμμών μεταφοράς πρωταρχικό ρόλο ως προς την αδειοδότηση έχουν η Περιφέρεια Αττικής και οι Δήμοι Αγίας Βαρβάρας, Ασπροπύργου, Χαϊδαρίου και Αιγάλεω. Σε ό,τι αφορά την επίτευξη του χρονοδιαγράμματος, που πολύ σωστά κι εσείς ρωτάτε, είδατε ότι υπάρχουν αλληλεπιδράσεις και συμμετέχουν θεσμικοί φορείς. Στην ευθύνη του καθενός - για το κομμάτι που του αναλογεί βεβαίως - είναι η ταχύτητα. Σε κάθε περίπτωση καθυστέρησης από την πλευρά του Δήμου Αιγάλεω στην εξέταση των αιτημάτων του ΑΔΜΗΕ και στις ενέργειες που είναι απαραίτητες να γίνουν για την εφαρμογή της μεμονωμένης πράξης εφαρμογής, θα υπάρξουν καθυστερήσεις στην υλοποίηση του έργου. Το θέμα της εφαρμογής της πράξης είναι αποκλειστικά του δήμου. Εμείς όπου ζητηθεί βοήθεια για την επιτάχυνση από την πλευρά του δήμου και εξαρτάται και είναι αρμοδιότητά μας θα την προσφέρουμε αμέσως. Όσον αφορά στην υπογειοποίηση τμημάτων των υφιστάμενων εναέριων γραμμών μεταφοράς 150 KW, Ρουφ - Αλιβέρι και Χαλκηδόνα - Αλιβέρι, η κατασκευή των υπόγειων γραμμών, σύμφωνα με το δεκαετές πρόγραμμα, έχει ορίζοντα υλοποίησης το δεύτερο εξάμηνο του 2024. Στη συνέχεια θα ακολουθήσει η αποξήλωση των αντίστοιχων εναέριων τμημάτων. Εξυπακούεται ότι σ' αυτή την περίπτωση η τήρηση του χρονοδιαγράμματος εξαρτάται από την ταχύτητα ανταπόκρισης όλων των εμπλεκόμενων φορέων. Ερώτημα τέταρτο: Ο ΑΔΜΗΕ έχει ήδη ζητήσει γνωμοδοτήσεις από τις αρχαιολογικές υπηρεσίες. Γι' αυτές θα σας καταθέσω τα έγγραφα τα οποία υπάρχουν και τις γνωμοδοτήσεις εν όψει της δρομολόγησης διαδικασίας προμελετών για την ανέγερση του Κέντρου Υπερυψηλής Τάσης στο Ρουφ. Κατά τη διαδικασία περιβαλλοντικής αδειοδότησης του έργου, οι αρχαιολογικές υπηρεσίες γνωμοδότησαν ότι δεν έχουν αντίρρηση για την κατασκευή του έργου και ζήτησαν να κατατεθούν προς έγκριση η αρχιτεκτονική μελέτη του κέντρου υπερυψηλής τάσης και η πρόταση αξιοποίησης οικοπέδου ΔΕΗ πριν από την έναρξη των εργασιών. Όπως έχει συμβεί και σε αντίστοιχες περιπτώσεις σε αρκετά προηγούμενα εν εξελίξει έργα του ΑΔΜΗΕ, σε περίπτωση αποκάλυψης αρχαίων ευρημάτων είναι πάγια τακτική κατά τη φάση κατασκευής του ΚΥΤ Ρουφ ο ΑΔΜΗΕ να συνεργαστεί με την Αρχαιολογική Υπηρεσία για την καταλληλότερη, σύμφωνα με τον νόμο, δυνατή αντιμετώπιση του ζητήματος, εφαρμόζοντας κοινά αποδεκτές λύσεις, που θα οδηγήσουν στη διάσωση των πιθανών ευρημάτων. Σε ό,τι αφορά τα ερωτήματα πέντε και έξι, οι διαγωνιστικές διαδικασίες για την ανάθεση κατασκευής όλων των προαναφερθέντων έργων σε εργολάβους θα ξεκινήσουν με τη διαδικασία αδειοδότησης και διευθέτησης του ιδιοκτησιακού καθεστώτος - αναφέρθηκα και πριν - , προκειμένου να διασφαλιστεί η ελαχιστοποίηση του ελάχιστου χρόνου αναμονής των αναδόχων που θα έχουν αναδειχθεί και να αποφευχθούν τυχόν αξιώσεις. Ξέρετε κι εσείς από καθυστερήσεις και επιβολές ρητρών. Στο έβδομο ερώτημά σας, πέραν των ήδη αναφερθέντων έργων στο δεκαετές πρόγραμμα περιλαμβάνεται και η υπογειοποίηση του τμήματος της γραμμής μεταφοράς 150 KW ΚΥΤ Κουμουνδούρου - ατμοηλεκτρικού σταθμού Αγίου Γεωργίου στο Κερατσίνι μήκους 2,6 χιλιομέτρων, με ορίζοντα υλοποίησης το 2025. Σύμφωνα με το χρονοδιάγραμμα του δεκαετούς προγράμματος, εντός του '21 θα ξεκινήσει η εκπόνηση των σχετικών μελετών. Κλείνοντας, θα πω ότι γνωρίζω και σέβομαι απόλυτα τις παρατηρήσεις σας σε ό,τι αφορά την προστασία - και μάλιστα εντός κατοικημένης περιοχής - από τέτοιες εκκρεμότητες και δυστυχώς υπάρχουν πολλές, απόρροια των οποίων έχουμε ζήσει πολλές ειδικά φυσικές καταστροφές, γι' αυτό και επιβάλλεται να αξιοποιήσουμε όλους τους πόρους απ' όλα τα προγράμματα. Αναφέρθηκα στο Ταμείο Ανάκαμψης αλλά και στο δεκαετές πρόγραμμα του ΑΔΜΗΕ. Όλες αυτές οι εκκρεμότητες δημιουργούν σίγουρα προβλήματα. Οφείλουμε όσο μπορούμε περισσότερο - διότι και αυτά χρειάζονται πιστώσεις - να μπορούμε να καλύψουμε τέτοιες υποχρεώσεις και ανάγκες και να είστε σίγουρος ότι θα εξαντληθεί κάθε δυνατότητα. Ευχαριστώ πολύ, κύριε Πρόεδρε.
Και εμείς ευχαριστούμε, κύριε Υπουργέ. Και πάμε στην πρώτη με αριθμό 1036/10-9-2021 επίκαιρη ερώτηση πρώτου κύκλου της Βουλευτού Καβάλας του ΣΥΡΙΖΑ - Προοδευτική Συμμαχία κ. Σουλτάνας Ελευθεριάδου προς την Υπουργό Πολιτισμού και Αθλητισμού, με θέμα: «Συμμετοχή της ΠΑΕ Α.Ο. “Καβάλα 1965” στη Super League 2» και στην πέμπτη με αριθμό 1050/13-9-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Πολιτισμού και Αθλητισμού, με θέμα: «Συμμετοχή της ΠΑΕ Α.Ο. “Καβάλα 1965” στο πρωτάθλημα της Super League 2», οι οποίες αναφέρονται στο ίδιο θέμα. Θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Τον λόγο έχει η κ. Σουλτάνα Ελευθεριάδου για δύο λεπτά και μετά θα δώσουμε δύο λεπτά και στον κ. Κεγκέρογλου.
Ευχαριστώ, κύριε Πρόεδρε. Κύριε Υπουργέ, στις 19-6-2021, μετά τη λήξη του πρωταθλήματος, με τον ν.4809/2021 πραγματοποιήσατε μια τεράστια αλλαγή για τα ποδοσφαιρικά δεδομένα: Καταργήσατε μια ολόκληρη κατηγορία Football League, το επαγγελματικό πρωτάθλημα της B΄ Εθνικής Ανδρών, και για πρώτη φορά όλες οι ομάδες, όχι μόνο όσες αρίστευσαν, είχαν το δικαίωμα να ανέβουν στη δεύτερη κατηγορία. Κατ' αρχήν ήταν θετική αυτή η νομοθέτησή σας. Θέσατε όμως ταυτόχρονα αυστηρούς οικονομικούς όρους, αύξηση μετοχικού κεφαλαίου από 30.000 σε 350.000, κατάθεση εγγυητικής ύψους 150.000 και ταυτόχρονα σύντομη προθεσμία - μικρότερη από έναν μήνα - έως τις 15-7-2021 για να μπορέσουν να τακτοποιήσουν αυτές τις προϋποθέσεις οι ομάδες που ήθελαν να προβιβαστούν. Εννοείται πως η προθεσμία δεν αρκούσε. Δώσατε παράταση μέχρι 30-7-2021, εύλογα και πάλι όμως ήταν πολύ μικρή για οποιαδήποτε ομάδα σε οποιαδήποτε χρονική περίοδο, πόσω μάλλον τώρα, που οι ομάδες δεν είχαν έσοδα τον τελευταίο καιρό λόγω COVID, ώστε να μπορέσουν να ανταποκριθούν. Ταυτόχρονα είπατε ότι δεν ισχύει το ακροτελεύτιο εδάφιο της παραγράφου 4 του άρθρου 77Α του ν.2725/1999, όπως τροποποιήθηκε και ισχύει, με αποτέλεσμα η δική μας ομάδα, η ομάδα της πόλης μου, η ΠΑΕ Α.Ο. Καβάλας - η οποία θα προβιβαζόταν κανονικά λόγω αγωνιστικής απόδοσης και όχι λόγω της δυνατότητας που έδινε ο νόμος σας, καθώς τερμάτισε στη δεύτερη θέση - να μην μπορέσει να ανταποκριθεί στις προθεσμίες που θέσατε. Βέβαια από καμμία διάταξη νόμου του ν.4809/2021 δεν προκύπτει πως καταργείται η ειδική προθεσμία του ν.2725/1999, που λέει ότι οι ομάδες μπορούν να καταθέσουν τα έγγραφα και να προβιβαστούν έως και τριάντα μέρες πριν από την έναρξη του πρωταθλήματος και σε κάθε περίπτωση το άρθρο 57 του ν.4809/2021 που επικαλείστε δεν πρέπει να ισχύει στην περίπτωση της ΠΑΕ Α.Ο. Καβάλας, διότι, όπως είπα, απέκτησε το δικαίωμα προβιβασμού λόγω της αγωνιστικής της απόδοσης και όχι λόγω του νομοσχεδίου σας. Και μπορεί, κύριε Υπουργέ, ο άδικος ενδεχόμενος υποβιβασμός - γιατί δεν έχει τελειώσει η υπόθεση, βρίσκεται στα δικαστήρια - της ΠΑΕ Α.Ο. Καβάλας να μη σας συγκινεί, αλλά υπάρχει και θέμα με το πρωτάθλημα. Δεν αντιλαμβάνεστε ότι με το νομοσχέδιο αυτό που φέρατε και την εφαρμογή του δεν μπορούν να συγκεντρωθούν οι απαιτούμενες ομάδες - τριάντα έξι στο σύνολο σύμφωνα με το νομοσχέδιό σας - για να γίνει το πρωτάθλημα. Από τις τριάντα έξι ομάδες συγκεντρώθηκαν τριάντα, σύμφωνα με δικές μου πληροφορίες. Και ναι μεν η Επιτροπή Επαγγελματικού Αθλητισμού είναι ανεξάρτητη αρχή, αλλά η διοργάνωση του πρωταθλήματος είναι αρμοδιότητα δική σας και της ΕΠΟ και φυσικά όλα τα όργανα - θα ακούσω τα επιχειρήματά σας - λειτουργούν δυνάμει του αθλητικού νόμου που εσείς φέρατε προς ψήφιση και εσείς είστε υπεύθυνος για την εφαρμογή του. Επομένως σας ρωτάω: Προτίθεστε να εκδώσετε τη σχετική εγκύκλιο, η οποία θα αποσαφηνίζει ότι ισχύει η προθεσμία τουλάχιστον τριάντα ημερών πριν από την έναρξη του πρωταθλήματος, όπως προβλέπεται στην παράγραφο 4 εδάφιο τελευταίο του ν.2725/1999; Και αν όχι, λόγω αδυναμίας εύρεσης των τριάντα έξι ομάδων που απαιτεί η προκήρυξη του πρωταθλήματος της Super League 2, προτίθεστε να προχωρήσετε σε νομοθετική ρύθμιση, ώστε να δοθεί η ευκαιρία σε ομάδες που κατάφεραν να προβιβαστούν αγωνιστικά - επαναλαμβάνω: αγωνιστικά - , όχι εξαιτίας του νομοσχεδίου σας, να καταθέσουν εκ νέου αίτηση συμμετοχής στη νεοσύστατη κατηγορία; Ευχαριστώ πολύ.
Και εμείς ευχαριστούμε, κυρία Ελευθεριάδου. Στο ίδιο θέμα αναφέρεται και η επίκαιρη ερώτηση του κ. Κεγκέρογλου, Βουλευτή Ηρακλείου του Κινήματος Αλλαγής, η με αριθμό 1050/13-9-2021. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Η ερώτηση αφορά βεβαίως τον Αθλητικό Όμιλο Καβάλας, μια ιστορική ομάδα. Δεν έχει σκοπό να παρακινήσει τον Υπουργό να παρέμβει στο έργο ανεξάρτητων αρχών και συγκεκριμένα στην ανεξάρτητη αρχή που επιλαμβάνεται του θέματος, αλλά έχει σκοπό να δούμε, με βάση την ισχύουσα νομοθεσία, όσα κέρδισε στους αγωνιστικούς χώρους ο Αθλητικός Όμιλος Καβάλας να μην τα χάσει, λόγω γραφειοκρατίας ή λόγω πιθανών ασαφειών του νόμου, που έτυχε με την ολοκλήρωση του πρωταθλήματος να έχουμε έναρξη της ισχύος του. Αναφέρομαι στον νόμο 4809. Αυτό είναι από την πλευρά μας το νόημα της παρέμβασης και θέλουμε πραγματικά να δούμε πώς η ομάδα που κατέκτησε τη δεύτερη θέση στο πρωτάθλημα Football League την αγωνιστική περίοδο 2020-2021 και απέκτησε ουσιαστικά το δικαίωμα προβιβασμού δικαιώνεται, μέσα βεβαίως από την ισχύουσα νομοθεσία. Ο ν.4809 ορίζει στο άρθρο 4 παράγραφος 4, μεταξύ άλλων βεβαίως, ότι, αν πρόκειται για ανώνυμη αθλητική εταιρεία ή τμήμα αμειβομένων αθλητών, αν υπάρχει τμήμα αμειβομένων αθλητών που έχει προβιβαστεί από κατώτερη αγωνιστική κατηγορία, τότε η αίτηση για τη χορήγηση του πιστοποιητικού της παραγράφου 3, που είναι και το επίδικο, υποβάλλεται τριάντα ημέρες τουλάχιστον πριν από την έναρξη των επίσημων αγωνιστικών υποχρεώσεων. Επομένως, κατά την άποψή μας, προβλέπεται από τον νόμο, αλλά σε κάθε περίπτωση ασάφειας θα πρέπει να δούμε την αληθή έννοια του νόμου, είτε μέσω διευκρίνισης είτε με οποιονδήποτε άλλον τρόπο. Αυτή είναι η παρακίνησή μας γιατί η Επιτροπή Επαγγελματικού Αθλητισμού, κρίνοντας την αίτηση της ΠΑΕ Αθλητικός Όμιλος Καβάλας, απεφάνθη πως η προθεσμία έπρεπε να έχει λήξει στις 15 Ιουλίου. Είναι θέμα ερμηνείας την οποία θα πρέπει να δούμε στο καθαρά νομικό επίπεδο και γι' αυτό ζητάμε τη θέση σας για τη δυνατότητα να διασαφηνιστεί τι ισχύει με τον νόμο ή αν υπάρχει κάποιο κενό να καλυφθεί με τον πιο δόκιμο τρόπο. Θα θέλαμε, λοιπόν, να ξέρουμε τις προθέσεις σας, κύριε Υφυπουργέ, για το συγκεκριμένο πρόβλημα που έχει προκληθεί. Ευχαριστώ πολύ.
Ευχαριστούμε πολύ, κύριε Κεγκέρογλου. Τον λόγο έχει ο Υφυπουργός Πολιτισμού και Αθλητισμού κ. Ελευθέριος Αυγενάκης για έξι λεπτά. Κύριε Αυγενάκη, επειδή έχετε μία τάση να ξεφεύγετε, μη μου το κάνετε σήμερα, που είστε και χαρούμενος!
Είμαι χαρούμενος, αλλά απαντάω σε τρεις συναδέλφους, όχι σε δύο. Αγαπητέ κύριε Πρόεδρε, αγαπητοί συνάδελφοι, θέσατε τα ίδια ή παρόμοια ερωτήματα για την ΠΑΕ Καβάλας. Οπότε θα απαντήσω και στις τρεις συνολικά ερωτήσεις που έχουν υποβληθεί για το θέμα. Η κ. Αδαμοπούλου δεν μπορεί να βρίσκεται σήμερα εδώ και προχθές παρατήρησα ότι κατέθεσε την ίδια ερώτηση, οπότε απαντώ και στα ερωτήματα τα οποία έχει θέσει και εκείνη. Θα μου επιτρέψετε, κύριε Πρόεδρε, να έχω λίγο περισσότερο χρόνο, αφού θα απαντήσω ενιαία και βέβαια μιας και γνωρίζω ότι αρκετοί φίλοι από την Καβάλα παρακολουθούν τη συνεδρίαση και περιμένουν με αγωνία να ακούσουν αλήθειες, όπως αλήθειες άκουσαν και πολύ αγαπημένοι συνάδελφοι, πρώτα απ' όλα ο κ. Πασχαλίδης, Βουλευτής του νομού, με τον οποίο είχα προσωπική συνάντηση δύο και τρεις φορές για το θέμα αυτό, όπως και ο κ. Λαζαρίδης, αλλά και ο αγαπητός συνάδελφος στην Κυβέρνηση Υπουργός Εθνικής Άμυνας Νίκος Παναγιωτόπουλος. Η αναδιάρθρωση των κατηγοριών του επαγγελματικού ποδοσφαίρου αποτελεί ένα σημαντικό τμήμα της αθλητικής μας μεταρρύθμισης, υπηρετώντας τις βασικές αρχές, που είναι η διαφάνεια, το νοικοκύρεμα, αλλά και η αξιοκρατία. Ας θυμηθούμε όμως λίγο τι ίσχυε πριν από τον ν.4809/2021. Ο προκάτοχός μου κ. Βασιλειάδης με μια τροπολογία στον ν.4612/2019 είχε θέσει το πλαίσιο των επαγγελματικών κατηγοριών στο ποδόσφαιρο. Συγκεκριμένα δημιούργησε τρεις επαγγελματικές κατηγορίες από δύο που υπήρχαν: τη Super League 1, τη Super League 2 και τη Football League, όπου συμμετέχουν αποκλειστικά ομάδες ποδοσφαιρικών ανωνύμων εταιρειών. Μάλιστα για το μετοχικό κεφάλαιο όρισε τότε τα εξής: για τις ΠΑΕ της Super League 1 το μετοχικό κεφάλαιο δεν επιτρεπόταν να είναι μικρότερο από 500.000, για τη Super League 2 δεν επιτρεπόταν να είναι μικρότερο από 100.000 και για τη Football League δεν επιτρεπόταν να είναι κάτω από 30.000. Σε ό,τι αφορά τα τηλεοπτικά δικαιώματα προβλέπεται κεντρική διαχείριση για τη Super League 2 και για τη Football League, εν αντιθέσει με ό,τι ίσχυε στη Super League 1. Τα αποτελέσματα είναι σε όλους μας γνωστά λίγο ως πολύ. Δημιουργήθηκαν περισσότερα προβλήματα από ό,τι λύθηκαν και πάρα πολλές αδικίες. Προβλέφθηκε για τη Football League ένα μετοχικό κεφάλαιο της τάξης μόλις των 30.000 ευρώ, ποσό που δεν ευνοούσε την αξιοπιστία των ομάδων που συμμετείχαν. Ήταν μια αναδιάρθρωση απολύτως κρατικοδίαιτη και κυρίως απροετοίμαστη, καθώς θα στηριζόταν αποκλειστικά στα χρήματα από τη δημόσια τηλεόραση, και μη ρεαλιστική, καθώς τα ποσά ήταν υπερβολικά για τις πραγματικές οικονομικές δυνάμεις της ΕΡΤ, η οποία έκανε την εμφάνισή της στα μισά της πρώτης χρονιάς των νέων πρωταθλημάτων. Κατέδειξε ακόμη περισσότερο τη σαθρότητα μιας εξαιρετικά απροετοίμαστης ρύθμισης. Η κατάσταση στο επαγγελματικό ποδόσφαιρο ήταν τραγική. Και δεν το λέω εγώ, το έχουν πει άπαντες οι εμπλεκόμενοι με το ελληνικό ποδόσφαιρο σε αυτές τις κατηγορίες. Είναι γνωστά σε όλους μας τα αποτελέσματα και, ναι, έπρεπε να τα αλλάξουμε. Τι κάναμε, λοιπόν; Στα τέλη Αυγούστου του 2020 η ΕΠΟ με επιστολή της μας ζήτησε να εξετάσουμε το ενδεχόμενο κατάργησης της Football League και τη διεξαγωγή της Super League 2 σε δύο ομίλους των τριάντα τεσσάρων ομάδων. Αναγνώρισε δηλαδή κατ' αρχήν την αποτυχία της υπάρχουσας δομής. Σωστά. Από την πλευρά μας δείξαμε διάθεση για τη συγκροτημένη επίλυση του ζητήματος με την ευθύνη όλων - όμως όλων! - των συναρμόδιων φορέων. Συγκεκριμένα ζητούσαμε για μια βδομάδα από τη διοργανώτρια αρχή - που είναι η Super League 2 και όχι το Υπουργείο Αθλητισμού, κάνετε λάθος, αγαπητέ συνάδελφε - να πάρει θέση. Η έλλειψη πρωτοβουλίας και η αδράνεια όμως από την ΕΠΟ και τη Super League 2- Football League οδήγησε ομάδες της Football League να κάνουν τηλεδιάσκεψη από μόνες τους, έτσι αυθαίρετα, για να αποφασίσουν συμβολικά να μας καταθέσουν τις σφραγίδες τους. Εμείς όμως μείναμε ακέραιοι στη θέση μας και συνεχίσαμε να κινούμαστε θεσμικά. Ζητούσαμε τη θέση όλων των αρμοδίων προτού ξεκινήσουμε τη διαβούλευση, κυρίως για να εξασφαλίσουμε τον αναγκαίο χρόνο ώστε να εφαρμοστεί. Όχι δηλαδή αιφνιδιαστικές κινήσεις και γονατογραφήματα, διατάξεις χωρίς χρόνο προετοιμασίας και ζύμωσης. Τι κάναμε; Συστήσαμε ομάδα εργασίας, στο τέλος της ημέρας, με εκπρόσωπο από την ΕΠΟ, τη Super League 2- Football League και στελέχη του Υφυπουργείου Αθλητισμού, η οποία ξεκίνησε τις συνεδριάσεις της από τις αρχές Οκτωβρίου του 2020 και με πολλή μεθοδικότητα κατέληξε στο περιεχόμενο του νόμου. Κάναμε δηλαδή, αγαπητοί συνάδελφοι, το αυτονόητο: Βάλαμε όλους τους φορείς στο ίδιο τραπέζι ως ισότιμους συνομιλητές - σπεύδω να πω - , ώστε να έχουν όλοι γνώση όσων αποφασίζονται και κυρίως συμμετοχή, αλλά - κρατήστε τη λέξη αυτή - και ευθύνη για ό,τι αποφασίζεται και εφαρμόζεται. Η αναδιάρθρωση ή συγχώνευση ανακοινώθηκε έγκαιρα, τον Ιανουάριο που μας πέρασε. Άρα υπήρχε χρόνος, δηλαδή, για όλους να αναζητήσουν και επενδυτές και την ανάπτυξη προγραμμάτων επενδυτικών, που όλες οι ομάδες χρειάζονται για να βρεθούν σε μια κατηγορία άκρως ανταγωνιστική όπως αυτή της νέας Super League 2. Στις 3 Ιουνίου, εν όψει της κατάθεσης του σχεδίου νόμου, διοργανώθηκε τηλεδιάσκεψη με όλες, χωρίς καμμία εξαίρεση, και τις τριάντα μία ΠΑΕ των Super League 2 και Football League, παρουσία και των δύο Προέδρων των Λιγκών, του κ. Λεουτσάκου και του κ. Μπουτσικάρη από τη Super League 1. Θυμίζω - γιατί μάλλον σας διαφεύγουν - ότι είκοσι εννέα εκπρόσωποι των ΠΑΕ μάς είπαν μπράβο και συγχαρητήρια - έχουν καταγραφεί όλα αυτά που σας λέω - και μόλις δύο ΠΑΕ, μόλις δύο ΠΑΕ επαναλαμβάνω, επιφυλάχθηκαν. Δεν αντιτάχθηκαν, επιφυλάχθηκαν. Επιδιώξαμε μια θεσμική και ουσιαστική αλλαγή, η οποία είναι επιβεβλημένη στις νέες οικονομικοκοινωνικές συνθήκες της χώρας μας στην εποχή της κρίσης. Το επαγγελματικό ποδόσφαιρο υποχρεωτικά συρρικνώνεται, ώστε να γίνει αφ' ενός βιώσιμο, αφ' ετέρου ποιοτικότερο αλλά και ανταγωνιστικότερο ως διοργανώσεις και για τον λόγο αυτό καταργήθηκε η Β΄ Εθνική Κατηγορία Ανδρών Football League. Με τον ν.4809/2021 καθορίσαμε δύο κατηγορίες επαγγελματικού, με ισχύ από την αγωνιστική περίοδο 2021-2022. Οι δύο κατηγορίες είναι η Α1 Εθνική Κατηγορία Ανδρών Super League 1 και η Α2 Εθνική Κατηγορία Ανδρών Super League 2. Θυμίζω ότι τα κριτήρια που θέσαμε για την αναδιάρθρωση, σε συνεννόηση με όλους τους εμπλεκομένους, επαναλαμβάνω, είναι: Πρώτον, το μετοχικό κεφάλαιο. Εξορθολογίζεται το κατώτατο όριο του ελάχιστου μετοχικού κεφαλαίου των ΠΑΕ που μετέχουν στο πρωτάθλημα της Α2 Εθνικής Κατηγορίας Ανδρών. Δεν επιτρέπεται να είναι κατώτερο των 350.000 ευρώ, ώστε να εξασφαλίζεται η βιωσιμότητα και ευρωστία των ομάδων που συμμετέχουν στο οικείο πρωτάθλημα. Δεύτερον, εγγυητική επιστολή για τις ΠΑΕ που συμμετέχουν στο επαγγελματικό πρωτάθλημα ποδοσφαίρου της Α2 Εθνικής Κατηγορίας Ανδρών Super League 2. Το ποσό της εγγυητικής επιστολής ορίζεται κατ' ελάχιστο σε 150.000 ευρώ. Και, τρίτον, Έλληνες ποδοσφαιριστές. Ορίζεται ότι για τις ομάδες που συμμετέχουν στο επαγγελματικό πρωτάθλημα της Super League 2 τουλάχιστον το ήμισυ των δηλωθέντων σε κάθε φύλλο αγώνα ποδοσφαιριστών καθ' όλη τη διάρκεια του πρωταθλήματος πρέπει να πληροί τις προϋποθέσεις συμμετοχής σε ελληνική εθνική ομάδα οποιασδήποτε ηλικιακής κατηγορίας, ώστε να εξασφαλίζεται και η στελέχωση των εθνικών ομάδων από ενεργούς αλλά και μάχιμους ποδοσφαιριστές. Αυξάνουμε, λοιπόν, στην ουσία την αξιοπιστία του προϊόντος και δίνουμε μεγαλύτερα και ισχυρότερα εφόδια βιωσιμότητας στις ομάδες. Συνοψίζοντας, η αναδιάρθρωση των επαγγελματικών κατηγοριών με τη συγχώνευση της Super League 2 και Football League ήταν επιβεβλημένη και κοινώς αποδεκτή, λόγω των νέων οικονομικών και κοινωνικών συνθηκών της χώρας μας, αλλά και για να δημιουργηθούν εντός του νέου πρωταθλήματος συνθήκες αξιοπιστίας, βιωσιμότητας, ανταγωνιστικότητας, αλλά και αναβαθμισμένης ποιότητας. Επαναλαμβάνω ότι σε αυτό συμφώνησαν άπαντες. Η αύξηση των ελάχιστων ορίων του μετοχικού κεφαλαίου και της εγγυητικής επιστολής αποσκοπούν στη δημιουργία μιας επαγγελματικής κατηγορίας στην οποία θα συμμετέχουν αποκλειστικά φερέγγυες οικονομικά ομάδες, ενδυναμώνοντας και την αξιοπιστία και των δύο πρωταθλημάτων Super League 1, Super League 2. Και βέβαια να επισημάνω για τις ΠΑΕ που θα συμμετάσχουν στη Super League 2 ότι εξακολουθούν φυσικά να υφίστανται οι διαδικασίες ελέγχου από την Επιτροπή Επαγγελματικού Αθλητισμού για την απόκτηση των μετοχών, είτε κατά τη σύσταση είτε κατά την αύξηση του μετοχικού κεφαλαίου. Συνεπώς η διαδικασία αδειοδότησης για τους αποκτώντες μετοχές - άρθρο 69 και 69Α του ν.2725/1999, όπως ισχύουν - συνεπάγεται και έρευνα το προσεχές διάστημα της δήλωσης του «πόθεν έσχες» τους, ενισχύοντας ακόμη περισσότερο τη διαφάνεια αλλά και την αξιοπιστία. Ειδικότερα για την ΠΑΕ Καβάλας θα απαντήσω στη δευτερολογία μου, εφόσον φυσικά μου επιτρέψει το Προεδρείο να έχω λίγο περισσότερο χρόνο, όπως είχα και στην πρωτολογία και σας ευχαριστώ για την ανοχή σας, κύριε Πρόεδρε.
Να είστε καλά. Ένας ολόκληρος νομός παρακολουθεί, τι να κάνουμε! Την αγαπάνε την ομάδα τους. Κυρία Ελευθεριάδου, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, τον νόμο τον γνωρίζουμε, μας τον αναλύσατε, τον ακούσαμε ξανά. Σε κάθε περίπτωση η ΠΑΕ Α.Ο. Καβάλας αυτή τη στιγμή πληροί όλες τις προϋποθέσεις που αναφέρετε. Είναι μια φερέγγυα ομάδα, υπάρχει δυνατότητα αύξησης του μετοχικού της κεφαλαίου και έχει βρεθεί και επενδυτής για να κατατεθεί η εγγυητική επιστολή. Άρα αυτή τη στιγμή το πρόβλημα της συγκεκριμένης ομάδας δεν είναι οι προϋποθέσεις που θέτετε με το καινούργιο νομοσχέδιό σας. Το πρόβλημα είναι η προθεσμία, η οποία κατά την άποψή μας δεν έχει καταργηθεί, δηλαδή η προθεσμία του ακροτελεύτιου εδαφίου της παραγράφου 4 του άρθρου 77Α του ν.2725/1999, να κατατεθούν δηλαδή όλα τα δικαιολογητικά τριάντα μέρες πριν από την έναρξη του πρωταθλήματος. Αυτό το άρθρο καμμία διάταξη του ν.4809/2021 δεν λέει ότι έχει καταργηθεί. Ούτε ότι έχει καταργηθεί ούτε ότι υπάρχει αναστολή της ισχύος του για τη συγκεκριμένη, την τωρινή αγωνιστική περίοδο 2021-2022. Αν ήθελε ο νομοθέτης, δηλαδή εσείς, να το καταργήσετε αυτό το άρθρο, τότε θα έπρεπε να το προβλέπετε ρητά στον νόμο. Και σε κάθε περίπτωση, κύριε Υπουργέ, βλέπετε ότι υπάρχει μια τυπική - ας πούμε - αστοχία, η οποία κατά πολύ οφείλεται στις φρικτές, στενές, προθεσμίες τις οποίες θέσατε με τον νόμο σας. Δεν είναι εύκολο, κύριε Υπουργέ, στη σημερινή κατάσταση μια ομάδα που είχε μετοχικό κεφάλαιο 30.000 ευρώ να πάει ξαφνικά στις 350.000 ευρώ, ενώ ακόμα κι αν προβιβαζόταν με τον προηγούμενο νόμο θα είχε μετοχικό κεφάλαιο 100.000 ευρώ. Δεν είναι εύκολο, κύριε Υπουργέ, να βρεθεί επενδυτής στις σημερινές μέρες που ζούμε, όχι μόνο για να επενδύσει σε μια ομάδα, αλλά για να κάνει οποιαδήποτε επένδυση. Τα όργανα, λοιπόν, τα οποία ελέγχουν τα δικαιολογητικά οφείλουν να είναι ελαστικά, τουλάχιστον στην πρώτη εφαρμογή του νόμου. Εμείς δεν ζητάμε τίποτε άλλο από το να εφαρμοστεί ο νόμος. Αν θεωρείτε ότι έχετε καταργήσει με το νομοσχέδιο του καλοκαιριού τον νόμο του '99 και την προθεσμία που προβλέπεται εκεί, θα έπρεπε να το έχετε πει ρητά. Και, προφανώς, θέλω να πιστεύω ότι δεν ήταν αυτός ο σκοπός σας, αλλά αντίθετα σκοπός σας ήταν η διευκόλυνση της συμμετοχής των ομάδων και όχι ο αποκλεισμός τους. Δυστυχώς η Καβάλα είναι από τις πλέον αδικημένες, γιατί, όπως είπα, προβιβάστηκε λόγω αγωνιστικής απόδοσης και όχι λόγω του νομοσχεδίου σας. Να πω και κάτι άλλο τελευταίο, κάτι που προέκυψε τις τελευταίες μέρες. Η Καβάλα έχει καταθέσει αίτηση ακύρωσης στο διοικητικό εφετείο. Το διοικητικό εφετείο σάς έχει στείλει έγγραφο να απαντήσετε και είχατε προθεσμία μέχρι 16 Σεπτεμβρίου να απαντήσετε στα αιτήματα του δικαστηρίου. Πήρατε παράταση για 24 Σεπτεμβρίου. Όμως η Καβάλα θα πρέπει να δηλώσει αν θα αγωνιστεί στη Γ΄ Εθνική. Θα χάσει, δηλαδή, ή θα δημιουργήσετε θέμα και σε αυτή την περίπτωση; Για ποιον λόγο το Υπουργείο ζήτησε και πήρε παράταση από το δικαστήριο; Ευχαριστώ πολύ.
Κι εμείς ευχαριστούμε, κυρία Ελευθεριάδου. Κύριε Κεγκέρογλου, έχετε τον λόγο κι εσείς για τρία λεπτά.
Κύριε Υπουργέ, δεν έχουμε καμμιά αμφιβολία για το ενδιαφέρον και του Υπουργού, του κ. Παναγιωτόπουλου, και του κ. Πασχαλίδη, αλλά πρέπει να πούμε ότι υπάρχει αγωνία σε όλον τον νομό. Και η αγωνία είναι αυτό που κέρδισε στους αγωνιστικούς χώρους η ομάδα να μην το χάσει, είτε λόγω γραφειοκρατίας είτε λόγω ασάφειας του νόμου είτε λόγω στρεβλής ερμηνείας του νόμου. Και τα τρία είναι ενδεχόμενα. Έχουμε δει πάρα πολλές φορές, ιδιαίτερα στα μεταβατικά διαστήματα, όταν δεν υπάρχουν από τους νόμους συγκεκριμένες προβλέψεις, να υπάρχουν ασάφειες και να μπαίνουν ζητήματα ερμηνείας. Τι υποστηρίζει, λοιπόν, η ομάδα, το οποίο βλέπω και εγώ από την πλευρά μου, με τους συμβούλους τους οποίους ρώτησα και συμβουλεύτηκα, ότι ισχύει; Το δικαίωμα για την υποβολή ανήκει σε μια συγκεκριμένη πρόβλεψη νόμου ως προς την προθεσμία και προβλέπει τριάντα μέρες πριν από την έναρξη του πρωταθλήματος. Το ότι η Επιτροπή Επαγγελματικού Αθλητισμού μάς λέει ότι η ομάδα δέχτηκε την αρχική προθεσμία και υπέβαλε την αίτηση, υπέβαλε την αίτηση για να είναι εμπρόθεσμη προφανώς και με τη συγκεκριμένη διάταξη, αλλά έχοντας στον νου ότι έχει και την προθεσμία το επόμενο διάστημα, προκειμένου να υποβάλει και να συμπληρώσει τον φάκελο με τα δικαιολογητικά. Η προθεσμία της 2ας Αυγούστου που τέθηκε και που η Επιτροπή Επαγγελματικού Αθλητισμού υποστηρίζει ότι δεν μπορούσε να δώσει την παράταση μέχρι τα μέσα Αυγούστου, που ζητήθηκε από την ομάδα, νομίζω ότι δεν είναι ορθή ερμηνεία του νόμου, γιατί έπρεπε αμέσως να ενεργοποιηθεί η άλλη διάταξη, η οποία είναι σε ισχύ - έναν μήνα πριν από την έναρξη του πρωταθλήματος - και με δεδομένο ότι το πρωτάθλημα αρχίζει αρχές Οκτώβρη, νομίζω ότι η προθεσμία μέχρι τις μέρες που συζητάμε, μέχρι τις αρχές Σεπτέμβρη, δηλαδή, ήταν δεδομένη. Η ερώτηση δεν έχει σκοπό παρέμβασης στο έργο της ανεξάρτητης επιτροπής, αλλά στο θέμα του θεσμικού πλαισίου, που είναι αρμοδιότητά μας, είναι αρμοδιότητα της πολιτείας, της Κυβέρνησης, της Βουλής. Δεν είναι η πρώτη φορά που υπάρχει ασάφεια νόμου. Δεν είναι η πρώτη φορά που υπάρχει ανάγκη ερμηνείας της αληθούς έννοιας του νόμου. Όλα όσα είπατε, που ισχύουν από τον νόμο ως προϋποθέσεις, είναι σεβαστά και κανείς δεν ζητά να μην τηρηθούν από συγκεκριμένη ή συγκεκριμένες ομάδες. Σε καμμιά περίπτωση. Μάλιστα, μέχρι τώρα, ουσιαστικά από τις τριάντα έξι ομάδες που απαιτεί η προκήρυξη έχουν εξασφαλίσει τη συμμετοχή τους μόνο τριάντα και αυτό σε σχέση με τα κριτήρια και τις προϋποθέσεις που είπατε, αλλά όχι γιατί δεν δόθηκε η προθεσμία να εκπληρώσουν τις προϋποθέσεις, όπως δικαιούται η ομάδα για την οποία συζητάμε. Θα θέλαμε, λοιπόν, στη δευτερολογία να παρακαλέσουμε, να ζητήσουμε να υπάρξει διαδικασία της αληθούς ερμηνείας του νόμου που έχει να κάνει με τη συγκεκριμένη επίδικη διαδικασία και προθεσμία, προκειμένου και η Επιτροπή Επαγγελματικού Αθλητισμού να διευκολυνθεί και να μη δίνει την άλφα ή τη βήτα ερμηνεία, ανάλογα βεβαίως με το τι θα εισηγηθούν και οι νομικοί της, αλλά να είναι το δίκαιο, το σωστό, το ορθό και αυτό που δεν θα ανατρέψει για τη συγκεκριμένη ομάδα - αλλά και για καμμιά - αυτό που πέτυχε στους αγωνιστικούς χώρους λόγω ελλείψεως συγκεκριμένης ερμηνείας του νόμου. Αυτό ζητάμε. Αυτό θέλουμε. Και νομίζω ότι το Υπουργείο μπορεί να αναζητήσει και να βρει τη λύση. Ευχαριστώ.
Κι εμείς ευχαριστούμε πολύ, κύριε Κεγκέρογλου. Ορίστε, κύριε Υπουργέ, έχετε τον λόγο.
Στο σημείο αυτό να πω, κύριε Πρόεδρε, μέχρι να ανέβει στο Βήμα ο κύριος Υπουργός, ότι έχουμε ιδιαίτερο ενδιαφέρον και για την Καβάλα, παρ' ότι Ηρακλειώτες, διότι οι μισοί συγγενείς μας είναι στην Καβάλα.
Επειδή έχω υπηρετήσει στην Καβάλα, έχω να πω ότι οι Κρητικοί πολύ αγαπούν τους Καβαλιώτες και το αντίθετο. Τώρα από τις τριάντα ομάδες που είπατε, να δούμε πόσες θα αντέξουν. Εδώ βέβαια δεν φταίει ο Υπουργός.
Κρατώ και υπερθεματίζω, κύριε Πρόεδρε, ότι οι Κρητικοί αγαπούν την Καβάλα, είτε έχουν είτε δεν έχουν συγγενείς, γιατί έχουμε φίλους αρκετούς. Κυρίες και κύριοι συνάδελφοι, δικαίωμα συμμετοχής στη Super League 2 έχουν όλες οι ομάδες που τηρούν τα κριτήρια που θέτει ο ν.4809/21 και που κατά την αγωνιστική περίοδο 2020-2021 συμμετείχαν στα πρωταθλήματα της Super League 2 και της Football League, συν τις τέσσερις β΄ ομάδες, των Ολυμπιακού, ΠΑΟΚ, ΑΕΚ, Παναθηναϊκού της Super League 1. Σε αυτές προστίθενται και όσες προβιβάστηκαν από τη Γ΄ Εθνική στη Football League και εξαιρούνται όσες υποβιβάστηκαν από τη Football League στη Γ΄ Εθνική. Συγκεκριμένα, κατά την αγωνιστική περίοδο 2020-2021 στη Super League 2 συμμετείχαν δώδεκα ομάδες, στη Football League συμμετείχαν είκοσι ομάδες, στη Football League προβιβάστηκαν από τη Γ΄ Εθνική τέσσερις ομάδες, τέσσερις β΄ ομάδες των ΠΑΕ και της Super League 1 θα συμμετέχουν στο νέο πρωτάθλημα της Super League 2. Συνολικά, λοιπόν, τριάντα έξι - είναι ο μέγιστος αριθμός - ομάδες, εφόσον πληρούν τις προϋποθέσεις του νόμου και λάβουν το πιστοποιητικό της Επαγγελματικής Επιτροπής Ποδοσφαίρου θα έχουν το δικαίωμα συμμετοχής στην αναδιαρθρωμένη Super League για τη σεζόν 2021-2022. Διευκρινίζουμε ότι ο ν.4809 δεν θέτει μέγιστο ή ελάχιστο αριθμό ομάδων για τη συμμετοχή τους στη Super League 2. Μέχρι σήμερα, Δευτέρα, πιστοποιητικό συμμετοχής στη Super League 2 από την Επιτροπή Επαγγελματικού Αθλητισμού εξασφάλισαν μόλις είκοσι έξι ΠΑΕ από τις τριάντα δύο που θα αγωνίζονταν στα επαγγελματικά πρωταθλήματα, εφόσον δεν προχωρούσαμε στην αναδιάρθρωση και στις αναπτυξιακές πρακτικές με τα κριτήρια που προανέφερα και ομοφώνως - επαναλαμβάνω - όλοι οι εμπλεκόμενοι φορείς δέχτηκαν. Και μαζί με τις τέσσερις β΄ ομάδες των ΠΑΕ της Super League 1 φτάνουμε σε συνολικό αριθμό περίπου τριάντα ομάδων που πήραν πιστοποιητικό συμμετοχής στο νέο πρωτάθλημα της Super League 2. Έξι από τις υφιστάμενες ΠΑΕ των περσινών επαγγελματικών κατηγοριών δεν εξασφάλισαν πιστοποιητικό συμμετοχής. Πιο συγκεκριμένα, οι ΠΑΕ Παναχαϊκή, Ρόδος, Ιάλυσος, Σαντορίνη, Δράμα και Καβάλα και άλλες τρεις νεοσύστατες, που προέρχονται από την Ερασιτεχνική Γ΄ Εθνική, ο Πανιώνιος, η Ζάκυνθος και ο Ηρόδοτος. Και επαναλαμβάνω εδώ ότι τα στάδια ελέγχου δεν έχουν ολοκληρωθεί. Το επαναλαμβάνω, ώστε, αν προκύψουν ζητήματα στο αμέσως επόμενο διάστημα, να μη θεωρήσετε ότι δεν το είχαμε πει ή ότι δεν είχαμε εκ των προτέρων ενημερώσει τους πάντες. Απομένει τις προσεχείς εβδομάδες το τελευταίο στάδιο ελέγχου, σύμφωνα με τις κείμενες προθεσμίες, ο έλεγχος επί ποινή ανάκλησης του πιστοποιητικού συμμετοχής όλων των φυσικών προσώπων, τα οποία απέκτησαν μετοχές είτε κατά τις αυξήσεις των μετοχικών κεφαλαίων είτε κατά τη σύσταση των νέων ΠΑΕ. Ας δούμε όμως ειδικότερα την περίπτωση της ΠΑΕ Καβάλας. Η ΠΑΕ «Καβάλα 1965», κατά την αγωνιστική περίοδο 2020-2021, αγωνίστηκε στη Football League. Από την κατηγορία αυτή μόνο οι ομάδες που υποβιβάστηκαν χάνουν το δικαίωμα συμμετοχής τους στη νέα, αναδιαρθρωμένη Super League 2. Επομένως η ΠΑΕ Καβάλας, ανεξαρτήτως αν κατέλαβε θέση προβιβασμού ή όχι - ανεξαρτήτως επαναλαμβάνω, γιατί εδώ κάνετε ένα λάθος - θα είχε ούτως ή άλλως δικαίωμα συμμετοχής στη νέα Super League 2, εφόσον κατέθετε όμως εγκαίρως τον φάκελό της στην Επιτροπή Επαγγελματικού Αθλητισμού και λάμβανε το πιστοποιητικό συμμετοχής. Το άρθρο 77Α παράγραφος 4 του ν.2725/99 θέτει καταληκτική ημερομηνία κατάθεσης της αίτησης στην Επιτροπή Επαγγελματικού Αθλητισμού την 15η Ιουλίου. Η ημερομηνία αυτή αφορά τις υφιστάμενες ανώνυμες εταιρείες, όπως και η ΠΑΕ Καβάλας. Δεδομένου μάλιστα ότι μόνο για τις αυξήσεις μετοχικού κεφαλαίου είχε δοθεί παράταση έως τις 31-8-2021, ουσιαστικά η μόνη νέα εκκρεμότητα που η ΠΑΕ Καβάλας έπρεπε να ρυθμίσει ως τις 15 Ιουλίου ήταν η υποβολή της εγγυητικής επιστολής. Η ΠΑΕ Καβάλας υπέβαλε την 15-7-2021 σχετική αίτηση για τη χορήγηση πιστοποιητικού, η οποία όμως αφού εξετάστηκε έπειτα από λίγες ημέρες κρίθηκε ελλιπέστατη. Σύμφωνα με την Επιτροπή Επαγγελματικού Αθλητισμού η αίτηση δεν συνοδεύτηκε από κανένα εκ των μνημονευόμενων απαραίτητων δικαιολογητικών, πλην πέντε υπεύθυνων δηλώσεων σε φωτοτυπία, προσώπων που δεν προέκυπτε εξαιτίας της ανυπαρξίας άλλων εγγράφων ότι είχαν σχέση με την ΠΑΕ, λέει αναλυτικά η ανακοίνωση της Επιτροπής Επαγγελματικού Αθλητισμού, την οποία και καταθέτω στα Πρακτικά. [[Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατόπιν τούτου, της δόθηκε η προβλεπόμενη δεκαήμερη παράταση έως τις 2-8-2021 να θεραπεύσει τις ελλείψεις, αλλά και πάλι η ΠΑΕ δεν ανταποκρίθηκε. Πέραν αυτής, η Επιτροπή Επαγγελματικού Αθλητισμού δεν μπορούσε να χορηγήσει καμμία περαιτέρω παράταση, δεν της το επέτρεπε ο νόμος δηλαδή. Στις ερωτήσεις σας κάνατε επίκληση του τελευταίου εδαφίου της παραγράφου 4 του άρθρου 77, σχετικά με την προθεσμία υποβολής αίτησης για πιστοποιητικό στην ΕΕΑ, τουλάχιστον τριάντα ημέρες πριν από την εκκίνηση των επίσημων υποχρεώσεων. Είναι λανθασμένη αυτή η ερμηνεία, με όλον τον σεβασμό. Ο νόμος είναι σαφέστατος. Η διάταξη αυτή αφορά μόνο τις νεοσύστατες ΑΑΕ ή ΤΑΑ, οι οποίες προβιβάζονται στις επαγγελματικές κατηγορίες από τις ερασιτεχνικές κατηγορίες. Αφορά δηλαδή τις ομάδες που την αγωνιστική περίοδο 2020-2021 αγωνίζονταν στη Γ΄ Εθνική, δηλαδή ερασιτεχνική κατηγορία, και προβιβάστηκαν στη Super League 2, δηλαδή επαγγελματική κατηγορία. Θυμίζω ότι η ΠΑΕ Καβάλας, όπως όλοι γνωρίζουμε, ως ήδη υφιστάμενη ΠΑΕ, δεν ανήκει σε αυτή την κατηγορία των ομάδων, όπως εσείς κακώς ερμηνεύετε. Κυρία και κύριοι συνάδελφοι, προσωπικά η Καβάλα μού είναι ιδιαιτέρως συμπαθής και ως πόλη και ως ποδοσφαιρική ομάδα. Μάλιστα γνωρίζω προσωπικά και στελέχη της ομάδας. Το θέμα επαναλαμβάνω ότι δεν είναι προσωπικό, όπως κάποιοι προσπάθησαν να μετατρέψουν και να περιγράψουν. Δεν είναι θέμα συμπάθειας ή μη. Η εφαρμογή του νόμου πρέπει να μας αφορά όλους και να είναι ισότιμη. Κι αυτό κάνουμε. Εφαρμόζουμε τον νόμο. Ωστόσο, οφείλω να προσθέσω και κάτι ακόμα. Το ενδιαφέρον μου για την Καβάλα το έχω συζητήσει και με τους πολύ καλούς, επαναλαμβάνω, συναδέλφους, πρώτον με τον Υπουργό Εθνικής Άμυνας και Βουλευτή Καβάλας Νίκο Παναγιωτόπουλο, δεύτερον με τον Μακάριο Λαζαρίδη, επίσης καλό φίλο, και επίσης τον καλό φίλο Γιάννη Πασχαλίδη, που είναι εδώ και μας παρακολουθεί. Και τα συζητήσαμε διεξοδικότατα όλα αυτά τα επιχειρήματα και τα στοιχεία. Είπαμε και πολλά πράγματα παραπάνω, όχι πως είναι κάτι μυστικό από εσάς, ίσα ίσα μάλιστα, απλά μας το επέτρεπε ο χρόνος. Θυμόμαστε όλοι την περίοδο που ο προκάτοχός μου κ. Βασιλειάδης άλλαζε, θυμίζω, τις κατηγορίες και ανεβοκατέβαζε ομάδες κατά το δοκούν. Το κατακρίναμε τότε ως αντιπολίτευση. Το θεωρούσαμε και το θεωρούμε απαράδεκτο. Ε, δεν θα κάνουμε λοιπόν τα ίδια εμείς σήμερα. Θα αναφερθώ και στην επιστολή του Δημάρχου Καβάλας κ. Μουριάδη, με την οποία ζητούσε παράταση της παράτασης για την κατάθεση της εγγυητικής επιστολής. Απευθύνομαι στον κύριο δήμαρχο και του μεταφέρω ότι κατανοώ την αγωνία του, αλλά ακόμα αναμένω το πλάνο, τις μελέτες και τον προγραμματισμό για την αναβάθμιση του σταδίου «Ανθή Καραγιάννη» και για τον εκσυγχρονισμό των αθλητικών υποδομών της Καβάλας. Μια λεπτομέρεια σας διαφεύγει, αγαπητέ συνάδελφε: Το αυτοδιοίκητο του ποδοσφαίρου το σεβόμαστε και έχει και την ευθύνη διοργάνωσης του πρωταθλήματος. Κάνετε λάθος ερμηνεία, το κάνατε δύο φορές το λάθος αυτό. Δεν χρησιμοποιούμε αλά καρτ την ευθύνη διοργάνωσης αν είναι στη Super League 2 ή στο Υπουργείο, το αυτοδιοίκητο δηλαδή του ποδοσφαίρου. Είναι ξεκάθαρο αυτό. Ωστόσο, αύριο συνεδριάζει η Super League 2 και θα έχει ενδιαφέρον η έκφραση της γνώμης της, της γνώμης του επίσημου οργάνου, που έχει την ευθύνη δηλαδή να διοργανώσει το πρωτάθλημα αυτό, λαμβάνοντας υπ' όψιν το νομικό πλαίσιο αλλά και τις συζητήσεις που έχουν προηγηθεί και τις απόψεις που κατατέθηκαν κι εδώ, στον ναό της δημοκρατίας, χωρίς βέβαια αυτό να σημαίνει ότι η γνώμη υπερισχύει του νόμου. Αλλά επαναλαμβάνω ότι έχει αξία να ακούσουμε και την άποψη του επίσημου οργάνου της κατηγορίας Super League 2. Κυρίες και κύριοι συνάδελφοι, σεβόμαστε την αγωνία σας, που υπερβαίνει βεβαίως το υπερτοπικό ενδιαφέρον και αφορά στην υγιή εικόνα του ελληνικού ποδοσφαίρου. Γι' αυτό να εργαστούμε από κοινού, όλοι μαζί, σε ένα πλαίσιο αξιών για την ενδυνάμωση του ποδοσφαίρου της χώρας μας με διαφάνεια αλλά και κυρίως με αξιοκρατία. Ωστόσο, σε ό,τι αφορά τη δικαστική διαδικασία που περιγράψατε, αγαπητοί συνάδελφοι, δεν είμαστε σε θέση κι ούτε φυσικά έχουμε καμμία διάθεση να παρέμβουμε. Και παράλληλα διαπιστώνω με επιμονή την ταύτιση της πολιτικής ηγεσίας του Υπουργείου με την ανεξάρτητη Επιτροπή Επαγγελματικού Αθλητισμού, όχι από τον κ. Κεγκέρογλου, που το έκανε σαφές. Παρακαλώ πολύ σεβαστείτε την αυτόνομη λειτουργία του οργάνου αυτού, όπως φυσικά την ανεξάρτητη λειτουργία και της ελληνικής δικαιοσύνης. Είμαστε διατεθειμένοι να συζητήσουμε, να ακούσουμε τις απόψεις άμεσα, και των εμπλεκομένων με τη διοργάνωση του ελληνικού ποδοσφαίρου και της συγκεκριμένης κατηγορίας. Σας ευχαριστώ θερμά.
Κι εμείς ευχαριστούμε, κύριε Υπουργέ. Ήταν σαφείς οι απαντήσεις. Από εκεί και πέρα, θα πρέπει να φροντίσει η ΠΑΕ. Καλή συνέχεια στον κ. Αυγενάκη και στην κ. Ελευθεριάδου. Ο κ. Κεγκέρογλου παραμένει στη θέση του, γιατί συνεχίζει. Η τέταρτη με αριθμό 1035/10-9-2021 επίκαιρη ερώτηση δεύτερου κύκλου της Βουλευτού A΄ Αθηνών του ΜέΡΑ25 κ. Αγγελικής Αδαμοπούλου προς την Υπουργό Πολιτισμού και Αθλητισμού, με θέμα: «Πρωτάθλημα Super League 2: έντονα προβλήματα και άδικη μεταχείριση ΠΑΕ Α.Ο. “Καβάλα 1965”» και η πέμπτη με αριθμό 1033/6-9-2021 επίκαιρη ερώτηση πρώτου κύκλου της Βουλευτού A΄ Αθηνών του ΜέΡΑ25 κ. Αγγελικής Αδαμοπούλου προς τον Υπουργό Περιβάλλοντος και Ενέργειας, με θέμα: «Σοβαρές καταγγελίες για την τοποθέτηση κοντέινερς από τον Δήμο Αθηναίων ως προσωρινών σχολικών αιθουσών των 153ου και 154ου νηπιαγωγείου Αθηνών στα Πατήσια», δεν συζητούνται λόγω κωλύματος των Βουλευτών. Επίσης, δεν συζητείται η έκτη με αριθμό 8403/682/2-8-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Τα αρδευτικά στους ιδιώτες και ο λογαριασμός στους αγρότες». Προχωρούμε στην επόμενη δυάδα ερωτήσεων που θα συζητηθούν μαζί, του κ. Κεγκέρογλου με αριθμός 1047 και του κ. Μαμουλάκη με αριθμό 7067. Ξεκινούμε με τη δεύτερη με αριθμό 1047/13-9-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Ερωτήματα για τον βόρειο οδικό άξονα Κρήτης». Οι χρόνοι είναι ίδιοι. Έχετε δύο λεπτά για το ξεκίνημα, κύριε Κεγκέρογλου, και στη συνέχεια ο κ. Μαμουλάκης, εφόσον διαβάσω το θέμα της ερωτήσεώς του.
Ευχαριστώ, κύριε Πρόεδρε. Κύριε Υπουργέ, επιτυχία στα καθήκοντά σας, μιας και είναι η πρώτη ερώτηση στην οποία απαντάτε, τουλάχιστον σε μένα. Αφορά τον βόρειο οδικό άξονα και η σημερινή ερώτηση. Είναι γνωστή η διαφωνία μου, η προσωπική αλλά και της παράταξής μου, για την επιλογή της Κυβέρνησης να ακολουθήσει την πεπατημένη της προηγούμενης κυβέρνησης, που τριχοτόμησε το έργο ως προς τη μέθοδο μελέτης και κατασκευής και βέβαια δεν προέβλεψε το σύνολο των απαραίτητων πόρων. Ήρθε βεβαίως το Ταμείο Ανάκαμψης λόγω πανδημίας και όταν προεκλογικά η Νέα Δημοκρατία έλεγε ότι είχε εξασφαλίσει τους πόρους, προφανώς και δεν ίσχυε, γιατί σήμερα αναζητείται λύση στα διόδια, διόδια όχι για τη συντήρηση και τη διαχείριση του οδικού άξονα, αλλά για τη χρηματοδότηση της κατασκευής τους, γεγονός που ανατρέπει όλα αυτά που έχουν ανακοινωθεί περί μερικών λεπτών ανά χιλιόμετρο κ.λπ.. Διότι τα έχουμε δει και στους άλλους οδικούς άξονες, ότι μετά από αιτήματα των εταιρειών, με νομοθετικές ρυθμίσεις τα διόδια φτάνουν τα ύψη. Μετά τις κυβερνητικές ανακοινώσεις και τις ενημερωτικές συναντήσεις, οι οποίες έγιναν πρόσφατα, έχουν προκύψει μια σειρά ερωτήματα, τα οποία θέτουν τόσο οι τοπικές κοινωνίες όσο και τα θεσμικά όργανα, όπως η περιφέρεια, η Περιφερειακή Ένωση Δήμων και το Τεχνικό Επιμελητήριο. Πρώτον, για την έλλειψη συνολικού σχεδιασμού όλου του ΒΟΑΚ εκτός από την προαίρεση για το τμήμα Κίσσαμος - Χανιά. Δεν αναφέρονται συγκεκριμένα πράγματα για το τμήμα Άγιος Νικόλαος - Σητεία για το οδικό σύστημα Κρήτης συνολικά που έχει να κάνει με τη σύνδεση με το διευρωπαϊκό δίκτυο. Τα τμήματα του ΒΟΑΚ με νέα χάραξη έχουν τελικά μειωθεί στο ελάχιστο. Ξεκινήσαμε με μεγάλο ποσοστό να είναι η νέα χάραξη και καταλήγουμε σε ελάχιστες παρεμβάσεις. Πρόβλεψη για κόμβους, παρακάμψεις πόλεων. Σύνδεση του νέου αεροδρομίου με το νότο και όχι μόνο. Υπάρχουν ασαφή χρονοδιαγράμματα, έλλειψη μελετών για πολλά τμήματα και διαφωνίες τοπικές τόσο στο Ρέθυμνο όσο και στο κομμάτι από τον Άγιο Νικόλαο μέχρι τη Σητεία στο θέμα της περιβαλλοντικής μελέτης για τη χάραξη και τη σκοπιμότητα που υπάρχει μέσω της συγκεκριμένης μελέτης. Ρωτάμε λοιπόν, κύριε Υπουργέ επειδή ακριβώς τόσο η Περιφερειακή Ένωση Δήμων όσο το Περιφερειακό Συμβούλιο και το Τεχνικό Επιμελητήριο εκφράζουν διαφωνίες, προβληματισμούς και ερωτηματικά: Ποια είναι η γενικότερη πορεία εξέλιξης του όλου έργου του ΒΟΑΚ. Ποιος είναι δηλαδή αναλυτικά ο κυβερνητικός σχεδιασμός υλοποίησής του με συγκεκριμένο χρονοδιάγραμμα για όλο το μήκος από την Κίσσαμο μέχρι τη Σητεία; Ποιες είναι αναλυτικά οι προβλέψεις σας για τα παράλληλα δίκτυα και τις απαραίτητες συνδέσεις με το διευρωπαϊκό δίκτυο, το αεροδρόμιο και τον νότιο άξονα, τους κόμβους και τις παρακάμψεις πόλεων; Και τι προτίθεστε να πράξετε για το τμήμα συγκεκριμένα Αγίου Νικολάου - Σητεία και Αγίου Νικολάου - Ιεράπετρα. Ευχαριστώ.
Ευχαριστούμε πολύ, κύριε Κεγκέρογλου. Ομοίως, θα συζητηθεί και η πρώτη με αριθμό 7067/4-6-2021 ερώτηση του κύκλου των αναφορών και ερωτήσεων του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Ερωτηματικά για την χρηματοδότηση και το κόστος των διοδίων του βόρειου οδικού άξονα Κρήτης (ΒΟΑΚ)». Κύριε Μαμουλάκη, καλησπέρα, καλή εβδομάδα. Έχετε δύο λεπτά.
Ευχαριστώ, κύριε Πρόεδρε. Κύριε Υπουργέ, από τις 29 Μαΐου του 2021, μετά τις εξαγγελίες του Πρωθυπουργού από τα Χανιά γύρω από την αρχιτεκτονική που θα διέπει το νέο βόρειο οδικό άξονα Κρήτης ουσιαστικά επισφραγίσθηκε και πιστοποιήθηκε η υπαναχώρηση σας μετά από δύο έτη κωλυσιεργίας και αβελτηρίας στον αρχικό σχεδιασμό, όπως ανέφερε και ο συνάδελφος προηγουμένως, που η προηγούμενη κυβέρνηση είχε εκπονήσει. Μια συγκεκριμένη αρχιτεκτονική διά της τριχοτομήσεως και της διεξαγωγής τριών διακριτών διαγωνισμών, οι οποίοι ειρήσθω εν παρόδω δύο εξ αυτών βρίσκονται σε πλήρη εξέλιξη εδώ και τρία χρόνια. Ουσιαστικά λοιπόν, είχαμε μια απώλεια δύο ετών και απ' ότι αντιλαμβανόμαστε από τα λεγόμενα του Πρωθυπουργού, έχουμε και μία οιονεί επιβολή διοδίων. Είναι άγνωστο ακόμα το ακριβές ύψος αυτών. Από τη ΔΕΘ ακούστηκε κάτι περί έξι λεπτών ανά χιλιόμετρο. Πάω όμως, στην ουσία. Βλέπουμε λοιπόν, ότι προφανώς οικειοποιείστε και την «μολυβιά στον χάρτη», που έχετε αναφέρει ουκ ολίγες φορές. Προσθέσατε μια μολυβιά κι εσείς βέβαια, για το τμήμα Άγιος Νικόλαος - Σητεία. Τώρα, πάμε στο κόστος και αυτό είναι το κομβικό σημείο, κύριε Πρόεδρε, που θέλω να εκθειάσω ιδιαιτέρως. Το τελικό κόστος του ΒΟΑΚ κατά την εκτίμησή σας, κύριε Υπουργέ υπερβαίνει τα 2 δισεκατομμύρια ευρώ. Πιο συγκεκριμένα, υπάρχουν ανά τμήματα, τμηματικά και υπό κατάτμηση 180 εκατομμύρια ευρώ για Κίσαμος - Χανιά, 1,32 δισεκατομμύρια για το Χανιά - Ηράκλειο, 290 εκατομμύρια ευρώ για το Χερσόνησος - Νεάπολη και 145 εκατομμύρια ευρώ, ένα έργο που είχε προχωρήσει πολύ και είχε ωριμάσει από την πλευρά μας, για το Νεάπολη - Άγιος Νικόλαος. Καμμία αναφορά σε εκτιμώμενο κόστος για το Άγιος Νικόλαος - Σητεία. Το τονίζω καμμία αναφορά. Ως προς τη χρηματοδότηση τώρα, τους πόρους. Εξ όσων γνωρίζουμε 600 εκατομμύρια ευρώ από το ΕΣΠΑ και 427 εκατομμύρια ευρώ, αυτό είναι το ποσό που αναγράφεται τουλάχιστον στις λίστες της πρότασης της ελληνικής δημοκρατίας για το ταμείο ανάκαμψης. Άρα υπάρχει ένα εύλογο και μεγάλο χρηματοδοτικό κενό, ένα μεγάλο funding gap της τάξεως του 1,08 δισεκατομμυρίων ευρώ, 1.088 εκατομμυρίων. Προκύπτει λοιπόν, αυτή η διαφορά και βέβαια χωρίς να λάβουμε υπ' όψιν μας το άγνωστο ακόμα κόστος του Αγίου Νικολάου - Σητεία. Έτσι λοιπόν, συμπεριλαμβανομένων όλων αυτών τα οποία ελέχθησαν θέτουμε, κύριε Υπουργέ, έξι διακριτές ερωτήσεις, οι οποίες δυστυχώς δεν απαντήθηκαν από την ερώτηση που είχαμε υποβάλει προ μερικών μηνών. Ποιες είναι οι ακριβείς πηγές χρηματοδότησης του ΒΟΑΚ και ποιο το ακριβές ύψος τους; Ποια είναι η κατανομή των 427 εκατομμυρίων ευρώ; Αναφερόμαστε στο ταμείο ανάκαμψης. Σε ποια τμήματα δηλαδή του έργου διέπονται οι εν λόγω ενισχύσεις που θα ενταχθούν στο ταμείο ανάκαμψης για τον ΒΟΑΚ; Ποια είναι η κατανομή των 600 εκατομμυρίων ευρώ από το ΕΣΠΑ, μια γενναία κατά τα άλλα χρηματοδότηση, αλλά είναι άγνωστο πού θα δοθούν τα χρήματα αυτά για τα υποέργα του ΒΟΑΚ; Πόσο υπολογίζετε το κόστος του τμήματος ΒΟΑΚ Άγιος Νικόλαος - Σητεία, αυτό δηλαδή που δεν έχουμε καμμία ούτε τεχνική γνώση προϋπολογιστική εννοώ, αλλά ούτε και οικονομική φυσικά. Και βέβαια, πότε αναμένεται να προσδιοριστεί χάραξη του τμήματος του ΒΟΑΚ Άγιος Νικόλαος - Σητεία; Διότι εδώ δεν υπάρχει ακόμα κάτι συγκεκριμένο. Τέλος, ποια είναι η σχεδιαζόμενη αρχιτεκτονική του εν λόγω σκέλους του διαγωνισμού Άγιος Νικόλαος - Σητεία. Ευχαριστώ, κύριε Πρόεδρε.
Κι εμείς ευχαριστούμε, κύριε Μαμουλάκη. Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης. Κύριε Καραγιάννη, καλησπέρα σας και καλή εβδομάδα. Σιδερένιος. Θα απαντήσετε ταυτόχρονα και στους δύο. Οπότε έχετε έξι λεπτά.
Σας ευχαριστώ πολύ, κύριε Πρόεδρε. Αξιότιμοι κύριοι Βουλευτές, ξέρετε είναι ιδιαίτερη χαρά και τιμή σήμερα που βρίσκομαι στην Ολομέλεια, απαντώντας ουσιαστικά την πρώτη μου κοινοβουλευτική ερώτηση υπό τη νέα ιδιότητά μου ως Υφυπουργός Υποδομών και Μεταφορών και μάλιστα, σε ένα θέμα το οποίο τυγχάνει να το γνωρίζω πάρα πολύ καλά, γιατί ως Γενικός Γραμματέας Υποδομών ασχοληθήκαμε αυτούς τους είκοσι πέντε μήνες συστηματικά και μεθοδικά. Από την πρώτη στιγμή που ανέλαβε την εξουσία η Κυβέρνηση του Κυριάκου Μητσοτάκη έθεσε ως πρώτη και άμεση προτεραιότητα την υλοποίηση αυτού του έργου. Άλλωστε, όπως σωστά αναφέρατε, κύριε Μαμουλάκη, οι εξαγγελίες που έγιναν στην Κρήτη τον περασμένο Μάιο είχαν ακριβώς αυτόν τον στόχο. Και ξέρετε ποιος ήταν αυτός; Να δείξουμε και να αντιληφθούν όλοι οι Κρητικοί ότι η Κυβέρνηση πλέον προχωράει με έργα, όχι με λόγια, για να υλοποιήσουμε τον μεγαλύτερο αυτοκινητόδρομο στην Ευρώπη. Ξέρετε τι παραλάβαμε; Παραλάβαμε μια μικρή έως ανύπαρκτη μελετητική ωριμότητα, με αποσπασματικές παρεμβάσεις, διάσπαρτες κατά μήκος του άξονα, χωρίς καμμία συνοχή και χωρίς τις απαιτούμενες προδιαγραφές ενός σύγχρονου αυτοκινητόδρομου. Δεν είχαμε - και νομίζω ότι από αυτό το Βήμα ο Υπουργός Υποδομών, ο Κώστας Καραμανλής, το έχει αναφέρει πολλές φορές - , επαρκή γεωτεχνικά στοιχεία. Και επειδή από ό,τι αντιλαμβάνομαι είστε μηχανικός, μπορείτε να καταλάβετε τι σημασία έχουν όλα αυτά, προκειμένου να έχουμε ένα ασφαλές συμπέρασμα για το ποια έργα μπορούν να υλοποιηθούν και σε ποια περιοχή. Δεν είναι υπερβολή να σας πούμε ότι ουσιαστικά το έργο στήθηκε σχεδόν απ' την αρχή. Η εντολή του Πρωθυπουργού Κυριάκου Μητσοτάκη ήταν για άμεση απεμπλοκή και ωρίμανση του έργου και αυτό κάναμε. Μέσα από μια πολύ εντατική και συστηματική δουλειά, από δεκάδες μηχανικούς, καθώς και άλλους επιστήμονες, ενιαιοποιήσαμε σε τεχνικό επίπεδο το έργο πλέον από τον Κίσαμο έως τη Σητεία. Οριστικοποιήσαμε το χρηματοοικονομικό μοντέλο. Αναθέσαμε πάνω από δεκαέξι μελέτες. Αναβαθμίσαμε τις προβλέψεις για τα όρια ταχύτητας του δρόμου. Εντάξαμε και τη βελτίωση των υφιστάμενων παρακάμψεων των μεγάλων πόλεων στο έργο και δημοπρατήσαμε και όλο αυτό το διάστημα, το βλέπετε όλοι οι Κρητικοί, έργα αντιμετώπισης των καθοριστικών φαινομένων, προϋπολογισμού άνω των 30 εκατομμυρίων. Κυρίες και κύριοι, αξιότιμοι κύριοι Βουλευτές, κάναμε περισσότερα από όσα έχουν γίνει ποτέ για την Κρήτη. Ολοκληρώσαμε τις μελέτες και καταθέσαμε τις μελέτες περιβαλλοντικών επιπτώσεων στο Υπουργείο Περιβάλλοντος και Ενέργειας για έγκριση τόσο για το μεγάλο τμήμα Χανιά - Ηράκλειο όσο και για το τμήμα της σύμπραξης δημοσίου και ιδιωτικού τομέα, το Χερσόνησος - Νεάπολη για το οποίο είμαστε όπως ξέρετε και όλοι σας στη δεύτερη φάση του διαγωνισμού και ευελπιστούμε ότι έως τα τέλη του έτους θα έχουμε προσωρινό ανάδοχο. Δεν σταματάμε όμως εδώ. Προετοιμάζουμε τα επόμενα βήματά μας. Θα ακολουθήσουν οι περιβαλλοντικές μελέτες των παρακάμψεων των μεγάλων πόλεων, η ολοκλήρωση των μελετών για το τμήμα Νεάπολη - Άγιος Νικόλαος που θα δημοπρατηθεί έως τα τέλη του έτους ως δημόσιο έργο, ενώ για το τμήμα Κίσαμος - Χανιά έχουν ανατεθεί και ολοκληρώνονται ήδη οι μελέτες, ώστε να εισαχθεί ως προαίρεση στη σύμβαση παραχώρησης. Μελετάμε ακόμη και το τμήμα Σούδα - Αεροδρόμιο, ενώ μπορούμε να σας πούμε με πολύ μεγάλη περηφάνια ότι το πρόγραμμα έργων που έχουμε στην Κρήτη εξελίσσεται αυτή τη στιγμή πέραν του δέοντος. Αντιμετωπίζουμε χρόνια ζητήματα που παρέμεναν άλυτα, όπως το φράγμα Ταυρωνίτη στα Χανιά, το οποίο θα υλοποιήσουμε. Τις προηγούμενες μέρες ενημερώσαμε τον περιφερειάρχη και τον αρμόδιο αντιπεριφερειάρχη για το σχέδιο μας για τη σύμπραξη δημοσίου και ιδιωτικού τομέα για το φράγμα Ταυρωνίτη, το φράγμα Πλατύ στο Ρέθυμνο, το φράγμα των Μπραμιανών στο Λασίθι. Το αεροδρόμιο Καστελλίου προχωράει με γοργούς ρυθμούς. Δημοπρατούμε και εκτελούμε έργα οδικής ασφάλειας στον υπάρχοντα ΒΟΑΚ έως ότου κατασκευαστεί το νέο έργο. Θα μου δώσετε σε αυτό το σημείο τη δυνατότητα να σας πω και κάποια ιδιαίτερα τεχνικά χαρακτηριστικά για το νέο ΒΟΑΚ. Ο νέος ΒΟΑΚ θα έχει τριάντα ένα νέες σήραγγες μονού κλάδου μήκους περίπου σαράντα χιλιομέτρων, σχεδόν είκοσι οκτώ χιλιόμετρα νέες γέφυρες, είκοσι πέντε νέους ανισόπεδους κόμβους, καθώς και αναβάθμιση των ήδη υπαρχόντων δεκαοκτώ στις παρακάμψεις Χανίων, Ρεθύμνου και Ηρακλείου. Επί των ερωτήσεων σας ο Υπουργός Υποδομών και Μεταφορών, ο κ. Κώστας Καραμανλής προ τριμήνου απάντησε λεπτομερώς, αλλά από την πλευρά μας ως Υπουργείο δεν έχουμε κανένα πρόβλημα να απαντάμε και μία και δύο και τρεις φορές, όσες χρειάζεται, ώστε να γίνει η καλύτερη δυνατή κατανόηση των θεμάτων που θέτετε. Μας ρωτήσατε ποιες είναι οι πηγές χρηματοδότησης. Μα, νομίζω το αναφέρατε. Το Ταμείο Ανάκαμψης και το ΕΣΠΑ έχουν εξασφαλίσει ένα δισεκατομμύριο είκοσι επτά εκατομμύρια. Το τμήμα Χανιά - Ηράκλειο, Χερσόνησος το οποίο θα υλοποιηθεί με σύμβαση παραχώρησης περιλαμβανομένης και της άσκησης προαίρεσης στο τμήμα Χανιά - Κίσαμος θα χρηματοδοτηθεί με διακόσια εκατομμύρια από το Ταμείο Ανάκαμψης και επιπλέον εξακόσια εκατομμύρια από τα κονδύλια του ΕΣΠΑ '21- '27. Για το τμήμα Χερσόνησος - Νεάπολη, που προωθείται με σύμβαση δημόσιου και ιδιωτικού τομέα, έχουμε εξασφαλίσει ογδόντα εκατομμύρια από το Ταμείο Ανάκαμψης που είναι το σύνολο της χρηματοδοτικής συμβολής του δημοσίου. Και για το τμήμα Νεάπολη - Άγιος Νικόλαος, που προωθείται για υλοποίηση με σύμβαση κλασικού δημόσιου έργου, το σύνολο του προϋπολογισμού ήτοι τα εκατόν σαράντα επτά εκατομμύρια θα χρηματοδοτηθεί και αυτό από το Ταμείο Ανάκαμψης. Για το Ταμείο Ανάκαμψης τα πράγματα είναι σαφή, αφού οι εκταμιεύσεις θα πρέπει να έχουν ολοκληρωθεί ως το τέλος του 2025. Για όλα τα υπόλοιπα η εκταμίευση γίνεται με την πρόοδο του έργου, όπως γίνεται σε όλες τις συμβάσεις παραχώρησης. Συνεχίζω, λοιπόν, με το κόστος και τη χάραξη του τμήματος Άγιος Νικόλαος - Σητεία, γιατί είδα ότι και οι δύο Βουλευτές έθεσαν αυτό το ζήτημα. Αυτή τη στιγμή γίνεται η τελειοποίηση, η ωρίμανση των μελετών και αυτή τη στιγμή το εκτιμώμενο κόστος, γιατί δεν έχουμε οριστικό κόστος αυτή τη στιγμή, υπερβαίνει τα τριακόσια εκατομμύρια. Για το ίδιο τμήμα, όμως, υφίστανται εγκεκριμένοι περιβαλλοντικοί όροι. Συνεπώς η χάραξη έχει προσδιοριστεί και έχει οριστικοποιηθεί. Για το τμήμα Άγιος Νικόλαος - Σητεία και τον σχεδιασμό του διαγωνισμού θα ήθελα να σας πω ότι εντός του 2022 απ' ό,τι φαίνεται θα έχουμε οριστικές μελέτες από το ΟΑΚ, ώστε εντός του ίδιου έτους να προχωρήσουμε στη δημοπράτηση του έργου και να προχωρήσουμε σε αυτό. Για όλα τα υπόλοιπα ερωτήματά σας θα μου επιτρέψετε να σας απαντήσω στη δευτερολογία του. Σας ευχαριστώ πολύ.
Ευχαριστούμε πολύ και για την τήρηση του χρόνου. Ορίστε, κύριε Κεγκέρογλου, έχετε τον λόγο για τρία λεπτά.
Ευχαριστώ, κύριε Πρόεδρε. Μας παρακολουθούν όλοι και μας κρίνουν και για το ύφος και τη σαφήνεια των απαντήσεων. Τι διαπιστώνω από την απάντηση του κυρίου Υπουργού; Διαπιστώνω ότι επιβεβαιώνεται κατ' αρχάς αυτό που ξέρουν οι Κρητικοί ότι εξήντα χιλιόμετρα αυτοκινητόδρομου, που έγιναν βεβαίως με μεγάλη καθυστέρηση στην Κρήτη, έγιναν μέχρι το 2012, που έγινε η τελευταία δημοπράτηση και από το '12 και μετά με τον ένα ή τον άλλο τρόπο ροκανίστηκε ο χρόνος και δεν έχουμε δημοπράτηση ενός τμήματος, παρ' ότι υπάρχουν έτοιμες μελέτες σε τμήματα τα οποία μάλιστα έχουν ενταχθεί στο νέο οδικό άξονα χωρίς αλλαγή χάραξης. Δεύτερον, επιβεβαιώνεται ότι δεν υπάρχει τίποτα στο πλαίσιο των αποφάσεων που ελήφθησαν στη συνέχεια για το τμήμα Άγιος Νικόλαος - Σητεία και για το Άγιος Νικόλαος - Ιεράπετρα. Δεν άκουσα τίποτα για το τμήμα Άγιος Νικόλαος - Ιεράπετρα, τίποτα, μα τίποτα. Ξέρετε είναι μια πόλη η Ιεράπετρα που είναι στο διευρωπαϊκό δίκτυο και οφείλει ο ΒΟΑΚ να συνδεθεί με το διευρωπαϊκό δίκτυο. Βέβαια, η Ιεράπετρα αναζητεί και τρόπο για να φτάσει στο νέο αεροδρόμιο και έπρεπε κάτι να μας πείτε για το τμήμα νέο αεροδρόμιο - Ιεράπετρα μέσω του νότιου άξονα. Κάτι έπρεπε να πείτε. Τίποτα δεν είπατε. Μας λέτε, λοιπόν, ενώ η Νέα Δημοκρατία ως Αντιπολίτευση έλεγε ότι είχε εξασφαλίζει όλους τους πόρους, ήταν όλα έτοιμα, ότι το βασικό χρηματοδοτικό εργαλείο σας είναι το Ταμείο Ανάκαμψης που προέκυψε από την πανδημία. Προφήτες είσαστε ότι θα έρθει η πανδημία; Προφήτες είσαστε; Από πού προβλέπονταν τα χρήματα όταν προεκλογικά μας λέγατε ότι ήταν διασφαλισμένοι οι πόροι; Πού; Αυτοί, λοιπόν, που ήταν διασφαλισμένοι συν το Ταμείο Ανάκαμψης και Ανθεκτικότητας δεν θα έπρεπε να υπάρχει κανένα χρηματοδοτικό κενό για όλο το έργο. Τι κάνατε, λοιπόν; Επειδή ήρθε μετά η πανδημία και είπατε να το προτείνετε στο Ταμείο Ανάκαμψης αφαιρέσατε τους πόρους εκείνους που είχατε σκοπό να βάλετε για να γίνει το έργο. Αν δεν υπήρχε δηλαδή το Ταμείο Ανάκαμψης, δεν θα γινόταν το έργο; Ρωτάμε για να καταλάβουμε ακριβώς τι σκοπό έχετε. Κατ' αρχάς στα δώδεκα πρώτα έργα που ανακοινώθηκαν από το Ταμείο Ανάκαμψης δεν ήταν το 427 νομίζω. Ελπίζω στο επόμενο διάστημα να δρομολογηθεί. Πράγματι ισχύει αυτό που είπατε ότι είναι τέσσερα χρόνια η εκταμίευση του Ταμείου Ανάκαμψης, οπότε πρέπει εμπροσθοβαρώς να χρηματοδοτούν έργα που είναι ώριμα για να μην υπάρξει απώλεια. Εδώ, όμως, έρχεται το βασικό ερώτημα. Εγώ βέβαια δεν συμφώνησα με το σύστημα που είχε κάνει ο ΣΥΡΙΖΑ. Σας κατηγόρησα ότι ενώ προεκλογικά μαζί μας τους καταγγέλλατε - όχι τον κ. Μαμουλάκη γιατί είναι νέος Βουλευτής, τον κ. Σπίρτζη - στη συνέχεια ακολουθήσατε ακριβώς την ίδια μέθοδο. Εκτός από το κομμάτι που βάλατε προαίρεση Κίσαμο - Χανιά κάνατε τα ίδια πράγματα, δεν υπάρχει καμμία διάφορα. Πού έχετε διαφορά; Στα διόδια; Μα, και ο κ. Σπίρτζης διόδια προέβλεπε, άλλα έλεγε κλείνοντας το μάτι πονηρά - κάτι που δεν ισχύει - ότι θα πληρώνουν μόνο οι τουρίστες όχι οι Κρητικοί. Εσείς έρχεστε και λέτε ότι θα πληρώνουν όλοι. Το λέτε ευθέως, γιατί έτσι είναι. Το ερώτημα δεν είναι αν υπάρχουν διόδια ή όχι, είναι ψευτοδίλημμα αυτό. Το πραγματικό ερώτημα είναι πόσα χρήματα θα βάλει το δημόσιο και από ποιες πηγές συμπεριλαμβανομένων και του Ταμείου Ανάκαμψης και του ΕΣΠΑ, ούτως ώστε τα διόδια να αφορούν μόνο συντήρηση και διαχείριση του έργου. Αυτό πρέπει να γίνει για την Κρήτη. Η Κρήτη είναι νησί, κλειστό οδικό σύστημα. Δεν νοείται να βάζετε διόδια για τη χρηματοδότηση του έργου - δεν νοείται αυτό - μόνο για τη συντήρηση του έργου και τη διαχείρισή του. Και θέλω αυτό να μας το ξεκαθαρίσετε, γιατί είναι πάρα πολύ σημαντικό. Είναι παραβίαση του Συντάγματος, το οποίο επιβάλλει για τα νησιά τη διαφορετική αντιμετώπιση. Αν ήταν έτσι να το ξέραμε να το κάναμε από πρωτύτερα το έργο, να το δίναμε σε ιδιώτες να πληρώναμε 15 ευρώ από το Ηράκλειο για να πάμε στο Ρέθυμνο και να γίνει. Δεν είναι, όμως, έτσι. Είναι νησί η Κρήτη και θέλει διαφορετική αντιμετώπιση ως προς το κομμάτι αυτό. Ευχαριστώ, κύριε Πρόεδρε, για την ανοχή του χρόνου.
Ευχαριστούμε, κύριε Κεγκέρογλου. Κύριε Μαμουλάκη, έχετε τον λόγο για τρία λεπτά.
Ευχαριστώ, κύριε Πρόεδρε. Θα ξεκινήσω λίγο από τα τεχνικά, κύριε Υπουργέ και θα καταλήξω στα οικονομοτεχνικά. Αναφέρατε μια ολοκληρωμένη χάραξη. Αλήθεια, σε ποια ακριβώς αναφέρεστε; Στη χάραξη που ζητήσατε από το Τεχνικό Επιμελητήριο Ελλάδος του Τμήματος Ανατολικής Κρήτης, που είναι ο θεσμοθετημένος τεχνικός σύμβουλος της πολιτείας άλλωστε να διατυπώσει απόψεις επί της ΜΠΕ, επί της μελέτης περιβαλλοντικών επιπτώσεων, χωρίς ωστόσο να διαθέσετε όλα τα απαραίτητα στοιχεία; Και το τονίζω αυτό, διότι είναι αδιανόητο το Υπουργείο να ζητάει έγκριση, θετική ή αρνητική γνωμοδότηση για μια ΜΠΕ χωρίς να παρέχει - το Τεχνικό Επιμελητήριο ευδιάκριτα το τονίζει - τα απαραίτητα στοιχεία. Μάλιστα, έχω εδώ την έκθεση του Τεχνικού Επιμελητηρίου Ελλάδος, την οποία θα καταθέσω στα Πρακτικά, κύριε Πρόεδρε, η οποία αναφέρει ότι την προμελέτη αποχέτευσης, αποστράγγισης των ομβρίων υδάτων, απαραίτητο τεχνικό στοιχείο και για τις κοιλαδογέφυρες και για τα τούνελ και για όλη τη χάραξη, ειδικά για το δρόμο Ηράκλειο - Χανιά δεν την προσκομίσατε. Όπως, επίσης, αναφέρομαι και στη δήλωση της μελετητική εταιρείας, η οποία αποποιείται των ευθυνών της ως προς την ακρίβεια των υποβάθρων, που γνωρίζουμε τεχνικά ότι παίζουν καθοριστικό ρόλο στη χάραξη και στην εκπόνηση των προϋπολογισμών. Αποποιείται η μελετητική εταιρεία, λοιπόν, την ακρίβεια των υποβάθρων, καθώς και τις παραπομπές σε άλλες μελέτες που δεν διατέθηκαν. Τονίζω και ξεκινάω από τα τεχνικά, κύριε Πρόεδρε, γιατί αυτά θα μας οδηγήσουν και στο οικονομικό σκέλος, στο οποίο θα καταλήξουμε. Άραγε, το τμήμα του ΒΟΑΚ Χανιά - Ηράκλειο δεν είναι ενιαίο έργο; Φαντάζομαι πως ναι. Άκουσα και πολύ προσεκτικά τις παρατηρήσεις σας, μάλλον πως παραθέσατε τις οικονομικές ενισχύσεις ανά σκέλος του έργου, ανά τμήμα ουσιαστικά. Παρατηρώ, βέβαια, σε αυτά που άκουσα ότι ενισχύεται το funding gap, το μεγάλο χρηματοδοτικό κενό για το κομμάτι Χανιά - Ηράκλειο. Και σε αυτό το σημείο έρχομαι και θα συνεπικουρήσω στα λόγια του προλαλήσαντα συναδέλφου μου, του κ. Κεγκέρογλου, διότι με παραδείγματα και όχι με θεωρητικές προσεγγίσεις σας αναφέρω: Σικελία, Σαρδηνία, Κορσική, Μαγιόρκα, Μινόρκα, Ιμπίθα, Κύπρος, επτά νησιωτικές περιοχές στην Ευρωπαϊκή Ένωση σε καμμία εξ αυτών δεν απαίτησαν από τους πολίτες των νησιωτικών αυτών περιοχών να υποβάλλουν, καταβάλλουν διόδια στο νησί τους, γιατί ακριβώς υπάρχει νόρμα περί νησιωτικότητας, μια σαφέστατη ντιρεκτίβα της Κομισιόν, που προστατεύει τις νησιωτικές περιοχές αυτές. Βεβαίως, για το σκέλος της συντήρησης δεν είναι ουτοπία. Προφανώς και θα χρειαστεί η συμμετοχή μέσω συμπράξεων για να διατηρηθούν, γιατί, άλλωστε, όπως ξέρουμε, ό,τι κατασκευάζεται και δεν συντηρείται πεθαίνει και καμμιά φορά σκοτώνει. Άρα προφανώς σε αυτό το σκέλος συμφωνούμε. Όμως, στην κατασκευή είναι δυνατόν, κύριε Υπουργέ, να συζητάμε όταν έχει τη χρυσή ευκαιρία η χώρα, έχει ένα Ταμείο Ανάκαμψης, έστω και λόγω της πανδημικής κρίσης και υπάρχουν οι πόροι, να μη δοθούν στο κατασκευαστικό σκέλος, μια προμετωπίδα, μια ενίσχυση της Κρήτης όσον αφορά αυτό; Για να μην καταχραστώ τον χρόνο, θα κλείσω με το εξής: Είστε η Κυβέρνηση των αποκλεισμών. Αποκλείετε τους πολίτες της Κρήτης μέσω της επιβολής των διοδίων μέσα στο ίδιο τους το νησί. Αποκλείετε τους πολίτες της Κρήτης για ένα άλλο ζήτημα, το οποίο αφορά το αεροδρόμιο «ΝΙΚΟΣ ΚΑΖΑΝΤΖΑΚΗΣ». Αποκλείετε την τοπική κοινωνία που έχει και κυριότητα στο οικόπεδο, το γνωστό «φιλέτο», το «Ελληνικό» της Κρήτης, μέσω της υπαγωγής του στο ΤΑΙΠΕΔ. Είστε, λοιπόν, η Κυβέρνηση των αποκλεισμών και αυτό το γνωρίζουν οι πολίτες του νησιού. Έρχεται, λοιπόν, και η ώρα του δικού σας αποκλεισμού. Ευχαριστώ.
Και εμείς ευχαριστούμε, κύριε Μαμουλάκη. Ορίστε, κύριε Υφυπουργέ, έχετε τον λόγο.
Είχα σκεφτεί να απαντήσω λίγο διαφορετικά, γιατί πίστευα ότι θα κάνουμε έναν πολύ ειλικρινή διάλογο με στοιχεία και επιχειρήματα αλλά αντιλαμβάνομαι, κύριοι Βουλευτές, ότι εγκαλούμαστε αυτήν τη στιγμή γιατί έχουμε εξασφαλισμένη χρηματοδότηση και γιατί προχωράμε το έργο με μελέτες, γιατί έχουμε χάραξη στο έργο, καθώς μέχρι τώρα δεν υπήρχε χάραξη και δεν ξέραμε από πού περνάει, γιατί έχουμε γεωτεχνικές μελέτες, γιατί αναθέσαμε δεκαέξι μελέτες, γιατί έχουμε χρηματοοικονομικό μοντέλο και γιατί έχουμε και διόδια. Μα εμείς δεν είπαμε ποτέ ψέματα στους Κρητικούς. Ο ίδιος ο Πρωθυπουργός της χώρας, όπως και Υπουργός Υποδομών, ο Κώστας ο Καραμανλής, είπαμε εξαρχής την αλήθεια και εμείς αυτό δεν πρόκειται να το αλλάξουμε. Δουλέψαμε συστηματικά, πάρα πολύ συστηματικά, ώστε στην Κρήτη πολύ άμεσα να γίνονται δημοπρατήσεις. Όπως ξέρετε, τα λόγια είναι πολύ εύκολα. Και οι Κρητικοί τόσα χρόνια άκουγαν λόγια. Είναι η πρώτη φορά που βλέπουν χάραξη. Αν μου επιτρέπετε, κύριε Μαμουλάκη, να σας πω ότι η ΔΙΠΑ, το Υπουργείο Περιβάλλοντος, έχει στείλει στην περιφέρεια τη χάραξη, μπορεί ο καθένας, γιατί είναι αναρτημένη και στο διαδίκτυο, να τη δει τη χάραξη και όλες τις μελέτες που έχουν γίνει και μπορούν να γίνουν παρατηρήσεις. Και αυτή είναι η λογική και όταν γίνεται διαβούλευση. Αυτό λέμε εμείς. Όμως, πλέον τώρα όλοι σας έχετε να δείτε τι ακριβώς κάναμε. Δεν μπορείτε να λέτε, λοιπόν, στους Κρητικούς ότι εμείς θα κάναμε ένα έργο χωρίς διόδια, γιατί αυτό δεν είναι αλήθεια. Όπως πολύ σωστά και τον τιμά τον κ. Κεγκέρογλου αυτό που λέει: «Δεν γινόταν διόδια για τους Κρητικούς και για τους μη Κρητικούς;». Αυτά δεν γίνονται σε καμμία χώρα. Επιτρέψτε μου να το δω, γιατί διάβασα με πολύ μεγάλο ενδιαφέρον την ερώτησή σας. Γράφετε ότι δεν υπάρχουν σε κανένα νησί διόδια. Επιτρέψτε μου να σας πω ότι η Σικελία έχει διόδια στους αυτοκινητόδρομους, στη Μαγιόρκα υπάρχουν διόδια σε αυτοκινητόδρομους.
Για τη συντήρηση.
Οπότε θα ήθελα σας παρακαλώ να είμαστε όλοι πιο προσεκτικοί. Και εμείς δεν κρύψαμε ποτέ την πραγματικότητα σε αντίθεση με άλλους. Θα σας διαβάσω εδώ πέρα ένα έγγραφο της 11ης Απριλίου του 2018. Είναι της υπηρεσίας και θα το καταθέσω και στα Πρακτικά να το δείτε: «Αναμενόμενες εισπράξεις διοδίων 75 εκατομμύρια. Χρηματοδοτική συνδρομή του ελληνικού δημοσίου 500 εκατομμύρια». Αυτά τα στοιχεία είναι προσωρινά γιατί δεν είναι οριστικοποιημένο το χρηματοοικονομικό μοντέλο. Ξέρετε τι λέει αυτό το χαρτί; Ότι δεν είχατε χρηματοοικονομικό μοντέλο, δεν είχατε μελέτες, δεν είχατε χάραξη και είχατε βάλει και διόδια. Παρ' όλα αυτά πηγαίνατε και λέγατε ότι δεν θα έχουμε διόδια. Αυτό το χαρτί θα το καταθέσω για να το δείτε, να το διαβάσετε και με πολύ μεγάλη χαρά ελάτε στο Υπουργείο Υποδομών μαζί με τον Κώστα Καραμανλή να σας δείξουμε όλα τα απαραίτητα στοιχεία και τη δουλειά που έχει γίνει αυτούς τους είκοσι τέσσερις μήνες. [[Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς πιστεύουμε και το πιστεύει και ο Πρωθυπουργός της χώρας, ο Κυριάκος Μητσοτάκης, όσο και ο Κώστας ο Καραμανλής ότι τα δημόσια έργα δεν πρέπει να είναι πεδίο αντιπαράθεσης. Μπορεί να έχετε διαφορετικές προσεγγίσεις. Να τις συζητήσουμε. Όμως σε κάποια ζητήματα επιτρέψτε μου να σας πω ότι υπάρχουν τα στοιχεία και τα στοιχεία είναι αδιαμφισβήτητα. Δεν μπορούμε να τα αμφισβητήσουμε αυτήν τη στιγμή. Κύριε Κεγκέρογλου, είδα ότι μου κάνατε και κάποια ακόμη ερωτήματα και θα ήθελα να σας απαντήσω για ποια ακριβώς είναι τα χρονοδιαγράμματα για όλα αυτά. Νομίζω ότι στην πρωτομιλία μου σας είπα κάποια από τα χρονοδιαγράμματα. Για το Χανιά - Ηράκλειο εμείς αναμένουμε εντός του 2022 να έχουμε προσωρινό ανάδοχο. Για το Χερσόνησος - Νεάπολη η εκτίμηση είναι ότι μέχρι τα τέλη του χρόνου θα κάνουμε έναν αγώνα δρόμου, ώστε να υπάρχει προσωρινός ανάδοχος. Αναφορικά με το παράλληλο οδικό δίκτυο που αναφέρατε, γνωρίζετε πάρα πολύ καλά ότι αυτό είναι αρμοδιότητα της περιφέρειας. Παρ' όλα αυτά όλες οι μελέτες, οι προμελέτες οδοποιίας που έχουν κατατεθεί και για το τμήμα Χανιά - Ηράκλειο και για το Χερσόνησος - Νεάπολη εξασφαλίζουν απολύτως μέσω των ανισόπεδων κόμβων που προβλέπονται τη σύνδεση του ΒΟΑΚ με το υφιστάμενο οδικό δίκτυο της Κρήτης. Άρα το έχουμε ήδη προβλέψει και προχωρούμε. Τώρα αναφέρατε κάποια στιγμή το Καστέλι. Για το Καστέλι είναι εξασφαλισμένη η σύνδεση και με τον βόρειο οδικό άξονα και με τον νότιο άξονα. Για αυτό υπάρχουμε. Τώρα για τα διόδια δεν χρειάζεται να πούμε κάτι περισσότερο. Τα διόδια που θα πληρώνουν οι Κρητικοί είναι τα διόδια που πληρώνουν όλοι οι Έλληνες πολίτες, το 0,063 ανά χιλιόμετρο. Και, μάλιστα, οφείλω να σας πω ότι στην Κρήτη θα υπάρχουν και ηλεκτρονικά και αναλογικά διόδια. Τώρα για το funding gap νομίζω ότι δεν χρήζει κάποιας συζήτησης. Όταν κάνουμε έργο με σύμβαση παραχώρησης, υπάρχουν και διόδια και υπάρχει και funding gap και, μάλιστα, στην «DIGICOM», όπως το έχετε κάνει και κατά τη διάρκεια των δικών διακυβερνήσεων, στέλνεις την ενημέρωση για το funding gap και σου απαντάει η Ευρωπαϊκή Ένωση πώς ακριβώς πρέπει να είναι, αφού έτσι και αλλιώς θα γίνει προσφορά. Αυτά ήθελα να σας πω, αξιότιμοι κύριοι Βουλευτές. Είμαι στη διάθεσή σας για οτιδήποτε άλλο. Σας ευχαριστώ πολύ.
Και εμείς ευχαριστούμε. Καλή συνέχεια και στους τρεις. Κυρίες και κύριοι συνάδελφοι, έχω την τιμή να σας ανακοινώσω ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του». Να πούμε ότι δεν συζητούνται κατόπιν συνεννόησης οι παρακάτω ερωτήσεις: Η πέμπτη με αριθμό 3423/21-7-2021 αναφορά του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας με θέμα: «Την επανεξέταση του αποκλεισμού των εργαστηρίων ακτινολογίας από την ευθύνη λειτουργίας υβριδικών συστημάτων απεικόνισης» και η τέταρτη με αριθμό 8108/19-7-2021 ερώτηση του κύκλου αναφορών - ερωτήσεων του Βουλευτή Δράμας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλου προς τον Υπουργό Υγείας, με θέμα: «Συνεχιζόμενη υποβάθμιση και υποστελέχωση του νοσοκομείου Δράμας σε ιατρικό και νοσηλευτικό προσωπικό - Κυβερνητική απροθυμία για ουσιαστική ενίσχυσή του - Ανάθεση καθαριότητας σε εργολάβους - Σχέδια συγχώνευσης και κατάργησης μονάδων και κλινικών του νοσοκομείου». Ακολουθεί η τέταρτη με αριθμό 1038/10-9-2021 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Περιβάλλοντος και Ενέργειας, με θέμα: «Αντιδράσεις και αναστάτωση για την δημιουργία λατομείου γρανίτη στο Αχλαδοχώρι Σερρών». Κύριε Μπούμπα, καλησπέρα σας και καλή εβδομάδα. Έχετε δύο λεπτά για το ξεκίνημά σας.
Καλησπέρα, κύριε Πρόεδρε. Καλησπέρα κύριε Υπουργέ. Είναι ένα θέμα πολύ υψίστης εθνικής σημασίας και έχει να κάνει με τη μάνα γη, έχει να κάνει με το περιβάλλον, έχει να κάνει με τις επόμενες γενεές, έχει να κάνει με το μέλλον του δάσους του Λαϊλιά, κύριε Υπουργέ. Επειδή θα επικαλεστώ και τη δημοσιογραφική ιδιότητα, είναι ένα θέμα που έρχεται από το παρελθόν, αλλά είναι αυτό που λέμε πολλές φορές ότι το μέλλον είναι το παρελθόν που έρχεται από άλλη πόρτα. Πρόκειται για ένα δάσος πραγματικά υψίστου φυσικού κάλλους. Έχει πεντακόσια δεκαπέντε είδη διαφορετικών φυτών. Έχει άγρια λεβάντα και αν δείτε η λεβάντα στην Ευρώπη, αλλά αν ακούσετε και επιχειρηματία, τον πρώην δήμαρχο Αμφίπολης, που την καλλιεργεί έχει μεγάλες προοπτικές. Είναι αυτό που πολλές φορές εμείς λέμε στην Ελληνική Λύση ότι πρέπει να δώσουμε βαρύτητα στα θεραπευτικά βότανα και φυτά. Εδώ όμως τώρα τι γίνεται; Εδώ παραβιάζεται περιοχή προστατευόμενη «NATURA». Αλλά δυστυχώς με τον ν.4685/2020 δίνεται αυτή η δυνατότητα «στρίβειν δια του αρραβώνος» να μπούμε σε περιοχές «NATURA». Το θέμα αυτό έχει έρθει από το 1991. Μιλάμε για ενενήντα εννέα χιλιάδες εννιακόσια τριάντα πέντε τετραγωνικά μέτρα όπου η εξόρυξη θα είναι για οκτώ χιλιάδες εννιακόσια κυβικά μέτρα εκ των οποίων τα χίλια κυβικά μέτρα περιέχουν γρανίτη αξίας - όπως υπολογίζεται - τριών εκατομμυρίων ευρώ. Γι' αυτό έρχεται συνέχεια και επιμένει ο συγκεκριμένος φορέας εκμετάλλευσης του έργου. Ήδη εάν δείτε τα στοιχεία δυστυχώς - και πρέπει να τα λέμε αλλά δεν πρέπει να φοβίζουμε τον κόσμο, αλλά εκεί που φτάσαμε; - ο Νομός Σερρών, ο Νομός Δράμας, το Κιλκίς, τα Γρεβενά έχουν πολύ μεγάλα και υψηλά ποσοστά καρκίνου, - οι καρκινογενέσεις καλά κρατούν - από πολλούς παράγοντες. Θέλετε το Τσερνομπίλ; Θέλετε το Κοζλοντούι που είναι μια μεγάλη πληγή και πρέπει να έρθει ως θέμα στη Βουλή; Θέλετε τα φυτοφάρμακα, τα χημικά που έρχονται από τη Βουλγαρία αλλά και τα εγχώρια; Θέλετε από το ουράνιο που υπάρχει στην περιοχή του Λαϊλιά - και μάλιστα εκεί το ΙΓΜΕ έχει επισημάνει με χάρτη κόκκινο το συγκεκριμένο μέρος - και παραδίπλα κάναμε και ένα σύγχρονο ΧΥΤΑ; Και έρχεται επιπλέον ο γρανίτης, ραδιενεργό πέτρωμα. Οι γεωλόγοι τι λένε; Ο γρανίτης και το ουράνιο είναι γίγαντες που κοιμούνται. Μην τους πειράζεις, θα έχεις επιπτώσεις οδυνηρές. Και μιλάμε για γρανίτη, κύριε Υπουργέ. Και το λέω αυτό διότι - δεν εξαρτάται από σας - πρέπει να πιέσετε πέρα από Υπουργός και ως δημοσιογράφος. Κάνατε μια πολύ ωραία εκπομπή το «Μένουμε Ελλάδα». Οι κάτοικοι στο Αχλαδοχώρι, στο Καρυδοχώρι, στο Καπνόφυτο, στο Σιδηρόκαστρο και στις Σέρρες θα σας πουν ότι και εμείς μένουμε Ελλάδα, μένουμε Σέρρες, μένουμε στο δάσος του Λαϊλιά και για να μείνουν τα παιδιά μας πρωτίστως στον τόπο δεν πρέπει να κάνουμε νταμάρι τη συγκεκριμένη περιοχή, η οποία είναι και «NATURA». Έχει σπάνια είδη πουλιών, έχει αλεπούδες, έχει λύκους, έχει καφέ αρκούδα, έχει βίδρα, έχει χρυσαετό και θα την κάνουμε νταμάρι όταν βρίσκεται τριακόσια μέτρα από τα όρια του δάσους του Λαϊλιά, δύο χιλιόμετρα από το χιονοδρομικό κέντρο του Λαϊλιά, πλησίον της περιοχής Σφαγγώνα η οποία είναι επίσημα χαρακτηρισμένη ως περιοχή φυσικού κάλλους; Δηλαδή ξυνόμαστε, πάμε γυρεύοντας, θα σας το πω εγώ. Οι ζημιές θα είναι ανυπολόγιστες. Μιλάμε για δάσος υψίστης σημασίας. Αυτό το δάσος δεν ανήκει ούτε σε εσάς, ούτε στην Κυβέρνηση, ούτε σε εμάς, σε κανέναν. Ανήκει στη γη και στις επόμενες γενεές. Δημιουργούνται ερινύες και πρέπει να δημιουργηθούν ερινύες. Δυστυχώς είναι μόνο γνωμοδοτική και συμβουλευτικού χαρακτήρα η τοπική αυτοδιοίκηση. Αν δείτε όμως τι αγώνα κάνει ο φίλος Βασίλης Τσαβλίδης, ο Πρόεδρος στο Αχλαδοχώρι και οι κάτοικοι, θα πρέπει να τους ακούσουμε αν θέλουμε να έχουμε αυτοδιοίκηση και όχι ετεροδιοίκηση. Τον τόπο τους τον αγαπάνε. Είναι ένα κομμάτι της ζωής τους. Και επειδή αυτό έρχεται από το 1991 ο φορέας κάνει τη δουλειά του και εμείς πρέπει να προστατεύσουμε τη μάνα γη και το δάσος του Λαϊλιά, κύριε Υπουργέ. Πριν από λίγο καιρό από τον Υπουργό Μεταφορών, που είναι και Σερραίος, δόθηκε 1,5 εκατομμύριο ευρώ για το χιονοδρομικό κέντρο του Λαϊλιά. Δεν μπορούμε να τα έχουμε και τα δύο. Ή νταμάρι θα έχουμε ή οικοτουρισμό και χιονοδρομικό κέντρο θα έχουμε. Και τα δύο δεν γίνεται και η πίτα αφάγωτη και ο σκύλος χορτάτος. Είναι έγκλημα κύριε Υπουργέ αυτό που θέλετε να κάνετε στο Λαϊλιά, είναι έγκλημα! Ακούστε τους κατοίκους, ακούστε τη γη, ακούστε το ίδιο το δάσος. Σας ευχαριστώ.
Και εμείς ευχαριστούμε. Τον λόγο έχει για να απαντήσει ο Υφυπουργός Περιβάλλοντος και Ενέργειας ο Γιώργος Αμυράς. Κύριε Αμυρά, καλησπέρα καλή εβδομάδα. Είστε ευαίσθητος σε αυτά τα θέματα. Σας ακούμε.
Ευχαριστώ, κύριε Πρόεδρε. Καλησπέρα και σε εσάς και σε όλους συναδέλφους. Αγαπητέ κύριε Μπούμπα, βεβαίως κατανοώ την ανησυχία τη δική σας και των κατοίκων της ευρύτερης περιοχής όχι μόνο του Αχλαδοχωρίου για τη δημιουργία ή όχι - γιατί ακόμα δεν έχει ληφθεί καμμία απόφαση - λατομείου γρανίτη στη θέση Χέρσο. Πρώτα απ' όλα θα μου επιτρέψετε να διευκρινίσω κάτι. Πολύ σωστά το λέτε ότι στη μάνα γη και στο μέλλον ανήκουν τα οικοσυστήματα μας. Ούτε σε μένα, ούτε σε σας ούτε σε κανέναν άλλον, αλλά στο μέλλον, στις επόμενες γενεές. Έτσι λοιπόν δεν είναι στο χέρι μου - και να ήταν δεν θα το έκανα - να αποφασίσω εγώ μόνος μου, όπως και εσείς, ο οποιοσδήποτε άλλος για το εάν πρέπει να χωροθετηθεί ή όχι μία δραστηριότητα σε οποιοδήποτε μέρος της Ελλάδας. Αυτοί που αποφασίζουν είναι ένα πλέγμα ευρωπαϊκών και εθνικών νόμων που πρέπει να αντισταθμίσουν δύο σοβαρότατα θέματα: Από τη μία τη δημιουργία απασχόλησης, οικονομικής ανάπτυξης και από την άλλη βεβαίως την προστασία, τη διαφύλαξη και την ανάδειξη του φυσικού μας περιβάλλοντος. Έτσι λοιπόν υπάρχουν διάφορα σκαλιά μέχρι να φτάσουμε σε εκείνη την απόφαση που θα ανοίγει το δρόμο ή όχι σε μία οποιαδήποτε επένδυση. Εμείς βεβαίως ως Κυβέρνηση σαφέστατα έχουμε δείξει ότι αυτήν την ισορροπία που μόλις πριν ακροθιγώς σας ανέφερα, την λαμβάνουμε πλήρως υπ' όψιν. Από τη μια βεβαίως υπάρχει ένα φιλοεπενδυτικό κλίμα, το βλέπετε. Τα τελευταία δύο χρόνια όντως βγάζουμε πάρα πολλά εμπόδια από τους ανθρώπους που θέλουν να επιχειρήσουν, αλλά τηρώντας κανόνες, νόμους και το μέτρο που και η Ευρωπαϊκή Ένωση ορίζει αλλά και η εθνική νομοθεσία η οποία, κύριε Πρόεδρε, σε πολλά από τα περιβαλλοντικά ζητήματα είναι πολύ πιο προχωρημένη και πιο αυστηρή από την ευρωπαϊκή από την Ενωσιακή. Εδώ λοιπόν έχουμε από τη μια ένα φιλοεπενδυτικό κλίμα που εμείς θέλουμε και βεβαίως το καλλιεργούμε με κανόνες - όπως σας είπα βεβαίως - και με μέτρο και από την άλλη έχουμε την ανάγκη να προστατεύσουμε αυτά τα υπέροχα τοπία, αυτή την υπεραξία της ελληνικής γης που είναι αυτά που βλέπουμε και βιώνουμε ο καθένας. Ας δούμε λοιπόν τι συμβαίνει στη συγκεκριμένη περίπτωση. Η έναρξη της διαδικασίας για αδειοδότηση μετά από πολλά ενδιάμεσα σκαλοπάτια λόγω μεγέθους εντάσσεται στην κατηγορία Α2, δηλαδή η περιβαλλοντική αδειοδότηση αυτού του λατομείου γρανίτη εμπίπτει στην αρμοδιότητα της Διεύθυνσης Περιβάλλοντος της Αποκεντρωμένης Διοίκησης Μακεδονίας - Θράκης. Το έργο λοιπόν σήμερα βρίσκεται στη φάση της διαβούλευσης και της συλλογής γνωμοδοτήσεων. Θα πω παρακάτω στην δευτερολογία μου ποιοι έχουν γνωμοδοτήσει έως σήμερα από τους θεσμοθετημένους φορείς και τι έχουν πει. Και η ελληνική πολιτεία οφείλει να ακούει και να δίνει μεγάλο βάρος και στην άποψη των τοπικών κοινοτήτων έτσι όπως εκφράζονται μέσα από τα δημοτικά συμβούλια, - διότι για παράδειγμα εδώ έχουμε αρνητική απόφαση του δημοτικού συμβουλίου - όπως βεβαίως και από άλλους παράγοντες και βεβαίως να ακούμε τους επιστήμονες. Εκείνοι θα μας πουν, θα μας δείξουν την εικόνα για να πάρουν οι υπόλοιποι θεσμοθετημένοι φορείς τις αποφάσεις. Πρέπει να πω κάτι που αναφέρατε και για την περιοχή «NATURA». Ναι, βεβαίως είναι σε περιοχή «NATURA», αλλά a priori; Δεν απαγορεύεται η δραστηριοποίηση κάποιων χρήσεων εντός των περιοχών «NATURA». Αυτό είναι γνωστό. Όταν πηγαίνουμε μία βόλτα στο Σούνιο περνάμε μέσα από τον δρόμο. Ο δρόμος έχει κατασκευαστεί σε περιοχή «NATURA». Άρα το ζήτημα που εσείς θίγετε έχει να κάνει με τις εντός της περιοχής που είναι προστατευμένες έξτρα, παραπάνω και εκεί χρειάζεται η μελέτη ειδικής οικολογικής αξιολόγησης. Εάν οι αρμόδιες υπηρεσίες κρίνουν ότι δεν πρέπει να αδειοδοτηθεί ακόμα και αν έχει πάρει την περιβαλλοντική μελέτη λόγω της μελέτης της ειδικής αξιολόγησης - αν έχουν αμφιβολίες - , το έργο απορρίπτεται. Θα σας απαντήσω στη δευτερολογία μου για το πού βρισκόμαστε σήμερα. Ευχαριστώ.
Και εμείς ευχαριστούμε, κύριε Αμυρά. Τον λόγο έχει ο κ. Μπούμπας για τρία λεπτά για τη δευτερολογία.
Ευχαριστώ πολύ. Μεγαλύτερη επιστήμη, το επίσταμαι ανήκει στη φύση. Εκτός από δημοσιογράφος είστε και νομικός. Τα παραθυράκια τα ξέρετε. Δεν υπάρχει εμπιστοσύνη στις αρμόδιες υπηρεσίες και στους επαΐοντες γιατί αυτό δείχνει το παρελθόν. Έχουν γίνει αμαρτίες και στη Ρουμανία στην Μπάγια Μάρε και οπουδήποτε αλλού έχουν γίνει λατομεία στην Ευρώπη. Κρανίου τόπος γίνεται. Η βιβλιογραφία τι λέει κύριε Υπουργέ μου; Αυτό το restoration - πώς το λένε οι Άγγλοι; - είναι δύσκολο να επιτευχθεί ως ακατόρθωτο. Θυμάμαι τη συνάδελφο μου την Άννα Αλευρά που έτρεχε με το θέμα αυτό από τις αρχές της δεκαετίας του ΄90. Κι εγώ έκανα εκπομπές στην τηλεόραση και ερχόντουσαν άνθρωποι και έλεγαν ότι η αποκατάσταση γίνεται κάτω από πολύ ειδικές συνθήκες. Είναι πάρα πολύ δύσκολο να γίνει αυτή η αποκατάσταση και επανόρθωση του περιβάλλοντος, διότι αυτό είναι σαν τη φωτιά που δεν σταματάει ή αν θέλετε είναι καρκίνωμα που κάνουμε στο περιβάλλον και έχει μεταστάσεις. Οι κάτοικοι δεν διαμαρτύρονται γιατί έτσι τους κάπνισε. Το νιώθουν, τους μιλάει το περιβάλλον διότι είναι και υδροφόρος ορίζοντας, ο Κρουσοβίτης χείμαρρος, όπου αρδεύεται και υδρεύεται η συγκεκριμένη περιοχή. Μπαίνει και μια άλλη παράμετρος απέναντι στον Σφαγγώνα κάτω από τον βράχο της Κατίγκας που είναι η περιοχή, διότι αυτοί που αποφάνθηκαν και τη χαρακτήρισαν «NATURA» αυτό έγινε μετά από πολλές έρευνες και μελέτες. Λένε, λοιπόν, οι ειδικοί και μπορούμε να το βρούμε εύκολα μέσα από την επιστημονική τους εργασία: Για να γίνει η αποκατάσταση, πρέπει να γίνει με ενδημικά φυτά τα οποία συνάδουν στο περιβάλλον, να δούμε τι διάβρωση έχει το περιβάλλον, την αλλαγή σύστασης γεωλογικά του περιβάλλοντος και πρέπει αυτά τα φυτά να είναι γηγενή. Το θέμα είναι, όμως, μετά την αλλοίωση του τοπίου - προβληματίζονται οι επιστήμονες - θα δεχθεί η υπόλοιπη περιοχή αυτά τα ενδημικά αυτοφυή φυτά - λένε οι ειδικοί - , καθώς θα έχει αλλάξει η σύσταση του εδάφους; Αν δείτε στην Ιταλία, υπάρχει ένα πρόγραμμα που λέγεται Mezzogiorno. Γιατί μετά τις πυρκαγιές δεν είναι μόνο το δάσος. Υπάρχουν γεωλογικά φαινόμενα από τις πυρκαγιές, κατά τα οποία δημιουργούνται διαφορετικά συστατικά στο έδαφος και δεν μπορεί να υπάρχει αειφόρος ανάπτυξη. Τα ξέρετε, κύριε Υπουργέ. Κάνατε και πολλές εκπομπές. Έχετε δει όμορφα τοπία. Ακούστε τώρα. Τι θα γίνει, λοιπόν, με τα φουρνέλα, με κάτι σύρματα που θα μπούνε, με κάτι εκρήξεις που θα γίνονται; Και μάλιστα, έχουν πέσει και τα ντεσιμπέλ. Θεωρούν όριο ντεσιμπέλ τα 40, που είναι η λειτουργία που λένε οι οικολογικές κινήσεις και οι κάτοικοι - και δικαίως - , που είναι το όριο ενός οικιακού ψυγείου. Γιατί τα ρίχνουν τα ντεσιμπέλ απέναντι στην ακοή του ανθρώπου; Δεν θα έχουμε ισχυρά ντεσιμπέλ με τα φουρνέλα, τις εκρήξεις και όλες αυτές τις εργασίες που θα γίνονται με τα φορτηγά μέσα στο δάσος; Θα γίνονται. Άρα, λοιπόν, θα διαταραχθεί όλη η ισορροπία της ευρύτερης περιοχής. Συνάμα υπάρχει και ο ιαματικός τουρισμός πλησίον της ευρύτερης περιοχής για τον υδροφόρο ορίζοντα και δεν ξέρουμε τις επιπτώσεις. Πάμε στους ειδικούς. Τι γίνεται τώρα; Το έχω πει, γιατί έχω υπηρετήσει στον δεύτερο βαθμό της αυτοδιοίκησης. Ό,τι δεν μπορεί να περάσει από την αιρετή περιφέρεια - δεν είναι θέμα τωρινό, είναι δομημένος έτσι ο «ΚΑΛΛΙΚΡΑΤΗΣ» - πάει στην αποκεντρωμένη. Δηλαδή, αν ένα θέμα υψίστου, μείζονος σημασίας δεν μπορεί να περάσει κατά πλειοψηφία, έστω και αν δεν το θέλει ή το θέλει ο περιφερειάρχης, παγώνει και αν δεν υπάρχει απόφαση σε τρεις ως τέσσερις μήνες, πάει στην αποκεντρωμένη. Το κάνουμε διαφορετικά, δηλαδή, το κόλπο με την αποκεντρωμένη. Η αποκεντρωμένη είναι σε μια κατάσταση που δεν μπορεί, λέει, να γνωμοδοτήσει, διότι θα γίνει η αποκατάσταση με αυτοφυή ενδημικά φυτά του περιβάλλοντος. Άρα, δεν συνάδουν με αυτά που λέει μέσα η μελέτη. Εγώ το πάω παραπάνω. Η βιβλιογραφία δείχνει ότι σε περιοχές που έχει αλλοιωθεί ο χαρακτήρας της γεωλογικά, περιβαλλοντολογικά, οικολογικά, η ζημιά είναι ανεπανόρθωτη. Οπότε εγώ θα θυσιάσω μια περιοχή και θα έρθετε - όχι εσείς προσωπικά και εσείς ως Υπουργός έχει την ευθύνη σας από την ευαίσθητη, νευραλγική θέση την οποία κατέχετε - αντιμέτωποι με πέντε χωριά και έναν ολάκερο Νομό Σερρών, τη γενέτειρα του ιδρυτή της παράταξης που πρεσβεύετε ιδεολογικά; Αυτό είναι το μέλλον του Νομού Σερρών με τον υδροβιότοπο της λίμνης Κερκίνης με τη Συνθήκη Ramsar, με τη «NATURA», που την παραβιάζουμε; Κάναμε τον ν.4685, αντιδράσαμε εμείς, διότι έτσι μπαίνετε μέσα σε περιοχές «NATURA». Έτσι θα αναπτύξουμε τον οικοτουρισμό, τα περιπατητικά μονοπάτια, το χιονοδρομικό του Λαϊλιά, το φαράγγι του Αγγίτη, τα σπήλαια της Αλιστράτης, τον Τύμβο Καστά στην Αμφίπολη, την παλαιοχριστιανική Αμφίπολη; Ακούστε, κύριε Υπουργέ, αυτό το πόστο είναι διάλειμμα στη ζωή μας. Ερχόμαστε και φεύγουμε. Ό,τι πει διά της ψήφου ο κυρίαρχος ελληνικός λαός. Γιατί πρέπει να είμαστε όχι αντιπρόσωποι αλλά εκπρόσωποι αυτού του λαού. Έχει διαφορά. Αν ξαναγυρίσετε στη δημοσιογραφία και πάτε στην περιοχή για την απαθανατίσετε, για να τη δείξετε και να πείτε: «Μένουμε Ελλάδα, μένουμε Σέρρες, μένουμε Λαϊλιά», τι θα δείξετε, κύριε Υπουργέ, στην εκπομπή σας; Νταμάρι; Θα δείξετε νταμάρι, για να βγάλουμε ραδιενεργό γρανίτη αξίας τριών εκατομμυρίων ευρώ απέναντι σε μια περιοχή που δεν υπολογίζεται με χρήμα; Γι' αυτό λέω: Μην παίζουμε με τη φωτιά, μην παίζουμε με το σπίτι μας, μην πέσουμε με τον πλανήτη, μην το στερούμε από τα παιδιά μας, ό,τι και να μας λέει η κάθε υπηρεσία δασών και προστασίας δασών της αποκεντρωμένης περιφέρειας. Δείτε το με ευαισθησία. Δεν αναφέρομαι προσωπικά σε εσάς. Είστε δημοσιογράφος, είστε νομικός, είστε ευαίσθητος. Κάνατε καλές εκπομπές. Μεταφέρετε το στους υπόλοιπους εκεί, τους μέντορες, για να αλλάξει αυτή η κατάσταση, διότι το 1997 με ΦΕΚ 275 στις 7 Απριλίου ο μακαρίτης Φίλιππος Πετσάλνικος ως Υπουργός Μακεδονίας - Θράκης την είχε χαρακτηρίσει - και καλώς - ως περιοχή υψίστου φυσικού κάλλους.
Και κλείστε με αυτό.
Ολοκληρώνω, κύριε Πρόεδρε. Μην το αμελείτε αυτό. Κάτι ήξερε ο Πετσάλνικος, κάτι ήξεραν οι Υπουργοί. Και δεν μπορεί ένας επιχειρηματίας από το 1991, το 1997, το 1998, το 2007 όλο να το φέρνει τούμπα. Πείτε του, κύριε Υπουργέ, ότι πάνω από όλα το ζητώ ως χάρη για τις επόμενες γενεές και για τη μάνα γη των Σερρών, που από εκεί ήρθαμε και εκεί θα επιστρέψουμε. Σας ευχαριστώ.
Ευχαριστούμε, κύριε Μπούμπα. Κύριε Αμυρά, έχετε κι εσείς τρία λεπτά να απαντήσετε.
Ευχαριστώ, κύριε Πρόεδρε. Αγαπητέ κύριε Μπούμπα, κατ' αρχάς να έχω μια μικρή διευκρίνιση: Ο ν.4014/2011 είναι ο νόμος που καθορίζει τις χωροθετήσεις ιδιαίτερα τέτοιων δραστηριοτήτων. Σας το λέω απλά, γιατί αναφερθήκατε στον ν.4685. Όμως, αγαπητέ κύριε Μπούμπα, μαζί σας συμφωνώ σε πάρα πολλά από αυτά που είπατε για τον τρόπο που πρέπει να προσεγγίζουμε τα θέματα ολικά και με βάθος χρόνου. Και σαφέστατα, περαστικοί είμαστε όλοι από την πολιτική. Αυτό έλειπε. Όποιος την έχει δει διαφορετικά τη θέση του στην πολιτική, τότε δεν είμαι καθόλου σίγουρος ότι κάνει για την πολιτική. Στην πολιτική πρέπει να μπαίνεις και να βγαίνεις, να κάνεις τη δουλειά σου και να έρχεσαι πίσω να λες ότι «κάτι έκανα, κάτι άφησα, κάτι πέτυχα σε συνέργεια, σε βοήθεια, σε συνεργασία με τις τοπικές κοινωνίες και τους συναδέλφους όλων των πτερύγων της Βουλής». Τώρα πάμε να δούμε συγκεκριμένα για την αδειοδότηση. Αν πάρει την άδεια. Θα το δούμε. Έχει υποβληθεί Μελέτη Περιβαλλοντικών Επιπτώσεων για τη συγκεκριμένη δραστηριότητα εκμετάλλευσης λατομείου γρανίτη στη δημοτική κοινότητα του Αχλαδοχωρίου του Δήμου Σιντικής, στη θέση Χέρσο, όπως είπαμε. Φορέας δραστηριότητας ο κ. Ιωάννης Γερμενίδης. Η συγκεκριμένη δραστηριότητα εμπίπτει εντός των ορίων της ζώνης - μη σας πω τον κωδικό της «NATURA», δεν έχει τόση σημασία - στα όρη Βροντούς, στο Λαϊλιά τον υπέροχο, στα Σπήλαια των Ζεστών Νερών και καταρρακτών. Άρα ακριβώς επειδή πρόκειται για ένα τοπίο εξαιρετικά σημαντικό και για τους βιότοπους και για τα οικοσυστήματα και για τα δασικά συστήματα, χρειάζεται να υποβληθεί τεύχος Ειδικής Οικολογικής Αξιολόγησης. Εδώ ο ν.4014/2011 που σας είπα. Μετά υπάρχουν κι άλλα βήματα. Όμως πάμε να δούμε τις γνωμοδοτήσεις, γιατί οι γνωμοδοτήσεις παίζουν πάρα πολύ σημαντικό ρόλο, κύριε Πρόεδρε. Η μελέτη που σας είπα δεν έχει Ειδική Οικολογική Αξιολόγηση, γιατί δεν έχει γίνει αυτή ακόμα. Η μελέτη έχει κατατεθεί προς διαβούλευση και γνωμοδοτήσεις και οι περισσότερες υπηρεσίες στις οποίες έχει διαβιβαστεί το τεύχος της μελέτης δυστυχώς ακόμα δεν έχουν απαντήσει. Να ένα κακό της δημόσιας διοίκησης, που πλατειάζει, ξεχειλώνει τους χρόνους και δημιουργεί, εν πάση περιπτώσει, κενά, χάσματα στο τι πρέπει να γίνεται, ώστε να υπάρχει και ασφάλεια δικαίου, να ξέρει ο καθένας, είτε είναι επενδυτής είτε είναι κάτοικος, ποια είναι η απόφαση και πώς θα τοποθετηθεί επ' αυτής. Να δούμε πρώτα απ' όλα τι γνωμοδότησε η Περιφέρεια Κεντρικής Μακεδονίας και ιδιαίτερα η Επιτροπή Ανάπτυξης Καινοτομίας και Αγροτικής Οικονομίας. Στις 30 Αυγούστου γνωμοδότησε αρνητικά. Η γνωμοδότηση είναι αρνητική. Έχει ήδη αναρτηθεί στη «ΔΙΑΥΓΕΙΑ». Πάμε παρακάτω. Ο Φορέας Διαχείρισης Λίμνης Κερκίνης έχει κάνει σημαντικότατο έργο και τώρα με την ενδυνάμωση όλων των πρώην φορέων διαχείρισης προστατευόμενων περιοχών υπό την ομπρέλα, υπό τη σκέπη του Οργανισμού για το Φυσικό Περιβάλλον και την Κλιματική Αλλαγή, θα έχει να κάνει ακόμα περισσότερα πράγματα. Και μάλιστα, κάνω μια μικρή παρένθεση, κύριε Πρόεδρε: με δυνατότητα να αντλεί πόρους, να χρηματοδοτείται βεβαίως και από το ΠΔΕ του Υπουργείου μας και να παίρνει κι επιστημονικά προγράμματα. Σημαντικότατο αυτό. Έχει σημασία. Ο Φορέας Διαχείρισης Λίμνης Κερκίνης εξέφρασε αρνητική αξιολόγηση - γνωμοδότηση. Το κρατάμε κι αυτό. Σημαντικό. Τέλος, το Δημοτικό Συμβούλιο Σερρών ομόφωνα…
Και Σιδηροκάστρου, κύριε Υπουργέ.
Και Σιδηροκάστρου. Φαντάζομαι, με ομόφωνα ψηφίσματα - δεν έχει σημασία τόσο - γνωμοδότησαν αρνητικά. Αυτές τις ημέρες το Υπουργείο Περιβάλλοντος και ιδιαίτερα τη Διεύθυνση Διαχείρισης Φυσικού Περιβάλλοντος και Βιοποικιλότητας εξετάζει τις μελέτες και εντός των χρονικών ορίων του νόμου θα γνωμοδοτήσει. Αυτό κατά την άποψή μου έχει βαρύνουσα σημασία γιατί έχουν την εμπειρία και εν πάση περιπτώσει ξέρουν εκείνοι με επιστημονικό τρόπο και όχι με απλό και ρηχό τρόπο να εκτιμούν το βάθος του χρόνου που αναφέρατε και εσείς, τι επιπτώσεις θα έχει, εάν δύνανται να μετριαστούν οι επιπτώσεις ή όχι σε ένα οικοσύστημα από μία ανθρωπογενή δραστηριότητα. Άρα όπως σας είπα και όπως βλέπετε, αγαπητοί συνάδελφοι, η διαδικασία αδειοδότησης περνάει από αρκετά κανάλια. Εάν κάποια μείνουν πίσω, εάν κάποια ξεχάσουν τον ρόλο τους, υπάρχουν και κάποια άλλα που θα επαρκούν, για να ξέρουμε πώς τοποθετείται κάθε επιστημονικός φορέας, ο κάθε θεσμοθετημένος φορέας. Από εκεί και πέρα οι τελικές αποφάσεις θα δείτε ότι θα είναι τέτοιες που φαντάζομαι θα συμφωνήσουμε όλοι κατά το ευρωπαϊκό και το εθνικό δίκαιο ότι είναι απαραίτητες και οι αναγκαίες για να διατηρήσουμε αυτά που είπατε, τα φυσικά οικοσυστήματα την υπεραξία της μάνας γης όπως πολύ εύστοχα αναφέρατε. Ευχαριστώ, κύριε Πρόεδρε.
Ευχαριστούμε κι εμείς, κύριε Αμυρά. Μακάρι, ως Σερραίος το λέω αυτό και ως Έλληνας, γιατί πολλές φορές οι «από κάτω» την κάνουν τη μεγάλη ζημιά και είναι εκτεθειμένος ο κάθε Υπουργός. Ευχαριστώ πολύ και τους δύο. Πάμε στην επόμενη που είναι η έκτη με αριθμό 1039/13-9-2021 επίκαιρη ερώτηση δεύτερου κύκλου του Βουλευτή Β΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας με θέμα: «Παναχαϊκό όρος και Αιγιαλεία: Ανεμογεννήτριες εντός προστατευόμενων περιοχών». Κύριε Αρσένη, και πάλι καλησπέρα. Έχετε δύο λεπτά για το ξεκίνημά σας.
Ευχαριστώ πολύ, κύριε Πρόεδρε. Κατ' αρχάς, θα απευθυνθώ σε εσάς, κύριε Πρόεδρε. Η τελευταία συζήτηση που είχαμε με τον κ. Αμυρά ήταν πάλι ερώτηση και αίτηση κατάθεσης εγγράφων που μετατράπηκε σε επίκαιρη και για πρώτη φορά στην ιστορία του Κοινοβουλίου που δεν παραδόθηκαν τα δύο έγγραφα ως οφειλόταν από τον Υπουργό. Είναι ο φάκελος για την τεχνική πρόταση και οικονομική προσφορά της «ΕΛΛΑΚΤΩΡ» για το έργο που κέρδισε να έχει κατασκευή σε πρώτη φάση ο ΟΕΔΑ Δυτικής Αττικής και επίσης τα συνοδευτικά έγγραφα της διυπουργικής ΣΔΙΤ που συνεδρίασε στις 5 Νοεμβρίου 2020 και αποφάσισε την ένταξη δύο έργων διαχείρισης απορριμμάτων Περιφέρειας Αττικής όπως συμπράξεις δημόσιου ιδιωτικού τομέα. Αυτά τα έγγραφα όφειλε ο κ. Αμυράς να τα φέρει στη Βουλή και δεν τα έφερε ποτέ. Είναι η πρώτη φορά που γίνεται στα κοινοβουλευτικά χρονικά και θα ήθελα και τη δικιά σας σύσταση προς τον Υπουργό για να παραδοθούν τα έγγραφα.
Κύριε Υπουργέ, έχετε τα έγγραφα σήμερα μαζί σας;
Δεν τα έχω, αλλά αύριο κιόλας θα τα καταθέσω στις υπηρεσίες.
Αυτό είναι επαρκές. Στην ερώτησή μας τώρα. Η περιοχή του Παναχαϊκού Όρους και του Ερυμάνθου με βάση και της την Ελληνική Ορνιθολογική έχει καταγεγραμμένη φωλιά σπάνιου χρυσαετού και με βάση ακριβώς τις περιβαλλοντικές οργανώσεις είναι από τις πιο κραυγαλέες περιπτώσεις παράλογης τοποθέτησης αιολικών εντός ειδικών ζωνών προστασίας. Έχουμε ήδη ένα τεράστιο αιολικό πάρκο. Μέχρι στιγμής στο Παναχαϊκό είχαμε το μεγαλύτερο αιολικό πάρκο της Ελλάδας το ξεπέρασε, όμως, καινούργιο αιολικό μόλις πρόσφατα και επιπλέον θέλετε να διπλασιάσετε τις ανεμογεννήτριες στην περιοχή πάνω από εξήντα μία ακόμα ανεμογεννήτριες σε ζώνες που είναι διπλά ενταγμένες στις περιοχές «NATURA». Να θυμίσω τις δηλώσεις του κ. Αμυρά ότι από το 2015 και εδώ και έξι, εφτά χρόνια μιλάει για τις ΠΑΔ, έχει καταθέσει κοινοβουλευτικές ερωτήσεις και έχει καταθέσει κοινοβουλευτικές προτάσεις στις επιτροπές που συμμετείχε. Οι ΠΑΔ είναι η περιοχές άνευ δρόμων. Κύριε Υπουργέ, έχετε δηλώσει πολύ θετικός και ότι άμεσα δεν χρειάζεται να σας το προτείνουμε εμείς, το μελετάτε για να το προωθήσετε. Είναι αυτή η περιοχή μια περιοχή μια ΠΑΔ, σε έκταση τεράστια, δεκαοκτώ σχεδόν τετραγωνικών χιλιομέτρων και όμως με αυτές τις εγκρίσεις παραγωγής σε αιολικά, δεν θα μείνει τίποτα από αυτήν την προστατευόμενη κατά τα άλλα περιοχή. Επίσης βρίσκεται τέσσερις απ' όλες αυτές οι ανεμογεννήτριες χωροθετούνται πάνω από το Λεόντιο, έναν από τους ελάχιστους ορεινούς οικισμούς της Ελλάδας που είναι τόσο ζωντανοί. Έχουμε έναν οικισμό κτηνοτρόφων - μελισσοκόμων με είκοσι παιδιά που πηγαίνουν στο δημοτικό σχολείο, παράγουν οι άνθρωποι δεκαπέντε χιλιάδες τόνους βιολογικού κατσικίσιου γάλακτος και εκεί πέρα θα ανοίξουν με τις αδειοδοτήσεις αυτές σαράντα πέντε χιλιόμετρα νέων δρόμων σε δάση και χορτολιβαδικές εκτάσεις. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Και κλείνω. Επειδή ακριβώς είναι ξεκάθαρη η Ευρωπαϊκή Επιτροπή όταν μας καταδίκασε το Ευρωπαϊκό Δικαστήριο για τις περιοχές «NATURA» στην ουσία μας απαγόρευσαν να χωροθετούμε δραστηριότητες στις προστατευόμενες περιοχές πριν γίνουν τα σχέδια διαχείρισης. Εκκρεμεί και μια νέα καταδίκη με αιτιολογημένη γνώμη ήδη για τις αδειοδοτήσεις αιολικών στη «NATURA». Πώς μετά από αυτήν την καταδίκη της Ευρωπαϊκής Επιτροπής έρχεται η ελληνική Κυβέρνηση και χωροθετεί δραστηριότητες στις «NATURA» τέτοιες μεγάλης κλίμακας και επιπτώσεων; Είναι ένα εύλογο ερώτημα, νομίζω, για όλους. Ευχαριστώ πολύ.
Ευχαριστούμε. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Στη δευτερολογία μου θέλω να σας πω ότι δεν υπάρχει καμμία επικείμενη καταγγελία όπως αναφέρετε και στην ερώτησή σας της Ευρωπαϊκής Επιτροπής εναντίον της Ελλάδας για τη δέουσα εκτίμηση. Θα το απαντήσω, όμως, στη δευτερολογία μου. Λοιπόν, κατ' αρχάς, να ξεκαθαρίσω ότι αυτό που λέτε κιόλας στην επίκαιρη ερώτησή σας ότι υπάρχουν βεβαιώσεις παραγωγής από τη ΡΑΕ για κάποιες περιοχές μέσα σε διπλά ενταγμένες περιοχές του δικτύου «NATURA» πραγματικά δεν καταλαβαίνω τι λέτε. Δεν υπάρχει διπλή ένταξη μιας περιοχής «NATURA». Μία φορά γίνεται, άπαξ. Δεν γίνεται δύο φορές. Άρα δεν το καταλαβαίνω. Ίσως να είναι μία λάθος διατύπωση. Πάμε τώρα στα αιολικά πάρκα για το Παναχαϊκό όρος και εδώ να το ξαναπώ και το έχουμε πει πολλές φορές ότι η βεβαίωση παραγωγού από τη Ρυθμιστική Αρχή Ενέργειας είναι κάτι εντελώς διαφορετικό από το να γίνει πραγματικά ένα έργο. Δεν σημαίνει επειδή πήρε κάποιος βεβαίωση παραγωγού από τη ΡΑΕ ότι θα μπορέσει να φτάσει και μέχρι το τέλος. Και δεν σημαίνει, επίσης, ότι θα εγκριθεί και η περιβαλλοντική του αδειοδότηση. Αυτά είναι ξεκάθαρα πράγματα. Και επιπλέον στην πράξη έχει αποδειχθεί ότι μόνο ένα πολύ μικρό ποσοστό των αδειών παραγωγής της ΡΑΕ σε περιοχές «NATURA» να καταλήγουν σε έργα εγκατάστασης αιολικών πάρκων. Επίσης, να σημειωθεί ότι η ΡΑΕ ουδέποτε χορήγησε το τελευταίο διάστημα νέα βεβαίωση παραγωγού στην ευρύτερη περιοχή του Παναχαϊκού όρους. Μου κάνει εντύπωση που το λέτε. Αμέσως απευθυνθήκαμε στη ΡΑΕ και στα στοιχεία της επίσης μέσα από το διαδίκτυο μπορεί να βρει κάποιος, δεν υπάρχει τέτοια νέα βεβαίωση παραγωγού. Όπως επίσης, κάναμε αμέσως έρευνα στο αρχείο της Γενικής Γραμματείας Χωρικού Σχεδιασμού και Αστικού Περιβάλλοντος και προέκυψε ότι την παρούσα χρονική στιγμή δεν έχει διαβιβαστεί καμμία περιβαλλοντική μελέτη σχετική με την εγκατάσταση αιολικών σταθμών της περιοχής του Παναχαϊκού όρους και της Αιγιαλείας. Πάμε να δούμε τώρα τι συμβαίνει σήμερα στην πραγματική εικόνα. Εντός δικτύου «NATURA» - για την περιοχή πάντα μιλάμε - με επίσημα στοιχεία της ΡΑΕ έχουν χορηγηθεί οκτώ άδειες παραγωγού για 184 MW, αλλά σε λειτουργία βρίσκονται και έχουν φτάσει στο τέλος μόλις δύο έργα ισχύος 48 MW. Επίσης, τέσσερα έργα ισχύος 102 MW έχουν έγκριση ΑΕΠΟ, ενώ δύο έργα ισχύος 33 MW βρίσκονται στο αρχικό στάδιο αδειοδότησης. Δεν ξέρω αν μιλάτε γι' αυτά τελικά. Για τους υφιστάμενους αιολικούς σταθμούς που μιλάτε στο Παναχαϊκό όρος αυτοί είναι ως γνωστόν κατασκευασμένοι από το 2006 ως το 2009. Τότε όντως δεν είχε, δεν προβλεπόταν από τη νομοθεσία και δεν είχε εκπονηθεί ειδική οικολογική αξιολόγηση και δεν έχει γίνει και η δέουσα εκτίμηση όπως σήμερα προβλέπεται με το άρθρο 10 του ν.4014/2021. Κατά την διαδικασία ανανέωσης ΑΕΠΟ θα πρέπει να υποβληθεί μελέτη ειδικής οικολογικής αξιολόγησης στις υπηρεσίες, ώστε να διασφαλιστεί η οικολογική ακεραιότητα της περιοχής. Αυτή είναι όλη η πραγματική εικόνα. Να έχουμε πάντα στον ορίζοντά μας ότι εντός των επόμενων μηνών τα σχέδια διαχείρισης για το σύνολο των προστατευόμενων περιοχών «NATURA 2000» θα εγκριθούν και σε συνδυασμό με την τροποποίηση της ισχύουσας νομοθεσίας για τη δέουσα εκτίμηση θα διασφαλιστεί η συμβατότητα των νέων έργων αιολικών σταθμών παραγωγής ηλεκτρικής ενέργειας με τις οικολογικές απαιτήσεις «NATURA 2000». Τα υπόλοιπα στη δευτερολογία μου. Ευχαριστώ.
Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, η διπλή ένταξη στη «NATURA» - είναι πολύ συνηθισμένη κιόλας - αφορά όταν εντάσσεται κάποια περιοχή για την ορνιθοπανίδα και κάποια περιοχή ταυτόχρονα για τη χλωρίδα. Όσον αφορά στη δέουσα εκτίμηση, βεβαίως, είμαστε στον προθάλαμο του Ευρωπαϊκού Δικαστηρίου. Έχει σταλεί ήδη αιτιολογημένη γνώμη προς την ελληνική Κυβέρνηση. Σχεδόν ποτέ οι αιτιολογημένες γνώμες δεν αποφεύγουν το να καταλήγουν σε καταγγελία. Ήταν θέμα διετίας να οδηγηθούμε στο Ευρωπαϊκό Δικαστήριο και έχει περάσει πάνω από ενάμιση χρόνο από αυτή τη διετία, οπότε θεωρείται τετελεσμένο ότι θα οδηγηθεί η ελληνική κυβέρνηση στο δικαστήριο. Βέβαια δεν θα πληρώσουν κάτι οι διάφορες εταιρείες των ΑΠΕ. Πάλι ο Έλληνας φορολογούμενος θα πληρώσει. Η δε καταδίκη μας πρόσφατα, τον Δεκέμβριο του 2020, για τη χωροθέτηση δραστηριοτήτων στις «NATURA» χωρίς να έχει προηγηθεί διαχειριστική μελέτη, δηλαδή ποια είναι η ζώνη απόλυτης προστασίας κ.ο.κ. αναμένεται να είναι δυσθεώρητο το ύψος του προστίμου πάρα πολύ απλά γιατί η Ελλάδα από εκεί και πέρα αντί να συμμορφωθεί συνεχίζει και χωροθετεί δραστηριότητες. Αναμένεται να είναι πάνω από μισό δισεκατομμύριο ευρώ αρχικά το πρόστιμο και με χρονική αύξηση ανάλογα με τη μη συμμόρφωση. Όσο για τη ΡΑΕ, η ΡΑΕ δίνει άδειες παραγωγής κατά παράβαση του χωροταξικού των ΑΠΕ, ένα χωροταξικό που η Κυβέρνηση σας και εσείς προσωπικά έχετε πει τόσες φορές ότι είναι ελλιπές και θα φέρετε ένα πιο αυστηρό. Είχε δεσμευτεί ο προκάτοχό σας, ο κ. Οικονόμου, ότι τέλη του 2021 θα είναι έτοιμο. Τώρα ακούγεται για τέλη του 2022 κ.ο.κ.. Και όμως η ΡΑΕ, επειδή δεν έχετε ζώνες αποκλεισμού, συνεχίζει και αδειοδοτεί στις ζώνες αποκλεισμού που κατ' εσάς το χωροταξικό των ΑΠΕ, που δεν είναι αρκετά αυστηρό, απαγορεύει. Αυτό το μη αυστηρό χωροταξικό πλαίσιο απαγορεύει και η ΡΑΕ το παραβλέπει, ζώνες αποκλεισμού, οι αποστάσεις από επαρχιακούς οδούς, παραδείγματα στην Εύβοια, θα περνάνε τα αυτοκίνητα κάτω από τους έλικες με κίνδυνο ατυχήματος, οι αποστάσεις από οικισμούς, από παραδοσιακούς οικισμούς, από αρχαιολογικούς χώρους για τη φέρουσα ικανότητα και κάθε φορά θα ανακαλύπτουμε μια καινούργια παραβίαση. Είναι κατά συρροή αυτές οι παραβιάσεις από τη ΡΑΕ. Εδώ σας ζητάμε να σταματήσετε αυτές τις διαδικασίες πάρα πολύ απλά γιατί έχουμε διπλή «NATURA», έχουμε περιοχή χωρίς δρόμους δεκαοκτώ τετραγωνικών χιλιομέτρων, έχουμε έναν ζωντανό κτηνοτροφικό οικισμό και θα ανοιχτούν βασικά περίπου πενήντα χιλιόμετρα δρόμου. Είναι τεράστια η αλλοίωση σε μια περιοχή που η ορνιθολογική λέει ότι έχει απειλούμενο είδος πολύ σημαντικό. Αυτοί είναι αυτονόητοι λόγοι που αν περνούσε το έργο από τη δέουσα εκτίμηση θα απορρίπτονταν. Σας ζητάμε να σεβαστείτε την ευρωπαϊκή νομοθεσία.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς πάλι δεν καταλαβαίνω τι θα πει διπλή «NATURA». Υπάρχει και τριπλή και τετραπλή; Τι εννοείτε; Μια φορά μια περιοχή μπορεί να ενταχθεί και απολαμβάνει ανάλογα με τη σημασία την οικολογική, την περιβαλλοντική παραπάνω προστασία. Υποθέτω ότι αναφέρεστε σε αυτό, στους οικοτόπους προτεραιότητας. Δεν υπάρχει διπλή «NATURA», ούτε επίσης υπάρχει καταγγελία όπως λέτε εσείς της Ευρωπαϊκής Επιτροπής εναντίον της χώρας στο Ευρωπαϊκό Δικαστήριο για απουσία δέουσας εκτίμησης. Δεν υπάρχει αυτό που λέτε. Μην εύχεστε να συμβαίνει. Δεν συμφέρει πρώτα απ' όλα και δεν χρειάζεται να βγαίνετε μέσα στο Κοινοβούλιο και να λέτε ότι η χώρα θα καθίσει σίγουρα στο σκαμνί από το Ευρωπαϊκό Δικαστήριο για περιβαλλοντικά ζητήματα. Είναι δυνατόν μέσα στη Βουλή να λέτε ότι σίγουρα είναι θέμα χρόνου ότι θα καταδικαστούμε; Πρώτα από όλα δεν υπάρχει καταγγελία για τη δέουσα εκτίμηση. Υπάρχει προειδοποιητική επιστολή, το λεγόμενο «EU Pilot», που είναι η έναρξη μιας διαδικασίας και αναφέρεται η συγκεκριμένη στην εφαρμογή γενικότερα της περιβαλλοντικής νομοθεσίας και όχι ειδικότερα και συγκεκριμένα για τα αιολικά. Άρα, πρέπει να τα λάβετε υπ' όψιν αυτά τα στοιχεία που σας λέω. Δεν υπάρχει καταδικαστική απόφαση του ευρωπαϊκού δικαστηρίου. Πού την είδατε αυτήν την καταδικαστική απόφαση; Καταθέστε την παρακαλώ στα Πρακτικά. Δεν πρέπει να λέμε μέσα στο Κοινοβούλιο ότι η χώρα καταδικάστηκε ή ότι η χώρα σίγουρα θα καταδικαστεί, μπερδεύοντας τις διαδικασίες οι οποίες ορίζονται από την Ευρωπαϊκή Ένωση, τις ακολουθούμε όλα τα μέλη και γι' αυτό άλλωστε δώσαμε και την απάντηση στην προειδοποιητική επιστολή της Επιτροπής την οποία η Επιτροπή μελετάει και περιμένουμε την ανταπόκρισή της. Επίσης, λέω ξανά ότι το ειδικό χωροταξικό πλαίσιο - στο οποίο αναφερθήκατε και εσείς και ότι είναι αυστηρό - πολύ καλά κάνει και είναι αυστηρό. Λέτε ότι δεν μπορεί η ΡΑΕ να καταπατά αυτούς τους θεσμικούς τρόπους προστασίας του περιβάλλοντος. Δεν καταπατάει τίποτα. Η ΡΑΕ δίνει τη βεβαίωση παραγωγού, αλλά δεν σημαίνει αυτό ότι το έργο θα αδειοδοτηθεί και θα κατασκευαστεί. Το είπα και πριν απαντώντας στον κ. Μπούμπα λέγοντας ότι ένα πολύ μικρό ποσοστό των βεβαιώσεων παραγωγού που δίνονται από τη ΡΑΕ καταλήγει σε θεσμοθέτηση, χωροθέτηση και αδειοδότηση του έργου. Όσον αφορά κάτι που ενδεχομένως σ' αυτό αναφέρεστε εσείς, το ειδικό χωροταξικό, λοιπόν, στο άρθρο 6 στην παράγραφο 1 λέει κάτι πάρα πολύ σημαντικό, ότι αποκλείεται η χωροθέτηση αιολικών εγκαταστάσεων εντός μεταξύ άλλων των οικοτόπων προτεραιότητας περιοχών της επικράτειας που έχουν ενταχθεί ως τόποι κοινοτικής σημασίας στο δίκτυο «ΦΥΣΗ 2000». Ίσως αυτό να εννοείτε όταν λέτε διπλή «NATURA». επίσης, για να προχωρήσει η περιβαλλοντική αδειοδότηση σε τέτοιου είδους έργα τέτοιων περιοχών θα πρέπει να διενεργείται περιβαλλοντική αδειοδότηση με βάση τις σχετικές πρόνοιες των ειδικότερων προεδρικών διαταγμάτων και υπουργικών αποφάσεων. Όλοι ξέρουμε ότι σε περιοχές «NATURA» όπου υπάρχουν προεδρικά διατάγματα, όπου υπάρχουν υπουργικές αποφάσεις, εκεί είναι σχεδόν αδύνατον να αναπτυχθούν δραστηριότητες σαν κι αυτές. Αυτό είναι σίγουρο ότι δεν μπορούν να αναπτυχθούν. Αλλά και άλλες δραστηριότητες, σαν κι αυτές που αναφέρατε εσείς, κύριε Μπούμπα, πριν και διαρκώς απευθύνομαι στον κ. Μπούμπα, γιατί έχουν μια συνάφεια τα θέματα, κοινές ή «NATURA», διαφορετικές ή ανθρωπογενείς δραστηριότητες που ενδεχομένως κάποιοι θέλουν να τις δουν να πραγματοποιούνται, αλλά μπορεί η δημόσια διοίκηση με βάση την επιστημονική της θεώρηση να τις κρίνει ως μη κατάλληλες και να τις απορρίψει. Άρα, εκεί βρισκόμαστε και στο θέμα αυτό. Ξαναλέω ότι είναι πάρα πολύ σημαντικό και φαντάζομαι ότι από του χρόνου τέτοιον καιρό δεν θα έχουμε να συζητάμε στη Βουλή για τέτοιου είδους θέματα, για την προστασία των «NATURA» διότι θα έχουν εκδοθεί επιτέλους οι ειδικές περιβαλλοντικές μελέτες που θα μας οδηγήσουν στα προεδρικά διατάγματα που θα τεθούν όροι προστασίας, με ενδιάμεση, βεβαίως, πολύ σημαντική τη διαδικασία της διαβούλευσης με τους επιστημονικούς φορείς, με τις τοπικές κοινότητες, με τους μεμονωμένους πολίτες. Έτσι, λοιπόν, κάτι που αυτή η χώρα δεν είχε αποκτήσει ποτέ σχεδόν, παρά μόνο αποσπασματικά, δηλαδή ένα ενιαίο σύστημα θεώρησης και προστασίας και ανάδειξης των προστατευόμενων περιοχών «NATURA», που ειρήσθω εν παρόδω φτάνουν περίπου στο ένα τρίτο της χωρικής επικράτειας, θα ξέρουμε πλέον πώς θα κινηθούμε, ποιες είναι οι δεσμεύσεις, ποιες είναι οι απαγορεύσεις, ποια είναι τα επιτρεπτά όρια και ποια όχι. Σας ευχαριστώ πάρα πολύ.
Ευχαριστούμε πάρα πολύ. Συνεχίζουμε τώρα με την τρίτη με αριθμό 1043/13-9-2021 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Να διασφαλιστούν οι θέσεις εργασίας και τα δικαιώματα των εργαζομένων στα ξενοδοχεία του ομίλου Κυπριώτη στην Κω». Κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ένας από τους μεγαλύτερους ξενοδοχειακούς ομίλους του νησιού της Κω με πέντε ξενοδοχεία, χίλια πεντακόσια είκοσι δύο δωμάτια και τέσσερις χιλιάδες συνεδριακές θέσεις ανακοίνωσε - και υλοποίησε βέβαια - τη μη λειτουργία το 2021, σε ζώνη για την οποία σύμφωνα με στοιχεία του ΣΕΤΕ ξεπέρασε κάθε προσδοκία τους και σε κάποιες περιοχές ξεπέρασε ακόμη και τα νούμερα του 2019. Αυτή, λοιπόν, την περίοδο επτακόσιοι εργαζόμενοι και σειρά μικροεπαγγελματιών, που εξαρτούσαν τη δραστηριότητά τους από τη λειτουργία του, έμειναν ξεκρέμαστοι. Τα προηγούμενα χρόνια ο όμιλος Κυπριώτη γιγαντώθηκε, κύριε Υπουργέ. Στηρίχθηκε σε κρατικό χρήμα και εφάρμοσε, βεβαίως, όλο το αντεργατικό πλαίσιο που διαχρονικά οι κυβερνήσεις δημιουργούσαν. Και σ' αυτό το πλαίσιο που τώρα εσείς δημιουργήσατε ποντάρει για να απαλλαγεί από τα δικαιώματα των εργαζομένων. Οι εργαζόμενοι, που με τον ιδρώτα τους στήριξαν όλα τα χρόνια τη λειτουργία του, καλούνται να πληρώσουν την εξέλιξη με τα τραπεζικά δάνεια και την εξαγορά τους, μένοντας άνεργοι, χωρίς εισόδημα και ασφάλιση. Η διεύθυνση του ομίλου δεν δίνει καμμία, επί της ουσίας, απάντηση για το τι θα γίνει με τους εργαζόμενους ενισχύοντας την ανασφάλεια και τα αδιέξοδα των εργαζομένων που για μια ακόμα χρονιά όχι μόνο δεν θα δουλέψουν, αλλά βρίσκονται μπροστά στον κίνδυνο μόνιμης απώλειας της εργασίας και του εισοδήματός τους. Έχετε ευθύνη ως Κυβέρνηση γιατί ενώ ήταν σε γνώση σας οι συνδυασμοί του ομίλου και η στάση του ομίλου απέναντι στους εργαζόμενους, δυστυχώς, με τη στάση σας ενισχύετε τον όμιλο να υλοποιήσει αυτά τα σχέδια. Ρωτάμε, λοιπόν, τι μέτρα θα πάρετε για να διασφαλίσετε τις θέσεις εργασίας και τα δικαιώματα των εργαζομένων. Αν προτίθεστε να πάρετε μέτρα για την οικονομική στήριξη των εργαζομένων, αν θα δοθεί έκτακτο βοήθημα για όλη αυτή την περίοδο που ήταν χωρίς εισόδημα και δημιούργησαν υποχρεώσεις προφανώς, αν θα επιδοτηθούν οι εργαζόμενοι με το επίδομα ανεργίας για όσο διάστημα παραμείνουν άνεργοι μέχρι να δούμε τι θα γίνει με τα ξενοδοχεία. Πώς τοποθετείστε στο αίτημα των εργαζομένων για πάγωμα των δανείων τους και των οφειλών τους προς το δημόσιο, αλλά και στο αίτημα να μη γίνεται καμμία διακοπή του ρεύματος, του νερού και του τηλεφώνου σε κάθε σπίτι αυτών των εργαζομένων;
Ευχαριστούμε. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Αξιότιμε κύριε Κατσώτη, καθ' όλη τη διάρκεια της υγειονομικής περιπέτειας που περνάμε, το ξέρετε πολύ καλά - όσο κι αν δεν το παραδέχεστε δημοσίως - ότι η Κυβέρνηση έχει στηρίξει τους εργαζόμενους και ιδιαίτερα αυτούς που πλήττονται περισσότερο, όπως είναι οι εργαζόμενοι στον τουριστικό κλάδο. Αναλυτικότερα, αφού σας θυμίσω ότι η Κυβέρνηση έχει διαθέσει ή σχεδιάζει να διαθέσει συνολικά πάνω από 41 δισεκατομμύρια ευρώ για τη στήριξη της οικονομίας, επιτρέψτε μου να αναφερθώ επιγραμματικά στις επί μέρους πολιτικές που υιοθετήθηκαν πρόσφατα στον τομέα της απασχόλησης. Το πρώτο μέτρο είναι η χορήγηση αποζημίωσης ειδικού σκοπού σε εποχικά εργαζόμενους με δικαίωμα υποχρεωτικής επαναπρόσληψης για τους μήνες Μάιο και Ιούνιο 2021. Το δεύτερο μέτρο είναι η αναστολή των συμβάσεων εργασίας εργαζομένων σε επιχειρήσεις του κλάδου του τουρισμού - επισιτισμού και χορήγηση αποζημίωσης ειδικού σκοπού στους εργαζόμενους των οποίων οι συμβάσεις εργασίας τέθηκαν σε αναστολή. Το τρίτο μέτρο είναι η ένταξη εργαζομένων στους κλάδους τουρισμού - επισιτισμού στο ανοιχτό πρόγραμμα εκατό χιλιάδων νέων επιδοτούμενων θέσεων εργασίας. Μάλιστα, όπως έχει ήδη ανακοινωθεί, το πρόγραμμα αυτό θα επεκταθεί για άλλες πενήντα χιλιάδες θέσεις εργασίας. Το τέταρτο μέτρο είναι η υλοποίηση του προγράμματος στήριξης συνεργασίας, στο οποίο μάλιστα έχει ήδη χορηγηθεί παράταση μέχρι το τέλος του χρόνου. Στόχος του προγράμματος είναι η παροχή στήριξης με τη μορφή βραχυχρόνιας οικονομικής ενίσχυσης στους εργαζόμενους του ιδιωτικού τομέα ώστε να διατηρηθούν οι θέσεις εργασίας πλήρους απασχόλησης. Δηλαδή, η προσπάθεια που καταβάλλεται από την Κυβέρνηση στο κομμάτι της στήριξης της εργασίας είναι συστημική και συνεχής. Αναφορικά με τη συγκεκριμένη επιχείρηση για την οποία με ρωτάτε, σύμφωνα με τα τηρούμενα στοιχεία του αρμόδιου τμήματος επιθεώρησης εργασιακών σχέσεων Κω - Καλύμνου του ΣΕΠΕ ενημερωθήκαμε ότι στις 9 Ιουλίου του 2021 συζητήθηκε εργατική διαφορά μετά από αίτηση του εργατικού κέντρου βορείου συγκροτήματος Δωδεκανήσου με θέμα: πρώτον, την επαναπρόσληψη του συνόλου του προσωπικού για την περίοδο 2021 και δεύτερον, την άρνηση διαβούλευσης της επιχείρησης με τα συνδικαλιστικά όργανα των εργαζομένων. Στη συζήτηση αυτή ο εκπρόσωπος του ομίλου ανακοίνωσε την πρόθεση της επιχείρησης να μην λειτουργήσει για τη σεζόν του 2021. Ως προς το θέμα της άρνησης διαβούλευσης ο εργοδότης ισχυρίστηκε ότι έχει έρθει κατ' επανάληψη σε επαφή με το εργατικό κέντρο του βορείου συγκροτήματος Δωδεκανήσου. Οι εργαζόμενοι από την πλευρά τους υποστήριξαν ότι η απόφαση για τη μη επαναλειτουργία των ξενοδοχειακών μονάδων του ομίλου σχετίζεται με τα οικονομικά συμφέροντα των ιδιοκτητών και στη συνέχεια αιτήθηκαν την επαναπρόσληψή τους. Μετά την άκαρπη αυτή προσπάθεια για την επίλυση του προβλήματος το σωματείο ξενοδοχοϋπαλλήλων και σερβιτόρων Κω κατέθεσε αίτηση συμφιλίωσης προς τον οργανισμό μεσολάβησης και διαιτησίας. Ο συμφιλιωτής ανέλαβε τα καθήκοντά του στις αρχές Αυγούστου και μετά από δήλωση μη διαθεσιμότητας για κοινή συνάντηση εντός του μηνός Αυγούστου από την εργοδοτική πλευρά τα δύο μέρη κλήθηκαν σε κοινή συνάντηση στις 7 Ιουλίου του 2021. Ωστόσο ο συμφιλιωτής προκειμένου να μπορέσει να διαμορφώσει πληρέστερα το πρακτικό συμφιλίωσης ζήτησε τόσο από τους εργαζόμενους όσο και από τον εργοδότη να καταθέσουν υπομνήματα με τις θέσεις τους μέχρι τις 15 Ιουλίου 2021. Σ' αυτό ακριβώς το σημείο βρισκόμαστε σήμερα, κύριε Κατσώτη. Δηλαδή, η συμφιλιωτική διαδικασία βρίσκεται σε πλήρη εξέλιξη. Σας ευχαριστώ και θα επανέλθω και στη δευτερολογία μου.
Κύριε συνάδελφε, έχετε τον λόγο.
Κύριε Υπουργέ, δεν μας φωτίσατε. Μιλάμε για ένα συγκεκριμένο θέμα και όχι για το πρόγραμμα στήριξης των εργαζομένων στον τουρισμό. Γι' αυτό το πρόγραμμα έχουμε συζητήσει αρκετές φορές. Ήταν πολύ πίσω από τις ανάγκες των εργαζομένων. Δεν κάλυψε τα αιτήματα αυτά που είχαν για διασφάλιση του εισοδήματος τους, για εξασφάλιση των εργασιακών και ασφαλιστικών τους δικαιωμάτων. Εσείς, βέβαια, ισχυρίζεστε ότι τα προγράμματα αυτά, το «ΣΥΝ - ΕΡΓΑΣΙΑ» και «ΑΝΑΣΤΟΛΗ», κάλυψαν τις ανάγκες των εργαζομένων κάτι που βέβαια είναι σε αντίθετη πλευρά. Κάλυψε τις ανάγκες των εργοδοτών. Τους απάλλαξε από τον μισθό που θα κατέβαλλαν στους εργαζομένους, τους απάλλαξε από εργοδοτικές εισφορές. Ουσιαστικά, διασφάλισε τα κέρδη τους και δεν δαπάνησαν χρήματα για να καλύψουν τις ανάγκες και τις υποχρεώσεις τους απέναντι στους εργαζόμενους. Αλήθεια, ποιος κλείνει και πότε τις επιχειρήσεις; Οι εργαζόμενοι και του Κυπριώτη όπως και χιλιάδων επιχειρήσεων που έζησαν περιόδους μεγάλης κερδοφορίας των επιχειρήσεων, ζουν τώρα και την περίοδο των επιλογών των επιχειρηματικών ομίλων για το κλείσιμό τους, προκειμένου πάλι να διασφαλίσουν τα κέρδη τους και να κάνουν με τις επιλογές τους πιο κερδοφόρες τις επιχειρήσεις. Ο όμιλος Κυπριώτη, ο τουριστικός όμιλος όπως και αρκετοί άλλοι επιχειρηματικοί όμιλοι στον κερδοφόρο κλάδο του τουρισμού έχουν χρόνια τώρα την αμέριστη στήριξη των κυβερνήσεων, κύριε Υπουργέ. Όχι μόνο τη δική σας, αλλά και του ΣΥΡΙΖΑ, του ΠΑΣΟΚ και όλων των κυβερνήσεων που πέρασαν με χρηματοδοτήσεις, προνόμια, φοροαπαλλαγές, εισφοροαπαλλαγές, διευκολύνσεις στις χρήσεις γης, με αλλαγές, δηλαδή, των χρήσεων γης και πάμφθηνη εργατική δύναμη που διασφάλισαν μέσα από το νομοθετικό σας πλαίσιο, βέβαια εντείνοντας την εκμετάλλευση: δεκαέξι μορφές εργασίας, δεκάωρα, συλλογικές συμβάσεις οι οποίες δεν υλοποιούνται κ.λπ.. Οι επτακόσιοι εργαζόμενοι, που ίσως αντιστοιχούν σε επτακόσιες οικογένειες, βρέθηκαν χωρίς δουλειά με μέλλον αβέβαιο και με δικαιώματα στον αέρα. Αλήθεια, για την Κυβέρνηση, πού αρχίζει και πού σταματά η εργοδοτική ευθύνη απέναντι στους εργαζόμενους; Πού αρχίζει και πού σταματά η κυβερνητική ευθύνη απέναντι στους εργαζόμενους; Ποια θέση παίρνετε για την κατάσταση που οδηγούνται από τις επιλογές των ομίλων; Ποια είναι η αντιμετώπιση τέτοιων περιπτώσεων όπως του ομίλου Κυπριώτη από τις κυβερνήσεις; Γιατί, ενώ παλιότερα το εργατικό κίνημα είχε κατακτήσει τη διαδοχή των εργαζομένων στον επόμενο εργοδότη - και αυτό γινόταν κάτω από τον αγώνα τους, βέβαια - σήμερα δεν είναι περιοριστικό, όπως ισχυρίζεστε ως Κυβέρνηση; Σήμερα που ο πλούτος που παράγεται είναι αμύθητος οι μισθοί είναι χαμηλότεροι. Τα όποια εργασιακά και ασφαλιστικά δικαιώματα θεωρούνται εμπόδιο στην καπιταλιστική ανάπτυξη. Ποιος ορίζει τι είναι ρεαλιστικό και τι όχι; Ποια είναι τα κριτήρια και ποιος τα θέτει; Δεν θέλουμε, βέβαια, κι ούτε ζητάμε να στηριχτεί ο ένας ή ο άλλος επιχειρηματίας, γιατί και ο ένας και ο άλλος λειτουργούν με τους ίδιους όρους, την όλο και μεγαλύτερη εκμετάλλευση των εργαζομένων για μεγαλύτερη κερδοφορία. Αυτό που απαιτούν οι εργαζόμενοι είναι η διασφάλιση των θέσεων εργασίας, γιατί τα ξενοδοχεία, κύριε Υπουργέ, θα συνεχίσουν να είναι ξενοδοχεία. Δεν θα γίνουν νοσοκομεία. Δεν θα γίνουν βιομηχανία. Άρα, λοιπόν, η διασφάλισή τους, η διαδοχή των εργαζομένων στον νέο εργοδότη πρέπει να διασφαλιστεί από την Κυβέρνηση. Έχετε ευθύνες ο όποιος νέος εργοδότης να υποχρεωθεί να απασχολήσει τους ίδιους εργαζόμενους με το σύνολο των δικαιωμάτων τους. Η διασφάλιση των αποζημιώσεων για τους εργαζόμενους είναι υποχρέωση της Κυβέρνησης. Στον όμιλο Κυπριώτη υπάρχουν εργαζόμενοι με πολλά χρόνια εργασίας. Τι λέτε; Πρέπει να χαθούν οι αποζημιώσεις τους; Αυτό λέτε, κύριε Υπουργέ, όταν λέμε να διασφαλιστούν τα δικαιώματά τους; Θα στηριχθούν οι εργαζόμενοι; Με ποιον τρόπο; Θα ληφθεί μέριμνα για στήριξη του εισοδήματός τους μέχρι το επίδομα; Πρέπει να μας απαντήσετε γι' αυτούς τους επτακόσιους εργαζόμενους, για να αντιμετωπίσουν τις υποχρεώσεις που γεννήθηκαν όλο το διάστημα που δεν δούλεψαν. Θα επιδοτηθούν για όσο διάστημα θα είναι άνεργοι, μέχρι να προκύψει η διαδοχή, που θα αγωνιστούν βέβαια γι' αυτή; Τι λέει η Κυβέρνηση για τα δάνεια αυτών των εργαζομένων οι οποίοι δεν μπορούν να πληρώσουν τις δόσεις τους; Θα παγώσουν με ρύθμιση που πρέπει να κάνετε; Τι λέει για τις οφειλές προς το δημόσιο που και αυτές δεν μπορούν να καταβληθούν; Θα διασφαλίσει γι' αυτούς τους εργαζόμενους ότι δεν θα κοπεί το ρεύμα, το νερό, η επικοινωνία; Κύριε Υπουργέ, οι εργαζόμενοι θέλουν καθαρές απαντήσεις. Θα τις δώσετε; Εμείς λέμε ότι δεν θα τις δώσετε. Γιατί και στην Κυβέρνηση της Νέας Δημοκρατίας, όπως και στις προηγούμενες, είστε πολύ απλόχεροι προς τους επιχειρηματικούς ομίλους και πολλοί τσιγκούνηδες, αντίστοιχα, για τους εργαζόμενους, πολύ επιεικείς προς τους εργοδότες, τους συγχωρείτε κάθε παρανομία και παραβίαση και αδίστακτοι απέναντι στους εργαζόμενους κι αυτό αποπνέουν οι αντεργατικοί νόμοι και ιδιαίτερα ο δικός σας νόμος, ο νόμος Χατζηδάκη - Τσακλόγλου, ο νόμος της Νέας Δημοκρατίας για το εργασιακό που καταργεί το οκτάωρο και τα υπόλοιπα. Οι εργαζόμενοι έναν δρόμο έχουν, να οργανωθούν στα συνδικάτα τους, να συμμετέχουν ενεργά, δραστήρια, να εκλέγουν διοικήσεις ασυμβίβαστες, ανυποχώρητες στα εργοδοτικά συμφέροντα και τις επιλογές, να οργανώνουν τον αγώνα για τις σύγχρονες ανάγκες των εργαζομένων, να συγκρούονται με τις κυβερνήσεις που υπηρετούν τις ανάγκες των εργοδοτών, τσακίζοντας τις ζωές των εργατών. Αυτός ο δρόμος απαιτεί να γυρίσουν την πλάτη στα κόμματα του κεφαλαίου και με αφοβία να σταθούν απέναντι στην κρατική και την εργοδοτική τρομοκρατία. Χωρίς τον εργάτη γρανάζι δεν γυρνά, κύριε Υπουργέ και μπορεί και χωρίς αφεντικά. Αυτό πρέπει να το κάνουν πράξη.
Τον λόγο έχει ο κύριος Υφυπουργός.
Ευχαριστώ, κύριε Πρόεδρε. Κύριε Κατσώτη, προφανώς και δεν συμπίπτουν οι απόψεις μας σχετικά με τον τρόπο λειτουργίας της οικονομίας και τον ρόλο του κράτους σε αυτή, αλλά φυσικά αυτό δεν αποτελεί λόγο διάρρηξης διαλόγου, ειδικά σε κοινοβουλευτικό επίπεδο. Κατά την άποψή μας, το Υπουργείο Εργασίας δεν μπορεί και δεν πρέπει να υπαγορεύει στους εργοδότες αν θα κρατήσουν ανοικτές ή κλειστές τις επιχειρήσεις τους. Αυτό που οφείλει να κάνει είναι να μεριμνά για την τήρηση της αρχής της νομιμότητας, να διενεργεί συνεχείς ελέγχους ώστε να διαπιστώνει ότι δεν παραβιάζεται η εργατική και η ασφαλιστική νομοθεσία, διασφαλίζοντας με τον τρόπο αυτό τα δικαιώματα των εργαζομένων. Τα δικαιώματα, όμως, αυτά, κύριε Κατσώτη, δεν μπορεί να είναι εξατομικευμένα, ανάλογα με το ιστορικό της κάθε υπόθεσης. Η τήρηση της νομοθεσίας είναι πάγια και οριζόντια. Οι λεπτομέρειες κάθε υπόθεσης, φυσικά, παίζουν ρόλο και γι' αυτό εξετάζονται κάθε φορά από τα αρμόδια όργανα είτε διοικητικά είναι αυτά είτε δικαστικά. Και σε ακριβώς αυτό το σημείο βρίσκεται αυτή τη στιγμή η συγκεκριμένη υπόθεση. Εν αναμονή της συμφιλιωτική διαδικασίας που διεξάγεται στον ΟΜΕΔ, επιτρέψτε μου να υπενθυμίσω τις προϋποθέσεις ένταξης στο Ταμείο Ανεργίας για τους ξενοδοχοϋπαλλήλους, γιατί αυτό ήταν ένα σημείο στο οποίο αναφέρεστε κι εσείς στην ερώτησή σας. Προφανώς τα έκτακτα μέτρα στήριξης που ανέφερα στην πρωτολογία μου δεν ισχύουν πλέον, εκτός των εξαιρετικών περιπτώσεων περιορισμού της οικονομικής δραστηριότητας με κρατική εντολή, εφόσον η οικονομία έχει πλέον ανοίξει. Ο νόμος, λοιπόν, προβλέπει ότι η τακτική επιδότηση ανεργίας χορηγείται στους ασφαλισμένους του τουριστικού - επισιτιστικού κλάδου και στους λοιπούς εποχικούς υπό την βασική προϋπόθεση, μεταξύ άλλων, της πραγματοποίησης εκατό ημερών εργασίας στην ασφάλιση του κλάδου ανεργίας του ΟΑΕΔ το τελευταίο δωδεκάμηνο που προηγείται της λύσης της εργασιακής σχέσης ή, εφόσον πρόκειται για ανέργους που επιδοτούνται για πρώτη φορά, της πραγματοποίησης διακοσίων τουλάχιστον ημερών εργασίας. Επιπλέον, θα ήθελα να σημειώσω, σε σχέση με το προσωπικό που απασχολείται σε καθεστώς υποχρεωτικής επαναπρόσληψης, ότι το δικαίωμα αυτό του εργαζόμενου ασκείται με την προφανή προϋπόθεση της επαναλειτουργίας της ξενοδοχειακής μονάδας και μάλιστα, με συγκεκριμένα ποσοστά πληρότητας. Θέλω να πω, κύριε Κατσώτη, ότι για όλες αυτές τις περιπτώσεις προβλέπονται συγκεκριμένες ενέργειες από τον νόμο. Η διαπίστωση τυχόν εργοδοτικών αυθαιρεσιών δεν μπορεί να κριθεί και δεν πρέπει να κρίνεται ούτε από εμένα ούτε από εσάς ούτε από οποιονδήποτε άλλο μέσα σε αυτή την Αίθουσα. Υπάρχουν τα αρμόδια όργανα και εκεί ακριβώς βρίσκεται αυτή τη στιγμή η υπόθεση. Υπάρχουν, δηλαδή, αρμόδιες κρατικές υπηρεσίες που είναι επιφορτισμένες με αυτόν τον ρόλο και όπως ανέφερα και στην αρχή της τοποθέτησής μου, η σχετική διαδικασία βρίσκεται ακόμα σε εξέλιξη. Πάντως, θα ήθελα να σας διαβεβαιώσω ότι το Υπουργείο Εργασίας θα παρακολουθεί τις διαδικασίες στη συγκεκριμένη υπόθεση μέχρι να ολοκληρωθούν και θα το κάνουμε με την ίδια θέρμη που παρακολουθούμε τις εξελίξεις συνολικά στον τουριστικό κλάδο, στηρίζοντας εργαζόμενους και επιχειρήσεις. Σας ευχαριστώ πολύ.
Ευχαριστούμε. Συνεχίζουμε με την τρίτη με αριθμό 1044/13-9-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Την άμεση ανάκληση της εκδικητικής απόλυσης εργαζομένης μεγάλου ξενοδοχείου στην περιοχή του Πλατανιά Χανίων, στην Κρήτη». Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στο ξενοδοχείο «Santa Helena» στον Πλατανιά Χανίων εργαζόμενη, καμαριέρα στην ειδικότητα, διώκεται, επειδή η ίδια και άλλες επτά εργαζόμενες ζήτησαν με επιστολή τους προς την εργοδοσία να προσλάβει επιπλέον προσωπικό, προκειμένου να μοιραστεί η δουλειά, να σταματήσει η εξουθενωτική σωματική και ψυχολογική τους κατάρρευση, οι λιποθυμίες, τα κλάματα, η απελπισία. Η εργοδοσία άστραψε και βρόντηξε και με εκδικητικό μένος και άκρως απειλητικό ύφος τούς είπε «κάποια θα την πληρώσει γι' αυτό που έγινε» και αξιοποιεί όλο το νομοθετικό οπλοστάσιο των δικών σας κυβερνήσεων, της Νέας Δημοκρατίας και των προηγούμενων, που δίνει αέρα στα πανιά, για να τσαλαπατά κάθε έννοια αξιοπρέπειας και στοιχειώδη εργασιακά δικαιώματα. Είναι ένα άλλο περιστατικό εργοδοτικής ασυδοσίας και τρομοκρατίας που επικρατεί στα μεγάλα ξενοδοχεία και γενικότερα, στους χώρους δουλειάς. Την απέλυσαν την εργαζόμενη. Γιατί την απέλυσαν; Επειδή δεν δέχτηκε να σκύψει το κεφάλι για να δουλεύει αδιαμαρτύρητα επί έντεκα με δώδεκα ώρες ημερησίως, με αμείωτη ένταση, με απλήρωτες υπερωρίες, παρ' όλο που η τετράμηνη σύμβασή της ρητά αναφέρει «πέντε μέρες δουλειά τη βδομάδα επί οκτώ ώρες ημερησίως». Διώκεται επειδή διεκδίκησε την αμοιβή της, με βάση την τοπική κλαδική συλλογική σύμβαση εργασίας. Και όχι μόνο αυτό. Η εργοδοσία σκαρφίστηκε διάφορες μεθοδεύσεις για να την παγιδεύσει, ότι τάχα η ίδια επέλεξε την αποχώρησή της από τη δουλειά της κι αυτό με απώτερο στόχο να την απομακρύνει, να την απολύσει, δηλαδή, όπως και έκανε. Τι έκανε η εργοδοσία; Τροποποίησε μονομερώς το πρόγραμμα εργασίας της εργαζόμενης χωρίς να είναι σε γνώση της, μετατρέποντας τα ρεπό της σε εργάσιμες μέρες, για να χτίσει τον μύθο των αδικαιολόγητων απουσιών ως πρόσχημα για την απόλυση.
Ευχαριστούμε.
Επιτρέψτε μου, κύριε Πρόεδρε, να ολοκληρώσω. Αν η παρέκκλιση είναι στο μισό λεπτό, επιτρέψτε μου.
Έχει ξεπεραστεί κατά πολύ.
Υπάρχει ένα ιστορικό που καλό είναι να το γνωρίζει ο κύριος Υπουργός, διότι μπορεί να μην το γνωρίζει.
Ωραία, πείτε το.
Υπήρξε, λοιπόν, παρέμβαση του Σώματος Επιθεώρησης Εργασίας Χανίων που επιβεβαίωσε ότι δεν πρόκειται για οικειοθελή αποχώρηση της εργαζόμενης από τη δουλειά, όπως ισχυρίζεται ψευδώς η εργοδοσία, πρόκειται για δίωξη. Επίσης, στις 14 Σεπτεμβρίου το Πρωτοδικείο Χανίων, μετά από κατάθεση ασφαλιστικών μέτρων της εργαζόμενης στο Μονομελές Πρωτοδικείο Χανίων, έκανε δεκτό το αίτημα προσωρινής διαταγής έως ότου εκδικαστούν τα ασφαλιστικά μέτρα τον Φλεβάρη του 2022, με επιστροφή στη δουλειά της, διατηρώντας το δικαίωμα επαναπρόσληψης, καταβολή 1.000 ευρώ αποζημίωσης και παρ' όλα αυτά, η εργοδοσία και πάλι απτόητη συνεχίζει το πογκρόμ της δίωξης με σπάσιμο νεύρων και της επέδωσε και νέα απόλυση. Μιλάμε για θράσος, για ξετσιπωσιά, για ξεσάλωμα της εργοδοσίας. Σας ρωτάμε, λοιπόν, κύριε Υπουργέ, έχοντας υπ' όψιν όλες αυτές τις λεπτομέρειες, αλλά και τη μεγάλη εικόνα αυτής της υπόθεσης, το εξής: Δεν είναι δική σας ευθύνη ούτως ώστε η εργοδοσία να συμμορφωθεί με την απόφαση του δικαστηρίου; Δεν είναι δική σας ευθύνη να γίνει οριστική ανάκληση της απαράδεκτης απόφασης απόλυσης της εργαζόμενης και την πλήρη αποζημίωσή της για τις μέρες που δεν εργάστηκε με ευθύνη της εργοδοσίας; Να πάρει το κράτος, εσείς, η Κυβέρνηση τα μέτρα ώστε να προλαμβάνονται παρόμοια περιστατικά.
Ευχαριστούμε, κύριε συνάδελφε. Έχετε και δευτερολογία.
Και τέλος, να καταστεί υποχρεωτική η εφαρμογή της τοπικής κλαδικής συλλογικής σύμβασης εργασίας: επτάωρο, πενθήμερο, τριανταπεντάωρο για όλους τους εργαζόμενους.
Ορίστε, κύριε Υπουργέ.
Ευχαριστώ, κύριε Πρόεδρε. Αξιότιμε κύριε Συντυχάκη, σχετικά με το θέμα της ερώτησή σας, το οποίο αφορά, όπως γράφετε, στην ανάκληση της απόλυσης μιας εργαζόμενης από ξενοδοχείο στον Πλατανιά Χανίων, θα σας απαντήσω σύμφωνα με τα στοιχεία που μας έστειλε γι' αυτή την υπόθεση η Επιθεώρηση Εργασίας, η οποία συμπεριέλαβε στην απάντησή της, εκτός από τα αποτελέσματα των ελέγχων που διενήργησε στο ξενοδοχείο, και την τελευταία εξέλιξη που αφορά στην έκβαση της δικαστικής εξέλιξης της υπόθεσης, γεγονός στο οποίο αναφερθήκατε κι εσείς στην τοποθέτησή σας. Συγκεκριμένα, το αρμόδιο τμήμα Επιθεώρησης Εργασιακών Σχέσεων Χανίων έχει επιληφθεί την επίλυση της εργατικής διαφοράς μετά από αίτηση της εργαζόμενης με την ειδικότητα της καμαριέρας στις 4 Αυγούστου του 2021 καλώντας στο ΣΕΠΕ τον εργοδότη της. Η εργαζόμενη ανέφερε στο ΣΕΠΕ ότι επειδή αρνήθηκε να απασχοληθεί υπερωριακά στο ξενοδοχείο, η επιχείρηση της επέβαλε να λάβει δύο μέρες υποχρεωτικής άδειας. Επίσης, η εργαζόμενη είχε ενημερώσει την τοπική υπηρεσία της Επιθεώρησης Εργασίας το προηγούμενο διάστημα, ότι η επιχείρηση συστηματικά προχωρούσε στην τροποποίηση των δηλωμένων ρεπό της και μάλιστα, την προηγούμενη ημέρα χωρίς να την ενημερώνει εγκαίρως. Η Επιθεώρηση Εργασίας Χανίων μετά από διασταύρωση των στοιχείων που έκανε, μέσω του συστήματος «ΕΡΓΑΝΗ», διαπίστωσε ότι η επιχείρηση προχώρησε τρεις φορές σε τροποποίηση του προγράμματος εργασίας της εργαζόμενης, χωρίς την έγκαιρη ενημέρωση της όπως και η ίδια ανέφερε στο ΣΕΠΕ. Αφού η εργαζόμενη δεν προσήλθε στην εργασία τις ημέρες αυτές, η επιχείρησή της κοινοποίησε με δικαστικό κλητήρα εξώδικο για οικειοθελή αποχώρηση της, η οποία κατατέθηκε στο πληροφοριακό σύστημα «ΕΡΓΑΝΗ» στις 4 Αυγούστου του 2021. Μετά από αυτά τα γεγονότα κατατέθηκε από την εργαζόμενη στο Τμήμα Επιθεώρησης Εργασιακών Σχέσεων Χανίων η αίτηση για διενέργεια εργατικής διαφοράς στις 4 Αυγούστου η οποία και πραγματοποιήθηκε στις 26 Αυγούστου. Κατά τη διαδικασία της εργατικής διαφοράς που διενήργησε το ΣΕΠΕ διαπιστώθηκε από την εξέταση των στοιχείων και την καταγραφή των απόψεων και των δύο μερών ότι: Πρώτον, η εργαζόμενη προσελήφθη το Μάιο του 2021 με σύμβαση εξαρτημένης εργασίας πλήρους απασχόλησης. Σύμφωνα με την ατομική της σύμβαση η επιχείρηση ακολουθούσε την τοπική συλλογική σύμβαση εργασίας ξενοδοχοϋπαλλήλων του Νομού Χανίων, η οποία στο άρθρο 4 ρυθμίζει τις αμοιβές σε περίπτωση εργασίας κατά την έκτη μέρα της εβδομάδας και τις Κυριακές. Αυτή η διαπίστωση της Επιθεώρησης Εργασίας όπως προκύπτει από τη σύμβαση της ξενοδοχοϋπαλλήλου απαντά και στο ερώτημά σας για το αν τύχαινε εφαρμογής η τοπική κλαδική συλλογική σύμβαση εργασίας. Για να το πω απλά, σύμφωνα με τον έλεγχο του ΣΕΠΕ η ατομική σύμβαση που υπέγραψε η ξενοδοχοϋπάλληλος ήταν σε εφαρμογή της κλαδικής σύμβασης. Προφανώς, όπως άλλωστε επισημαίνει στο έγγραφό της και η Επιθεώρηση Εργασίας, η εργασία κατά την έκτη ημέρα δεν καταργεί τις διατάξεις περί πενθημέρου. Μάλιστα, από τις αποδείξεις πληρωμής που προσκόμισε η επιχείρηση δεν εμφανίζεται η πληρωμή της εργασίας κατά την έκτη ημέρα για όσες μέρες απασχολήθηκε η εργαζόμενη, όπως αυτές προέκυψαν από τις συμπληρωματικές καταστάσεις που κατατίθενται στο πληροφοριακό σύστημα «ΕΡΓΑΝΗ». Σύμφωνα με το ΣΕΠΕ η μη πληρωμή της ήταν και ο λόγος για τον οποίο η εργαζόμενη δεν επιθυμούσε να εργάζεται κατά την έκτη ημέρα, όπως άλλωστε αναφέρεται σε επιστολή που επιδόθηκε στην επιχείρηση. Το δεύτερο πράγμα που διαπιστώθηκε από τον έλεγχο του ΣΕΠΕ, είναι ότι η επιχείρηση επέδωσε στην εργαζόμενη ένα και μόνο εξώδικο και, μάλιστα, ταυτόχρονα με την υποτιθέμενη οικειοθελή αποχώρηση της, γεγονός το οποίο σύμφωνα με την Επιθεώρηση Εργασίας ενισχύει την άποψη ότι η επιχείρηση δεν εξάντλησε όλα τα περιθώρια επίλυσης του ζητήματος που είχαν προκύψει, αφού η συνήθης πρακτική είναι πριν την υποβολή οικειοθελούς αποχώρησης ή καταγγελίας της σύμβασης η επίδοση δύο τουλάχιστον εξωδίκων που να καλούν τον ή την εργαζόμενη να συμμορφωθεί με τυχόν παρατηρήσεις. Επίσης, η επιχείρηση ουδέποτε κατέθεσε στο πληροφοριακό σύστημα «ΕΡΓΑΝΗ» έντυπο Ε8, δηλαδή αναγγελία εργασίας και νόμιμης υπερωριακής απασχόλησης μέχρι τις 10 Σεπτεμβρίου του 2021. Με βάση τα παραπάνω το Τμήμα Επιθεώρησης Εργασιακών Σχέσεων Χανίων εξέφρασε την άποψη κατά τη διενέργεια της εργατικής διαφοράς ότι δεν υφίσταται οικειοθελής αποχώρηση της εργαζόμενης. Κύριε Συντυχάκη, από το ΣΕΠΕ έγινε προσπάθεια για την επιστροφή της εργαζόμενης στην εργασία της, όπως επιθυμούσε και η ίδια. Αυτό όμως δεν έγινε αποδεκτό από την επιχείρηση. Για τους λόγους αυτούς η Τοπική Υπηρεσία Επιθεώρησης Εργασίας Χανίων εξέφρασε την άποψη ότι η διαδικασία που τήρησε η επιχείρηση δεν ήταν η προβλεπόμενη και γι' αυτόν τον λόγο η απομάκρυνση της εργαζόμενης θα έπρεπε να ανακληθεί. Βέβαια, σε κάθε περίπτωση αρμόδια να κρίνουν την εγκυρότητα των ενεργειών της επιχείρησης είναι τα αστικά δικαστήρια στα οποία η εργαζόμενη δήλωσε ότι θα προσφύγει και όντως προσέφυγε. Σχετικά με την απόφαση που εξέδωσε το Πρωτοδικείο Χανίων - έχει περάσει και ο χρόνος μου - και τους επιπρόσθετους ελέγχους που έκανε το ΣΕΠΕ στη συγκεκριμένη επιχείρηση θα αναφερθώ στη δευτερολογία μου. Ευχαριστώ πολύ.
Ευχαριστώ. Κύριε Συντυχάκη, σας παρακαλώ η δευτερολογία σας εντός του χρόνου. Ορίστε, έχετε τον λόγο.
Κύριε Υπουργέ, αυτά τα στοιχεία τα οποία μας είπατε, τα γνωρίζουμε. Δηλαδή ποιο ήταν το πόρισμα της Επιθεώρησης Εργασίας. Το ζήτημα είναι ότι η εργαζόμενη απολύθηκε. Συνεχίζει να τρομοκρατείται, συνεχίζει η εργοδοσία να μη λαμβάνει υπ' όψιν την απόφαση του δικαστηρίου. Και από αυτή την άποψη πρέπει να δώσετε μια απάντηση ως Κυβέρνηση. Δεν μπορείτε να παίζετε τον ρόλο του Πόντιου Πιλάτου απέναντι σ' αυτή την εργοδοτική αυθαιρεσία στην κυριολεξία. Η εργοδοσία αξιοποιεί το διευθυντικό δικαίωμα, τις διατάξεις για τις απολύσεις που είχε νομοθετήσει ο ΣΥΡΙΖΑ τον Απρίλιο του 2019 και την πρόσφατη διάταξη στο δικό σας νόμο, στον νόμο Χατζηδάκη - Τσακλόγλου της Νέας Δημοκρατίας που προβλέπει θεσμοθέτηση δικαιώματος μετά την προειδοποίηση για απόλυση, και μέχρι αυτή ο εργοδότης να δικαιούται να αξιώσει να μην προσέρχεται ο εργαζόμενος στην εργασία αλλά βεβαίως να μισθοδοτείται. Δηλαδή, ο εργοδότης να μπορεί να απολύει με προειδοποίηση και οι εργάτες να διώχνονται άμεσα από τον εργασιακό χώρο, δυσκολεύοντας ακόμα και την πάλη των συναδέλφων τους ενάντια σε απολύσεις. Αυτή είναι η πραγματικότητα της εργασιακής ζούγκλας που έχετε νομοθετήσει. Μιλάμε, λοιπόν, για μια συγκεκριμένη απόλυση, η οποία είναι άδικη, είναι παράνομη, είναι εκδικητική και μέσω αυτού του τρόπου η εργοδοσία θέλει να κρατά τους εργαζόμενους με ελάχιστα δικαιώματα, να είναι τρομοκρατημένοι, να δουλεύουν αδιαμαρτύρητα με σκυμμένο το κεφάλι συνέχεια. Επιβεβαιώνεται αυτό που πολλές φορές έχουμε πει, αυτό που συμβαίνει δηλαδή στον καπιταλισμό. Δηλαδή ότι ο καπιταλιστής τρέφεται από τη σάρκα του εργάτη και της εργάτριας. Η απόδειξη είναι εδώ, μπροστά μας, ολόγυμνη. Όλα όσα εξήγγειλε ο Πρωθυπουργός στη ΔΕΘ περί στήριξης της εργασίας, συντρίβονται στην κυριολεξία μπροστά σ' αυτή την πραγματικότητα, τη γυμνή. Δεν είναι τίποτα άλλο παρά η στήριξη της εργοδοσίας. Οι απολύσεις είναι η απόδειξη του σύγχρονου εργασιακού και ασφαλιστικού μεσαίωνα και του τι επιφυλάσσει για παλαιούς και νέους ασφαλισμένους. Αυτό το περιστατικό της απόλυσης της καμαριέρας στα Χανιά είναι η επιτομή της εφαρμογής της δικής σας πολιτικής, του ΣΥΡΙΖΑ, του Κινήματος Αλλαγής - ΠΑΣΟΚ που όλοι μαζί, ουσιαστικά, βάλατε το χεράκι σας διαχρονικά για να καταργηθεί το οκτάωρο, να νομοθετήσετε τη δεκάωρη δουλειά με μείωση αποδοχών, να αυξήσετε τις υπερωρίες, να καταργήσετε ουσιαστικά το δικαίωμα στην απεργία και στις συνδικαλιστικές ελευθερίες. Σας καλούμε, λοιπόν, κύριε Υπουργέ, να αναλάβετε τη δική σας ευθύνη ως Κυβέρνηση και να μας πείτε τι προτίθεστε να κάνετε προκειμένου να σταματήσει η εργοδοτική αυθαιρεσία. Θα καταθέσουμε στα Πρακτικά και την αίτηση ασφαλιστικών μέτρων που έκανε η εργαζόμενη, καθώς και τα ψηφίσματα των εργαζομένων και των σωματείων στα Χανιά, σε όλη την Κρήτη που στηρίζουν την εργαζόμενη και καταδικάζουν αυτή την ασυδοσία.
Κύριε Υπουργέ, έχετε τον λόγο.
Κύριε Συντυχάκη, ομολογώ ότι δεν θα χρησιμοποιήσω γλαφυρές εκφράσεις, αντίστοιχες με τις δικές σας και θα προσπαθήσω να μείνω στα αντικειμενικά στοιχεία της υπόθεσης. Σχετικά με την ανάκληση της απόλυσης που φέρνετε με την ερώτησή σας, όπως μας ενημέρωσε το ΣΕΠΕ μετά από επικοινωνία που είχε στις 15 Σεπτεμβρίου με τον δικηγόρο της ξενοδοχοϋπαλλήλου, έγινε από την ίδια προσφυγή στο Μονομελές Πρωτοδικείο Χανίων και κατάθεση αιτήματος για χορήγηση προσωρινής διαταγής που υποβλήθηκε με δικόγραφο αίτησης ασφαλιστικών μέτρων κατά της επιχείρησης. Το Πρωτοδικείο Χανίων δίκασε το αίτημα στις 13 Σεπτεμβρίου του 2021 και το δέχτηκε εν μέρει. Συγκεκριμένα, το δικαστήριο υποχρεώνει την επιχείρηση να αποδέχεται προσωρινά τις προσφερόμενες υπηρεσίες της ξενοδοχοϋπαλλήλου σύμφωνα με τους όρους και τη διάρκεια της σύμβασης εξαρτημένης εργασίας που έχουν υπογράψει κατά την πρόσληψή της, καθώς και να της καταβάλει το ποσό των 1.000 ευρώ στο πλαίσιο της προσωρινής επιδίκασης μισθών υπερημερίας. Τέλος, ορίζει για δικάσιμο της αίτησης την 15η Φεβρουαρίου του 2022. Επίσης, στο πλαίσιο διερεύνησης των καταγγελλομένων πραγματοποιήθηκε επιτόπιος έλεγχος από επιθεωρητές εργασίας του αρμόδιου τμήματος, το Σάββατο 4 Σεπτεμβρίου του 2021 στο ξενοδοχείο. Από τον έλεγχο διαπιστώθηκε η υπερωριακή απασχόληση πέντε εργαζομένων στην καθαριότητα - πρόκειται για καμαριέρες - ενώ ένας ακόμα εργαζόμενος πραγματοποιούσε υπερεργασία χωρίς αυτές να έχουν καταχωρηθεί στο πληροφοριακό σύστημα «ΕΡΓΑΝΗ», όπως προβλέπεται. Ο έλεγχος συνεχίζεται και φυσικά θα επιβληθούν οι προβλεπόμενες ποινές για βεβαιωμένες παραβάσεις. Σας ευχαριστώ πολύ.
Συνεχίζουμε τώρα…
Κύριε Πρόεδρε, μπορώ να έχω τον λόγο;
Τι να πείτε, κύριε συνάδελφε;
Αν οι απαντήσεις είναι το τι λένε οι υπηρεσίες, ας μη γίνονται ερωτήσεις.
Συνεχίζουμε με την όγδοη με αριθμό 1055/13-9-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου…
Κύριε Πρόεδρε, μία παρατήρηση που αφορά και στις δύο ερωτήσεις του ΚΚΕ. Αυτό που κάνουμε είναι ότι στηρίζουμε τη νομιμότητα, στο πλαίσιο το οποίο υπάρχει και παίρνουμε οποιοδήποτε μέτρο με βάση αυτή.
Ευχαριστούμε.
Στη συγκεκριμένη επίκαιρη ερώτηση του κ. Συντυχάκη φαίνεται και η αποτελεσματικότητα αυτής της προστασίας. Ευχαριστώ.
Ευχαριστούμε. Συνεχίζουμε με την όγδοη με αριθμό 1055/13-9-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Τα παρατεταμένα mini lockdowns σε ορισμένους νομούς επιβάλλουν παράλληλα και άμεσα και ουσιαστικά μέτρα στήριξης». Ορίστε, κύριε Κεγκέρογλου, έχετε τον λόγο.
Κατά τη διάρκεια της πανδημίας, κύριε Πρόεδρε, κύριε Υπουργέ, η Κυβέρνηση έλαβε μέτρα στήριξης των κοινωνικών ομάδων, των επαγγελματιών, των εργαζομένων λόγω των επιπτώσεων της πανδημίας. Στις περιοχές, όμως, που υπάρχουν τοπικά περιοριστικά μέτρα λόγω των ιδιαίτερων συνθηκών που διαμορφώθηκαν με την πανδημία, ενώ υπάρχουν σημαντικές επιπτώσεις στην οικονομία, στους εργαζόμενους και στις κοινωνικές ομάδες δεν έχουν ληφθεί τα αναγκαία μέτρα. Συγκεκριμένα στην Κρήτη και ιδιαίτερα στο Ηράκλειο είχαμε τοπικά περιοριστικά μέτρα κοντά στις πενήντα με εξήντα μέρες. Ιδιαίτερα οι επιχειρήσεις επισιτισμού, καφέ, οι εργαζόμενοι σε αυτές, οι μουσικοί και οι εργαζόμενοι στην αναπαραγωγή μουσικής έχουν πληγεί ιδιαίτερα με κάθετη μείωση του εισοδήματος τους. Αυτό το οποίο ζητούν είναι να υπάρξει η ένταξή τους σε αποζημίωση ειδικού σκοπού προφανώς για το διάστημα το συγκεκριμένο, να υπάρξει πρόνοια για την μείωση των ενσήμων που είναι απαραίτητα για να ενταχθούν στην επιδότηση ανεργίας και, βέβαια, να υπάρξει και η μορφή στήριξης της επιδότησης ενοικίου που υπήρξε στις άλλες κοινωνικές ομάδες. Αυτό είναι το ελάχιστο πλαίσιο που θα μπορούσε το Υπουργείο Εργασίας, η Κυβέρνηση να αποφασίσει προκειμένου να στηριχτούν αυτοί οι άνθρωποι. Σας ρωτώ, λοιπόν, εάν αυτά τα μέτρα που αφορούν τον επισιτισμό, τα κέντρα διασκέδασης, τις κοινωνικές εκδηλώσεις και ιδιαίτερα τους εργαζόμενους και τους επαγγελματίες μουσικούς, DJ σας βρίσκουν σύμφωνους και εάν προτίθεστε να τα πάρετε ή τι άλλο προτίθεστε να κάνετε για να στηρίξουμε τις συγκεκριμένες κοινωνικές ομάδες; Σας ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Κεγκέρογλου, στην ερώτηση σας αναφέρεστε στα μέτρα περιορισμού της πανδημίας που λαμβάνονται πλέον σε τοπικό επίπεδο. Φυσικά και θα απαντήσω στην ερώτησή σας, αλλά θα ήθελα αρχικά να επισημάνω ότι γενικά όλα έχουν γίνει μέχρι στιγμής για την αντιμετώπιση των συνεπειών της πανδημίας του κορωνοϊού και των μέτρων περιορισμού της οικονομίας. Κάτω από δύσκολες δημοσιονομικά συνθήκες για τη χώρα η Κυβέρνηση στήριξε σχεδόν το σύνολο της οικονομικής δραστηριότητας με μέτρα ύψους άνω των σαράντα ενός δισεκατομμυρίων ευρώ κατά τη διετία '20- '21. Η στήριξη αυτή σε ποσοστό του ΑΕΠ είναι πρωτοφανής ειδικά λαμβάνοντας υπ' όψιν το ύψος του δημοσίου χρέους και τους δημοσιονομικούς περιορισμούς που απορρέουν από αυτό. Η Κυβέρνηση, ανταποκρίθηκε άμεσα στην ανάγκη στήριξης νοικοκυριών και επιχειρήσεων και τα αποτελέσματα αυτής της πολιτικής είναι ορατά. Τα τελευταία διαθέσιμα στοιχεία της ΕΛΣΤΑΤ για την αγορά εργασίας δείχνουν ότι τον Ιούλιο το ποσοστό ανεργίας διαμορφώθηκε στο 14,2% μειωμένο κατά 2,6 ποσοστιαίες μονάδες σε σχέση με τον Ιούλιο του '20 και κατά 3,1 ποσοστιαίες μονάδες σε σχέση με τον Ιούλιο του 2009. Δηλαδή, παρά την πανδημία και την ύφεση που αυτή προκάλεσε - να θυμίσω απλώς ότι πέρυσι το ΑΕΠ της Ελλάδας μειώθηκε κατά 8,2% - το ποσοστό ανεργίας μειώθηκε και παρά το υψηλό επίπεδο της ο ρυθμός αποκλιμάκωσης της είναι κι αυτός ψηλός. Ταυτόχρονα σε απόλυτους όρους η απασχόληση βρίσκεται στα υψηλότερα επίπεδα από το 2011, ενώ σύμφωνα με τις εκτιμήσεις διεθνών οργανισμών το ΑΕΠ φέτος αναμένεται να ξεπεράσει τα προ πανδημίας επίπεδα. Έχουμε μπει σε μια νέα φάση της αντιμετώπισης της πανδημίας. Υπάρχουν διαθέσιμα τα εμβόλια, τα οποία είναι αποτελεσματικά και μας οδηγούν στην επόμενη μέρα με ασφάλεια. Γι' αυτόν το λόγο πλέον τα μέτρα που παίρνουμε δεν είναι οριζόντια αλλά εφαρμόζονται όπου υπάρχει υγειονομική επιβάρυνση σε τοπικό επίπεδο, όπως οι περιοχές που αναφέρατε στην ερώτησή σας και πάντα μετά από υποδείξεις των ειδικών. Ωστόσο και σε αυτή την περίπτωση η στήριξη όσων πλήττονται, ακόμη και αν αυτοί είναι πολύ συγκεκριμένες ομάδες του πληθυσμού δεν εκλείπει. Για αυτούς τους εργαζόμενους προωθείται η έκδοση κοινής υπουργικής απόφασης σύμφωνα με την οποία δίνεται η δυνατότητα στις επιχειρήσεις εργοδότες οι οποίες εδρεύουν ή έχουν υποκαταστήματα σε περιφερειακές ενότητες της χώρας στις οποίες δεν επιτρέπεται η παροχή συγκεκριμένων υπηρεσιών ή υπάρχει περιορισμός ωραρίου για την παροχή τους με εντολή δημόσιας αρχής, να θέσουν σε αναστολή τις συμβάσεις εργασίας των εργαζομένων για όσο χρονικό διάστημα διαρκεί η εντολή αυτή. Έτσι σε όσες περιοχές εφαρμόζονται τα περιοριστικά μέτρα που προανέφερα οι εργαζόμενοι σε επιχειρήσεις που έχουν έδρα ή υποκατάστημα εκεί βάσει των ΚΑΔ που ορίζει το Υπουργείο Οικονομικών, θα τυγχάνουν της σχετικής στήριξης χωρίς μάλιστα να ισχύουν κριτήρια επιλεξιμότητας αναφορικά με τον κύκλο εργασιών τους. Προς το παρόν τα μέτρα που λαμβάνουμε είναι πολύ στοχευμένα και αφορούν συγκεκριμένες ομάδες εργαζομένων και κλάδους δραστηριότητας. Στην απευκταία περίπτωση, όμως, που τα επιδημιολογικά δεδομένα επιδεινωθούν έχουμε στη φαρέτρα μας μέτρα μεγαλύτερης κλίμακας, όπως οι αναστολές και οι παρατάσεις καταβολής ασφαλιστικών εισφορών, τα οποία μπορούν να επιστρατευτούν όπως έγινε σε προηγούμενες φάσεις της πανδημίας. Στη δευτερολογία μου θα αναφερθώ εκτενέστερα και σε άλλα μέτρα που αφορούν τα τοπικά lockdowns. Ευχαριστώ πολύ.
Ορίστε, κύριε Κεγκέρογλου, έχετε τον λόγο.
Θέλω, κύριε Υπουργέ, συγκεκριμένα για να μην κάνουμε τώρα συζήτηση γενική και αόριστη και αυτή που έχουμε κάνει ήδη για το τι έγιναν τα σαράντα και πλέον δισεκατομμύρια να πω μια κουβέντα μόνο, ότι εμείς δεν σας κάνουμε κριτική ότι δεν δώσατε χρήματα. Λέμε ότι δώσατε και μάλιστα πάρα πολλά σε σχέση με άλλες χώρες της Ευρώπης, αλλά δεν έπιασαν τον ανάλογο τόπο. Αυτό το δείχνει και το στοιχείο που είπατε σε σχέση με το 8,2% της ύφεσης. Εδώ, όμως, στη συγκεκριμένη ερώτηση θέλω να δούμε αποκλειστικά τις περιοχές που εφαρμόζονται τοπικά περιοριστικά μέτρα, όπως σας είπα για την Κρήτη και ιδιαίτερα το Ηράκλειο που κράτησε και δύο, τρεις εβδομάδες παραπάνω από τους άλλους νομούς, που είχαμε κοντά εξήντα μέρες lockdown, όχι μόνο περιορισμό της ώρας λειτουργίας το βράδυ μέχρι τις 12΄, 1: 00΄, αλλά απαγόρευση μουσικής, απαγόρευση δραστηριοτήτων που σημαίνει ότι έχουμε επιβάρυνση συγκεκριμένων κοινωνικών ομάδων. Έχουμε, λοιπόν, την επιβάρυνση όλων των επιχειρήσεων επισιτισμού, καφέ, έχουμε την επιβάρυνση των εργαζομένων τους, την επιβάρυνση με διακοπή εργασίας των μουσικών και των εργαζομένων αναπαραγωγής μουσικής, DJ. Έχουμε, επομένως, συγκεκριμένα πράγματα να αντιμετωπίσουμε. Λέμε ότι ήδη έχει γίνει αυτή η επιβάρυνση, ήδη έχει πληρώσει το τίμημα η οικογένεια του κάθε εργαζόμενου. Θα πάρουν αποζημίωση ειδικού σκοπού; Η ΚΥΑ που είπατε θα βγει. Εγώ λέω τώρα για αυτά που έχουν γίνει. Θα προβλέπεται αναδρομικά ότι θα το πάρουν; Θα προβλεφθεί μία μείωση των ενσήμων που χρειάζονται για να μπουν στο ταμείο ανεργίας ή και στο εποχικό επίδομα; Ξέρετε υπάρχει θέμα γενικότερο. Θα υπάρχει κάποια ενίσχυση για το επίδομα στέγασης, στεγαστική συνδρομή; Είναι συγκεκριμένη ερώτηση για συγκεκριμένα τοπικά lockdowns και συγκεκριμένες κατηγορίες εργαζομένων και θα ήθελα η απάντησή σας να είναι το ίδιο συγκεκριμένη, κύριε Υπουργέ.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Επιτρέψτε μου να κάνω μια παρατήρηση πριν πάω στην ουσία της ερώτησής σας που είπατε. Το αν έπιασαν ή δεν έπιασαν τόπο τα μέτρα που πήραμε νομίζω ότι το δείχνουν δυο στατιστικές. Στην πρώτη αναφέρθηκα ήδη. Παρά την πανδημία το ποσοστό της ανεργίας μειώνεται αρκετά γρήγορα και το κυριότερο είναι ότι σε απόλυτους όρους η απασχόληση αυξάνεται διαρκώς. Το δεύτερο και πολύ σημαντικό σχετικά με το αν πιάσανε ή δεν πιάσανε τόπο είναι ότι παρά τη μείωση του ΑΕΠ κατά 8,2% πέρυσι το διαθέσιμο εισόδημα των νοικοκυριών αυξήθηκε. Αυτά. Ας έρθω, όμως, τώρα στο κυρίως σκέλος της ερώτησής σας, το οποίο νομίζω ότι το απάντησα στην πρωτολογία μου. Προωθούμε την έκδοση κοινής υπουργικής απόφασης - θα βγει σύντομα αυτή, κύριε Κεγκέρογλου, για τους εργαζόμενους που επηρεάζονται από τα τοπικά lockdowns, όπως για παράδειγμα οι DJ στους οποίους αναφερθήκατε στην ερώτησή σας. Με τον τρόπο αυτό αποδεικνύουμε πως έχουμε τα αντανακλαστικά να ανταποκριθούμε στις όποιες ανάγκες προκύπτουν. Θα ήθελα, επίσης, να προσθέσω στα παραπάνω και όσα πρόκειται να γίνουν για τους καλλιτέχνες, τους δημιουργούς και γενικότερα τους επαγγελματίες της τέχνης. Αναφέρεστε σε αυτούς στην ερώτησή σας. Γι' αυτούς υπάρχει ειδική πλατφόρμα στο πληροφοριακό σύστημα «ΕΡΓΑΝΗ», στην οποία θα έπρεπε να εγγραφούν για να καταστούν δικαιούχοι της αποζημίωσης ειδικού σκοπού ύψους 534 ευρώ. Έχω αναφέρει και σε άλλη επίκαιρη ερώτηση του κ. Συντυχάκη, που αποχώρησε πριν από λίγο από την Αίθουσα πριν από μία εβδομάδα πως το μέτρο αυτό εφαρμόστηκε ως τον περασμένο Μάιο, ωστόσο και σε αυτή την περίπτωση προωθούμε την έκδοση ΚΥΑ - κοινής υπουργικής απόφασης - για την επέκταση της χορήγησης της αποζημίωσης ειδικού σκοπού για τους μήνες Ιούνιο και Ιούλιο του 2021. Κύριε Κεγκέρογλου, όπως αντιλαμβάνεστε, κανένας δεν έμεινε και δεν μένει ακάλυπτος και χωρίς υποστήριξη στη δύσκολη συγκυρία που βιώνουμε εδώ και ενάμιση χρόνο. Τα ίδια τα στοιχεία αναδεικνύουν πως η Κυβέρνηση όχι απλώς δεν έμεινε άπραγη απέναντι στις εξελίξεις αλλά φρόντισε να σχεδιάσει μέτρα πραγματικής και ουσιαστικής στήριξης για το σύνολο της οικονομίας και φυσικά για την αγορά εργασίας. Πλέον, όμως, ήδη έχουμε μπει σε μια νέα φάση της πανδημίας με τα εμβόλια να είναι διαθέσιμα και έχουμε τη δυνατότητα να επιτρέψουμε την επανέναρξη της κοινωνικής και οικονομικής δραστηριότητας. Απαραίτητη προϋπόθεση, όμως, για την ομαλή λειτουργία της κοινωνίας και της οικονομίας, αλλά και μοναδική μας ελπίδα για να αφήσουμε οριστικά πίσω μας τα οριζόντια μέτρα είναι τα εμβόλια. Όσοι πολίτες έχουν εμβολιαστεί δείχνουν όχι μόνο την επιθυμία τους να προστατευτούν οι ίδιοι από τον κορωνοϊό και να γυρίσουν ξανά στην προ πανδημίας ζωή τους, αλλά και την αλληλεγγύη τους προς τους συμπολίτες μας. Με αυτό το δεδομένο, θα ήθελα κι εγώ να κάνω έκκληση για εμβολιασμό για όσους συμπολίτες μας δεν το έχουν πράξει ακόμα. Σας ευχαριστώ πολύ.
Συνεχίζουμε με την έβδομη με αριθμό 1054/13-9-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Παραχώρηση χερσαίας και θαλάσσιας ζώνης Λινοπεραμάτων στον Δήμο Μαλεβιζίου». Θα απαντήσει ο κ. Βεσυρόπουλος. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ερώτηση αφορά την παραχώρηση χερσαίας και θαλάσσιας ζώνης Λινοπεραμάτων στον Δήμο Μαλεβιζίου. Είναι η χερσαία ζώνη του λιμένα Ηρακλείου, η οποία εκτείνεται και στα όρια του Δήμου Ηρακλείου και στα όρια του Δήμου Μαλεβιζίου. Σε προηγούμενη ερώτησή μας για το Ηράκλειο είχατε δεσμευτεί ότι θα υπάρξει μια διαδικασία, ούτως ώστε ένα τμήμα τουλάχιστον αυτής της ζώνης να εξαιρεθεί της παραχώρησης, προκειμένου να είναι στη διαχείριση του Δήμου Ηρακλείου και στην κοινή χρήση των πολιτών. Σήμερα αναφέρομαι συγκεκριμένα στη χερσαία ζώνη της περιοχής του Δήμου Μαλεβιζίου, την οποία ο δήμος ζητάει να του παραχωρηθεί προκειμένου να ενταχθεί στο τοπικό αναπτυξιακό πρόγραμμα. Είναι μια περιοχή η οποία σήμερα φιλοξενεί εγκαταστάσεις παραγωγής ενέργειας, που, όμως, προβλέπεται να μετεγκατασταθούν το επόμενο διάστημα, σύμφωνα με τον προγραμματισμό του Υπουργείου Περιβάλλοντος. Ουσιαστικά, ο λιμένας Ηρακλείου δεν έχει κάποια δραστηριότητα σε σχέση με αυτή την περιοχή και θα πρέπει να εξετάσουμε πάρα πολύ σοβαρά το αίτημα του Δήμου Μαλεβιζίου, προκειμένου, αφ' ενός μεν, να μην παραχωρηθεί στον ιδιώτη που θα αναλάβει το λιμάνι Ηρακλείου η εκμετάλλευση αυτής της έκτασης, αλλά αφ' ετέρου να αποδοθεί η χρήση, η εκμετάλλευση και η διαχείριση στον Δήμο Μαλεβιζίου και στο Δημοτικό Λιμενικό Ταμείο, το οποίο υπάρχει και λειτουργεί για τον λιμένα της περιοχής Λινοπεραμάτων, και ουσιαστικά έχουμε μια χερσαία ζώνη που ανήκει σε λιμάνι άλλου δήμου. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, όπως γνωρίζετε, έχω απαντήσει σε ανάλογου περιεχομένου ερώτησή σας σχετικά πρόσφατα. Βεβαίως, η παρούσα ερώτηση εστιάζει στην παραχώρηση τμήματος της χερσαίας και θαλάσσιας ζώνης Λινοπεραμάτων στον Δήμο Μαλεβιζίου. Να υπενθυμίσω ότι ο φορέας διοίκησης και εκμετάλλευσης του λιμένα Ηρακλείου είναι ο «Οργανισμός Λιμένα Ηρακλείου Α.Ε.». Ο Οργανισμός Λιμένα Ηρακλείου έχει το αποκλειστικό δικαίωμα χρήσης και εκμετάλλευσης των γηπέδων, των κτιρίων και των εγκαταστάσεων της λιμενικής ζώνης του λιμένα Ηρακλείου. Εντός της ζώνης του λιμένα περιλαμβάνεται και η λιμενική ζώνη της περιοχής Λινοπεραμάτων Ηρακλείου που διεκδικεί ο Δήμος Μαλεβιζίου. Στην περιοχή των Λινοπεραμάτων υπάρχουν αρχαιολογικά ευρήματα, αλλά και ενδείξεις για την ύπαρξη λιμενικών εγκαταστάσεων της μινωικής περιόδου. Αντιλαμβάνεστε συνεπώς ότι για οποιαδήποτε ενέργεια σε αυτές τις περιοχές απαιτείται η συναίνεση του Υπουργείου Πολιτισμού. Από εκεί και πέρα, όπως γνωρίζετε, το σύνολο των μετοχών του Οργανισμού Λιμένα Ηρακλείου έχει μεταβιβαστεί στο ΤΑΙΠΕΔ από το 2012, το οποίο πλέον αποτελεί θυγατρική του υπερταμείου. Το ΤΑΙΠΕΔ, έχει ξεκινήσει ήδη μια διαγωνιστική διαδικασία. Από τις 2 Απριλίου του 2021 έχει εκδοθεί πρόσκληση υποβολής εκδήλωσης ενδιαφέροντος, με την οποία το ΤΑΙΠΕΔ ξεκίνησε τη διαγωνιστική διαδικασία για την πώληση του πλειοψηφικού πακέτου του Οργανισμού Λιμένος Ηρακλείου. Αυτό δεν σημαίνει ότι στην έκταση παραχώρησης έχουν συμπεριληφθεί και οι χώροι που διεκδικεί η αυτοδιοίκηση, στην προκειμένη περίπτωση ο Δήμος Μαλεβιζίου, αλλά και οι περιοχές στις οποίες υπάρχουν αρχαιολογικοί χώροι, όπως στο Ενετικό Λιμάνι, ή εκτάσεις στις οποίες υπάρχουν ενδείξεις για την ύπαρξη αρχαιολογικών ευρημάτων. Υπάρχει και δεύτερη φάση σε αυτή τη διαδικασία, στην οποία θα αποσαφηνιστούν πλήρως οι προς παραχώρηση χώροι. Θα αναφερθώ περισσότερο αναλυτικά σε αυτή τη φάση κατά τη δευτερολογία μου.
Κύριε Κεγκέρογλου, έχετε τον λόγο.
Κύριε Υπουργέ, το λιμάνι του Ηρακλείου δεν έχει καμμία σχέση με την περιοχή. Ιστορικά είχε παραχωρηθεί αυτή η λωρίδα χερσαίας ζώνης για τον εξής απλούστατο λόγο: Όταν στις αρχές του προηγούμενου αιώνα αποφασίστηκε η κατασκευή του λιμένα Ηρακλείου, προβλέφθηκε η μεταφορά αδρανών υλικών από την εγγύς περιοχή πέραν των Λινοπεραμάτων, όπου λειτουργούσαν λατομεία για τον σκοπό αυτό. Η δημιουργία, λοιπόν, σταθερής τροχιάς μεταφορικών μέσων απ' αυτή την περιοχή προκειμένου να εξυπηρετηθεί η κατασκευή του λιμένα με την μεταφορά των αδρανών υλικών είχε τότε ως προϋπόθεση και την παραχώρηση αυτής της χερσαίας ζώνης. Η χερσαία αυτή ζώνη σήμερα είναι εγγύτατα στην περιοχή του λιμένα, που δημιουργήθηκε στη συνέχεια και διαχειρίζεται το Λιμενικό Ταμείο Μαλεβιζίου. Υπάρχει δηλαδή άλλο λιμάνι στα Λινοπεράματα. Είναι το Λιμενικό Ταμείο Μαλεβιζίου και δίπλα σε αυτό είναι η χερσαία ζώνη, η οποία πριν από έναν αιώνα περίπου είχε παραχωρηθεί στο λιμάνι Ηρακλείου για τον συγκεκριμένο σκοπό που σας είπα. Άρα, εάν θα θέλαμε οι χερσαίες ζώνες να είναι κοντά στα λιμάνια που πρέπει να αναπτυχθούν, πρέπει να παραχωρηθεί στο Λιμενικό Ταμείο Μαλεβιζίου. Εάν θέλουμε η χερσαία ζώνη να ενταχθεί στον τοπικό αναπτυξιακό σχεδιασμό ευρύτερα του δήμου, είναι σίγουρο ότι πρέπει να εξαιρεθεί της παραχώρησης και να μεταβιβαστεί στον Δήμο Μαλεβιζίου, όπου και ανήκει. Θεωρώ ότι αυτό είναι ένα δικαίωμα της ελληνικής πολιτείας, που πηγάζει ακόμα και απ' αυτή την παραχώρηση και την ένταξη του λιμένα στο ΤΑΙΠΕΔ. Δίδεται η δυνατότητα όχι μόνο για αρχαιολογικούς λόγους, που υπάρχουν και εδώ, αλλά και για ιδιαίτερα αναπτυξιακούς, που προβλέπονται από άλλες διαδικασίες της ελληνικής πολιτείας, να υπάρχει η αντίστοιχη παραχώρηση. Και έχει γίνει σε άλλους δήμους και σε άλλες περιοχές της χώρας. Το Μαλεβίζι το δικαιούται και το δικαιούται γιατί πολλές δεκαετίες τώρα φιλοξενεί τις εγκαταστάσεις που παράγεται η ενέργεια στο νησί, με περιβαλλοντική επιβάρυνση. Πολλές δεκαετίες τώρα φιλοξενεί στη συγκεκριμένη περιοχή τις εγκαταστάσεις που έχουν να κάνουν με τα καύσιμα και τα τσιμέντα. Πολλές δεκαετίες τώρα περιμένουν υπομονετικά πότε η πολιτεία θα αποφασίσει τη μετεγκατάστασή τους. Και τώρα που αποφάσισε τη μετεγκατάσταση και το Υπουργείο Περιβάλλοντος προχωρεί σε αυτή, θα πρέπει η περιοχή να αποδοθεί στον δήμο, και όχι σε έναν ιδιώτη που ήρθε από το πουθενά να επενδύσει στον λιμένα του Δήμου Ηρακλείου, αλλά που δεν έχει καμμία σχέση με την περιοχή. Σας εξήγησα για ποιον λόγο είχε παραχωρηθεί αυτή η χερσαία ζώνη που είναι αλλού για αλλού και δεν έχει καμμία σχέση. Είναι σαν να λέμε τώρα μια απόσταση τεράστια, μακριά από το λιμάνι το ένα, κοντά σε ένα άλλο και να ανήκει πού;
Παρακαλώ, κύριε συνάδελφε.
Θεωρώ, λοιπόν, ότι πρέπει το Υπουργείο Οικονομικών να εξαντλήσει κάθε νομική δυνατότητα, κάθε δυνατότητα που έχει και παρέχεται από τον νόμο και τις συμβάσεις για να εξαιρεθεί αυτή η ζώνη και να παραχωρηθεί στον Δήμο Μαλεβιζίου.
Κύριε Υπουργέ, έχετε τον λόγο.
Κύριε συνάδελφε, όπως προανέφερα, βρίσκεται σε εξέλιξη η σχετική διαγωνιστική διαδικασία από το ΤΑΙΠΕΔ. Αυτό που πρέπει να έχετε και να έχουν όλοι υπ' όψιν τους, είναι ότι στην πρόσκληση υποβολής εκδήλωσης ενδιαφέροντος προβλέπεται ρητά ότι η ακριβής περίμετρος της περιοχής παραχώρησης θα προσδιοριστεί στη δεύτερη φάση της διαγωνιστικής διαδικασίας. Άρα, στη δεύτερη φάση της διαγωνιστικής διαδικασίας θα έχουμε πλήρη και ξεκάθαρη εικόνα για τις εκτάσεις που θα αξιοποιηθούν αλλά και για τις εκτάσεις που ενδεχομένως μπορούν να παραχωρηθούν στους Οργανισμούς Τοπικής Αυτοδιοίκησης. Από εκεί και πέρα, υπάρχει στενή συνεργασία ανάμεσα στο ΤΑΙΠΕΔ και το ελληνικό δημόσιο σε όλες τις φάσεις της διαγωνιστικής διαδικασίας. Και αυτό γιατί το δημόσιο θα αποτελεί έναν εκ των συμβαλλομένων στη σύμβαση παραχώρησης, προκειμένου να προβεί στην οριστικοποίηση της περιμέτρου της περιοχής παραχώρησης. Τότε θα καθοριστεί η ενδεχόμενη εξαίρεση ή όχι της περιοχής των Λινοπεραμάτων. Τονίζω ότι αν η συγκεκριμένη περιοχή εξαιρεθεί, τότε θα προσδιοριστεί και ο φορέας που θα αναλάβει τη διαχείρισή της και φυσικά η Κυβέρνηση παραμένει ανοιχτή σε ρεαλιστικές προτάσεις που υποβάλλονται από την αυτοδιοίκηση, αλλά και άλλους φορείς. Συνεπώς, είναι σε εξέλιξη η διαδικασία της διάδοχης κατάστασης για την ανάληψη της διαχείρισης των χερσαίων λιμενικών ζωνών, οι οποίες θα αποδεσμευτούν από τον Οργανισμό Λιμένος Ηρακλείου. Αναφορικά με το ζήτημα για την απόδοση ποσοστού από τις εισπράξεις του «Οργανισμού Λιμένος Ηρακλείου Α.Ε.». σημειώνω ότι, σύμφωνα με την ισχύουσα νομοθεσία, τα έσοδα των φορέων διοίκησης και εκμετάλλευσης λιμένων είναι ανταποδοτικά με στόχο την κατασκευή, τη συντήρηση και τη βελτίωση των λιμενικών εγκαταστάσεων και των παρεχόμενων λιμενικών υπηρεσιών για την εύρυθμη λειτουργία του λιμένα. Σας ευχαριστώ.
Συνεχίζουμε με τον κ. Κεγκέρογλου. Τώρα πάμε στο Υπουργείο Αγροτικής Ανάπτυξης. Ακολουθεί η δεύτερη με αριθμό 1049/13-9-2021 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων με θέμα: «Να αρθεί η δυσμενής μεταχείριση των αγροτεμαχίων που προέρχονται από κληροτεμάχια αγροτικής αποκατάστασης προσφύγων Μικρασιατών». Κύριε συνάδελφε, έχω ακούσει πολλές φορές αυτή την ερώτησή σας. Έχετε τον λόγο.
Κύριε Πρόεδρε, έχει συνέχεια. Έχει απαντηθεί από τον κ. Στύλιο αλλά με την ιδιότητά του ως Υφυπουργός Ψηφιακής Πολιτικής. Τότε, λοιπόν, σωστά ανέφερε ότι είναι στην αρμοδιότητα του Υπουργείου Αγροτικής Ανάπτυξης και αν πειστεί ο Υπουργός Αγροτικής Ανάπτυξης, τότε όλα καλώς. Ήρθε, λοιπόν, το πλήρωμα του χρόνου, μας άκουσε ο κ. Μητσοτάκης και επειδή αφορά την Κρήτη και τους Μικρασιάτες μας, τοποθέτησε τον κ. Στύλιο Υφυπουργό Αγροτικής Ανάπτυξης αρμόδιο για το θέμα και ήρθε η ώρα να λυθεί. Εδώ, λοιπόν, ερχόμαστε ενώπιόν σας να ζητήσουμε από τον Υπουργό να διαμορφωθεί το θεσμικό πλαίσιο με τρόπο που να αντιμετωπίζονται με τον ίδιο τρόπο τα αγροτεμάχια ή τα γήπεδα που είναι τμήματα κληροτεμαχίων με αυτά που είναι απλές ιδιοκτησίες άλλων πολιτών. Είναι μια συγκεκριμένη ρύθμιση, η οποία έγινε και για να μπορέσουν να καταβληθούν οι αποζημιώσεις - απαλλοτριώσεις του αεροδρομίου Καστελίου. Την έχουμε διαμορφώσει και με τη μορφή τροπολογίας, η οποία λέει απλά - απλά ότι για την απρόσκοπτη υλοποίηση της κτηματογράφησης που διενεργεί το νομικό πρόσωπο δημοσίου δικαίου «Ελληνικό Κτηματολόγιο» οι γεωργικοί κλήροι εξαιρούνται από το πεδίο εφαρμογής της διάταξης του άρθρου 9 του ν.431 που απαγόρευε - θυμίζω - την κατάτμηση αναδρομικά από την έναρξη ισχύος του και έως την κατάργησή του, που έγινε στις 22 Μαρτίου του 2012 με το άρθρο 37 του ν.4061. Η διάταξη αυτή δεν επηρεάζει τα ενδεχομένως γεννηθέντα, τα ήδη γεννηθέντα εμπράγματα δικαιώματα επί των κληροτεμαχίων. Είναι μια πλήρης διάταξη ή εν πάση περιπτώσει αν δεν είναι, μπορεί να βελτιωθεί και ρωτάμε τον Υπουργό αν προτίθεται να προχωρήσει στην οριστική άρση της δυσμενούς μεταχείρισης των κληροτεμαχίων σχετικά με τις δηλώσεις που αφορούν το Κτηματολόγιο, που πρέπει, πράγματι, απρόσκοπτα να προχωρήσει.
Το ξέρει το θέμα ο κύριος Υπουργός. Παρακαλώ, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, ξέρετε ότι με το θέμα έχουμε ασχοληθεί και έχουμε μιλήσει και εγώ και ο Υπουργός Αγροτικής Ανάπτυξης και Τροφίμων, ο κ. Λιβανός. Μάλιστα, έτυχε τον περασμένο Ιούλιο να απαντώ εγώ και στη συνέχεια να απαντά και ο Υπουργός. Είναι ένα θέμα δύσκολο, είναι ένα θέμα στο οποίο δεν μπορούμε να βρούμε λύση με απλό και με εύκολο τρόπο και είναι ένα θέμα που θα πρέπει να φροντίσουμε ώστε να τηρήσουμε το Σύνταγμα και τις διεθνείς συνθήκες, τις οποίες έχει υπογράψει η χώρα μας και με τις οποίες δεσμεύεται. Αντιλαμβάνομαι την αναφορά την οποία κάνετε στον νόμο για το Αεροδρόμιο του Καστελίου. Ξέρετε, όμως, και εσείς πολύ καλά ότι σε εκείνη την περίπτωση στο Καστέλι είχαμε ένα μεγάλο έργο, το δεύτερο μεγαλύτερο στη χώρα, το Αεροδρόμιο του Καστελίου, πολύ σημαντικής σημασίας για την οικονομική ανάπτυξη της Κρήτης, αλλά και της χώρας γενικότερα. Γνωρίζετε ότι εκεί υπήρχαν λόγοι δημοσίου συμφέροντος όπου δημιουργήθηκε το εξής πρόβλημα: Σε κληροτεμάχια, στα οποία είχε γίνει κατάτμηση, δεν μπορούσε να γίνει απαλλοτρίωση. Ήρθε, λοιπόν, ο νομοθέτης για να μπορέσει να προχωρήσει δικαστικά και να γίνει η απαλλοτρίωση να δώσει τη λύση μόνο για τη συγκεκριμένη περίπτωση. Ξέρετε εξάλλου ότι ο σκοπός του Υπουργείου μας και η παραχώρηση των κληροτεμαχίων είναι για να μπορέσουν να παράξουν οι αγρότες και ο επόμενος σκοπός και η πρόθεση του Υπουργείου μας είναι να μη γίνεται κατάτμηση αυτών των εκτάσεων. Συνεπώς, καταλαβαίνετε ότι είναι δύσκολο να βρεθεί μια λύση και να είναι τόσο απλή. Θα το είχαμε ήδη κάνει. Θα είχαμε υιοθετήσει τις προτάσεις σας, διότι ξέρουμε ότι για το θέμα και ενδιαφέρεστε και ασχολείστε, αλλά αφορά αρκετούς από τους συμπολίτες μας. Δεν μπορούμε, όμως, να παρακάμψουμε σε καμμία περίπτωση τους νόμους, το Σύνταγμα και τις διεθνείς δεσμεύσεις τις οποίες έχουμε ούτε μπορούμε να επικαλεστούμε λόγους ευρύτερου δημοσίου συμφέροντος. Η Κυβέρνησή μας φρόντισε με την παράταση την οποία έχει δώσει και η οποία είναι μέχρι το 2024 να δώσει διέξοδο στους ιδιοκτήτες να προσφύγουν στη δικαιοσύνη για να μπορέσουν να νομιμοποιήσουν τις κατατμήσεις που έχουν γίνει στα κληροτεμάχιά τους. Ευχαριστώ.
Ορίστε, κύριε συνάδελφε, έχετε τον λόγο.
Όπως καταλαβαίνετε, κύριε Πρόεδρε, όταν είναι να μεταφέρουμε την ευθύνη σε άλλους, συμφωνούμε και όταν έρθει η ώρα να πάρουμε αποφάσεις, λέμε ότι είναι δύσκολο λόγω διεθνών συνθηκών. Δεν υπάρχει τίποτα που να προσκρούει σε καμμία διεθνή συνθήκη και σύμβαση και το λέω με το εξής απλό επιχείρημα: Ήδη έχει καταργηθεί η απαγόρευση κατάτμησης από το 2012. Ήδη έχει καταργηθεί με τον ν.4061 και επιτρέπεται η κατάτμηση. Το ζήτημα είναι οι άτυπες κατατμήσεις που έγιναν είτε γιατί ο Μικρασιάτης πρόσφυγας μοίρασε στα δύο του παιδιά το συγκεκριμένο τεμάχιο μισό - μισό και όχι εξ αδιανεμήτου εάν μπορέσουμε να νομιμοποιήσουμε αυτή τη διανομή την άτυπη η οποία έγινε και η οποία επιτρέπεται στο διπλανό χωράφι που δεν είναι κλήρος. Δηλαδή, θα την απαγορέψετε και στο διπλανό; Δεν κατάλαβα. Η απάντηση που δώσατε έχει δυστυχώς το έρεισμα σε αυτό που σας είχα πει και άλλη φορά, που έχει να κάνει με τη δικηγορική ύλη και τα συμφέροντα μιας συντεχνίας να ξεζουμίσουν τους ανθρώπους οι οποίοι έχουν μια περιουσία «α» αξίας και η διαδικασία που προβλέπει αυτή τη στιγμή η δικιά σας διάταξη θέλει πολλαπλάσιο ποσό για να τακτοποιηθεί. Ο κ. Βορίδης, λοιπόν, ο οποίος γνωρίζει τις διεθνείς συμβάσεις και όλα τα σχετικά - είναι νομικός και ο ίδιος - έφερε αυτή τη ρύθμιση για να πληρωθούν οι απαλλοτριώσεις όχι για να γίνουν. Οι απαλλοτριώσεις είχαν συντελεστεί. Δεν χρειαζόταν διαδικασία καταβολής για να συντελεστούν οι απαλλοτριώσεις, αλλά για να πληρωθούν οι άνθρωποι έκανε τη ρύθμιση. Ακριβώς, λοιπόν, υπάρχει ένα πολύ μεγαλύτερο έργο δημοσίου συμφέροντος και εθνικής σημασίας που λέγεται Κτηματολόγιο, - είναι μεγαλύτερο έργο από το αεροδρόμιο Καστελίου - και προσκρούει η απρόσκοπτη υλοποίηση της κτηματογράφησης σε αυτή τη ρύθμιση, η οποία όταν έγινε, έγινε για τους λόγους που έγινε αλλά πλέον έχει αλλάξει και έχει εκπνεύσει ο λόγος που υπήρχε ποτέ και έπρεπε να έχει καταργηθεί πολύ νωρίτερα. Για λόγους εθνικού και δημοσίου συμφέροντος για την υλοποίηση του, για λόγους προστασίας των αδύναμων ανθρώπων που τους «γδέρνουν» -1000 ευρώ κάνει το χωράφι και τους παίρνουν 1500 για να το δηλώσουν στο Κτηματολόγιο! Περί αυτού πρόκειται. Δεν πρόκειται να ολοκληρωθεί το Κτηματολόγιο με αυτό τον τρόπο πάμε - θεωρώ ότι πρέπει να επανεξετάσετε τη στάση σας. Την προηγούμενη Δευτέρα που είχαμε την ερώτηση με τον νέο Υφυπουργό Ψηφιακής Πολιτικής είπε άνθρωπος ότι το βλέπει το πρόβλημα, είναι φως φανάρι αλλά είναι αρμοδιότητα του Υπουργείου Αγροτικής Ανάπτυξης. Λέω ότι κύριε Υπουργέ μην ανησυχείτε, τα ίδια μου είχε πει εδώ ο προκάτοχός σας, τώρα που πήγε στην άλλη θέση θα το λύσει. Δυστυχώς, φαίνεται ότι κάνουν οι σύμβουλοι επί νομικών θεμάτων κουμάντο και όχι οι Υπουργοί. Δυστυχώς!
Τον λόγο έχει ο κύριος Υπουργός.
Να δούμε τι επιλογές έχουμε και τι δυνατότητες υπάρχουν για να είμαστε ξεκάθαροι και για αυτούς οι οποίοι μας παρακολουθούν και οι οποίοι θα ανατρέξουν στα Πρακτικά της Βουλής για να δουν την απάντηση. Τίθεται το θέμα της αναδρομικής ισχύος πριν το 2012 και λέτε να ξεκινήσουμε από το 1968 και μετά. Εδώ μας δημιουργείται ένα πολύ μεγάλο ζήτημα. Γι' αυτό αναφέρω τη δυσκολία και στη συγκεκριμένη θέση την οποία βρίσκομαι τώρα που ελπίζω όντως να σας έχει ακούσει ο Πρωθυπουργός όχι μόνο για το συγκεκριμένο θέμα, αλλά και για πολλά άλλα που είχαν να κάνουν με το έργο και τη δουλειά που κάναμε μαζί με τον Υπουργό τον κ. Πιερρακάκη στο Υπουργείο Ψηφιακής Διακυβέρνησης. Μπορεί, λοιπόν, κάποιος, εάν προχωρήσουμε στη ρύθμιση την οποία λέτε, να πάει από το 1988 και πίσω στην εικοσαετία μέχρι το 1968 και να επικαλείται τη χρησικτησία για όποιο ακίνητο και για όποιο τεμάχιο δει ότι δεν έχει δηλωθεί στο Κτηματολόγιο και έτσι να δημιουργηθεί ένα πολύ μεγάλο πρόβλημα, να διεκδικούν κάποιοι εκτάσεις οι οποίες όχι δεν τους παραδόθηκαν όταν έγιναν πρόσφυγες, αλλά δεν τους ανήκαν ποτέ, δεν τις είχαν ποτέ. Αυτός ο κίνδυνος υπάρχει και είναι πολύ μεγάλος και θέλουμε να τον αποφύγουμε. Γι' αυτό τον λόγο σας λέμε ότι εξετάζουμε και μελετάμε τη συγκεκριμένη περίπτωση με πάρα πολύ μεγάλη προσοχή πάντοτε σεβόμενοι τις διεθνείς συνθήκες και σίγουρα πάντοτε έχοντας πρώτο στη νομοθέτησή μας την τήρηση του Συντάγματος. Άρα δεν μπορούμε σε καμμία περίπτωση να ξεφύγουμε από το Σύνταγμα. Υπάρχει όμως το εξής: Ο ν.4673/2020 στο άρθρο 39 προσφέρει τρόπο για την αποκατάσταση του σφάλματος μέσω επικύρωσης ανώμαλης δικαιοπραξίας, δηλαδή, την κατάτμηση και δίνοντας τη δυνατότητα παράτασης της σχετικής διαδικασίας στο άρθρο 31 του ν.4061/2000 για πέντε έτη από τη λήξη τους είτε έως 22 Μαρτίου 2024. Και θέλουμε να τον παρακάμψουμε αυτόν το νόμο που ισχύει μέχρι το 2024. Επιπλέον δίνεται η δυνατότητα να υπάρξει η επικύρωση με συμβολαιογραφική πράξη - τη δίνει ο νόμος αυτή τη δυνατότητα να πάνε στον συμβολαιογράφο - και να μην χρειαστεί να προσφύγουν στα δικαστήρια. Να μη χρειαστεί δηλαδή να πάνε για χρησικτησία ή επικαλούμενοι άλλες διατάξεις. Αυτό τι έχει ως όφελος; Η χρησικτησία απαιτεί διαδικαστικές διαδικασίες οι οποίες μπορεί να φτάσουν μέχρι τον Άρειο Πάγο. Άρα πολλά χρόνια και πολλά έξοδα. Η συμβολαιογραφική πράξη που την επιτρέπει ο νόμος γίνεται, φτάνει μέχρι τον ειρηνοδίκη και με πολύ λιγότερα έξοδα. Επιπλέον, ο φόρος ο οποίος δίνεται για τη χρησικτησία είναι διπλάσιος από τον φόρο ο οποίος δινόταν για τη μεταβίβαση της περιουσίας. Και σας θυμίζω τις πρόσφατες εξαγγελίες του Πρωθυπουργού στη Διεθνή Έκθεση Θεσσαλονίκης όπου οι γονικές παροχές δεν θα έχουν πλέον την επιβολή φόρου. Έχει καταργηθεί ο συγκεκριμένος φόρος. Άρα ο Πρωθυπουργός της χώρας βρίσκει λύσεις μέσα από τις διαδικασίες. Η Κυβέρνησή σας λέει έναν τρόπο που μπορεί να υπάρξει. Πάμε στον συμβολαιογράφο, γίνεται η συμβολαιογραφική πράξη και δεν πληρώνουμε και φόρο με νόμο και με απόφαση που εξήγγειλε η Κυβέρνηση της Νέας Δημοκρατίας και ο Κυριάκος Μητσοτάκης μόλις πρόσφατα, πριν από δέκα μέρες. Ευχαριστώ.
Ευχαριστούμε, κύριε Υπουργέ. Ο Βουλευτής κ. Θεοχάρης (Χάρης) Θεοχάρης ζητεί ολιγοήμερη άδεια απουσίας στο εξωτερικό από 22-9-2021 έως 27-9-2021 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Συνεχίζουμε με τη δεύτερη με αριθμό 8034/15-7-2021 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Επικαιροποίηση του καταλόγου ΟΣΔΕ για καλλιέργειες υπό κάλυψη». Τον λόγο έχει ο κ. Κεγκέρογλου.
Όσοι, κύριε Υπουργέ, ζουν, βεβαίως, πάνε στον συμβολαιογράφο και κάνουν κατάτμηση. Το 2012 καταργήθηκε ο νόμος της απαγόρευσης της κατάτμησης με Υπουργό τον Σκανδαλίδη και προτείνων τροπολογία Κεγκέρογλου. Άρα, όσοι ζουν πηγαίνουν. Μιλάμε για όσους δεν ζουν. Καταλαβαίνετε; Άνθρωποι που δεν ζουν, για να κάνουν τώρα συμβόλαιο, πρέπει να κάνουν ψεύτικο. Και η διαδικασία της ανώμαλης δικαιοπραξίας προβλέπει ένα συμφωνητικό που τον βάζετε να κάνει, να βάλει πλαστή υπογραφή δηλαδή. Κοιτάξτε στην Κρήτη - αν θέλετε ενημερωθείτε - υπάρχει ιδιαίτερο ιδιοκτησιακό καθεστώς από το Σύνταγμα. Αφού λέτε ότι σέβεστε το Σύνταγμα, δείτε το. Υπάρχει η άτυπη γονική παροχή και η άτυπη μεταβίβαση. Αυτά είναι όλα δηλωμένα στο Ε9. Για να γίνει χρησικτησία απαιτούνται ένορκες βεβαιώσεις, όπως και στο διπλανό οικόπεδο. Και αυτό σας ζητάμε να κάνετε. Δεν ζητάμε να κάνετε τίποτα διαφορετικό, να είναι σε ίση μοίρα. Προχτές κλείσαμε ενενήντα εννέα χρόνια από τη Μικρασιατική Καταστροφή. Είναι ντροπή αυτή η αντιμετώπιση που έχουν οι απόγονοι των Μικρασιατών από την ελληνική πολιτεία, λόγω τιμής! Εκεί φτάνετε τους ανθρώπους, να ντρέπονται διότι είναι η δυσμενής μεταχείριση των απογόνων τους και όσους αγόρασαν απ' αυτούς φυσικά χωρίς λόγο, μόνο για να βγάλουν χαρτζιλίκι κάποιοι άνθρωποι. Δεν γίνεται αυτό! Μόνο για αυτόν τον λόγο είναι κύριε Υπουργέ. Καταλάβετέ το. Δείτε ποιοι κάνουν τις εισηγήσεις κατ' αρχάς. Έρχομαι στην ερώτηση, η οποία αφορά την επικαιροποίηση του καταλόγου ΟΣΔΕ για καλλιέργειες υπό κάλυψη. Υπάρχουν καλλιέργειες υπό κάλυψη που δεν έχουν κωδικό και προκειμένου οι άνθρωποι να τα δηλώσουν στη δήλωση του ΟΣΔΕ δηλώνουν άλλα πράγματα. Ή δηλώνουν ότι είναι υπαίθρια καλλιέργεια που δεν είναι, ή δηλώνουν παρεμφερή. Τους λέει ο ΟΣΔΕ απαντώντας στα τηλέφωνα «Δηλώστε μια παρεμφερή καλλιέργεια. Το ίδιο κάνει, αφού δεν είναι.». Αυτό που ζητάμε, λοιπόν, είναι καλλιέργειες υπό κάλυψη, θερμοκηπίου δηλαδή, όπως σπανάκι, γλιστρίδα, δενδρολίβανο, θυμάρι, βασιλικός, εστραγκόν, ρίγανη, κόλιανδρος, σχοινόπρασο, αυτά που είναι πλέον στην αγορά τη δικιά μας και είναι ελληνική παραγωγή, να ενταχθούν, να έχουν δικούς τους ΚΑΔ και να μπορούν να τα δηλώσουν στο ΟΣΔΕ με αλήθεια, όχι με ψέματα. Ευχαριστώ.
Κύριε Υπουργέ, έχετε τον λόγο.
Κύριε Κεγκέρογλου, σε σχέση με την προηγούμενη ερώτηση, ξέρετε πολύ καλά ότι τις ίδιες ευαισθησίες που έχετε εσείς για τους πρόσφυγες, για τους Έλληνες που ξεριζώθηκαν από τη Μικρά Ασία και ήρθαν στη χώρα μας, τις έχουμε και εμείς και τις έχουν - πιστεύω - όλοι οι Βουλευτές που βρίσκονται στο ελληνικό Κοινοβούλιο και όλα τα κόμματα. Σε σχέση με την περίπτωση αυτή, θα δούμε το μέγεθος τους, πόσοι είναι και είμαστε ανοιχτοί, αν μπορούμε με νόμιμο τρόπο να βρούμε μία λύση, να την εξετάσουμε και να τη νομοθετήσουμε. Δεν το αρνηθήκαμε ποτέ. Δεν είπαμε ότι δεν γίνεται. Λέμε τις δυσκολίες οι οποίες υπάρχουν. Σας τις εκθέτουμε ανοιχτά και δημόσια στο ελληνικό Κοινοβούλιο και σε εσάς και σε εμάς και κάνουμε έναν διάλογο που το γνωρίζουν όλοι. Και μπορούμε να διορθώσουμε πράγματα. Σας μιλώ σε σχέση με τις προθέσεις μας, ως πολιτική ηγεσία του Υπουργείου, για να λύσουμε το συγκεκριμένο ζήτημα. Άλλο, βέβαια, πράγμα είναι να παρέχεται γη, για να καλλιεργηθεί - και γι' αυτό είχε απαγορευθεί στο παρελθόν η κατάτμηση και είναι σε απαγόρευση η κατάτμηση της καλλιεργήσιμης γης - και άλλο πράγμα είναι να δίνονται εκτάσεις, για να αποκτήσει κάποιος την κατοικία του. Δεν είναι το ίδιο πράγμα. Σε σχέση πάντοτε με το Κτηματολόγιο, για να μη μείνει αναπάντητο, θέλω να σας θυμίσω ότι ψηφίσαμε στις 29 Ιουλίου το νέο νόμο για το Κτηματολόγιο, όπου δίνεται η δυνατότητα να προχωρήσει η κτηματογράφηση, να προχωρήσει η πρώτη ανάρτηση και η πρώτη εγγραφή και σε όσες περιπτώσεις υπάρχουν αιτήσεις διόρθωσης - ενστάσεις να είναι σε εκκρεμότητα. Συνεπώς, το έργο του Κτηματολογίου προχωρά. Τις περιπτώσεις όπου υπάρχουν ενστάσεις, οι οποίες ήταν πολύ μικρές τον αριθμό - θυμάστε: 2% -3% - , τις εξετάζουν ειδικές επιτροπές που θεσμοθετήθηκαν επιπλέον για αυτό το σκοπό και γι' αυτό το λόγο. Σε σχέση με τον κατάλογο, για να μπορέσει να ανοίξει στον ΟΣΔΕ και να συμπεριληφθούν κάποια προϊόντα, όπως αυτά που αναφέρατε, θα πρέπει σίγουρα να είναι ενταγμένα στον εθνικό κατάλογο και να έχουν λάβει την έγκριση για την παραγωγή τους εντός της Ευρωπαϊκής Ένωσης, συνεπώς να είναι στους εθνικούς και κοινούς καταλόγους πόρων πριν από τη διάθεσή τους στην αγορά εντός της Ευρωπαϊκής Ένωσης. Ζήτησα ενημέρωση από τον ΟΠΕΚΕΠΕ για το συγκεκριμένο θέμα. Αυτή τη στιγμή σας λέω ότι δεν έχει υπάρξει ούτε από κάποιον ιδιώτη ούτε από τα κέντρα υποδοχής δηλώσεων για κανένα από τα προϊόντα τα οποία αναφέρατε πιο πριν και που αναφέρετε και στην ερώτησή σας αίτηση, για να δημιουργηθεί επιπλέον κωδικός στο ΟΣΔΕ, κάτι που μπορεί να γίνει, βεβαίως, με μία διαδικασία που υπάρχει στον ΟΠΕΚΕΠΕ. Η διαδικασία αυτή είναι πριν τις δηλώσεις και κατά τη διάρκεια του έτους. Ευχαριστώ.
Ορίστε, κύριε συνάδελφε, έχετε τον λόγο.
Κύριε Υπουργέ, με εκπλήσσετε, όχι εσείς, η απάντησή σας από τον ΟΠΕΚΕΠΕ ότι δεν έχει υπάρξει αίτημα. Ήμουν αυτήκοος μάρτυρας του τηλεφώνου. Μπροστά μου πήρε. Του λέω: Πάρε, ρε παιδί μου. Είναι δυνατόν να μην έχουν λύση; Και λέει «Δηλώστε, σας παρακαλώ, έναν παραπλήσιο.». Λέει: «Μα, εγώ θέλω να δηλώνω την αλήθεια. Τι πρέπει να κάνω;» «Δεν υπάρχει ο κωδικός, κύριε μου, σας είπα!». Καλά, είναι δυνατόν; Νομίζω ότι η διαδικασία και του κοινοβουλευτικού ελέγχου είναι επίσημη. Επίσημα, λοιπόν, ζητήστε από τις υπηρεσίες σας αυτά τα οποία υπάρχουν και πουλιούνται στα σουπερμάρκετ. Πηγαίνετε στο σουπερμάρκετ και αγοράστε. Σπανάκι αγοράζετε, δενδρολίβανο αγοράζετε, γλιστρίδα αγοράζετε, βασιλικό αγοράζετε. Αυτά βγαίνουν από θερμοκήπιο. Αποκάλυψη! Αυτά που αγοράζετε από το σουπερμάρκετ τα αγνοεί ο ΟΠΕΚΕΠΕ; Αν είναι δυνατόν! Καλά, έχουμε ακούσει διάφορα από τον ΟΠΕΚΕΠΕ, αλλά κι αυτό; Θα σας παρακαλέσω, λοιπόν, να του ζητήσετε επισήμως ως Υπουργείο να τα εντάξει σε κωδικούς με βάση την αγορά. Στην αγορά κυκλοφορούν αυτά, στα σουπερμάρκετ. Ελληνική παραγωγή είναι. Εδώ στα Μεσόγεια, άμα πάτε, στο Μαραθώνα, θα δείτε τεράστιες εκτάσεις με θερμοκήπια, που είναι με αυτά τα προϊόντα. Όλοι δηλώνουν ψέματα, όπως τους υποδεικνύουν οι υπηρεσίες. Γιατί; Γιατί δεν γίνεται μια απλή γραφειοκρατική διόρθωση. Τι να πω;
Παρακαλώ, κύριε Υπουργέ, έχετε τον λόγο.
Για να βρούμε μία λύση - αφού και εσείς θέλετε και εμείς θέλουμε να βρούμε λύση, για να εξυπηρετήσουμε και να διευκολύνουμε τον κόσμο - , νομίζω ότι μπορεί να γίνει μια αίτηση στον ΟΠΕΚΕΠΕ. Σε κάθε περίπτωση, μπορείτε εσείς να στείλετε μία αίτηση από τους ενδιαφερόμενους, για να φτιάξουμε στο ΟΣΔΕ τους συγκεκριμένους κωδικούς και να μπορέσουν να προχωρήσουν. Σας λέω, όμως, ότι η απάντηση την οποία δίνω εδώ και την οποία έλαβα από τον οργανισμό του ΟΠΕΚΕΠΕ είναι αυτή που λέει ότι, ενώ είναι δώδεκα εκατομμύρια εκτάρια με επτά χιλιάδες παραγωγούς που παράγουν αυτή την κατηγορία των αρωματικών φυτών, δεν έχει γίνει μια αίτηση, για να ανοίξει ένας επιπλέον κωδικός. Ας γίνει, λοιπόν, μία αίτηση. Το λέτε εσείς. Το ακούμε εμείς. Λέμε εμείς ότι μπορεί να γίνει. Υπάρχει διαδικασία. Προβλέπεται. Ας γίνει, λοιπόν, η αίτηση να προχωρήσουμε να δώσουμε λύση στον κόσμο.
Συνεχίζουμε με την τελευταία ερώτηση. Είναι η πρώτη με αριθμό 1053/13-9-2021 επίκαιρη ερώτηση δεύτερου κύκλου της Βουλευτού Πέλλας του ΣΥΡΙΖΑ - Προοδευτική Συμμαχία κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Κατασκευή του φράγματος Αλμωπαίου (Καλής)». Κυρία Τζάκρη, θα έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, το θέμα της κατασκευής του φράγματος του Αλμωπαίου το έχω φέρει πολλές φορές στη Βουλή με αλλεπάλληλες επίκαιρες ερωτήσεις. Η τελευταία φορά ήταν τον Γενάρη του 2021. Ο Υπουργός Αγροτικής Ανάπτυξης τότε, ο κ. Λιβανός πραγματικά αναγνώρισε τη σημασία του έργου αυτού για την Πέλλα, επιβεβαιώνοντας μάλιστα την πρόθεση του Υπουργείου, μόλις ολοκληρωθεί μια πραγματικά επουσιώδης μελέτη που προέκυψε τελευταία στιγμή και αφορά ένα μικρό δασικό δρόμο, να προχωρήσει το έργο. Εξέφρασε μάλιστα την πρόθεση του Υπουργείου να ενταχθεί το έργο αυτό στο Ταμείο Ανάκαμψης στον τομέα για τη γεωργία. Πραγματικά, κύριε Υπουργέ, με κάθε ειλικρίνεια το λέω: Δεν ήταν στις προθέσεις μου να επανέλθω εντός τόσο σύντομου χρονικού διαστήματος με νέα επίκαιρη ερώτηση προς τον Υπουργό Αγροτικής Ανάπτυξης, αλλά θα σας εξηγήσω ακριβώς γιατί αναγκάστηκα, πολλώ δε μάλλον όταν γνωρίζω διά στόματος του τέως Υπουργού κ. Σκρέκα ότι το έργο πήρε μικρή παράταση μέχρι τις αρχές του φθινοπώρου του 2021 που διανύουμε τώρα, για να ολοκληρωθούν αυτές οι επουσιώδεις μελέτες και για να συνταχθούν τα τεύχη δημοπράτησης του έργου. Διαβάζω, όμως, στις 11 Ιουνίου του 2021 στον τοπικό Τύπο, κύριε Υπουργέ, δελτίο Τύπου που εξέδωσε ο Βουλευτής της Νέας Δημοκρατίας, ο κ. Καρασμάνης, που λέει επί λέξει: «Η δρομολόγηση της κατασκευής του φράγματος του Αλμωπαίου είναι οριστική και αμετάκλητη. Η εξέλιξη αυτή δικαιώνει τον πολύχρονο αγώνα του Βουλευτή. Το έργο εντάχθηκε στο Ταμείο Ανάκαμψης.». Όχι «θα ενταχθεί» ή «πρόκειται να ενταχθεί», αλλά ότι εντάχθηκε στο Ταμείο Ανάκαμψης. Επειδή μάλιστα η πληροφορία αυτή δεν επιβεβαιώνεται από πουθενά, καθώς από τότε και μέχρι σήμερα έχω απευθυνθεί στις αρμόδιες υπηρεσίες και του Υπουργείου Αγροτικής Ανάπτυξης και του Υπουργείου Οικονομικών και οι δυο υπηρεσίες δηλώνουν άγνοια για αυτή τη δήθεν μεγάλη εξέλιξη που δικαιώνει το πολύχρονο αγώνα του κ. Καρασμάνη περί ένταξης του συγκεκριμένου έργου στο Ταμείο Ανάκαμψης, απευθύνομαι, λοιπόν, με ερώτηση προς τον Υπουργό Οικονομικών κ. Σκυλακάκη, που έχει και την αρμοδιότητα του Ταμείου Ανάκαμψης, εικονιζόμενος στη μεγάλη φωτογραφία της νίκης περί της ένταξης τους έργου στο Ταμείο Ανάπτυξης. Και παρά τα πανηγυρικά δελτία Τύπου με τους ψευδείς πηχιαίους τίτλους και το ψευδές περιεχόμενο, μιλάμε για μύθευμα, φαντασιοπληξία. Είναι μόνο αποκύημα της φαντασίας του κ. Καρασμάνη περί δήθεν ένταξης του έργου το 2009 που συνέχεια απεντάχθηκε. Για την ιστορία μόνο θα πω ότι η μελέτη του έργου εντάχθηκε το 2011 στο Υπουργείο Αγροτικής Ανάπτυξης του Κώστα Σκανδαλίδη. Απευθύνομαι στον Υπουργό Οικονομικών και ο Υπουργός Οικονομικών αρμόδιος στο Ταμείο Ανάκαμψης δηλώνει αναρμόδιος, κύριε Υπουργέ. Να έρθει εδώ στη Βουλή να απαντήσει στην ερώτησή μου. Αναγκάζομαι, λοιπόν, να καταθέσω νέα ερώτηση προς τον Υπουργό Αγροτικής Ανάπτυξης. Κοιτάξτε, δεν ζητώ από εσάς να απολογηθείτε για τη στάση του κ. Σκυλακάκη και δεν είναι προσωπικό το ζήτημα. Η τοπική κοινωνία, όμως, της Πέλλας πρέπει να ενημερωθεί για το πού ακριβώς βρίσκεται η εξέλιξη του έργου, αν έχουν ολοκληρωθεί οι μελέτες που υπολείπονται και αν υπάρχει σοβαρή πρόθεση της Κυβέρνησης. Δυστυχώς, θα μας πείτε εσείς για της Κυβέρνησης - γιατί δεν είναι δική σας αρμοδιότητα να το εντάξετε στο Ταμείο Ανάκαμψης - για την ένταξη αυτού του πολύ σημαντικού έργου που είναι και αρδευτικό και αντιπλημμυρικό στο Ταμείο Ανάκαμψης και σε ποιες ενέργειες έχει προβεί η Κυβέρνηση και αν έχει έρθει σε επικοινωνία ή βρίσκεται σε συνεργασία με τις υπηρεσίες του Υπουργείου Οικονομικών για την ένταξη αυτού του πολύ σημαντικού έργου στο Ταμείο Ανάκαμψης, γιατί έτσι γίνονται οι εντάξεις.
Ορίστε, κύριε Υπουργέ.
Ευχαριστώ πολύ, κύριε Πρόεδρε. Σε σχέση με το συγκεκριμένο θέμα το οποίο θέτετε, αφήνω στην άκρη ό,τι αφορά τους συναδέλφους Βουλευτές που είναι στην Πέλλα, στην ίδια εκλογική περιφέρεια και δεν έχω κανένα λόγο να θέλω να πω τι δημοσιεύθηκε από κάποιον ή τι δεν δημοσιεύτηκε. Εγώ θα σας μιλήσω και θα σας πω ποια είναι η πραγματικότητα που ισχύει μέχρι σήμερα και ποιο είναι το ιστορικό από την αρχή που ξεκίνησε το συγκεκριμένο έργο να τίθεται στο τραπέζι και να μπαίνει στα Υπουργεία και να ξεκινά μέχρι και σήμερα και οι πολίτες όλης της χώρας, αλλά και στην Πέλλα θα βγάλουν τα δικά τους συμπεράσματα. Εσείς για τους λόγους σας μπορείτε να κάνετε και τις προσωπικές αναφορές και τις τοπικές αντιπαραθέσεις. Άρα μιλούμε για την κατασκευή του φράγματος Αλμωπαίου το οποίο είναι αρμοδιότητα της Γραμματείας Ενεργειακών Πόρων και Υποδομών του Υπουργείου Αγροτικής Ανάπτυξης και Τροφίμων. Πρόκειται για ένα σημαντικό έργο αναπτυξιακό για τον Δήμο Πέλλας. Πρώτον, στις 21 Μαΐου 2009 εγκρίθηκε η ένταξη της μελέτης κατασκευής του έργου του φράγματος Αλμωπαίου στον Νομό Πέλλας. Το ξαναλέω: τον Μάιο του 2009. Να αναφέρω τον σκοπό του έργου. Σκοπός του έργου είναι η δημιουργία ταμιευτήρα με σκοπό την άρδευση γεωργικών εκτάσεων των ευρύτερων περιοχών της πεδιάδας Θεσσαλονίκης και της ενίσχυση της οικολογικής παροχής στην περιφερειακή τάφρο Θεσσαλονίκης. Στις 11 Αυγούστου 2011 έγινε ανάκληση της προκήρυξης για την εκπόνηση της μελέτης του έργου. Δεν ξέρω για ποιους λόγους. Θα προσπαθήσω στη συνέχεια να τους εξηγήσω. Στις 16 Σεπτεμβρίου 2011 εγκρίθηκε η επαναπροκήρυξη της μελέτης και τον Αύγουστο του 2012 η επιτροπή διαγωνισμού εισηγήθηκε την κατακύρωση της μελέτης. Άρα εδώ βλέπουμε από την έναρξη για να γίνει μελέτη του έργου, όχι το έργο, το 2009 φτάσαμε να έχουμε τελικό ανάδοχο που θα αναλάβει να κάνει τη μελέτη που θα προκύψει για να γίνει δημοπράτηση του έργου το 2012. Τι έχει μεσολαβήσει αυτήν την τριετία; Μεσολάβησαν οι εκλογές του 2009, η αλλαγή Κυβέρνησης και ξανά οι εκλογές του 2012 και η αλλαγή Κυβέρνησης. Τυχαίνει το 2009 η Κυβέρνηση που έτρεξε το έργο να ήταν η Νέα Δημοκρατία και τυχαίνει η Κυβέρνηση το 2012 η οποία υπέγραψε τη σύμβαση για την εκπόνηση της μελέτης και έκανε την κατακύρωση του διαγωνισμού να είναι η συγκυβέρνηση που υπήρχε το 2012 μεταξύ της Νέας Δημοκρατίας, του Κινήματος Αλλαγής και της ΔΗΜΑΡ τότε εκείνη την ίδια περίοδο. Τη διετία 2012-2014 έτρεξαν οι μελέτες και έχουμε στο τέλος του 2014 ολοκλήρωση ενός μεγάλου μέρους της πρώτης φάσης των μελετών. Στη συνέχεια αποφασίστηκε να προχωρήσουμε και στη δεύτερη φάση ένταξης των μελετών, η οποία δεύτερη φάση των μελετών ολοκληρώθηκε το 2018 και ξεκίνησε η φάση εκπόνησης των μελετών. Ξαναξεκινάμε τις μελέτες αυτές για τη σύμβαση η οποία υπογράφτηκε τον Ιούνιο του 2019. Από το 2019 και μετά έχουν αρχίσει και συντάσσονται οι μελέτες. Άρα, κάνοντας μια ανακεφαλαιοποίηση έχουμε ότι το 2009-2012 δεν έτρεξαν οι μελέτες, από το 2015 μέχρι τον Ιούνιο του 2019 υπογράφτηκε η επόμενη φάση των μελετών οι οποίες εκπονούνται. Έχουμε τις ανακοινώσεις της Κυβέρνησης της Νέας Δημοκρατίας των προηγούμενων των προκατόχων Υπουργών στη θέση τη δική μου οι οποίοι παρακολουθούν επισταμένως και συνεχώς το συγκεκριμένο έργο. Και σας λέω ότι αυτό γίνεται σωστό από την παρότρυνση και τη συνεχή παρουσία που υπάρχει των Βουλευτών του Νομού Πέλλας της Νέας Δημοκρατίας οι οποίοι ασχολούνται με το συγκεκριμένο έργο για να μπορέσουν να ολοκληρωθούν οι συγκεκριμένες μελέτες. Αυτά έχω να πω για την πρώτη φάση και στη συνέχεια θα επανέλθω.
Κυρία Τζάκρη, έχετε τον λόγο.
Κύριε Υπουργέ, ουσιαστικά επιβεβαιώνετε κι εσείς ότι δεν υπάρχει καμμία πρόοδος στην εξέλιξη του έργου και το κυριότερο ότι κανένα έργο δεν εντάχθηκε στο Ταμείο Ανάκαμψης, πολλώ δε μάλλον το συγκεκριμένο. Αυτό επιβεβαιώσατε μόλις τώρα. Σας ευχαριστώ πολύ που κάνατε την αναδρομή. Μόνος σας παραδέχτηκε ότι ουσιαστικά η προκήρυξη μελέτης έγινε το 2011. Να σας πω κατ' αρχάς ότι το έργο αυτό το παρακολουθώ διαχρονικά πολλά χρόνια. Το σημαντικότατο έργο της αδειοδότησης του, ήταν η περιβαλλοντική του αδειοδότηση. Και ξέρετε, κύριε Υπουργέ, το πιο σημαντικό έργο στην υλοποίηση έργων, είναι η περιβαλλοντική αδειοδότηση. Αυτή ολοκληρώθηκε το 2019 και πραγματικά προέκυψε αυτή η έκτακτη ανάγκη για τον μικρό αυτό δασικό δρόμο που είναι μόλις εκατό μέτρα, ο οποίος καθυστέρησε την ολοκλήρωση των μελετών. Όμως, ξέρετε πολύ καλά, κύριε Υπουργέ, ότι άλλο πράγμα είναι να παρακολουθώ και άλλο να ενταχθεί το έργο μετά βαΐων και κλάδων στο Ταμείο Ανάκαμψης, όπως λένε η σωρεία των δελτίων Τύπου που εξέδωσε ο συνάδελφος στην Πέλλα. Απέχουν παρασάγγας τα δύο αυτά. Επομένως, κύριε Υπουργέ, αυτό που σας ρωτώ σήμερα - επειδή όσο και να το θέλουμε τα έργα δεν εντάσσονται σε χρηματοδοτικά εργαλεία, πολλώ δε μάλλον στο Ταμείο Ανάκαμψης, με δελτία Τύπου - είναι να μου πείτε αν πραγματικά ολοκληρώθηκαν οι οριστικές μελέτες που αφορούν το έργο, γιατί σας είπα οι περιβαλλοντικές έχουν ολοκληρωθεί από τις αρχές του χρόνου του 2019. Στο μεταξύ έχει υπάρξει και ένα άλλο δημοσίευμα το οποίο το αγνοείτε και εσείς και μάλλον σ' αυτή την Κυβέρνηση δεν γνωρίζει η αριστερά τι ποιεί η δεξιά. Στις 7-9-2021 υπάρχει δημοσίευμα από το Υπουργείο Οικονομικών όπου το έργο αυτό, τελευταίο σε σειρά, ανακοινώνεται ότι είναι προς ένταξη στο Ταμείο Ανάκαμψης μαζί με άλλα δεκαοκτώ, κύριε Υπουργέ, που δεν τα γνωρίζετε εσείς στο Υπουργείο. Και τι λέει εδώ; Ότι είναι έργα συνολικού προϋπολογισμού ενός δισεκατομμυρίου ευρώ από το οποίο οι 200.000 θα καλυφθούν από τα κονδύλια του ταμείο ανάκαμψης και τα υπόλοιπα από ιδιώτες. Και γι' αυτό δεν γνωρίζουμε, βέβαια, τίποτα άλλο. Θέλω να μου πείτε επομένως, κύριε Υπουργέ, ποιες είναι οι προθέσεις αυτής της Κυβέρνησης σε ό,τι αφορά το συγκεκριμένο έργο. Πραγματικά υπάρχει πρόθεση να υπαχθεί στο Ταμείο Ανάκαμψης; Έχουν ολοκληρωθεί οι μελέτες; Και εφόσον ισχύει το δεύτερο, σε ποιες ενέργειες έχετε προβεί. Για παράδειγμα σε προσλήψεις οικονομικού συμβούλου, σε κατάθεση φακέλου, σύνταξη συγκεκριμένου φακέλου; Πολλώ δε μάλλον που κάνατε λόγο για την υλοποίηση του συγκεκριμένου έργου μέσω ΣΔΙΤ για τα οποία ξέρουμε πάρα πολύ καλά. Και εγώ αν και κατ' αρχάς δεν είμαι αντίθετη στην κατασκευή δημόσιων έργων μέσω ΣΔΙΤ, αλλά ρωτάω αν πραγματικά προσφέρεται ο τρόπος μέσω ΣΔΙΤ για την κατασκευή ενός φράγματος, δηλαδή, ενός ταμιευτήρα νερού και ενός δικτύου για τη μεταφορά αυτού στις καλλιέργειες. Όπως αντιλαμβάνεστε αυτό θα προκαλέσει ένα δυσανάλογο κόστος για την ίδια υπηρεσία την οποία προσφέρεται, για το νερό, στους αγρότες της περιοχής. Και να σας θυμίσω, μιας που βρισκόμαστε σήμερα εδώ ότι μάλλον το πράγμα ξεκινάει από την αρχή, ότι είναι ένα έργο πάρα πολύ σημαντικό. Όπως σας είπα και στην πρωτολογία μου, είναι ένα έργο αρδευτικό. Θα αρδεύονται από αυτό χιλιάδες στρέμματα στην περιοχή του κάμπου της Πέλλας. Συγχρόνως είναι και έργο αντιπλημμυρικό. Αναγνωρίζουμε όλοι μέσα εν μέσω της κρίσης της κλιματικής αλλαγής πόσο σημαντικά είναι αυτά τα έργα υποδομής που έχουν αφ' ενός ως σκοπό την ορθολογική διαχείριση του νερού και αφ' ετέρου την προστασία των πολιτών από αυτά τα έντονα πλημμυρικά φαινόμενα που παρατηρούνται με την έξαρση αυτού του φαινομένου της κλιματικής αλλαγής. Σε αυτά θέλω, κύριε Υπουργέ, να μου απαντήσετε και όχι να μου κάνετε νέες ιστορικές αναδρομές στο πολύπαθο έργο της κατασκευής του φράγματος Αλμωπαίου το οποίο έτσι όπως πάει, μάλλον γίνεται το καινούργιο γεφύρι της Άρτας. Ευχαριστώ πολύ.
Κύριε Υπουργέ, έχετε τον λόγο.
Θέλω να ξεκαθαρίσουμε τα εξής: Για να γίνει ένα έργο χρειάζονται μελέτες. Για να γίνει ένα μεγάλο έργο χρειάζονται μελέτες σε διαφορετικά επίπεδα. Εδώ μιλάμε για ένα μεγάλο έργο και πολύ σημαντικό έργο και έτσι το αντιμετωπίζουμε και το αντιλαμβανόμαστε εμείς στην Κυβέρνηση. Σας λέω, λοιπόν, ότι η μελέτη για το συγκεκριμένο έργο, ο συνολικός προϋπολογισμός, είναι κοντά στα 4 εκατομμύρια ευρώ. Αυτή, λοιπόν, η μελέτη με τις διαφορετικές φάσεις και τα διαφορετικά είδη μελετών τα οποία έχει, στην ουσία πραγματοποιείται στους χρόνους όπου τη διακυβέρνηση της χώρας έχει η Νέα Δημοκρατία. Αυτή είναι μια πραγματικότητα που δεν μπορείτε να την αλλάξετε και ας μιλάτε για άλλο πράγμα. Σας λέω μάλιστα ότι μπορείτε να δημοσιεύσετε τις απαντήσεις τις οποίες έχετε πάρει στις ερωτήσεις - τις απλές ερωτήσεις, όχι τις επίκαιρες - από τον κοινοβουλευτικό έλεγχο, όπου εκεί γράφονται αναλυτικά από τις υπηρεσίες όλα τα στοιχεία τα οποία ανέφερα εγώ πιο πριν και προσπάθησα να τα πω σύντομα. Έχετε και εσείς αυτή τη δυνατότητα, όπως και οι άλλοι Βουλευτές, ώστε να ενημερώνονται οι πολίτες. Το διά ταύτα είναι ότι η Κυβέρνηση της Νέας Δημοκρατίας προχωρά, υλοποιεί, είναι στην τελική φάση ολοκλήρωσης του συνόλου των μελετών, των οριστικών μελετών, των μελετών εφαρμογής, των περιβαλλοντολογικών μελετών, των γεωτεχνικών μελετών, όλων των μελετών οι οποίες απαιτούνται για να προχωρήσουμε και σίγουρα και των τευχών δημοπράτησης του έργου. Εμείς δεν μιλούμε με έργα θεωρητικά, ούτε με έργα τα οποία τα έχουμε στο μυαλό μας. Με τα τεύχη δημοπράτησης προχωράμε στην επόμενη φάση. Να είστε σίγουροι ότι πολύ σύντομα τα τεύχη δημοπράτησης θα κατατεθούν στο Υπουργείο Αγροτικής Ανάπτυξης και Τροφίμων στις αρμόδιες υπηρεσίες και από εκεί θα προχωρήσουμε στο επόμενο στάδιο που είναι η δημοπράτηση του έργου. Άρα, η Κυβέρνηση παρακολουθεί το συγκεκριμένο έργο, επιβλέπει τις μελέτες για το συγκεκριμένο έργο, επιβλέπει τις διαδικασίες και κάνει τον προγραμματισμό της για να προχωρήσει και στην υλοποίησή του και για να εξασφαλίσει τα χρήματα για αυτήν την υλοποίηση. Ευχαριστώ.
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.43΄ λύεται η συνεδρίαση για αύριο ημέρα Τρίτη 21 Σεπτεμβρίου 2021 και ώρα 11.00΄, με αντικείμενο εργασιών: νομοθετική εργασία, σύμφωνα με την ημερήσια διάταξη.